
PRATARMĖ 


Žmogus iš prigimties yra sociali būtybė. Ką tik gimusiam kūdikiui jau 
reikia ne tik maisto, šilumos, bet ir aplinkinių dėmesio bei meilės. Sėkmingas 
bendravimas yra svarbi visaverčio gyvenimo dalis, teigiamų emocijų šaltinis. 
Gebėjimas bendrauti žymia dalimi lemia sėkmę daugelyje profesinės veiklos 
sričių. Dažnai jis vertinamas ne mažiau nei dalykinės žinios ir profesiniai 
įgūdžiai. Pedagogams, prekybininkams, gydytojams bendravimas yra tarsi 
„darbo įrankis", kurį naudodami jie daro poveikį auklėtiniams, įgyja klientų 
pasitikėjimą ir kt. Daugelis veiklos sričių mūsų dienomis yra siaurai 
specializuotos, todėl gerų darbo rezultatų paprastai pasiekia komandos, 
sudarytos iš skirtingus dalykus išmanančių specialistų. Komandos darbo sėkmė 
taip pat priklauso nuo jos narių tarpusavio bendravimo. Visa tai skatina 
psichologus tirti bendravimo dėsningumus, ir vis daugiau žmonių - jais 
domėtis. 

Šiame vadovėlyje stengtasi glaustai pateikti pačias svarbiausias 
šiuolaikinės psichologijos Žinias apie bendravimą. Pirmajame jo skyriuje 
ieškoma šio daugialypio reiškinio apibrėžimo ir atsakymo į klausimą, ką gi 
reiškia posakis „sėkmingas bendravimas". Gilintis į sėkmingo bendravimo 
paslaptis siūloma pradedant nuo savęs: aiškinantis, kaip bendravimą su 
aplinkiniais veikia mūsų pačių savivaizdis, gebėjimas save suprasti, kontroliuoti 
ir kt. Skyrius „Gyvenime - kaip scenoje" nušviečia socialinės aplinkos, 
„stebėtojų“, „žiūrovų" įtaką mūsų elgesiui bendraujant. Kaip elgiamės patys, 
tapę stebėtojais, aprašoma ketvirtajame skyriuje - „Socialinis suvokimas". Jame 
taip pat suteikiama žinių apie pirmojo įspūdžio reikšmę bendraujant, įvaizdžio 
kūrimą. Toliau gvildenami keitimosi žodine informacija ypatumai (pvz., kodėl 
taip dažnai nesusikalbame su pašnekovu, nors ir puikiai mokame tą pačią kalbą), 
išsamiai analizuojama, koks vaidmuo bendraujant tenka kūno kalbai - mimikai, 
gestams, išvaizdai ir kt. Kuo mums svarbūs tarpusavio santykiai su aplinkiniais, 
kaip gerus santykius sukurti ir išlaikyti, aiškinama skyriuje „Tarpasmeniniai 
santykiai". Jame taip pat rasite tyrimais pagrįstų mokslininkų samprotavimų 
apie draugystę ir meilę. Aštuntasis skyrius nušviečia mūsų skirtingumą 
bendraujant: kodėl vieni žmonės bendrauja lengvai, o kiti sunkiai, kodėl vieni 
esame namisėdos, o kitiems reikia minios draugų. Net ir labai ieškodami, 
sunkiai rastume žmogų, kuris nebūtų kada nors įsivėlęs į didesnį ar mažesnį 
konfliktą. Jei konfliktai neišvengiami, kodėl gi neišmokus... tinkamai 
konfliktuoti? Tam skirtas devintasis vadovėlio skyrius. 


Dešimtajame pristatomas neįprastas, tačiau žaismingas ir populiarus 
amerikiečių psichologo E. Berne požiūris į žmonių bendravimą. Du paskutinieji 
skyriai, vienuoliktasis ir dvyliktasis, suteiks daug praktiškai naudingų žinių 
norintiems susirasti naują darbą bei sėkmingai bendrauti su verslo ar kt. 
kolegomis užsienyje. 

Kiekvieno skyriaus pradžioje pateikiami klausimai, kurie padės geriau 
suprasti, kokios problemos jame gvildenamos. Skyrių pabaigoje rasite dar po 
keletą klausimų, kviečiančių pasvarstyti, kuo ten išdėstyta informacija gali būti 
naudinga jums asmeniškai, ar, jūsų nuomone, psichologų teiginiai pasitvirtina 
tikrovėje, pasigilinti į problemas, kurios dar nėra vienareikšmiškai išspręstos. 

Pastaruoju metu Lietuvoje išleista gana nemažai psichologijos 
vadovėlių, kuriuose nušviečiami ir tam tikri bendravimo aspektai. Tai 
„Vadovavimo psichologija" (Barvydienė V., Kasiulis J. Kaunas: Technologija. 
2001), „Šeimos psichologija" (Matulienė G. Kaunas: Technologija. 1997) ir kt. 
Kai kurios specifinės temos, kurios juose plačiai pristatytos (pvz., bendravimas 
grupėse, vyrų ir moterų bendravimo ypatumai) šiame vadovėlyje mažai 
liečiamos. Norintieji praplėsti, pagilinti savo žinias kiekvieno skyriaus 
pabaigoje ras literatūros sąrašus. 

Gilinantis į bendravimo psichologiją labai pravers asmenybės 
psichologijos, socialinės psichologijos žinios. Jų rasite vadovėliuose 
„Psichologija studentui" (Matulienė G. (red.) Kaunas: Technologija. 2000), 
„Psichologija“ (Myers D. G. Kaunas: Poligrafija ir informatika. 2000), 
„Socialinė psichologija teisėtvarkos darbuotojams" (Valickas G., Suslavičius 
A.. Vilnius: Lietuvos teisės akademija. 1999). 

Įvairius šio vadovėlio skyrius rašė skirtingos autorės, pasirinkusios tas 
temas, į kurias buvo geriausiai įsigiliną. Vadovėlio turinys suderintas su Kauno 
technologijos universiteto Psichologijos katedros studijų moduliu „Bendravimo 
psichologija". 


Linkime sėkmės studijuojant! 


1. BENDRAVIMO MENAS IR MOKSLAS 


Atsakyti į klausimą, kas yra bendravimas, galima paprastai: tai 
kiekvienam iš mūsų įprasta, kasdieninė veikla. Norime ar nenorime, mokame ar 
nemokame, mes nuo pat ryto iki vakaro su kuo nors bendraujame. Vaikai 
bendrauja su tėvais, studentai su dėstytojais, įstaigų darbuotojai su savo 
vadovais, bendradarbiais, klientais. Netgi tada, kai šalia nėra nei vieno 
žmogaus, jaučiame aplinkinių įtaką. Negana to, atsidūrę vienumoje, mes imame 
bendrauti su... savimi. 

Šis skyrius - tai pirmas žvilgsnis į, regis, chaotiškai kunkuliuojantį 
bendravimo reiškinių „katilą“. Jame paieškosime atsakymų į tokius klausimus: 

+ Kas yra bendravimas? 

+ Kodėl žmonės bendrauja? 

+ Kas yra sėkmingas bendravimas? 

+  Nuoko priklauso bendravimo sėkmė? 

+ Ar galima išmokti sėkmingiau bendrauti ir kaip to išmokti? 


Kas yra bendravimas 


Bendravimas yra daugialypis reiškinys. Bendravimu vadiname ir daugelį 
metų trunkančią draugystę, ir susirašinėjimą elektroniniu paštu, ir aktoriaus 
pasirodymą publikai. Todėl skiriamos įvairios bendravimo rūšys, sudėtinės 
dalys ir aspektai. 

Visų pirma galima skirti bendravimą su savimi (jis dar vadinamas 
intrapersonaliniu) ir bendravimą su kitais (tarpusavio, tarpasmeninis, 
interpersonalinis). Puikios intrapersonalinio bendravimo iliustracijos - posakiai 
asmenybės tyrinėtojai tvirtina, kad ji susideda iš keleto dalių, panašių į 
kompiuterio loginius diskus. Tuomet intrapersonalinis bendravimas - tai 
„bendravimas" tarp asmenybės dalių. Tarpasmeninis bendravimas - toks, į kurį 
įsitraukia ne mažiau kaip du žmonės. 

Svarbiausi tarpasmeninio bendravimo aspektai - tai tarpusavio 
suvokimas (socialinė percepcija), keitimasis informacija (komunikacija), 
tarpusavio sąveika (socialinė interakcija) ir santykiai. 

Dar tik ketindami susitikti su nepažįstamų žmogumi, mes imame 
svarstyti, koks jis galėtų būti, kokių poelgių galime iš jo tikėtis. Susitikę 

stengiamės šį vaizdinį patikslinti, papildyti, remdamiesi viskuo, ką matome ir 
girdime: naujojo pažįstamo išvaizda, elgesiu, kalbos tonu, turiniu ir t. t. Mūsų 
bendravimo partneris taip pat stengiasi susidaryti nuomonę apie mus, 0 mes 
savo ruožtu - padaryti tam tikrą įspūdį. Abi pusės mėgina įvertinti 
besiformuojančius santykius, savo jausmus viena kitos atžvilgiu. Tai - 
tarpusavio suvokimo (socialinės percepcijos) procesai. Jie leidžia bendraujant 
numatyti kito elgesį ir planuoti savąjį, padeda siekti norimų tikslų. 

Vos tik atsiranda koks nors ryšys tarp dviejų ar daugiau Žmonių, 
prasideda komunikacijos procesai. Bendravimas susideda iš jų lyg statinys iš 
plytų. Komunikacija - tai keitimasis informacija, naudojant kokią nors ženklų 
sistemą. Bendraudami žmonės dalijasi žiniomis, nuomonėmis, praneša vieni 
kitiems apie savo jausmus. Šiai informacijai perduoti naudojami įvairūs būdai: 
kalba (žodinis bendravimas), mimika, gestai, kai kada netgi aprangos detalės ar 
aksesuarai (nežodinis bendravimas). Ar keitimasis informacija vyksta 
sėkmingai, priklauso nuo to, kaip informacijos siuntėjas ir gavėjas supranta tų 
pačių ženklų - žodžių, gestų ir kt. - prasmę. Komunikacijos procesus įvairiais 
aspektais nagrinėja semiotika, lingvistika, informatika ir kt. Psichologija, be 
kita ko, siekia nustatyti, kaip žmogaus išorėje „perskaityti“ jo jausmus ir 
ketinimus, kokią įtaką informacijos dekodavimui turi subjektyvios nuostatos ir 
pan. 

Kitas svarbus bendravimo aspektas - tarpusavio sąveika. Tai 
bendraujančiųjų poveikis vienas kitam. Bendraudami žmonės daro vieni 
kitiems tam tikrą įtaką: keičia jausmus, požiūrius ir elgesį. Supaprastintai 
galima sakyti, kad vieno žmogaus elgesys kaip stimulas veikia kito Žmogaus 
elgesį. Pvz., prekybos agentas, sąmoningai naudodamas veiksmingus 
įtikinėjimo būdus, gali įsiūlyti mums visai nereikalingą prekę. Nemandagi, 
pikta pardavėja, su kuria bendravome tik keletą minučių, gali ilgam sugadinti 
nuotaiką, netgi suformuoti mūsų nuomonę apie kurią nors šalį. Nemažo 
psichologų dėmesio yra susilaukę tokie tarpusavio sąveikos atvejai, kaip įtaiga 
ir nuostatų keitimas, konfliktai, bendradarbiavimas, grupinis sprendimų 
priėmimas. Psichoterapijos kryptis, vadinama transakcine analize, nagrinėja 
savotiškus „žaidimus", kuriuos „žaidžia" bendraujantys žmonės, nesąmoningai 
provokuodami tam tikrą aplinkinių elgesį (žr. 10 skyrių). 

Dažnai, turėdami įvairių tikslų, tarpusavyje bendrauja visai nepažįstami 
žmonės. Pvz., viešajame transporte paprašome bendrakeleivių perduoti 
vairuotojui pinigus už bilietą, parduotuvės darbuotojų prašome pasakyti, kiek 
kainuoja mus sudominusi prekė, kokios yra jos pirkimo išsimokėtinai sąlygos. 
Toks bendravimas paprastai trunka neilgai, mus retai sudomina bendravimo 

partnerių charakterio ypatumai, jų vertybės, interesai ir kt. Mums nėra svarbu, 
kas tas žmogus, su kuriuo bendraujame: niekas nepasikeistų, jei jo ar jos vietoje 
būtų bet kas kitas. Tuo tarpu su kitais žmonėmis mes nuolat bendraujame 
daugelį metų ar net visą gyvenimą. Tai šeimos nariai ir giminės, draugai, 
bendradarbiai. Tarp jų ir mūsų susiklosto tarpusavio santykiai. Santykiams 
būdingi ilgalaikiai emociniai ryšiai, tarpusavio įsipareigojimai. Žmogaus, su 
kuriuo mus sieja artimi tarpusavio santykiai, negali pakeisti bet kuris kitas. 
Tarpusavio santykiai leidžia patenkinti visai kitokius poreikius, nei tie, kuriuos 
tenkiname keisdamiesi informacija (pvz., bendrumo, prieraišumo, meilės 
poreikiai). 

Turint galvoje svarbiausius čia paminėtus bendravimo aspektus, galima 
sakyti, jog sąvoka bendravimas apima dviejų ar daugiau žmonių tarpusavio 
suvokimą, keitimąsi informacija, sąveiką ir santykius. 


Poreikis bendrauti 


„Žmogus - tai visuomeniškas gyvūnas". Šio lakaus posakio autoriumi 
laikomas antikinės Graikijos mąstytojas Aristotelis. Tiesa, visuomeniniu 
gyvenimo būdu pasižymi ir beždžionės, skruzdėlės, bitės. Taigi žmonės šiuo 
požiūriu nėra išimtis. Tačiau poreikis bendrauti tarpusavyje be abejonės yra 
vienas iš būdingiausių žmonijos bruožų. 

Kodėl žmonės bendrauja? Trumpai į šį klausimą galima atsakyti taip: 
todėl, kad bendraudami gali sėkmingiau tenkinti daugelį svarbiausių savo 
poreikių. Pirma, bendraujant keičiamasi informacija. Vieni iš kitų sužinome, 
kokia įstaiga ieško naujo darbuotojo, kur galima pažiūrėti įdomų filmą ir kas 
laimėjo krepšinio varžybas. Bendraudami su pardavėjais, barmenais ar taksi 
vairuotojais  perduodame jiems savo prašymus, pageidavimus. Taigi 
bendravimas padeda mums gauti reikalingų žinių ir tiesiog tvarkyti kasdienius 
reikalus. Antra, bendravimas suteikia mums galimybę geriau suprasti ir pažinti 
save pačius. Lygindami save su kitais, darome išvadas, kas mes esame, kokie ir 
kokios esame: kokie mūsų gebėjimai, vertybės, temperamentas ir pan. Savo 
laimėjimus taip pat galime įvertinti tik palyginę su tuo, ką yra pasiekę 
aplinkiniai. Trečia, bet anaiptol ne mažiau svarbu yra tai, jog bendraudami mes 
galime dalytis savo mintimis ir jausmais, atskleisti kitiems savo individualybę, 
daryti aplinkiniams įtaką ir pan. Kitaip sakant, bendrauti mus skatina ir 
vadinamieji socialiniai poreikiai. 

Socialiniai poreikiai - tie, kurie gali būti patenkinti tik tiesiogiai ar 
netiesiogiai dalyvaujant kitiems žmonėms (R. J. Fisher, 1982)*. Taigi galima 
sakyti, kad poreikis bendrauti yra įvairių žmogaus socialinių poreikių išraiška. 
Socialiniai poreikiai veikiausiai yra įgyjami gyvenant tarp kitų ir įsisavinant 
įvairias visuomeninio gyvenimo normas. Šios normos perimamos vaikystėje iš 
mus supančių žmonių, tai vadinama socializacijos procesu. Svarbiausius 
socialinius poreikius įvairūs tyrinėtojai įvardija ne visai vienodai. Kai kurie iš jų 
linkę pabrėžti destruktyviuosius - agresiją, valdžios troškimą (pvz., S. Freud, A. 
Adler). Kiti mano, kad didesnę įtaką elgesiui turi pozityvūs poreikiai - 
bendrumo, prieraišumo, meilės (A. Maslow, C. Rogers). Iš tiesų, žmonių 
socialiniame elgesyje galima įžvelgti ir pozityvių, ir negatyvių tendencijų. 
Socialiniai poreikiai yra prieštaringi, tenkinant vienus iš jų galima netekti 
galimybės patenkinti kitus. 

Įvairūs autoriai - A. Maslow, H. Murray, D. McClelland ir kt. - 
dažniausiai įvardija tokius socialinius poreikius: 

Bendrumo (priklausymo) poreikis. Tai poreikis jausti, kad esi kokios 
nors grupės, bendruomenės narys, kad esi tarp žmonių, kurie tau reikalingi ir 
kad tu esi jiems reikalingas. Šis poreikis patenkinamas, kai žmogus turi šeimą, 
kurios narius sieja šilti jausmai, mėgstamus bendramokslius ar bendradarbius, 
priklauso kokioms nors organizacijoms, klubams ar kitais būdais susiranda 
bendraminčių. 

Saugumo poreikis patenkinamas tada, kai žmogus iš aplinkinių nejaučia 
grėsmės nei fiziniam, nei psichologiniam savo saugumui. 
aukščiausius standartus. Jis glaudžiai susijęs su pasitikėjimu savimi. Aukštą 
laimėjimų poreikį turintys žmonės nevengia imtis atsakomybės, rizikuoti. D. 
McClelland nuomone, laimėjimų poreikis - tai kibirkštis, skatinanti ekonomikos 
augimą, mokslo pažangą, meninę kūrybą ir įkvepianti visuomenės lyderių 
entuziazmą. 

Savęs įtvirtinimo poreikis - siekis rasti savo vietą visuomenėje. 

Savigarbos, savo vertės jutimo poreikis - siekis nebūti kitų žeminamam, 
niekinamam, užimti tarp kitų žmonių deramą vietą. 

Dominavimo (savo galios jutimo) ir pripažinimo poreikis - noras 
kontroliuoti kitus, daryti įtaką aplinkiniams, vadovauti. 


* Pavardė ir data reiškia publikacijos autorių ir datą, visas bibliografinis aprašas 
yra literatūros sąraše skyriaus gale. 

Pranašumo poreikis - jaustis kuo nors pranašesniu už kitus, užimti 
išskirtinę padėtį. 

Saviaktualizacijos ir saviraiškos poreikis - realizuoti potencialias savo 
galimybes, tapti tuo, kuo gali ir nori tapti. Atskleisti savo galimybes ir išreikšti 
save nepalaikant ryšių su kitais žmonėmis būtų neįmanoma, tačiau, kita vertus, 
siekiant šio poreikio patenkinimo, neretai tenka priešintis aplinkinių spaudimui, 
laužyti visuomenėje priimtas elgesio normas. 

Afiliacijos poreikis - turėti artimų draugų rūpintis kitais ir iš jų susilaukti 
to paties, mylėti ir būti mylimiems bei reikalingiems. 

Prieraišumo ir meilės poreikis - tai atvirų, intymių santykių tarp dviejų 
žmonių siekimas. 

Poreikis palaikyti kontaktą - noras su kuo nors dalytis emocijomis, 
užmegzti ryšį. Kartais net visai nepažįstami žmonės, priemiesčio stotelėje 
drauge laukiantys autobuso, nejaukiai jaučiasi nepersimetę vienas su kitu bent 
keliais žodžiais, net jei jiems nereikia įrodinėti savo pranašumą ar keistis 
informacija. 

Socialiniai poreikiai paprastai priešpastatomi įgimtiems biologiniams, 
pvz., maisto, dauginimosi poreikiams. Tačiau šis skyrimas - gana sąlyginis. 
Visai tikėtina, kad kai kuriuos socialinius poreikius iš dalies lemia ir prigimtis. 
Pvz., noras priklausyti kokiai nors žmonių grupei gali turėti tas pačias šaknis, 
kaip ir gyvūnų baimė būti nepriimtiems į būrį. O jiems būti nepriimtiems 
beveik visada reiškia žūtį Tad giluminis motyvas, skatinantis žmones 
bendrauti, gali būti pamatinis siekis saugoti savo gyvybę, vengti mirties (R. G. 
Geen, 1995). Pastaroji prielaida leidžia manyti, kad bendravimo su aplinkiniais 
sėkmė kiekvienam iš mūsų yra kur kas svarbesnis dalykas, nei gali atrodyti iš 
pirmo žvilgsnio. Gebėjimas bendrauti lemia ne tik laimingesnį šeimyninį 
gyvenimą ir greitesnį kilimą karjeros laiptais. Nuo jo, galima sakyti, priklauso 
mūsų gyvenimo kokybė pačia plačiausia prasme. 


Tokį teiginį patvirtina moksliniai tyrimai, rodantys, kad žmonių fizinė 
bei psichinė sveikata, gyvenimo trukmė siejasi su ją bendravimo ypatumais. 
Vieną plačiai pagarsėjusį tyrimą atliko L. Berkman ir S. Syme Kalifornijoje. Jie 
1979 m. 7000 tiriamųjų paprašė atsakyti į įvairius klausimus, nušviečiančius jų 
socialinius ryšius. Po devynerių metų įvertinus tų pačių žmonių sveikatą bei 
gyvenimo trukmę paaiškėjo, kad tie, kurių socialiniai ryšiai platesni ir 
intensyvesni, vidutiniškai gyvena ilgiau. Pvz., per minėtą laikotarpį iš 50-59 m. 
amžiaus vyrų grupės mirė 30,8 proc. tų, kurie bendravo mažai, ir tik 9,6 proc. tų, 
kurie bendravo daug. Tiesa, šie duomenys neatskleidžia, kas yra priežastis, o kas 

- padarinys. Gal tiesiog sveikesni žmonės daugiau bendrauja? Tačiau tyrime 
dalyvavę žmonės iš pradžių savo sveikata iš esmės nesiskyrė, taigi labiau 
tikėtina, kad bendravimas daro įtaką sveikatai, o ne atvirkščiai. Tyrinėtojų 
nuomone, svarbiausias veiksnys šiuo atveju buvo bendravimas šeimoje, toliau - 
bendravimas su draugais ir giminėmis, trečioje vietoje - priklausymas 
religinėms organizacijoms ir pan. Kiti tyrimai parodė, kad žmonės, turintys, kas 
juos palaiko, greičiau įveikia tuberkuliozę, širdies ligas, pasveiksta po operacijų, 
rečiau serga artritu, astma. Aplinkinių palaikymas - svarbus veiksnys, 
padedantis susidoroti su stresu. Tie, kurie su niekuo nepalaiko artimų santykių, 
kur kas dažniau ieško nusiraminimo vartodami alkoholį, rūkydami. (Pagal M. 
Argail (Argyle), 1990, p. 256-261). 


Sėkmingo bendravimo samprata 


Kokį bendravimą galima laikyti sėkmingu? Ar tai toks bendravimas, 
kuris tiesiog pats savaime teikia mums malonumą? Ar toks, kai mes 
priverčiame kitus elgtis taip, kaip mums norisi? O gal tikra bendravimo sėkmė - 
pasiekti, kad visi mus mėgtų? Iš tiesų sėkmingas, arba efektyvus bendravimas - 
dar viena labai dažnai sutinkama, tačiau menkai apibrėžta sąvoka. Visada 
galiojančią sėkmės formulę vargu ar pavyks sukurti, bet visgi pasigilinkime į 
šios sąvokos prasmę, remdamiesi tuo, ką sužinojome ankstesniajame skyrelyje. 
Jame padarėme išvadą, kad pagrindiniai bendravimo tikslai yra keistis 
informacija, gauti galimybę pamatyti save „kitų akimis" ir tenkinti socialinius 
poreikius. Taigi sėkmingu galima laikyti tokį bendravimą, kuris leidžia pasiekti 
šiuos tikslus. 

Turėdami tikslą keistis informacija, labiausiai esame suinteresuoti jos 
tikslumu. Mums svarbu, kad tą informaciją, kuri mus domina, gautume tikslią, 
neiškraipytą. Taip pat dažniausiai siekiame, kad kiti adekvačiai (teisingai, taip, 
kaip norime) suprastų, ką jiems ar joms ketiname perduoti. Taigi pirmuoju 
bendravimo sėkmės rodikliu galima laikyti informacijos pateikimo tikslumą ir 
interpretavimo adekvatumą. Iš pirmo žvilgsnio gali pasirodyti, kad skleisti 
tikslią informaciją ir adekvačiai ją suprasti nėra sudėtinga. Bet kelias nuo vieno 
asmens ketinimo perteikti kokią nors mintį iki jos „atspindžio“ kito žmogaus 
sąmonėje yra gana ilgas ir komplikuotas (apie tai skaitykite 5 skyriuje). 
Keitimosi informacija tikslumas - komunikacijos proceso ypatybė, bet ji 
vaidina svarbų vaidmenį ir tarpusavio santykiuose. Neteisingai suprastas žodis, 
gestas gali lemti jų atšalimą ar net pabaigą. 

Jei prieš išvykdami traukiniu į kitą miestą keletui minučių užsuksite į 
parduotuvę ir ten susitiksite seniai matytą buvusį klasioką, greičiausiai 
pasakysite jam, kad labai skubate ir ilgiau su juo pasišnekėti neturite laiko. 
Reikės padėti nemažai pastangų, kad įrodytumėt jam, jog sakote tiesą, nes jis, ko 
gero, bus linkęs manyti, kad jums paprasčiausiai nesinori su juo bendrauti. 

Nesusikalbėjimo tarp tėvų ir vaikų priežastimi gali tapti paauglių bei 
jaunimo vartojamas žargonas. ,„Nemėtyk!" - Agnė rado trumputį mamos raštelį, 
prisegtą prie ne vietoje paliktų kelių puslapių su jaunatviškus jausmus 
atskleidžiančiais literatūriniais bandymais. Nieko negali būti nemalonesnio už 
žinią, kad mama juos skaitė. O čia dar tas ,,„Nemėtyk!", kurį dukra suprato taip, 
kaip šis žodis vartojamas posakyje „nemėtyk bajerių"... Turėjo praeiti nemažai 
laiko, kol pavyko išsiaiškinti, jog mama tiesiog turėjo galvoje tai, kad jai 
nusibodo bet kur išmėtyti dukters daiktai. 


Trumpalaikės komunikacijos situacijomis dažnai siekiama ne tik keistis 
informacija, bet ir įvairiausių kitą tikslų. Pvz., kai kada mums tenka kreiptis 
pagalbos į nepažįstamus žmones, prašyti įvairių įstaigų darbuotojų padaryti tai, 
ko formaliai jie neprivalo daryti ir pan. Ar pasiseks gauti tai, ko viliamės, 
nemaža dalimi priklausys nuo mūsų bendravimo įgūdžių: nuo to, kokį 
padarysime įspūdį, kaip apibūdinsime savo situaciją, kaip paprašysime ir kt. 
Bendraudami su artimaisiais, bendradarbiais taip pat turime pačių įvairiausių 
tikslų. Pvz., jų irgi prašome padėti atlikti kokius nors darbus, paskolinti pinigų... 
Todėl galima sakyti, kad sėkmingas bendravimas - toks, kuris leidžia pasiekti 
norimus tikslus. Tačiau kai kurie elgesio būdai, leidžiantys mums pasiekti savo 
tikslus trumpalaikės komunikacijos situacijomis, mūsų bendravimo partneriams 
gali būti visai nepriimtini. Tikslą galima pasiekti ir elgiantis agresyviai, imantis 
prievartos. Jei toks elgesys dažnai kartojasi, jis tampa kliūtimi socialinių 
poreikių tenkinimui. 

Tarpusavio santykių lygmenyje svarbiausias bendravimo sėkmės rodiklis 
yra sėkmingas socialinių poreikių tenkinimas. Galima sakyti, kad bendraujame 
sėkmingai, kai jaučiamės esą vertinami, ne vieniši, turį savo vietą visuomenėje, 
kai gebame paveikti kitų nuomonę, daryti įtaką jų elgesiui ir pan. Kai kurios 
mūsų nuostatos ir elgesio būdai leidžia tenkinti šiuos poreikius geriau, nei kiti. 
Tai visų pirma teigiamas požiūris į save ir į kitus, konstruktyvumas, 
racionalumas. 

Teigiamas požiūris į save, daugelio psichoterapeutų nuomone, yra gerų 
santykių su kitais pagrindas. Kas nevertina savęs, nevertina ir kitų, o savimi 
pasitikintys žmonės ir į kitus dažniau žiūri teigiamai. Pozityviai vertinantys 

aplinkinius tikisi iš jų gero, patys taip pat linkę padėti ir bendradarbiauti. 
Priešingai, tie, kas kitų atžvilgiu nusistatę negatyviai, yra įtarūs, irzlūs, kritiški, 
nelinkę padėti. Jie tarsi nori pasirodyti geresni, nuvertindami kitus. Negatyvus 
požiūris į save ir į kitus žmones yra „save išpildančios pranašystės". Pvz., kas 
galvoja, kad nesugebės pelnyti aplinkinių pripažinimo, nieko ir nedaro, kad jį 
pasiektų. Kas tikisi iš kitų priešiškumo, patys su jais elgiasi nemaloniai, todėl iš 
tiesų jo susilaukia. Tie, kurie gerai vertina save ir kitus, dažniau susiduria su 
faktais, patvirtinančiais būtent šį požiūrį. 

Eksperimentai rodo, kad žmonėms, kuriuos kas nors nuvertino (pvz., 
kuriems pasakoma, kad jie gavo labai žemus intelekto testo įverčius) kyla noras 
nuvertinti ir pažeminti kitus, sustiprėja jų neigiamas nusistatymas kitataučių 
atžvilgiu. Jie tarsi siekia pasijusti pranašesni, žemindami kitus. 


Pozityvaus požiūrio pranašumą gerai iliustruoja ir tokia pasakėčia. Įkrito 
į grietinės puodynę dvi varlės. Viena pamanė, kad jau vis vien galas, nieko 
nedarė ir nuskendo. Antra vis bandė išsilaikyti paviršiuje. Besikapanodama 1š 
grietinės sumušė sviestą, atsispyrė nuo jo ir iššoko... (R. von Oech, 1983). 


Kai nepasitikima kitų gera valia, lengva pateisinti norą griebtis 
manipuliacijų. Manipuliuoti kitais žmonėmis - reiškia išprovokuoti tokį jų 
elgesi, kuris būtų mums naudingas. Pvz., parodžius kam nors dėmesį, pagyrus, 
galima tikėtis to žmogaus palankumo tvarkant verslo reikalus. Daug tokio 
pobūdžio patarimų pateikiama pagarsėjusioje D. Carnegie knygoje „Kaip 
įsigyti draugų ir daryti įtaką žmonėms". Pirmąkart išleista 1938-aisiais, ji 
nepraranda paklausos ir šiandien. 

Štai pora trumpų ištraukėlių iš šios garsios knygos. 


„Džimą Farlėjų gyvenimas anksti išmokė paprastos išminties: 
kiekvienam eiliniam žmogui jo paties vardas yra daug mielesnis už visus kitus 
vardus žemėje. Prisimink bet kurio žmogaus vardą, ištark jį draugiškai ir būsi 
pasakęs efektingai veikiantį komplimentą. (...) Vardas išskiria, jis daro žmogų 
unikalų tarp kitų žmonių. Informacija, kurią perduodame, arba prašymas, su 
kuriuo kreipiamės, pasidaro ypač reikšmingi, kai kreipiamės individualiais 
vardais. Bendraujant su žmonėmis, vardas veikia magiškai visus - ir padavėją, ir 
vyriausiąjį administratorių." (D. Carnegie, 1998, p. 91). 

„Jei norime įsigyti draugą, sutikime žmones gyvai ir entuziastingai. Jei 
jums kas nors skambina telefonu, pasinaudokite šia pačia psichologine taisykle. 
Ištarkite „alio" tokiu tonu, kuris pasakytų, kad jūs džiaugiatės, jog jums 

paskambino. Niujorko telefonų kompanija specialiai apmoko operatores pasakyti 
„Prašau numerį" tokiu tonu, kuris reiškia: labas rytas. Aš džiaugiuosi 
aptarnaudama jus". Prisiminkite tai, kai rytoj pakelsite ragelį." (D. Carnegie, 
1998, p. 76). 


Visgi patirtis rodo, kad įsigyti draugų nėra taip paprasta. Viena iš priežasčių - 
žmonės dažniausiai jaučia, ar dėmesys jiems rodomas nuoširdžiai, ar ne. Beje, ir pats D. 
Carnegie primygtinai kartoja, kad vykdant jo nurodymus būtinas nuoširdumas, antraip 
jie neatneš sėkmės. Tik gaila, jis nepasako, kaip to nuoširdumo išmokti... 


Toks elgesys, kai savų tikslų siekiama sąmoningai manipuliuojant kitais, 
kartais vadinamas makiavelišku. Šiame pavadinime „įsiamžino" Niccolo 
Machiavelli (Makiavelis) (1469-1527), Florencijos politikas, filosofas, rašytojas 
ir istorikas. Keliolika metų jis buvo Florencijos respublikos tarybos sekretorius. 
1512 m., žlugus respublikai ir į valdžią sugrįžus Medičiams, pašalintas iš 
valstybinės tarnybos, kalintas, vėliau ištremtas į savo dvarą. Ten atsidėjo 
politikos ir istorijos studijoms, literatūrinei kūrybai. Tarnybos reikalais 
Machiavelli buvo tekę susitikti su Romanijos kunigaikščiu Cesare Borgio. Jį 
sužavėjo šio politikos veikėjo gebėjimas pasiekti bet kurio užsibrėžto tikslo, 
klasta, veidmainyste ir apgaule visus priverčiant elgtis taip, kaip jam reikia. 
Remdamasis šiuo pavyzdžiu, Machiavelli parašė nedidelį, bet garsų traktatą 
Kunigaikštis (II principe, 1513 m.). Jame diegiama mintis, kad valdovai ir kiti 
politikai, siekdami apginti šalies, o esant reikalui ir asmeninius interesus, turi 
teisę nesiskaityti su priemonėmis. Tai pateisinama, nes dauguma žmonių iš 
prigimties esą kvaili ir linkę į blogi. Išnaudojant jų silpnybes ir apgalvotai 
įgyvendinant pasirinktą planą, pavaldiniais galima manipuliuoti nelyginant 
šachmatų figūromis. Sparčiai pasklidę Europoje, Machiavelli idėjos susilaukė 
daugybės prieštaringų komentarų. Viena vertus, jis propagavo elgesį, kuris 
nesiderino su religijos ir moralės normomis, papročiais bei įstatymais. Kita 
vertus, niekad netrūko geidžiančių įvaldyti šį „meną". 

XX a. socialinės psichologijos tyrinėtojai taip pat domėjosi makiavelišku 
žmonių elgesiu. R. Christie ir F. Geis 1970 m. sudarė testą, skirtą nustatyti, ar 
žmogus linkęs meluoti, pataikauti, regzti intrigas ir pan. Stebėdami žmones, 
gavusius skirtingus šio testo įverčius specialiai surežisuotose situacijose, 
psichologai nustatė, kad makiaveliško elgesio šalininkai nevengia pažeisti etikos 
normų ir pasinaudoti sąžiningųjų „naivumu". Užklupti „nusikaltimo vietoje", 
pvz., nusirašinėjant, jie geba žiūrėdami į akis įrodinėti, jog elgėsi sąžiningai. Jie 


tarsi atsiriboja nuo kitų žmonių ir nuo savo pačių emocijų, todėl nejaučia sąžinės 

priekaištų. Tiesa, kitos psichologų grupės tyrimai parodė, kad apgaudinėti kitus, 
ko gero, nėra taip lengva. Savo tiriamųjų jie paprašė meluoti, atsakant į kai 
kuriuos klausimus. Buvo stebima, kuo skiriasi žmonių elgesys, kai jie meluoja ir 
kai atsako sąžiningai. Be to, susitarimo nežinantys ekspertai turėjo įvertinti, ar, 
jų nuomone, žmogus meluoja, ar sako teisybę. Paaiškėjo, kad melagingi 
atsakymai buvo gerokai ilgesni, neryžtingi, nekonkretūs. Matyt, intuityviai į tai 
atsižvelgę, ekspertai gana tiksliai atskyrė melagingus pasisakymus. (Pagal R. J. 
Fisher (1982); Webster's New World Encyclopedia (1992); Lietuvių 
enciklopedija, t. III, XVIII (1954, 1959)), 


Makiaveliškos bendravimo strategijos priešingybė yra atviri, arba 
autentiški santykiai, kurių svarbą kiekvienam žmogui itin pabrėžė humanistinės 
psichologijos atstovas C. Rogers. Dėl šių skirtingų elgesio būdų kyla diskusijos 
ne tik tarp psichologų, bet ir tarp etikos, religijos žinovų. Kartais žmonės 
manipuliuoja kitais ir nesąmoningai, patys to nesuvokdami. Tokį elgesį aiškina 
E. Berne sukurta transakcinės analizės teorija (žr. 10 skyrių). 

Svarbi kliūtis, trukdanti sėkmingai tenkinti įvairius socialinius poreikius, 
yra polinkis nevaldomai reikšti neigiamas emocijas. Jau nekalbant apie pykčio 
protrūkius, dauguma žmonių nepraleidžia progos patraukti per dantį tuos, 
kuriems geriau sekasi, sukritikuoti kitų atliktą darbą. Tai savo ruožtu sukelia 
neigiamą reakciją. To išvengti padeda nuostata elgtis racionaliai, pragmatiškai, 
atsižvelgiant į savo tikslus ir tikrovės reikalavimus. Ypač svarbu elgtis 
konstruktyviai kilus įtampai, konfliktams. Visada geriausia susitelkti ne ties 
emocine, bet ties dalykine konflikto puse. Nekonstruktyvu, pamiršus 
svarbiausius tikslus, siekti žūt būt nugalėti, pažeminti kitą. 

Norint racionaliai elgtis, reikia žinoti, ko iš tiesų nori, įsisąmoninti 
jausmus ir jų vaidmenį siekiant tikslo. Todėl efektyvus bendravimas 
neatskiriamas nuo savęs pažinimo. Be to, reikia stengtis aiškiai pasakyti 
kitiems, ko iš tikrųjų nori. Kai, bendraudami su kitais, slepiamės, pasak C. 
Rogers, už fasadų ir kaukių, daugelis mūsų minčių, jausmų ir norų aplinkiniams 
lieka nežinomi. Todėl nenuostabu, kad dažnai net ir artimų žmonių elgesys 
neatitinka mūsų lūkesčių. Tik aiškiai išsakius savo pageidavimus ir lūkesčius, 
galima tikėtis, kad kiti teisingai supras, ko norime. Tokiu atveju išlošiame dar 
daugiau: atsiskleisdami aplinkiniams, turime galimybę pamatyti save „kitų 
akimis". Jei aplinkinių elgesio „veidrodyje“ matome ne savo kaukę, o tikrus 
jausmus ir mintis, galime patirti, kaip žmonės vertina mus tokius, kokie iš 
tikrųjų esame. Tiesa, ne visuomet ir ne viską būtina atskleisti pirmam 

pasitaikiusiam. Plačiau tai nagrinėjama tarpusavio santykiams skirtame 
skyriuje. 

Kartais pasirenkami tokie socialinių poreikių tenkinimo būdai, kurie 
smarkiai apriboja asmens galimybes gyventi visavertį gyvenimą ir jaustis 
laimingam. Pvz., R. Dreikurs nuomone, vaikai, siekdami surasti savo vietą tarp 
kitų, gali griebtis tokio elgesio, kaip perdėtas dėmesio, pranašumo siekimas, o 
tai tik dar labiau blogina jų santykius su aplinkiniais (E. Dreikurs Ferguson, 
2000). Kai kada, siekdami patenkinti socialinius poreikius, žmonės atsisako 
savo asmeninės laisvės, atiduoda savo gyvenimą į kitų žmonių rankas, taip 
tapdami nuo jų priklausomi. Tai leidžia pasijusti reikalingiems, susaistytiems su 
aplinkiniais tampriais ryšiais ir atsikratyti vienatvės jausmo, tačiau trukdo daryti 
savarankiškus sprendimus ir atskleisti save. Neretai žmones susieja abipusė 
tarpusavio priklausomybė. E. Fromm tokius santykius vadina simbiotiniais. Jo 
nuomone, simbiotiniu ryšiu galima vadinti nebrandžią meilę, kuomet du 
žmonės, tenkindami savo socialinius poreikius, išnaudoja vienas kitą: vienas 
jaučiasi esąs svarbus ir reikalingas, galėdamas vadovauti ir nurodinėti, o kitas, 
vengdamas vienatvės, jam paklūsta, tuo pačiu atsikratydamas atsakomybės 
naštos. K. Horney meilę, užgimusią vien tik bėgant nuo vienatvės ir nerimo, 
vadina neurotiška. Apibendrinant šių žymių psichologų ir psichiatrų įžvalgas, 
galima įvardyti dar vieną bendravimo sėkmės rodiklį: sėkmingas bendravimas - 
toks, kuris neužkerta kelio laisvai skleistis ir augti asmenybei. Pasiekti, kad kiti 
būtų patenkinti mūsų elgesiu galima gana greitai, tačiau visada verta 
pasvarstyti, ar kaina, kurią ryžtamės už tai mokėti, nėra per didelė. Kelius 
asmenybei augti atveria ir nuostata bendrauti atvirai, konstruktyviai. Kaip jau 
minėta, ji skatina analizuoti savo tikslus, jausmus, elgesį ir eksperimentuoti, 
išbandant naujus elgesio būdus. 

Iki šiol bandėme įvertinti bendravimo sėkmę tarsi žvelgdami iš vieno 
jame dalyvaujančiojo pozicijos. Tačiau bendravimas - procesas, į kurį įsitraukia 
daugiau nei vienas žmogus. Visi jie turi savus tikslus ir poreikius, kurie anaiptol 
ne visada sutampa ir dera tarpusavyje. Ar galima vadinti sėkmingu tokį 
bendravimą, kuomet savo poreikius patenkina ir tikslą pasiekia tik vienas 
asmuo, ypač jei jo sėkmė užkerta kelią kitiems siekti savųjų? Tokiu atveju tai, 
kas vienam yra sėkmė, kitam gali būti visiškas pralaimėjimas. 

Panagrinėkime vieną situaciją, į kurią panašioje, matyt, ir jums yra tekę 
atsidurti. Įsivaizduokite, kad susitikę bendrabutyje su kurso draugais po vasaros 
atostogų, išėjote į kiemą pažaisti krepšinį. Po kurio laiko imate svarstyti, kur 
būtų geriau surengti pirmą šiais metais kurso vakarėlį. Jūsų nuomone, vienintelė 

visiems daugmaž priimtina vieta yra bendrabutis. Netikėtai vienas vaikinas 
pasiūlo verčiau vykti į jo draugo sodybą netoli nuo miesto, gražioje vietoje. Oras 
šeštadienį numatomas puikus, tad akivaizdu, kad jo idėja geresnė už jūsų. Tas 
vaikinas jums mažai pažįstamas, nes grįžo studijuoti, keletą metų padirbėjęs 
užsienyje. Jau spėjot pastebėti, kad krepšinį jis žaidžia gerai, yra išvaizdus ir, 
sako, turi labai „kietą" galvą. Jus kiti taip pat panašiai apibūdina. Tai kodėl 
dabar reikėtų taip lengvai jam nusileisti? Taip ir knieti kaip nors sumenkinti jo 
pasiūlymą, kad iš karto nepasijustų esąs čia pats gudriausias. Nieko kito nelieka, 
kaip tik išjuokti ir suniekinti tą jo pasiūlymą- ne todėl kad jis blogas, o kaip tik 
dėl to, kad iš tiesų geras! 


Tiek ši, tiek kitos panašios „pergalės", pasiektos kitų pralaimėjimo 
sąskaita, netrukus atsigręžia prieš patį laimėtoją. Vaikinas, kuriam pavyko kitų 
akyse pažeminti savo konkurentą, arba mergina, keletu apgalvotų žingsnių 
privertusi draugą atsisakyti jo išsvajotos kelionės į kalnus, neturėtų tikėtis, kad 
tai praeis be pėdsakų. Ir vienu, ir kitu atveju „pralaimėjusieji“ tikriausiai ims 
regzti kokį nors „keršto planą". 

Neigiami tokio elgesio, kai nepaisoma kitų žmonių poreikių, padariniai 
iš karto gali ir nepasireikšti. Todėl trumpalaikės komunikacijos situacijomis, 
kai bendraujame su atsitiktinai sutiktais žmonėmis, „pelnyto atpildo" galime ir 
nesusilaukti. Tačiau vargu ar pavyks jo išvengti, jei ignoruosime kitų poreikius 
bendraudami su tais, kuriuos matome ne paskutinį kartą. 

Taigi galima daryti išvadą, jog poreikių tenkinimas bendraujant neturėtų 
būti vienpusis. Kitu atveju bendravimo veikiausiai nebus galima vadinti 
sėkmingu. Sėkmingas bendravimas - toks, kuris visiems jame dalyvaujantiems 
leidžia kiek įmanoma geriau patenkinti savo poreikius ir pasiekti tikslus. 
Bendravimo sėkmės nederėtų sieti su lotynišku posakiu žomo homini lupus est 
(žmogus žmogui vilkas). Jis veikiau apibūdina kraštutines situacijas, 
pasitaikančias bendraujant. Kasdieniame gyvenime žmonės dažniau jaučiasi 
laimingi, kai gali kažką pradžiuginti, ypač jei žino, kad iš pamaloninto asmens 
susilauks to paties. 

Dar vienas bendravimo sėkmės rodiklis - tai subjektyvūs 
bendraujančiųjų išgyvenimai. Bendraudami su vienais žmonėmis, jaučiamės 
gerai, o su kitais - blogai. Malonu bendrauti tada, kai nejuntame įtampos, 
nerimo, nesijaučiame esą skaudinami, įžeidinėjami, žeminami. Žmonės jaučiasi 
blogai bendraudami su tais, kurie stengiasi parodyti savo pranašumą, net jei tai 
pateikiama kaip noras padėti. Niekam nepatinka pamokslavimas, nurodinėjimai 
ir vertinimai, išsakomi įsijautus į visažinio vaidmenį. Įtarumą ir įtampą dažnai 

sukelia noras manipuliuoti kitais, slapti planai ir intrigos. Norint nusakyti 
bendraujant patiriamus subjektyvius žmonių išgyvenimus, vartojamos sąvokos 
bendravimo atmosfera, psichologinis klimatas ir pan. Dažniausiai klimatas ar 
atmosfera apibūdinami kaip geri, sveiki, arba atvirkščiai, prasti, nesveiki. 
Svarbiausi gero psichologinio klimato požymiai: visi bendraujantieji jaučiasi 
esą svarbūs, aplinkinių priimami, vertinami, palaiko vieni kitus, „lošia 
atviromis kortomis", dalijasi atsakomybe ir kartu sprendžia iškilusias 
problemas. Nors psichologinio klimato neįmanoma „pačiupinėti", jis yra svarbi 
įvairių Žmonių grupių, organizacijų sėkmingos veiklos sąlyga. 


Bendravimo įgūdžiai ir įpročiai 


Nuo ko priklauso tai, ar žmogus sėkmingai bendrauja su aplinkiniais? 
Gali būti, kad pirma mintis, kuri ateis jums į galvą, perskaičius šį klausimą, bus 
tokia: nuo to, koks tai žmogus, kokiais asmenybės bruožais jis ar ji pasižymi. 
Kaip tik taip į šį klausimą tikriausiai atsakytų žymūs XX a. psichologai G. 
Allport, R. Cattell, H. Eysenck ir kt. Jie laikėsi požiūrio, kad žmogaus elgesį 
apskritai, taigi ir elgesį bendraujant, lemia asmenybės bruožai, pvz., atvirumas, 
sąžiningumas, emocinis pastovumas... 

Kasdieninė mūsų patirtis patvirtina, kad toks požiūris į žmogaus elgesį 
bent iš dalies yra teisingas. Pvz., jei mes pastebėjome, kad bendradarbė A., 
prašoma pagelbėti, dažniausiai neatsisako, susidūrę su sunkumais, kreipsimės į 
ją, nes pagrįstai manysime, jog ji ir ateity elgsis taip, kaip elgėsi anksčiau. Mes 
linkę sau įvardyti, kad tokį A. elgesį lemia tam tikra jos asmenybės savybė - 
geranoriškumas. Mums patogu manyti, kad A. turi vienokius bruožus, o B. 
kitokius: tuomet galime mėginti numatyti šių žmonių elgesį. 

Bet ar galime būti tikri, kad A. visada elgsis tik šitaip? Be abejo, ne. 
Aplinkybės gali susiklostyti taip, kad jos elgesys kokiomis nors konkrečiomis 
sąlygomis bus visai kitoks. Įsivaizduokime, kad esame, visai to nenorėdami, ją 
įžeidę. Arba kad padėdama mums ji gali pakenkti kam nors kitam. Taip 
svarstant darosi aišku, kad žmogaus elgesys nėra tik asmenybės bruožų 
atsiskleidimas tuštumoje. Konkrečioje situacijoje jį veikia ir įvairios išorinės 
aplinkybės: vienaip ar kitaip susiklostę tarpusavio santykiai, vaidmenys, 
kuriuose atsiduriame ir pan. Taigi asmenybės bruožai yra tik vienas iš veiksnių, 
lemiančių elgesį. 

Pasvarstykime, ar iš tiesų pagrįsta manyti, kad kiekvienas žmogus turi 
tam tikrus asmenybės bruožus. Įsivaizduokite, kad norite sužinoti, koks žmogus 
yra Marius, vaikinukas, besimokantis jūsų fakultete kitame kurse. Asmenybės 
testu veikiausiai jo netirsite, o mėginsite paklausinėti apie jį tų žmonių, kurie jį 
pažįsta - kurso draugų, bendrabučio kaimynų. Gali būti, jog taip sužinosite, kad 
Marius yra linksmas, šnekus, draugiškas, mėgsta nuotykius, šiek tiek 
neatsakingas. Iš ko jie apie visa tai sprendžia? Matyt, iš Mariaus elgesio. O 
kieno galvoje tuomet egzistuoja Mariaus asmenybės bruožai? Ar jo paties, ar tų, 
kurie j į apibūdino? 

Kaip manote, ar nuomonė, jog bendravimo ypatumai iš esmės priklauso 
nuo asmenybės bruožų yra pakankamai argumentuota? 


Į klausimą, iškeltą šio skyrelio pradžioje, galima atsakyti ir kitaip: 
bendravimo sėkmė priklauso nuo to, ar žmogus moka bendrauti. Tokiame 
atsakyme kaip tik pabrėžiamas išorinių sąlygų, kurias pirmasis požiūris buvo 
linkęs nuvertinti, vaidmuo. Juk mokytis - reiškia kartoti kažką, ką esame matę 
savo aplinkoje. 

Norėdami suprasti, kaip žmonės mokosi bendrauti, panagrinėkime, kaip 
apskritai išmokstama tam tikrų elgesio būdų. Paprasčiausias tai aiškinantis 
modelis yra toks: jei koks nors elgesys padeda pasiekti norimą tikslą, mes ir 
ateityje elgsimės taip pat, o jei jis pasirodo esąs neefektyvus, mes jo 
atsisakome. Toks mokymasis vyksta nuo pat gimimo. Pvz., verksmas padeda 
kūdikiui patenkinti maitinimosi poreikį, tad augdamas jis juo naudojasi 
siekdamas ir įvairių kitų, kur kas sudėtingesnių poreikių patenkinimo. Jau 
gerokai paaugę, atžalos verksmu parduotuvėje reikalauja iš tėvų nupirkti 
saldainį. Jei tėvai laikysis nuosekliai ir nepasiduos tokiam spaudimui, vaikas 
liausis taip elgęsis. Taigi mokymąsi galima pavaizduoti tokia schema: S —> R. 

Šios raidės reiškia stimulą ir reakciją į jį, arba, kitaip sakant, tam tikrą 
aplinkos poveikį ir jo sukeltą elgesį. Šį nesudėtingą mokymosi modelį pasiūlė 
bihevioristai. Biheviorizmas - XX a. pr. Amerikoje atsiradusi psichologijos 
kryptis, kuri laikėsi nuostatos, jog psichologija turi tyrinėti ne kokias nors 
tiesiogiai nematomas ir neapčiuopiamas asmenybės savybes, bet elgesį, kurį 
galima betarpiškai stebėti ir fiksuoti. Vienoks ar kitoks Žmogaus elgesys, 
bihevioristų nuomone, priklauso nuo aplinkos sąlygų, tiksliau, jis yra 
išmokstamas begyvenant vienokiomis ar kitokiomis sąlygomis. 


Pvz., jei vaikui priekaištaujama dėl to, kad per pietus jis čepsi ir ima 
mėsą rankomis, jei jis už tai nubaudžiamas (negauna deserto), tikėtina, kad 

ateityje jis vengs tokio elgesio, valgys mandagiai, naudodamasis šakute ir peiliu. 
Jei už tai jis dar bus ir pagiriamas, paskatinamas, mandagus elgesys prie stalo 
jam veikiausiai taps įpročiu. Panašiai paskatinimai bei nuobaudos gali daryti 
įtaką agresyvaus arba draugiško, palaikančio elgesio su kitais žmonėmis 
įsitvirtinimui, gebėjimui atsiskleisti arba įtarumui, uždarumui. 


Tyrinėdami mokymąsi, šios psichologijos krypties atstovai (J. Watson, 
B. F. Skinner ir kt.) atskleidė daug svarbių dalykų apie aplinkos įtaką žmonių 
elgesiui. Bet nesunku pastebėti ir esminius jų požiūrio trūkumus. Jei viskas iš 
tiesų būtų taip, kaip aiškinama jų mokymosi modelyje, tektų pripažinti, kad 
žmogus tik kaip robotas mechaniškai reaguoja į aplinkos poveikius. Tačiau 
žmonės gali numatyti savo elgesio padarinius. Pvz., mes galime svarstyti, kas 
bus šį kartą, jei pasielgsime taip, kaip visada. Nutarus, kad padariniai gali būti 
nepageidautini, galima pasielgti kitaip. Be to, kiekvienas žmogaus veiksmas 
sukelia ir savęs vertinimo reakcijas, kitaip sakant, žmogus gali ir pats sau 
„skirti" tam tikras nuobaudas bei paskatinimus ir atsižvelgti į juos ateityje. 
Įvertinę visa tai, vėliau biheviorizmo šalininkai pakeitė ankstesniąją mokymosi 
schemą tokia: S —>x —>R. 

Kaip matome, joje tarp stimulo ir reakcijos yra tarpinis elementas, 
lemiantis tai, kad į tą patį stimulą ne visada reaguojama vienodai. Koks tai 
elementas, bihevioristai iš esmės neaiškino, tačiau laikė, kad jis susijęs su 
vidinėmis asmens ypatybėmis. 

XX a. antrojoje pusėje amerikiečių psichologas A.Bandura sukūrė 
socialinio mokymosi teoriją, kurioje teigiama, kad svarbiausias tarpininkas tarp 
aplinkos stimulų ir asmens reakcijų į juos yra žmogaus gebėjimas mąstyti, o 
taip pat įvairūs asmenybės ypatumai. Ginče tarp vidinius arba išorinius elgesio 
veiksnius pabrėžiančių teorijų šis požiūris užima tarpinę padėtį ir derina abi šias 
viena kitai prieštaraujančias nuomones. Dabar tai yra priimtiniausias 
aiškinimas, kaip žmonės išmoksta tam tikrų socialinio elgesio būdų. 

A. Bandūra požiūriu, gebėdami numatyti savo elgesio padarinius, 
žmonės savo elgesiu gali keisti, formuoti pačią aplinką, kuri savo ruožtu vėliau 
daro poveikį jų elgesiui. Socialinio mokymosi teorijoje tai vadinama abipuse 
įtaka (determinizmu). Taigi mūsų elgesys konkrečiu atveju priklausys nuo 
aplinkos ir nuo mūsų požiūrio į tą aplinką. Savo ruožtu šis elgesys turės įtaką 
tam, kokia aplinka mus sups ateityje. Pvz., baigę mokyklą, mes renkamės, ką ir 
kur toliau studijuoti. Mūsų pasirinkimas bent iš dalies priklausys nuo to, kokie 
mokytojai ir ko iki šiol mus mokė, taip pat nuo to, kaip mes vertinome jų 
pastangas, skleidžiamas žinias bei idėjas. Pasirinkę kurią nors aukštąją mokyklą 

ar kt., pakliūsime į tam tikrą aplinką, kuri vėl darys įtaką mūsų pažiūroms ir 
elgesiui. Šiai sąveikai paaiškinti A. Bandūra pasiūlė trijų tarpusavyje 
priklausomų komponentų modelį (1.1 pav.). 
Asmeniniai-pažintiniai 
veiksniai 


Elgesys ———> Aplinkos 


veiksniai 


1.1 pav. Abipusės įtakos schema, kurią pasiūlė A. Bandura 
ryšiams tarp elgesio, aplinkos ir asmeninių-pažintinių veiksnių 
paaiškinti (pagal J Feist, 1994 ir D. G. Myers, 2000) 


Kaip matyti, šiuo atveju tvirtinama, kad ne tik aplinka daro įtaką mūsų 
elgesiui, bet ir elgesys kuria aplinką, kurioje gyvename. „Elgesys yra viena iš 
įtakingiausių būsimų įvykių determinančių. Agresyvūs žmonės savo elgesiu 
provokuoja priešišką aplinką, o draugiškai besielgiantys susikuria taikią aplinką 
esant toms pačioms aplinkybėms. Mes visi pažįstame linkusių susikurti 
problemas žmonių, kurie savo elgesiu nepastebimai sukuria aplink save 
neigiamą socialinį klimatą, kur jie bebūtų". (A. Bandūra, 1997). Asmeniniai- 
pažintiniai veiksniai - tai mūsų pažintinės galios, visų pirma gebėjimas mąstyti, 
o taip pat poreikiai, jausmai, asmenybės bruožai ir kiti vidiniai ypatumai. 
Aplinka šiuo atveju taip pat suprantama labai plačiai, tai ir aplinkinių elgesys 
reaguojant į mūsų poelgius, ir įvairūs atsitiktiniai, nenumatyti įvykiai, pvz., 
netikėtos pažintys, iš anksto nesuplanuoti poelgiai ir pan. Atsitiktinių įvykių 
reikšmę mūsų gyvenime A. Bandūra laikė ypač didele. 

Dar viena naujovė, kurią A. Bandūra įtvirtino mokymosi teorijoje, yra 
tai, kad jis deramai įvertino žmonių galimybes mokytis ne tik patiems išbandant 
vienus ar kitus elgesio būdus, bet ir stebint kitų žmonių elgesį. Kitaip sakant, 
mes galime mokytis ne tik iš savų, bet ir iš svetimų klaidų, o taip pat iš 

sėkmingų poelgių. Mes labiau linkę mokytis iš tų, kurie mums patinka, kuriais 
norėtume sekti, į kuriuos norėtume būti panašūs. 


Niekas nenori mokyti savo vaikų nepageidautino elgesio. Tačiau 
neretai tėvai skatina tokį elgesį, visai to nenorėdami. Tai puikiai iliustruoja ši 
D. G. Myers (2000, p. 268) aprašyta situacija. 

Bilis: „Ar gali užrišti man batus?" 

Tėvas (skaito laikraštį). 

Bilis: „Tėti, negaliu užsirišti batų" 

Tėvas: „Aha, tuojau, minutėlę." 

Bilis: „TĖETEE, UŽRIŠK MAN BATUS!" 

Tėvas: „Kiek kartų aš tavęs prašiau nebliauti? Kurį batą pirmiau 
rišime?" 


išoriniai veiksniai, apibendrina šie N. S. Endler (1976) teiginiai: 

+ Elgesys - tai nuolatinės tarpusavio sąveikos tarp asmenybės ir 

aplinkos, į kurią įeina ir mus supantys žmonės, išdava 

+ Asmens pozicija sąveikaujant su aplinka yra aktyvi ir sąmoninga 

+ Iš vidinių veiksnių elgesį labiausiai veikia pažintinės galios, nors 

emocijos taip pat yra svarbios 

+ Kalbant apie aplinkos veiksnius, svarbiausia yra tai, kokią reikšmę 

žmogus jiems suteikia, kaip juos interpretuoja. 

Vadinasi, tai, kaip mes bendrausime, visų pirma priklausys nuo to, kaip į 
mūsų poelgius reaguoja kiti: kokį elgesį skatina, palaiko, kokį - ignoruoja ir už 
kokį susilaukiame nuobaudų, nepritarimo (tai - aplinkos poveikis). Bendrauti 
taip pat mokomės, stebėdami, kaip su mumis ir vieni su kitais bendrauja mūsų 
tėvai, draugai, tie, kuriems simpatizuojame, į kuriuos norime būti panašūs 
(mokymasis stebint). Kita vertus, apie jų ir savo pačių elgesį mes darome tam 
tikras išvadas, atsižvelgdami į savo poreikius, vertybes ir kt. Esame skirtingi ir 
iš prigimties, todėl bendravimui turės įtakos ir įgimtos savybės, pvz., 
temperamentas: vieni žmonės greitai „užsidega", kiti išlieka šalti net tada, kai 
atmosfera aplinkui gerokai įkaista (tai asmeniniai-pažintiniai veiksniai). 

Kartojantis panašioms situacijoms, ilgainiui įgyjame tam tikrų 
bendravimo įgūdžių ir įpročių. /gūdžiais vadinami gerai išmokti veiksmai, kurie 
atliekami automatiškai, be sąmoningos kontrolės ir reguliavimo. Jei tokie 
automatizuoti veiksmai ar jų rezultatai kaskart leidžia patirti teigiamas 
emocijas, atsiranda poreikis juos kartoti. Tai jau yra įpročiai. Keitimosi 

informacija, tarpusavio suvokimo, santykių palaikymo įgūdžiai bei įpročiai, 
kaip jau minėta, turi reikšmingos įtakos mūsų gyvenimo kokybei. 


Ar galima išmokti sėkmingiau bendrauti 


Elgesys, kurio kažkada esame išmokę, vėliau gali pasirodyti esąs 
nebeefektyvus. Ar galima pakeisti įprastus bendravimo būdus, kuriuos laikome 
nebetinkamais, nebenaudingais, tuos, kurie nepadeda pasiekti norimų tikslų? 
Šiuolaikinės psichologijos požiūris į žmogaus elgesį ir jo prielaidas, kuris 
išdėstytas ankstesniajame skyrelyje - gera žinia visiems, kurie norėtų pakeisti 
savo bendravimo su aplinkiniais įpročius. Mes gebame mąstyti, vertinti savo 
poelgius, numatyti jų padarinius, vadinasi, nesame savo aplinkos, dabartinės ar 
tos, kuri veikė mus anksčiau, įkaitai. Atsakymas į klausimą, ar galima išmokti 
sėkmingiau bendrauti yra, be abejo, teigiamas. Kita vertus, pakeisti įprastą 
elgesį kitokiu nėra lengva, ne veltui sakoma, jog pripratimas - tai antras 
prigimimas. Tam reikia ir žinių, ir didelio noro. 

Siekiant išmokti sėkmingiau bendrauti, visų pirma reikėtų nuspręsti, 
kokio elgesio norėtumėt atsisakyti, o koks galėtų tapti nauju geru jūsų įpročiu. 
Geriau mažiau galvoti apie nepageidautiną savo elgesį ir daugiau apie tą, kurio 
norėtumėt išmokti. Ko verta mokytis, manome, padės suprasti tolesniuose 
skyriuose išsamiau pristatomi įvairūs bendravimo tarp žmonių dėsningumai. 
Vadovėlyje gana plačiai nagrinėjama tai, kokie veiksniai turi įtakos bendravimo 
sėkmei vienokiose ar kitokiose situacijose: darbe, šeimoje ir pan. Rasite 
paaiškinimų ir praktinių patarimų, kurie, tikimės, padės keisti bent kai kuriuos 
neefektyvius bendravimo įpročius. Profesionalūs psichologai elgesio keitimui 
taiko sudėtingesnius metodus, specialias technikas. Tokie užsiėmimai padeda 
pasiekti geresnių rezultatų, radikalesnių permainų. Bet čia norėtųsi atkreipti 
dėmesį į vieną bendrą principą, galiojantį bet kuriuo atveju. Mes galime lavinti 
savo žodinio ir nežodinio bendravimo įgūdžius, išmokti susikurti įvaizdį ir 
prisistatyti. Tačiau vien tai nenulems sėkmės bendraujant su aplinkiniais. Ji 
labai didele dalimi priklauso nuo mūsų nuostatų, vertybių, požiūrio į kitus. 
Geranoriškumas, pasitikėjimas, pagarba kito Žmogaus apsisprendimo laisvei, 
gebėjimas toleruoti kitokį požiūrį, sąmoningas nusiteikimas dėti pastangas 
vardan geresnių tarpusavio santykių yra tie kertiniai akmenys, be kurių 
nepavyks sukurti prasmingo, stabilaus ir efektyvaus savo bendravimo su 
aplinkiniais stiliaus. 

Bihevioristai svarbiausia priemone, padedančia keisti nepageidautiną 
elgesį, laikė pastiprinimą. Pastiprinimas - tai apdovanojimas ar kitoks 
paskatinimas, skiriamas už tokį elgesį, kurio norima sulaukti ir ateityje. Kad 
pastiprinimas būtų kuo veiksmingesnis, vienas garsiausių bihevioristų F. B. 
Skinner siūlo laikytis tokių penkių taisyklių: 

Pagirti ir apdovanoti už pageidautinus poelgius, kuo tiksliau 
įvardijant, už ką 

Paskatinimo nereikia atidėti metų pabaigai, padarykite tai tuojau pat 

Kelkite tokius tikslus, kuriuos įmanoma pasiekti; daug mažų pergalių 
labiau skatina eiti pirmyn, nei viena didelė 

Nepamirškite neapčiuopiamų dalykų; parodant dėmesį, kartais galima 
pradžiuginti labiau, nei įteikiant premiją 

Negailėkite staigmenų - nelauktai gautas apdovanojimas ar pagyrimas 
paperka labiau nei tas, kurio iš anksto tikimės. 

Pagal Ch. Handy (1993). 


Pasvarstykite: 


+ Ar galima sakyti, kad žmonių noras su kuo nors artimai draugauti yra 
nulemtas prigimties? Kodėl, jūsų nuomone, galima arba ne? 

+ Kaip, remdamiesi tuo, ką sužinojote šiame skyriuje, galėtumėt paaiškinti 
patarles: nebūk per saldus - visi laižys, nei per kartus, nes išspjaus; 
Dieve, apsaugok nuo draugų, o nuo priešų pats apsisaugosiu? 

+ Kodėl galima tvirtinti, kad sėkmingiau bendrauti galima išmokti? 

+ Kada galima sakyti, kad studentų grupės narius sieja tarpusavio 
santykiai? 

+ Ar galima vadinti sėkmingu tokį bendravimą, jei savo tikslą pasiekiame, 
tuo užkirsdami kelią asmens, su kuriuo bendraujame, tikslo siekimui? 
Kaip argumentuotumėt savo atsakymą? 

+ "Nuo ko labiausiai priklauso mūsų bendravimo su aplinkiniais sėkmė? 

2. PRADĖKIME NUO SAVES 


Bendravimas - tai procesas, kuris prasideda ir užsibaigia mumyse. 
Mes siunčiame savo idėjas, jausmus aplinkiniams, gauname atgalinį ryšį, 
suvokiame ir, remdamiesi savo patirtimi, interpretuojame tai, ką mums praneša 
kiti. Taigi bendravimas didele dalimi priklauso nuo mūsų pačių. 

Tam, kad bendravimas būtų sėkmingas, mes turime pradėti nuo savęs: 
pažinti, atskleisti savąjį Aš. Todėl, turėdami galvoje Socrates patarimą „pažink 
save", mes aptarsime mūsų Aš prigimtį, įsisąmoninimo lygius bei formas. Taip 
pat aptarsime, kaip mes pažįstame save bendraudami, nes tik bendraudami mes 
galime geriausiai sužinoti, kas mes esame ir kokie. Šiame skyriuje sužinosite: 

+ Kas yra jūsų Aš ir koks jis yra? 

+ Kodėl mūsų Aš yra svarbus bendravime? 

+ Kaip mums pažinti savąjį Aš? 

+ Kodėl, geriau pažindami savąjį Aš, mes galime efektyviau 

bendrauti? 


Mūsų Aš vaizdas 


Iš pirmo žvilgsnio gali pasirodyti, kad žmogaus Aš yra labai paprastas ir 
savaime suprantamas darinys, tačiau tai apibrėžti nėra lengva. 

Psichologinėje literatūroje Aš apibūdinimui vartojami įvairūs terminai: 
„autokoncepcija", „Aš vaizdas", „savivaizdis" ir daugybė kitų. Dažnai šios 
sąvokos suprantamos kaip sinonimai. Nepaisant sąvokų įvairovės, žmogaus Aš 
yra viena iš svarbiausių asmenybės psichologijoje. Aš vaizdas yra ir socialinio 
suvokimo dalis, nes žmogus savirefleksijos dėka tampa ne tik suvokimo 
subjektu, bet ir objektu. Taigi kiekvienas žmogus susikuria savo Aš vaizdą, 
palyginti pastovią, daugiau ar mažiau įsisąmonintą ir išgyvenamą kaip 
vienintelę individo vaizdinių ir nuomonių apie save sistemą, kuria 
vadovaudamasis jis sąveikauja su kitais žmonėmis ir vertina pats save. Kitais 
žodžiais tariant, autokoncepcija, arba Aš vaizdas - tai mūsų Žinių apie save bei 
nuostatų savo pačių atžvilgiu visuma. 

Žmogus gimsta neturėdamas Aš vaizdo. Ką tik gimęs kūdikis skiria 
įvairius aplinkos daiktus, garsus, vaizdus, tačiau nesugeba savęs išskirti iš 
aplinkos. Pamažu, manipuliuodamas daiktais ir bendraudamas su jį supančiais 
žmonėmis, vaikas pradeda pažinti save. Savojo Aš gyvavimas prasideda, kai 
vaikas ima atskirti Aš nuo Ne aš. 

Suprantama, kad tirti kūdikių Aš vaizdą sunku, nes neįmanoma 
nustatyti, ką kūdikiai žino arba galvoja apie save. Tačiau sužinoti apie vyresnių 
vaikų Aš vaizdą mes galime juos testuodami B. Amsterdam pasiūlytu būdu (G. 
Valickas, 1991). Vaikui nematant, raudonais dažais išdažoma dėmelė ant jo 
nosies. Vėliau vaikas privedamas prie veidrodžio ir stebimos jo reakcijos. 
Vaikai nuo 9 iki 12 mėnesių, pažvelgę į veidrodį, paprastai nerodo jokių 
susidomėjimo ženklų. Bet nuo 21 iki 24 mėnesių įdėmiai žiūri į veidrodį ir 
liečia rankomis dėmelę ant savo nosies. Šitokia reakcija rodo, kad jie save 
atpažįsta. 

Ryškiau galime stebėti vaiko Aš vaizdo formavimosi pradžią, kai jis ima 
vartoti asmeninį įvardį „Aš". Vaikiško negatyvumo periodu, kuris pasireiškia 
fraze „Aš pats", vaiko Aš vaizdas dar labiau prasiplečia. Jis įsisąmonina 
daugybę savo gebėjimų ir savybių. Augdamas, bręsdamas vaikas vis daugiau 
sužino apie save, todėl jo Aš vaizdas sudėtingėja. Ypač savęs įsisąmoninimo 
ribos išsiplečia paauglystėje (A. Suslavičius, G. Valickas, 1999). Paaugliams 
turėti savąjį Aš labai svarbu, todėl jie stengiasi būti originalūs, nepriklausomi. 
Paaugliai paprastai išbando įvairius Aš vaizdus skirtingose situacijose. 

Autokoncepcija didele dalimi priklauso nuo bendravimo. Kadangi 
suaugusio žmogaus Aš vaizdas formuojasi dalyvaujant įvairiose socialinėse 
grupėse (T. Shibutani, 1969), o mes priklausome daugeliui grupių, todėl 
subrendusios asmenybės Aš vaizdas sudėtingas, susidedantis iš daugelio 
nevienodai įsisąmonintų elementų. 

Dalį Aš vaizdo žmogus įsisąmonina aiškiai, dalį - miglotai, o dalis Aš 
vaizdo lieka neįsisąmoninta (G. Valickas, 1991). Aš vaizdą galime įsivaizduoti 
kaip daugiapakopę piramidę, kurios viršūnė - įsisąmoninta, vidurys - neaiškiai 
įsisąmoninta ir pagrindas - neįsisąmoninta dalis (2.1 pav). 


viršūnė 





vidurys 


pagrindas 


2.1 pav. Aš vaizdo įsisąmoninimo lygiai 

Taigi kažką apie save mes žinome, kažką „jaučiame“, tik negalime 
įvardyti, išreikšti žodžiais. Tačiau mumyse egzistuoja ir kažkas, ko mes 
nesuvokiame. Štai kodėl vienaip ar kitaip pasielgę mes kartais nustembame: kas 
privertė mus šitaip elgtis? Štai kodėl mus kartais kamuoja nerimas, bloga 
grėsmingas savojo Aš vaizdo dalis mes „pametame", „paslepiame" arba 
išstumiame į pasąmonę. Labai dažnai Aš vaizdo dalys, kurias mes užmirštame, 
kuriomis stengiamės atsikratyti, tampa įvairių bendravimo sunkumų 
priežastimi. Todėl mes savo pačių pastangomis ar psichoterapijos pagalba 
visuomet galime praplėsti, pagilinti savo Aš vaizdą, padaryti jį vientisesnį. 


Daugialypio Aš vaizdo formos 


„Bet iš tikrųjų joks „aš", net naiviausias, nėra vienovė, o labai 
įvairiapusiškas pasaulis, nedidelis žvaigždėtas dangus, formų, pakopų ir būsenų, 
paveldėjimų ir galimybių chaosas. O kad kiekvienas skyriumi stengiasi šį chaosą 
laikyti vienove ir kalba apie savo „aš“, tarsi tai būtų paprastas, tvirtai 
suformuluotas ir aiškiai apibrėžtas reiškinys, tai ši apgaulė, įprasta kiekvienam 
žmogui (net turinčiam didžiausių siekimų), atrodo tokia pati būtinybė, toks pat 
gyvenimo reikalavimas, kaip kvėpavimas ir valgis." (H. Hesė (Hesse), 1992). 


Kaip jums atrodo, koks yra mūsų Aš vaizdas? Ar jis vientisas, vieningas, 
ar žmogus, kaip rašo H. Hesse, gali turėti daugybę įvairių Aš vaizdų? 

Kiekvienas žmogus iš tikrųjų gali turėti keletą įvairių Aš vaizdų. Tai 
matyti iš to, kad daugelis žmonių turi lanksčius Aš vaizdus, besikeičiančius 
įvairiomis aplinkybėmis. 

Įvairūs mokslininkai aprašo skirtingas Aš vaizdo formas. Keletą jų 
apžvelgsime. 

Amerikiečių psichologijos patriarchas W. James 1890 m. išskyrė 
empirinį Aš, kaip realią subjekto savimonės formą ir idealų Aš - įsivaizduojamą. 
subjekto savimonės formą, priklausančią nuo įsisavintų vertybių, idealų, 
nuostatų sistemos (Džeims U. (James W.), 1982). Abi šios Aš vaizdo formos 
yra susijusios su socialine žmogaus patirtimi ir didele dalimi paveiktos jo 
santykių su kitais žmonėmis. Pavyzdžiui, idealusis Aš priklauso nuo vaikystėje 
reikšmingų mums asmenų įdiegtų normų ir reikalavimų. 

Reali ir ideali Aš struktūros išskiriamos ir kitose koncepcijose. C. 
Rogers (1961) atkreipė dėmesį į realaus ir idealaus Aš santykį. Jo nuomone, 
svarbu, kad šios dvi Aš vaizdo formos kuo labiau sutaptų, nes kuo didesnis 
skirtumas tarp to, kokį(-14) save matome ir kokiu(-ia) norėtume būti, tuo 
didesnę įtampą ir nerimą patiriame. Vėliau, remdamiesi C. Rogers teorija, 
tyrinėtojai nustatė, kad žmonės, kurių realusis ir idealusis Aš sutampa arba yra 
artimi pasitiki savimi, pasižymi socialine pusiausvyra. Priešingu atveju žmonės 
išgyvena depresiją, nerimą, jaučiasi nesaugūs, jiems trūksta socialinės patirties. 

Amerikiečių psichologas M. Rosenberg (1965) išskyrė kelias Aš vaizdo 
dalis. Jis aprašė esamąjį Aš - dabartinį, realų asmenybės savęs įsisąmoninimą; 
dinamiškąjį Aš, susijusį su asmenybės troškimais, gyvenimo tikslais; 
įsivaizduojamąjį Aš, atspindintį, kokia asmenybė, turėtų būti, priklausomai nuo 
įsisavintų moralinių normų ir elgesio standartų turinio; potencialų Aš, arba, 
kokia asmenybė galėtų būti, priklausomai nuo realizavimosi galimybių; 
idealizuotą Aš, t. y. tokį, kokį malonu save matyti ir vaizduojamąjį Aš, arba 
socialinių kaukių įvairovę, kurias individas naudoja įvairiems savo asmenybės 
trūkumams pridengti. 

XX a. pradžioje du mokslininkai - C. Cooley (1902) ir G. Mead (1934) 
sukūrė Aš vaizdo formavimosi teorijas. C. Cooley paskelbė veidrodinio 
atspindžio teoriją, kurioje išskyrė veidrodinį Aš. Šio autoriaus nuomone, Aš 
vaizdas formuojasi atspindint aplinkinių vertinimus mūsų atžvilgiu. Kitais 
žodžiais tariant, mes suvokiame save taip, kaip mus mato kiti. Kitų žmonių 
elgesys su mumis mums yra tarsi veidrodis. Lygiai, kaip negalime matyti savo 
veido be veidrodžio, taip ir negalime suprasti savo Aš, nematydami, kokie mes 
atrodome kitiems. Šiuo atveju yra labai svarbus bendravimas, nes apie kitų 
požiūrį į mus sužinome tik bendraudami. Tai gali būti tiesioginis atgalinis ryšys 
pokalbio metu arba netiesioginis komentaras, kai nugirstame atsiliepimus apie 
save atsitiktinai. 

G. Mead savo teorijoje aprašė Aš matomą kitų akimis. C. Cooley 
teorijoje veidrodinis Aš yra pasyvus, nes jis tik atspindi kitų nuomones. Tuo 
tarpu G. Mead teorija skelbia, kad žmogaus Aš formuojasi realios sąveikos su 
kitais žmonėmis ar grupe pagrindu ir priklauso nuo to, kaip žmogui sekasi 
atlikti savo vaidmenis. G. Mead pastebėjo, kad žmonės sugeba „išeiti iš savęs", 
atsidurti kito vietoje arba save matyti kitų akimis. G. Mead teigė, kad gebėjimas 
matyti save patį kaip objektą - tai viena iš specifinių Žmogaus ypatybių. 
Žmogus gali vertinti savo elgesį taip, kaip kitų žmonių arba taip, kaip kiti 
žmonės vertina jo elgesį. 

Psichologai H. Markus ir P. Nurius (1986) gilinosi į vieną iš daugelio Aš 
vaizdo formų - galimą Aš. Galimi Aš susideda iš to, kuo mes galėtume, 
norėtume (idealus Aš) ar net bijotume tapti. Kiekviename iš mūsų glūdi 
daugelio galimų Aš atvaizdai. Galimi Aš integruoja mūsų viltis, baimes, 
fantazijas ir siekius į bendrą to, kuo galėtume būti, vaizdą. Galimi Aš stipriai 
veikia mūsų elgesį, pasirinkimus, gyvenimo kryptį. 

Kai kurie žmonės yra įsitikinę, kad jie turi tikrąjį Aš, kuris stipriai 
skiriasi nuo visuomenei rodomo Aš vaizdo. Šiuo pagrindu yra išskiriamas 
viešas arba parodomasis ir realusis Aš. Realus Aš - toks, koks esu iš tikrųjų, be 
pagražinimų su teigiamomis ir neigiamomis ypatybėmis. Viešasis Aš atspindi 
tai, kokius mes save parodome kitiems, norėdami suderinti savo elgesį su 
socialinių normų reikalavimais (G. Valickas, 1991). 

Viešąją ir realiąją (privačią) Aš vaizdo dimensijas yra išskyrę W. James, 
S. M. Jourard, J. Gahagan ir daugelis kitų (G. Valickas, 1991). M. Snyder 
(1987), tirdamas viešąjį Aš, pastebėjo, kad žmonės skiriasi Aš vaizdo kontrolės 
ir reguliavimo intensyvumu. Kai kurie žmonės labiau stebi, reguliuoja ir 
kontroliuoja savo viešai rodomą Aš dalį, o kiti priešingai - menkai reguliuoja ir 
kontroliuoja savo viešąjį Aš. Viešuoju Aš besirūpinantys žmonės keičia savo 
Aš vaizdą, kad jis atitiktų susidariusias aplinkybes ir aplinkinių lūkesčius, o 
mažiau besirūpinantys nesistengia kurti tam tikro įvaizdžio, bet kiekvienu 
atveju nori maksimaliai išlikti savimi. Žmonės, kuriuos M. Snyder priskiria 
pirmajai grupei, elgiasi taip, tarytum turėtų daugybę Aš vaizdų. Jie yra skirtingi 
vakarėliuose, susirinkimuose, auditorijose ir kitur. Nors jie gerai prisitaiko 
įvairiose socialinėse situacijose, tačiau jų viešasis Aš gali stipriai užgožti 
tikrąjį. Taigi iškyla autentiškumo problema. Tokie žmonės menkai atskleidžia 
savo asmeninius jausmus, siekius, poreikius. Didėja atotrūkis tarp žmogaus 
norų ir elgesio bei veiksmų. Todėl gali kilti įvairūs neigiami efektai santykiuose 
su kitais. 

Antrosios grupės asmenys, priešingai, bendraudami siekia „tiesiog būti 
savimi". Jie stengiasi kuo sąžiningiau išreikšti tai, ką jaučia ir mąsto, nelabai 
atsižvelgdami į situaciją. Kai žmonės nereguliuoja savo Aš vaizdo, jie tampa 
nelankstūs, todėl jų bendravimas taip pat negali būti efektyvus. Šie žmonės gali 
būti nejautrūs bendravimo partneriai. 

Mes aptarėme kai kurias Aš vaizdo formas, tačiau įvairiose koncepcijose 
jų yra skiriama dar daugiau. Konkrečiu momentu mumyse dominuoja tam tikra 
Aš vaizdo dalis, o kitos tampa fonu. Fone esantis Aš vaizdas gali tapti 
dominuojančiu, o dominuojantis - pereiti į foną. 

Visi Aš vaizdai atspindi vidinį žmogaus pasaulį ir susieja su gyvenimo 
patirtimi bei aplinkiniais žmonėmis. 


Savistaba 


Vienas svarbiausių savęs pažinimo būdų - savistaba. Savistaba - tai savo 
paties psichinių reiškinių ir veiksmų stebėjimas, procesas, kurio metu mes 
žvelgiame į savo vidinį pasaulį, stebime savo mintis, jausmus, norus, ketinimus. 

Gali pasirodyti, jog savistaba yra toks paprastas dalykas, į kurį neverta 
gilintis. Kiekvienas sveikos psichikos žmogus gali lengvai „įeiti“ į savo vidinį 
pasaulį ir gauti jame reikiamos informacijos apie savo mintis, jausmus ar norus. 
Iš tikrųjų, stebėdami save, mes randame kai kuriuos atsakymus į mums rūpimus 
klausimus. Tačiau, kalbant apie savistaba, negalima pamiršti dviejų dalykų. 
Pirma, savistabai mes skiriame labai mažai laiko. Norėdami tai patikrinti M. 
Csikszentmihalyi ir T. Figurski (1982) atliko tyrimą, kuris patvirtino, kad 
didžiąją mūsų kasdieninių minčių dalį sudaro mintys apie darbą, kasdienius 
rūpesčius, aplinkinius žmones. Žmonės, tyrėjų nuomone, mąsto apie save 
stulbinančiai retai. Ir antra, netgi tada, kai mes užsiimame savistaba, ne visi 
mūsų jausmai ir elgesio motyvai yra pasiekiami sąmoningam suvokimui. 
Trumpai tariant, savistaba mes negalime pilnai pasikliauti. Ir, jeigu savistaba 
būtų vienintelis mūsų žinių apie save šaltinis, mes turėtume nemažai problemų. 

Nors mes gana retai sutelkiame dėmesį į save, tačiau kartais susiduriame 
su kažkuo, kas paskatina mus domėtis savimi. Tai gali atsitikti išgirdus savo 
balso įrašą, pamačius save televizoriuje, stebint save veidrodyje ar pajutus, kad 
kiti žmonės mus stebi ir 1.1. Tuo metu mes atsigręžiame į save, imame stebėti ir 
vertinti savo elgesį, jausmus, ketinimus, lygindami juos su vidiniais standartais 
ir vertybėmis (C. S. Carver, M. F. Scheier, 1981). Mes ne tik stebime save, bet 
ir atliekame savianalizę, padedančią mums geriau save pažinti. 

Savistabos padariniai gali būti įvairūs: skausmingi, džiuginantys ir pan. 
Jeigu analizuodami save mes atrandame kažkokių savo trūkumų, galime 
griebtis savistabos vengimo strategijos. Pavyzdžiui, J. Bybee ir jos kolegų 
tyrimas parodė, kad kuo daugiau žmonės galvoja apie savo idealųjį Aš, tuo 
nerimastingesni ir piktesni jie jaučiasi (J. Bybee ir kt, 1997). Gilintis į save 
lyginant idealųjį ir realųjį Aš yra nemalonu, todėl kai kurie žmonės ima vengti 
šios veiklos, skaitydami knygas, žiūrėdami televizorių ir 1.1. Kiti, bėgdami nuo 
savęs, ima piktnaudžiauti alkoholiu, vartoja narkotikus, be saiko valgo. 
Kraštutinė savistabos užbaigimo forma - savižudybė. Faktas, kad žmonės, 

norėdami pabėgti nuo savęs, nusižudo, rodo, jog savistaba iš tiesų gali būti 
labai nemaloni ir pavojinga. 

Tačiau savianalizė ne visada yra nemaloni. Jeigu tau pasisekė, tu 
pasiekei gyvenimo tikslą, tai, žinoma, mintys apie save gali būti labai malonios. 

Kartais mąstymas apie save gali būti būdas išvengti išorės problemų. Kai 
kurie žmonės yra pernelyg nugrimzdę į savo vidinį pasaulį. Šis kraštutinumas 
irgi nėra geras. F. Dostojevskio apysakos „Užrašai iš pogrindžio" (1956) herojus 
sako: „Prisiekiu tau... būti perdaug susirūpinusiu savimi yra liga, tikra, visiška 
liga". Mąstydami apie save, mes dažnai mąstome apie savo neatitikimą mūsų 
pačių moralinėms nuostatoms ir standartams. M. Csikszentmihalyi ir T. Figurski 
(1982) teigia, kad žmonių mintys apie save dažniau yra nemalonios. S. Nolen- 
Hoeksema domėjosi, kaip jaučiasi žmonės, mąstantys apie save. Jos rezultatai 
buvo tokie: pirmiausia, moterys gilinasi į savo vidines būsenas dažniau, negu 
vyrai, antra, žmonės, dažniau pasineriantys į savo vidinius išgyvenimus, 
dažniau būna prislėgtos nuotaikos (Nolen-Hoeksema, 1990). 

Kitas svarbus savistabos aspektas - savo elgesio stebėjimas. Jeigu mes 
negalime identifikuoti savo jausmų ar nuostatų kieno nors atžvilgiu, galime tai 
padaryti stebėdami savo elgesį (D. Bem, 1972). D. Bem savęs suvokimo teorija 
teigia, kad kai mūsų nuostatos ar jausmai nėra aiškiai apibrėžti, mes 
sprendžiame apie juos, stebėdami savo elgesį tose situacijose, kuriose tos 
nuostatos ir jausmai kyla. 

Tikriausiai sutiksite, kad apie kitų žmonių jausmus bei nuostatas mes 
sprendžiame pagal jų elgesį. Kauzalinės atribucijos teorijos kūrėjas F. Heider 
teigia, kad žmonės dažnai bando aiškinti kieno nors elgesį, priskirdami jam 
vidines arba išorines priežastis (F. Heider, 1958). Vidinės priežastys - tai 
asmenybės savybės, gebėjimai ir pan., o išorinės - tai aplinkybės, situacijos ir 
pan. Pavyzdžiui, jeigu jūs bandysite išsiaiškinti, ar jūsų draugui patinka 
lietuviška pop muzika, stebėsite jo elgesį. Jeigu pastebėsite, kad jis dažnai 
klauso Ryčio Cicino kompaktinių diskų, nors nėra jokio išorės spaudimo ar 
ribojimų, tai jo elgesiui priskirsite vidines priežastis ir nuspręsite, kad jam 
tiesiog patinka lietuviškos popmelodijos. D. Bem savęs suvokimo teorija teigia, 
kad lygiai taip pat mes sprendžiame apie savo jausmus ir nuostatas: stebime 
savo elgesį ir situaciją, kurioje jis pasireiškia ir bandome nuspręsti, kodėl mes 
taip elgiamės. D. Bem teoriją patvirtina ir daugybė tyrimų. F. Heider pastebėjo, 
kad kaip kitų, taip ir savo elgesiui mes priskiriame vidines ir išorines priežastis. 
Tačiau vėliau nustatyta, kad tarp to, kaip žmogus aiškina savo ir kitų žmonių 
elgesį, yra skirtumas. Žmonės labiau linkę priskirti vidines priežastis kitų 

žmonių elgesiui nei savo. Ši tendencija vadinama „veikėjo-stebėtojo" efektu. 
Mes esame „veikėjai", kai bandome išsiaiškinti savo paties poelgių priežastis ir 
„stebėtojai“, kai bandome paaiškinti kieno nors kito elgesį. Mes stebime save, 
savo elgesį skirtingose situacijose ir suprantame, kad kiekvienu atveju mūsų 
elgesys gali būti kitoks, todėl savo elgesiui mes linkę priskirti išorines prie- 
žastis. Aiškindami kitų elgesį, mes dažnai pervertiname asmenybės įtaką ir 
nepakankamai įvertiname situacijos poveikį. 

Nuo to, kaip mes aiškiname savo elgesį - ar remdamiesi vidinėmis, ar 
išorinėmis priežastimis, priklauso mūsų veiklos rezultatai. 


Bendravimas ir savęs pažinimas 


Savistaba mes gauname tik dalį informacijos apie save. Didele dalimi 
savęs pažinimą įtakoja aplinkiniai. Jau W. James 1892 m. pabrėžė socialinių 
ryšių svarbą savęs pažinimui (Džeims U. (James W.), 1982). Jis pastebėjo 
įvairius Aš vaizdus žmoguje, besiformuojančius skirtingomis socialinėmis 
situacijomis. Įsivaizduokite psichologą, kuris laisvalaikiu mėgsta jodinėti. 
Dalyvaudamas tarptautinėje psichologų konferencijoje jis demonstruoja vieną 
savo Aš aspektą, o treniruodamasis, dirbdamas arklidėje ar bendraudamas su 
kitais raiteliais jis jau rodo kitą savo Aš. Jis tampa paprastesnis, pasikeičia jo 
žodynas, pokalbių temos ir 1.1. Mes ne tik save skirtingai parodome įvairiems 
žmonėms; svarbu ir kaip jie priima tai, ką mes rodome arba kaip jie atspindi 
mūsų pačių vaizdą. 

Jau susipažinome su C. Cooley ir G. Mead teorijomis, kuriose kalbama 
apie savęs matymą kitų akimis. Gebėjimas matyti save kitų akimis labai 
svarbus savęs pažinimo veiksnys. Jeigu mes neturėtume jokio „socialinio 
veidrodžio", tai įsivaizduotume tik miglotus savo Aš kontūrus. Ar prisimenate 
„kūdikio ir raudonos dėmės" testą? Kodėl nuo 9 iki 12 mėnesių vaikai 
nereaguoja į raudonai išdažytą savo nosį? Viena iš priežasčių yra ta, kad iki 
vienerių metų vaikai turi daug mažiau socialinio bendravimo patirties nei 
vyresni. 

Bendravimo svarbą savęs pažinimui parodė ir eksperimentas su 
didžiosiomis beždžionėmis. G. Gallup (1977) palygino šimpanzių, augusių tarp 
kitų, ir socialiai izoliuotų, elgesį. Jis atliko labai panašų į ką tik minėtą 
„raudonos dėmės" eksperimentą. Beždžionės buvo uždarytos po vieną 
kambariuose. Joms nematant tyrėjai raudonais dažais išdažydavo kaktas. Vėliau 
į kambarius buvo įnešti veidrodžiai. Socialinę patirtį turinčios beždžionės 


38 


demonstravo tokią pačią reakciją kaip ir vaikai - jos tuoj pat ėmė tyrinėti 
raudonas dėmes ant savo galvų. Tuo tarpu izoliuotos beždžionės nereagavo į 
dėmes - jos savęs neatpažino. Taigi primatams, kaip ir žmonėms, bendravimas 
yra vienas svarbiausių savęs suvokimo ir savęs pažinimo veiksnių. 

Bendraudami mes ne tik stebime save kitų akimis, bet kartu ir lyginame 
save su aplinkiniais. Socialinis palyginimas - tai žmogaus savęs pažinimo 
būdas, kuomet savo savybės lyginamos su kitų žmonių ypatybėmis. Lygindami 
save su kitais, mes galime išsiaiškinti, kiek esame blogesni arba geresni už 
kitus ir kiek esame panašūs arba skirtingi nuo kitų. Mes lyginame save su 
kitais, kai nesame tikri dėl savo elgesio, jausmų, sugebėjimų ir pan. 
Įsivaizduokite, kad jums pasiūlyta atlikti socialinio jautrumo testą, kuris 
matuoja, kaip jūs reaguojate į kitų žmonių problemas. Tarkime, kad jūs 
surinkote 35 balus. Tačiau jums šis skaičius nieko nesakys tol, kol nesužinosite, 
kaip testą atliko kiti jūsų grupės nariai. Jeigu pasakytume, kad jūsų grupės 
draugai surinko nuo O iki 20 balų, tikriausiai pagalvotumėte: „Pasirodo aš esu 
labai jautrus aplinkiniams žmogus". 

Sis pavyzdys iliustruoja L. Festinger (1954) socialinio palyginimo 
teoriją, kuri skelbia, kad žmonės sužino apie savo ypatybes, lygindami save su 
kitais žmonėmis. Ši teorija iškelia du svarbius klausimus: pirma, kada mes 
lyginame save su kitais ir antra, su kuo mes save lyginame. Mes lyginame save 
su kitais, kai nėra objektyvių kriterijų ar apibrėžtų standartų, kurių dėka mes 
galėtume save įvertinti. Taip pat mes lyginame save su kitais, kai nesame tikri 
dėl savęs tam tikromis situacijomis. Tai reiškia, kad, kai mes nesame tikri, 
pavyzdžiui, ar mes elgiamės gerai konkrečiu atveju, mes stebime kitus žmones 
ir lyginame savo elgesį su jų. 

Kitas klausimas, su kuo mes save lyginame? Tarkime, jūs domitės savo 
gabumais dailei. Tam, kad suprastumėte, ar esate gabus(-i), privalote lyginti 
save su kitais. Jūs galite lyginti save su Picasso, su savo jaunesniu broliu ar 
seserimi arba su savo bendraamžiais, kartu su jumis lankančiais dailės studiją. 
Natūralu, kad jūs pasirinksite trečiąjį variantą. Paprastai, lygindami save su 
kitais, žmonės renkasi panašesnius į save tuo požymiu ar savybe žmones. 
Vadinasi, jeigu jūs stebėsite ir vertinsite savo dailės bendramokslių gabumus, 
suprasite, kokie yra jūsų gabumai dailei. 

Tačiau, lygindami save su kitais, mes ne visada pasirenkame tinkamus 
asmenis. Šiuo požiūriu galime skirti du palyginimo tipus: aukštyn orientuotą ir 
žemyn orientuotą socialini palyginimą. Aukštyn orientuotas socialinis 
palyginimas reiškia, kad mes lyginame save su geresniais, stipresniais 
žmonėmis už save. Lyginimas savęs su pranašesniais už save gali padėti 

apibrėžti siektinus standartus, tačiau gali ir žeisti mūsų Ego, nes mes nuolatos 
matysime save kaip prastesnius, blogesnius už kitus. 

Kartais mes naudojame socialinį palyginimą, palaikantį mūsų Ego. 
Mums labai svarbu tikėti savo meistriškumu, savo puikiais gebėjimais 
kažkurioje srityje. Taigi mes naudojame žemyn orientuotą socialinį palyginimą. 
Mes lyginame save su silpnesniais, prastesniais už mus. Tai vadinama 
apsisaugojimo arba savo vertės kėlimo strategija (L. G. Aspinvvall ir S. E. 
Taylor, 1993; T. J. Reis, M. Gerrard ir F. X. Gibbons, 1993). Tačiau, jeigu mes 
kalbame apie savęs pažinimą, tai naudingiau vis dėlto yra savo savybes vertinti, 
lyginant save su panašiais žmonėmis (D. Thornton ir A. J. Arrovrood, 1966). 

Socialinis palyginimas yra labai svarbus savęs pažinimui. Stebėdami 
kitus žmones, mes galime modeliuoti savęs vertinimą. Be to, savęs lyginimas 
su kitais įtakoja ir patį savęs suvokimo turinį. Taigi didelė dalis informacijos, 
kurią mes sužinome apie save, yra nulemta bendravimo su aplinkiniais: 
lyginame save su mus supančiais žmonėmis ir matome save tokius, kokius mus 
mato kiti. 


Savęs pažinimas atsiveriant 


Atsiskleisdami kitiems, mes geriau pažįstame save. Savo mintis, 
lūkesčius, nuomones, požiūrius, jausmus išgryninti mes galime, apie juos 
pasakodami kitiems. Kalbėdami apie savo jausmus, norus, mintis, mes juos 
geriau suvokiame ir kartu pasitiksliname, ką apie mūsų vidinį Aš mano 
aplinkiniai. F. Porat rašo (1991), kad tik atsiverdami kitam žmogui, mes galime 
pasiekti aukštesnį savęs suvokimo lygį. 

Turime pripažinti, kad ne visuomet esame atviri sau. Tačiau dar dažniau 
nesame atviri kitiems. Rodyti save kitokius, nei esame arba slėpti savąjį Aš nuo 
aplinkinių nenaudinga. Dažniausiai tai sukelia įtampą. Žmonės, kurie stengiasi 
kažką nuslėpti nuo kitų, paprastai skleidžia apgaulingus ženklus, nes jų 
siunčiama verbalinė ir neverbalinė informacija nėra adekvačios. Pirmiausia kyla 
įtampa apsimetinėjančio žmogaus viduje, o vėliau situacija priverčia įsitempti ir 
aplinkinius žmones, nes jie jaučia, jog bendrauja ne su tikruoju Aš. Taigi 
bendravimas tampa komplikuotas. 

Siūlydami atsiskleisti ir rodyti save kitiems tik tokius kokie esame, mes 
neteigiame, jog taip elgtis turite su visais ir visada. Yra daugybė priežasčių, dėl 
kurių dažnai mes negalime būti atviri. Mes negalime atsiverti, kad 
nesutrikdytume aplinkinių, kad apsaugotume kitų jausmus ir pan. Taigi 

atsiskleidimas privalo būti diferencijuotas. Paprastai mes nujaučiame, kam ir 
kiek atsiverti. Savigarba, nusistovėjusios bendravimo taisyklės, psichologinis 
klimatas ir daugybė kitų veiksnių lemia mūsų atsiskleidimo lygį. Noras 
atsiskleisti priklauso nuo visuomenės kultūrinių vertybių, nuo žmogaus 
priklausomybės subkultūrinei grupei. Jeigu kultūra neskatina artimų santykių, 
išsikalbėjimo apie savo viltis, jausmus, nuogąstavimus, tai ji gali tapti rimta 
kliūtimi savęs atskleidimui. 

Savęs atskleidimas priklauso nuo pasitikėjimo žmogumi, kuriam 
atsiskleidžiame. Todėl nuoširdžiai mes kalbame su tais, kuriais pasitikime. Tuo 
pačiu atsiskleidimas skatina pasitikėjimą ir padeda užmegzti tarpusavio 
santykius. C. Rogers (1961) teigia, kad tam tikras savojo Aš atskleidimo 
laipsnis padeda tarpusavio santykiams. 

Ypatingas dėmesys buvo atkreiptas į tai, kad atsiskleidimas skatina 
tarpusavio santykių užmezgimą (J. Altmann, 1972). Taigi atsiskleidimas yra 
veiksmingas bendravimo pradžioje. Atvirumas skatina atsakomąjį partnerio 
atsiskleidimą. Atvirumas priimamas kaip pasitikėjimo ženklas ir savo ruožtu 
didina partnerio pasitikėjimą mumis. Nors atsiskleidimas ir yra vienas iš būdų, 
padedančių pradėti bendrauti su kitais, tačiau svarbu neužmiršti, jog tai yra tam 
tikra subtili abipusio bendravimo forma. Ji veikia tik tuomet, kai yra tarpusavio 
pasitikėjimas, kai demonstruojami tam tikri nežodiniai pritarimo ženklai, 
rodantys, jog žmogus nori užmegzti santykius. Labai svarbu atsižvelgti į kito 
žmogaus norus bei jausmus, būti empatiškam. Vadinasi, savalaikis ir saikingas 
savojo Aš atskleidimas bendraujant gali būti labai naudingas. 

Psichologijoje siūlomas gana paprastas modelis, kuriuo remiantis galima 
pavaizduoti maskuojamą savąjį Aš ir parodyti galimus Aš pasikeitimus 
atsiskleidžiant. Šio modelio autoriai yra Joseph Luft ir Harry Inghram (J. Luft, 
1969). Jų garbei modelis vadinamas Johari langu. 

Įsivaizduokite, kad kiekvienam žmogui yra būdingos keturios 
asmenybės „erdvės ": atvira, neaiški, paslėpta ir nežinoma. 

Keturi langai vaizduoja keturias galimas žmogaus Aš „erdves", kurios 
skirstomos pagal tai, ką asmuo žino ir ko nežino apie save, bei ką žino ir ko 
nežino apie jį kiti. Atvira „erdvė" yra vieša. Ji apima informaciją, kurią mes 
žinome apie save ir kiti žino apie mus, pavyzdžiui, mūsų vardą, profesiją ir pan. 
Paslėptoje „erdvėje“ mes slepiame nuo kitų tai, ko nenorime, kad jie žinotų 
apie mus - savo baimes, fantazijas ir pan. Neaiški „erdvė“ susideda iš dalykų, 
kuriuos apie mus žino kiti, tačiau mes jų nesame įsisąmoninę. Pavyzdžiui, 
aplinkiniai gali pastebėti, kad mes pernelyg stipriai kvėpinamės, kad esame 
labai triukšmingi ir pan. Šią informaciją apie save mes galime gauti atgaliniu 

ryšiu, t. y. kiti žmonės gali pasakyti apie mus tokius dalykus, kurių mes patys 
nejuntame. Paskutinioji, paslaptingiausia nežinoma „erdvė" yra nepažįstama 
niekam, nei mums, nei kitiems. Šioje srityje yra dar neatrastos asmenybės 
ypatybės, pasąmonėje glūdintys Aš aspektai. 


M 


Man žinoma Man nežinoma 


Kitiems Atvira 


žinoma 


Kiti 


Kitiems 


Paslėpta Nežinoma 


nezunumn 





2.2 pav. Johari langas 


Pagrindinis Johari lango principas tas, kad pasikeitus kam nors viename 
lange, pasikeičia ir kiti. Galimi keturi atvirumo stiliai, kuriuos lemia asmens 
noras atsiskleisti ir atvirumas atgaliniam ryšiui. 

Jeigu bendraudami mes stengiamės gauti atgalinį ryšį, tai galime iš kitų 
apie save sužinoti daugybę dalykų ir šią informaciją perkelti į atvirą „erdvę“. 
Jeigu bendraudami mes atsiveriame, tai apie mus naujų dalykų sužino 
aplinkiniai ir vėl mes praplečiame savo atvirą „erdvę“. Žodžiu, žmonės, kurie 
noriai atsiveria bei noriai priima informaciją apie save iš kitų, turi daugiausiai 
galimybių ir formuoti brandžius tarpasmeninius santykius, ir giliau pažinti save. 
Ir atvirkščiai, jeigu mes užsisklendžiame savyje, negauname atgalinio ryšio, 
mes blogiau suvokiame save, ir nuo to nukenčia tarpasmeniniai santykiai. 

Atvirumas visada rizikingas. Atskleisdami savo jausmus, rizikuojame 
labiausiai. Tačiau rizikuodami galime laimėti. 

Savojo Aš atskleidimo seką galėtume nusakyti taip: atsiskleidimas- 
atgalinis ryšys-savigarba. Jeigu mes kažką atskleidžiame apie save, kiti į tai 
dažniausiai atsako pasitikėjimu. Šis pasitikėjimas duoda pagrindą tolimesniam 
atvirumui bendraujant ir kartu sustiprina atsiskleidžiančio asmens savigarbą. 


1 II || IV 
—p 
atviras 
atgaliniam ryšiui 


nori atsiverti 


2.3 pav. Keturios Johari lango erdvių kitimo galimybės 


Bendraudami ir atskleisdami savąjį Aš, mes dalijamės informacija 
(supažindiname kitus su savimi, o aplinkiniai supažindina mus su savimi) bei 
kuriame abipusiu pasitikėjimu pagrįstus santykius. Šios dalybos sąlygoja savojo 
Aš ir kitų pažinimą, tarpusavio santykių stiprėjimą bei gilėj imą. Jeigu 
bendraudami ir atsiverdami galime tai pasiekti, vadinasi, verta rizikuoti. 

Pamąstykite, ar, bendraudami su draugais, galėtumėte būti atviresni, nei 
buvote iki šiol? 


Savęs pažinimas ir savigarba 


Savęs pažinimas apima ne tik savo charakteringų bruožų bei ypatybių 
žinojimą, bet ir jų įvertinimą. Mes jau minėjome, kad Aš vaizdas yra Žinių apie 
save visuma, tačiau šios žinios visada yra susijusios su tam tikru vertinimu. 
Savąjį Aš metaforiškai galėtume palyginti ir su istorija, ir su istoriku. Kaip 
istorija, mūsų Aš atsako į klausimą „kas aš esu" bei apibendrina savęs 
suvokimą. Kaip istorikas, Aš ištraukia informaciją apie mus iš mūsų pačių 
patirties ir iš kitų žmonių. Mūsų Aš kaip istorikas yra vertintojas, kritikas. 

Atsakydami į klausimą „kas aš esu", jūs tikriausiai paminėtumėt: 
„Studentas“. Bet jūs esate ne bet koks, jūs esate „geras" arba „blogas“ studentas. 
Vadinasi mes turime ne tik savąjį Aš vaizdą, bet ir pozityvųjį ar 

negatyvųjį Aš. Savosios vertės jausmas, arba savęs vertinimas - tai savęs paties, 
savo galimybių, savybių ir vietos tarp kitų žmonių vertinimas. Savęs vertinimas 
susijęs su savigarba. Neigiamas savęs vertinimas susijęs su žema savigarba, o 
teigiamas - su aukšta. Savigarba - tai pagarbos pačiam sau, pasitikėjimo savimi 
jausmas. 

Paprastai mes save vertiname įvairiais būdais: lygindami su kitais 
žmonėmis, interiorizuodami (priimdami kaip savus) kitų žmonių vertinimus, 
stebėdami savo elgesį ir išorinius situacinius veiksnius, priešpastatydami savo 
pretenzijas ir objektyvius veiklos rezultatus. 

Asmenybės savigarba formuojasi, girdint ir įsidėmint aplinkinių 
vertinimus. Ypač tai būdinga vaikystėje. Vaikystėje svarbiausią vaidmenį 
atlieka suaugusiųjų - tėvų ar globėjų vertinimai, vėliau mokykloje - mokytojų. 
Taigi vaiko adekvataus savęs vertinimo formavimąsi lemia tėvų ir vaikų 
tarpusavio santykių bei tėvų vertinimų ypatumai. 

Savigarba priklauso nuo to, kokias normas ir vertybes mes esame 
įsisavinę. Jeigu jūs augote šeimoje, kurioje buvo aukštinama savikontrolė, tai 
galite pradėti savęs nemėgti už tai, kad streso metu tampate jautrus(-i). 
Savigarba taip pat priklauso nuo aplinkinių pritarimo (išreiškiamo žodžiais arba 
nežodiniais ženklais). S. Coopersmith (1967) pastebėjo ryšį tarp jaunuolių 
savigarbos ir pritarimo, kurio jie susilaukė iš savo tėvų vaikystėje. Jaunuolių, 
kurių tėvai buvo autoritariški, retai leisdavo savo vaikams pasijusti įvertintiems, 
savigarbos laipsnis buvo žemesnis. Žmonės stengiasi ne tik išlaikyti, bet ir 
pakelti savigarbos lygį, todėl siekia pritarimo iš aplinkinių. Tai sąlygoja mūsų 
prisitaikymą visuomenėje, kad atitiktume jos vertybes ar normas. Mes 
prisitaikome fiziškai, emociškai ir intelektualiai. Prisitaikymas pirmiausia yra 
vidinis procesas, bet prisitaikome ir išoriškai: apranga, elgesiu, kad būtume 
patrauklūs kitiems. Jeigu bendraudami gauname teigiamą atgalinį ryšį, 
patvirtinantį mūsų sėkmę, tai savigarba kyla. 

Savigarba, kaip supratote, nėra pastovus jausmas. Savigarba įvairiais 
atvejais gali kisti tam tikra amplitude. Mes galime kalbėti apie bendrą 
savigarbos lygį - kai vertiname savo asmenybę apskritai ir apie konkretų lygį 
konkrečioje situacijoje, kai vertiname atskiras savo ypatybes, poelgius, 
veiksmus. Įsivaizduokite žmogų, kuris yra atstumtas, užsidaręs, nepasitikintis 
savimi. Mes matome, kad jo savigarbos lygis - žemas. Tačiau jeigu jūs 
patektumėt kartu su juo į valtį, tai galbūt sužinotumėt, kad jis yra irklavimo 
čempionas ir vienintelis jūsų kompanijoje moka valdyti valtį. Jo pasitikėjimas 
savimi tokioje situacijoje netikėtai išaugtų. 

Savęs vertinimas gali būti skirstomas į savo bruožų, kurie reiškiasi tam 
tikroje situacijoje ir tam tikru laiku, vertinimą ir savo būsenos vertinimą. 
Būsenos vertinimas susijęs su savęs vertinimu situacijoje, kai, pvz., jūs 
neišlaikote testo (tai žemina jūsų savigarbą), arba kai išgirstate komplimentą 
(jūsų savigarbos lygis gali pakilti). 

Dažniausiai žmonės apie save linkę manyti gerai. Mes esame motyvuoti 
išlaikyti savigarbą. H. Markus (1980) rašė: „viena didžiausių psichologijos 
tiesų - ta, kad žmonės daro viską, kad apsaugotų savo Ego ir išlaikytų 
savigarbą". Mes iš tikrųjų naudojame daugybę būdų šiam tikslui pasiekti. 

Nei vienas iš mūsų negalėtų pasigirti, kad viskas gyvenime sekasi 
vienodai gerai. Vienose srityse mums sekasi labiau, kitose prasčiau, o kai kur 
visai nesiseka. Kompensuoti savo nesėkmes mes galime, pervertindami savo 
vaidmenis. Galime susikoncentruoti į vienus savo Aš aspektus ir ignoruoti 
kitus. Šiuo atveju išryškėja skirtumas tarp žmonių su aukšta ir žema savigarba. 
Žmonės, kurių savigarba aukšta, gerai žino savo teigiamas ir neigiamas puses. 
Tačiau, apibūdindami save, jie akcentuoja teigiamas savybes, nes galvoja, kad 
pozityvūs bruožai yra svarbiausi. Jie ne tik gerai pažįsta save, žino įvairius 
savojo Aš bruožus, bet ir tarp šių bruožų išlaiko griežtas ribas. 

Taigi kai žmones su aukšta savigarba kažkurioje srityje ištinka nesėkmė, 
jie geba susitelkti ties teigiamais savo Aš bruožais. Jeigu jūsų savigarba aukšta 
ir netikėtai jus paliko draugas arba draugė, galėsite labiau atsidėti studijoms, 
akcentuoti studento vaidmenį ar pan. Bet jeigu jūsų savigarba žema - jausitės 
labai vienišas ir nelaimingas. 

Žema savigarba yra susijusi su menku savęs pažinimu (J. D. Campbell, 
1990). Taigi žmonės su žema savigarba blogiau žino savo ypatybes ir jų 
konkretūs savęs vertinimai nėra aiškiai diferencijuoti. 

Mūsų savigarbos lygis labai svarbus, nes jis atsispindi bendravime. Ir 
aukštą, ir žemą savigarbos lygius atitinka tam tikras bendravimo stilius bei 
kalbos būdas. 

Žmonės, kurių savigarbos lygis aukštas, bendrauja atvirai, tiesiai, 
užtikrintai. Jų žodynas platus ir lankstus. Jie kalba tvirtai, neabejodami. Jų 
žodžiuose galime įžvelgti ir savo klaidų pripažinimą, ir atsakomybę už savo 
veiksmus. Šie žmonės rūpinasi kitais ir sugeba užjausti. Jie nereikalauja sau 
ypatingo dėmesio, jų požiūris į save tvirtas, todėl jie nebijo kritikos ir 
nesėkmių. Jie gerai galvoja apie kitus ir patys tikisi pritarimo iš aplinkinių. Šie 
žmonės jaučiasi gerai, būdami ir su pranašesniais už save. 

Tie, kurių savigarbos lygis žemas, kurie nepasitiki savimi, būdami tarp 
žmonių jaučiasi bejėgiai. Jie nenori rizikuoti, užmegzdami santykius su kitais 

žmonėmis, todėl labai apriboja savo bendravimą. Jiems būdinga suglebusi 
laikysena, „apsauginių“ gestų gausa, jiems trūksta gyvumo. Kalbėdami šie 
žmonės nuolat sau prieštarauja, apie kitus kalba su pavydu. Jų kalbos formos 
būna neryžtingos. Tie, kurių savigarba žema, dažnai vartoja tokius žodžių 
junginius kaip „tu geriau žinai", „kaip pasakysi" ir 1.1. Jie pesimistai, neigiamai 
vertina savo socialinius gebėjimus ir rezultatus, kurių pasiekia. Jie nepalankiai 
žiūri į aplinkinius ir tikisi nepritarimo iš kitų. Jie lengvai pasiduoda įtakai ir 
nesugeba apsiginti nuo negatyvių kitų žmonių vertinimų. 

Žema savigarba brangiai kainuoja. Su žema savigarba susijusios tokios 
bėdos, kaip narkomanija, alkoholizmas, nusikalstamumas. Mokslininkai 
nustatė, kad egzistuoja koreliacinis ryšys tarp žemos savigarbos ir gyvenimo 
problemų (D. G. Myers, 2000). 

Aukšta savigarba - priešingai, galinga, malonumą teikianti jėga. C. 
Rogers (1961) apie savigarbą rašė: „Tai nėra mėgavimasis savimi, iš tikro tai 
tylus malonumas būti kažkuo". Iš esmės žmonės, kurie ieško laimės, turėtų 
geriau užsiimti savigarbos didinimu, nes tie, kurių aukšta savigarba, jaučiasi 
laimingi (J. Brochner ir A. J. B. Hulton, 1978; J. D Brown, 1991). 


Pasvarstykite; 


+  Prisiminkite save, kai paskutinį kartą viešai pasisakėte. Kaip 
pakito jūsų savęs suvokimas? 
Ką tuo metu apie save galvojote? 
Ką tuo metu jautėte savo paties(-čios) atžvilgiu? 

+  Kokiu(-ia) jus laiko dėstytojai, tėvai ir draugai? Kuo skiriasi jų 
sukurti jūsų paveikslai? Jei skiriasi, kodėl? 

3. GYVENIME - KAIP SCENOJE 


Jau XVI amžiuje W. Shakespeare pastebėjo, kad visas pasaulis - tai 
scena, 0 visi žmonės - aktoriai. Poetas svarstė apie įvairiais gyvenimo tarpsniais 
atliekamus skirtingus vaidmenis. Šiuos vaidmenis jis labai taikliai apibūdino, 
pradėdamas nuo kūdikio, spiegiančio ant auklės rankų, moksleivio, kaip sraigė 
šliaužiančio į mokyklą, įsimylėjėlio, dūsaujančio kaip krosnis, kareivio, 
siekiančio savęs išaukštinimo net patrankos žiotyse, teisuolio su apvaliu pilvuku 
ir oficialiai pakirpta barzda ir baigdamas liesu, šlepetėmis apsiavusiu juokdariu 
su nudribusiais skruostais ir per didelėmis jaunystės laikų kelnėmis. Gyvenime 
vaidmenų yra dar daugiau. Tikriausiai patyrėte, kad kai tik pasikeičia Žiūrovai", 
keičiasi ir jūsų vaidmenys. Šiame skyriuje aptarsime, kaip mes pasirodome, 
būdami su kitais, todėl čia galėsite rasti atsakymus į šiuos klausimus: 


+ "Kaip mes pasirodome kitų akivaizdoje ir kaip pasirodydami 
veikiame kitus? 

+ Kokius vaidmenis atliekame? 

+ Kokiais būdais siekiame padaryti tam tikrą įspūdį aplinkiniams? 

+ Kas padeda mums neprarasti savo tikrojo Aš? 


Socialiniai vaidmenys 


Dabar apžvelgsime visuomenei rodomą asmenybės Aš dalį, arba viešąjį 
Aš. Jūs jau žinote, kad mumyse glūdi įvairūs Aš vaizdai. Kiekvienoje 
konkrečioje situacijoje mes galime rodyti skirtingas savo Aš puses. 
Kontaktuodami su kitais, mes žodžiais, neverbaliniais signalais bei elgesiu 
visada prisistatome, kokie esame arba norėtume būti (R. M. Arkin ir J. A. 
Sheppard, 1990; B. M. De Paulo, 1992; M. R. Leary, 1995; P. R. Nail, M. D. 
Van Leemven ir A. B. Powell, 1996 ir 1.1.). Savęs pateikimas - tai elgesio 
būdas, kurį mes naudojame būdami su kitais žmonėmis tam, kad atitiktume savo 
idealųjį Aš, kad geriau atliktume savo pasirinktą vaidmenų kad galėtume 
kontroliuoti kitų požiūri į mus, kad paveiktume tarpusavio sąveikos procesą (G. 
Burton ir R. Dimbleby, 1996). 

Būdami tarp kitų žmonių, mes siekiame pasirodyti taip, kad aplinkiniai 
susidarytų apie mus tokį įspūdį, kokio mes pageidaujame. Taigi mes tampame 
savo paties Aš „vadybininkais“. Kitais žodžiais tariant, bendraudami su grupe 

arba net su vienu asmeniu, mes kuriame ir kontroliuojame įspūdį. Įspūdžio 
kūrimas suprantamas kaip sąmoningas arba nesąmoningas procesas, kurio 
metu asmuo elgiasi viešumoje taip, kad sukurtų jo siekius ir poreikius 
bendraujant atitinkantį įvaizdį (E. Goffman, 2000; B. R. Schlenker ir M. F. 
Weigold, 1992). 

Apie tai, kaip mes save pateikiame bei valdome įspūdžius, vaizdžiai rašė 
amerikiečių antropologas E. Goffman. Jo socialinio bendravimo teorija remiasi 
„dramaturginiu" modeliu, kuriame teatras laikomas socialinio gyvenimo 
metafora. Kaip aktoriai scenoje rodo kai kuriuos savo kuriamo personažo 
aspektus, taip ir mes bendraudami rodome tam tikrus savo Aš vaizdus. Kaip ir 
teatras, realus gyvenimas susideda iš scenos ir užkulisių. Tik realiame 
gyvenime mes esame aktoriai, publika ir režisieriai tuo pačiu metu (E. 
Goffiman, 2000). 

Kavinėje, įstaigoje, namuose ir kitose vietose mes esame šiek tiek 
skirtingi. Aplinka tarytum „deformuoja" mūsų Aš, priverčia mus vienaip ar 
kitaip elgtis. Mūsų Aš turi atitikti konkrečią situaciją, taigi mes turime būti 
tokie ir elgtis taip, kaip iš mūsų tikimasi. Priklausomai nuo konkrečių sąlygų 
mes visada esame priversti persikūnyti į vieną ar kitą vaidmenį. 

Amerikietis sociologas R. E. Park (1950) knygoje „Rasė ir kultūra" rašo, 
kad „mes kiekvienas visados ir visur, daugiau ar mažiau sąmoningai atliekame 
tam tikrą vaidmenį..." Vaidmuo socialinėje psichologijoje apibrėžiamas kaip 
žmogaus elgesio būdų visuma, būdinga kuriai nors veiklos sričiai. Tai reiškia, 
kad tam tikromis gyvenimo aplinkybėmis mes tikimės iš Žmogaus joms 
adekvataus elgesio. Jeigu žmonės elgtųsi ne taip, kaip iš jų reikalauja vaidmuo, 
iškiltų grėsmė visuomenės tvarkai. Štai, pavyzdžiui, kiekviena moteris, žmona 
tikisi sulaukti iš savo vyro dėmesingumo, švelnumo, paramos. Jei vyras 
„Supainiotų" vaidmenis ir imtų rodyti visa tai kitoms moterims, tikriausiai 
šeimai iškiltų pavojus. 

Neapsirikite, žodis „vaidmuo" nereiškia apsimestinio, netikro elgesio. 
Kartais gyvenime mums iš tikrųjų tenka gan ciniškai „vaidinti“ tam tikrą 
vaidmenį, kuriuo mes patys netikime, tačiau kalbėsime ne apie tokius 
vaidmenis. Mes atliekame vaidmenis, keisdami savo elgesį taip, kad 
padarytume kitiems trokštamą įspūdį. Tuo pačiu mes vaidmenis 
internalizuojame - pasisaviname, ijungdami į bendrą savo asmenybės 
kontekstą. Mūsų atliekamas vaidmuo tampa neatsiejama mūsų Aš vaizdo dalimi 
(R. E. Park, 1950). Vaidindami mes ne apgaudinėjame, bet šventai tikime, jog 
mūsų Aš, požiūriai, idėjos bei veiksmai tuo metu yra tikri. 

Mes išmokstame savo vaidmenis realiame gyvenime, kaip aktoriai 
scenoje. Tačiau čia išryškėja realaus gyvenimo ir scenos skirtumas. Kiekvienas 
profesionalus aktorius geba persikūnyti į vieną ar kitą vaidmenį ir grįžti į save. 
Realiame gyvenime, įsijautus į vaidmenį, „išeiti“ iš jo nelengva, nes jis tampa 
mūsų pačių dalimi. 

Kartais mūsų vaidyba, kuriant trokštamą įspūdį yra labai stipri. Pvz., 
pirmojo pasimatymo metu, duodant interviu televizijai ir 1.1. Jeigu mes 
netenkame „publikos“ arba atsiduriame tarp artimiausių, mus puikiai 
pažįstančių žmonių, vaidyba susilpnėja. 

E. Goffiman skiria individualius ir komandinius vaidmenis. Paprastai mes 
priklausome įvairioms socialinėms grupėms. Taigi esame įvairių komandų - 
šeimos, mokyklos, darbovietės, bažnyčios ir daugybės kitų grupių - nariai. 
Vienas iš komandos tikslų - pristatyti savo socialinę grupę. Pvz., firma stengiasi 
sudaryti aplinkiniams efektyvios, darnios, patikimos įstaigos įspūdį. Sukuriama 
komanda, kuri privalo „vaidinti“ kartu. Komandinę „vaidybą" paprastai 
koordinuoja lyderis. Komandos turi tam tiktų paslapčių, kurios 
neatskleidžiamos ne komandos nariams. Jų bendravime naudojami įvairūs 
kodai, simboliai, dažnai nesuprantami pašaliniams žmonėms. Pabandykite 
stebėti komandinį „vaidinimą“, kai esate parduotuvėje, restorane ar kitoje 
įstaigoje. 

Siekdami sukurti norimą įspūdį apie save ar savo grupę, mes keičiame 
ne vien elgesį, bet ir išvaizdą bei socialinę aplinką. Taigi dabar, remdamiesi 
kaukės idėja, trumpai apžvelgsime, kaip mes valdome savo išorę. Skirtingai nuo 
kai kurių kitų pasaulio kultūrų, mūsų, vakarietiškoje kultūroje, žmonės 
nenešioja kaukių fizine prasme. Tačiau, norėdami sukurti savo įvaizdį, paslėpti 
ar apsaugoti savo tikrąjį Aš, mes naudojame gausybę įvairių kitos rūšies 
„kaukių“. Tam tikros rūšies kaukėmis galima laikyti makiažą ar šukuoseną. 
Akiniai, ypač jei jie tamsūs, gali būti asmenybę maskuojanti kaukė. Netgi 
šypsena kai kada apibūdinama kaip kaukė (J. Fast, 1970). Mes galime šypsotis 
ištisą dieną bet šypsena gali slėpti mūsų tikruosius jausmus - pyktį, baimę ar 
susierzinimą. Didžiausią kaukių pasirinkimą mums siūlo drabužių parduotuvės. 
Drabužiai, be įprastinių savo funkcijų, atlieka daugybę kitų. Drabužiai padeda 
mums kurti savo įvaizdį. Jais mes maskuojame tai, ko varžomės, pridengiame 
kūno formas, neatitinkančias visuomenėje susiformavusio idealo. Drabužių 
dėka mes galime išreikšti priklausomybę kokiai nors grupei. Pavyzdžiu galėtų 
būti juodi bankininkų kostiumai arba odinės baikerių striukės. Drabužiai padeda 
parodyti išskirtinį asmens vaidmenį tarp eilinių žmonių ir pan. 

Mes manipuliuojame ne tik išvaizda, bet ir aplinka. Visi mes, 
atsižvelgdami į savo skonį, savimonę, finansinę padėtį kuriame savo darbo 
vietos, namų, buto ar kambario „dekoracijas“, rinkdamiesi ir išdėliodami 
įvairius interjero elementus. E. Goffman tvirtina, kad realus gyvenimas, kaip ir 
teatras, gali būti skirstomas į „sceninę" ir „užkulisinę" erdvę. Sceninė skirta 
publikai, o užkulisiai - sau. 

Mūsų namuose, kaip ir teatre, yra skirtingos erdvės. Žiūrovai įleidžiami į 
tam tikras teatro vietas. Jeigu žiūrovai įsiveržia į mūsų namų užkulisius, kai 
mes esame tam nepasiruošę, pasijuntame nejaukiai. Kai, laukdami svečių, 
valome, tvarkome savo butą, mes tarytum ruošiamės pasirodymui. Sulaukę 
svečių, namiškiai ima vaidinti „pasirinktus vaidmenis", laikosi tam tikrų 
mandagumo taisyklių, elgesio normų. Pasirodymas paprastai sukuria daug 
problemų vaikams, kurie nesilaiko savo vaidmenų. Jie negali suprasti, kodėl 
maistas yra valgomas kitame kambaryje, naudojamasi kitais įrankiais ir 
laikomasi kitokių elgesio normų nei visada. 

Taigi „sceninis gyvenimas" vyksta, kai mes rodome tam tikrą savo Aš 
aspektą, stengiamės sukurti ar išlaikyti kokį nors įspūdį kitų akyse. Ir, 
priešingai, užkulisiuose mes esame tada, kai nesistengiame aktyviai kurti ar 
valdyti įspūdžio. Tuomet aktoriai gali nusimesti kaukes. 

Ypatingai akivaizdus erdvių kontrastas matomas restoranuose: viešojoje, 
publikai skirtoje ir užkulisinėje - virtuvės zonoje. Šios erdvės skiriasi 
dekoracijomis, atmosfera, kalbos ir elgesio normomis. Tokį kontrastą yra 
pastebėjęs ir aprašęs G. Onvell (1951) knygoje „Iš Paryžiaus ir Londono". 
„Stebėkite padavėją einantį iš virtuvės į viešbučio valgomąjį. Kai jis peržengia 
slenkstį, staiga pasikeičia. Jo pečiai išsitiesia, visas nerimas ir susijaudinimas 
pranyksta nuo veido. Jis sklando virš kilimo iškilmingas, orus..." 

Paprastai mes esame ne vienos, bet kelių įvairių grupių, socialinių 
sluoksnių nariai vienu metu. Visi mes mokomės, dirbame, sportuojame, 
lankome įvairius klubus, dirbame visuomeninius darbus, dalyvaujame 
politiniame gyvenime, visi esame sūnūs ar dukros ir 1.1. Kuo įvairesnė mūsų 
veikla, tuo platesnis atliekamų vaidmenų ratas. 

Vienu metu mes atliekame daug vaidmenų, todėl vaidmenys gali imti 
trukdyti vienas kitam. Gali kilti įvairūs vaidmenų konfliktai. Jie kyla, kai vieno 
vaidmens atlikimas prieštarauja kitam. Įsivaizduokite puikią, perspektyvią 
sportininkę, kuriai gimsta kūdikis. Jai, ko gero, bus svarbūs abu vaidmenys, bet 
kaip juos suderinti? Jeigu ji gerai atliks vieną vaidmenį, nukentės kitas. N. 
Gross siūlo tokias vaidmenų konflikto sprendimo strategijas: pasirinkti vieną 
vaidmenį ir atsisakyti kito, iš dalies atlikti ir vieną, ir kitą vaidmenį, atsisakyti ir 

vieno, ir kito vaidmens (Psichologijos žodynas, 1993). Pagalvokite, kuri iš šių 
strategijų būtų priimtiniausia sportininkei mamai? 

Kartais pats asmuo ir aplinkiniai skirtingai vertina kokio nors vaidmens 
reikšmingumą. Toks vertinimų nesutapimas gali būti vaidmenų konflikto 
priežastimi. Štai, pavyzdžiui, vyrui, kurio žmona užima aukštas pareigas darbe, 
gali pasirodyti, jog ji pernelyg mažai dėmesio skiria namų ruošai. Iškyla 
konfliktas tarp profesinio ir šeimininkės vaidmenų. Tikėtina, kad moters 
santykiai su šiais vaidmenimis bus skirtingi. Profesinį vaidmenį ji gali išgyventi 
kaip neatskiriamą savo Aš dalį, o šeimininkės - kaip periferinį, išorės primestą. 

Kaip jau minėjome, kiekvienoje konkrečioje situacijoje aplinkiniai iš 
mūsų tikisi tam tikro elgesio, tačiau kiekvienas iš mūsų šiek tiek subjektyviai 
interpretuojame vaidmenį. Štai, pavyzdžiui, mokytojo vaidmuo. Jį kiek 
skirtingai supranta mokyklos administracija, mokiniai ir tėvai. Taigi pradėjęs 
dirbti mokykloje mokytojas turi savarankiškai pasirinkti, kurios mokytojo 
vaidmens sampratos jis laikysis. Vaidmuo priklauso ne tik nuo visuomeninio 
elgesio taisyklių, normų bei lūkesčių, bet ir nuo subjektyvios atlikėjo nuomonės 
apie tai, kas dera šiam vaidmeniui tam tikromis aplinkybėmis. 

Paprastai mes prisiimame vaidmenį kaip normalų visuomeninio elgesio 
būdą. Tačiau mes ne tik tenkiname aplinkinių lūkesčius, bet patys individualiai 
tą vaidmenį interpretuojame. Vaidmens interpretacija priklauso nuo žmogaus 
savęs pažinimo bei socialinės situacijos vertinimo. Kiekvienas žmogus atlieka 
vaidmenį priklausomai nuo asmeninių nuostatų, vertybių vilčių patirties. 

M. Shaw (1981) išskyrė tris skirtingus vaidmens aspektus: /aukiamą 
vaidmenį - tokį vaidmens atlikimą, kurio iš mūsų tikisi kiti; suvoktą vaidmenį - 
kuriame atsispindi mūsų pačių požiūris į tai, kas dera šiam vaidmeniui; ir 
atliktą vaidmenį - žmogaus faktinį elgesį šiame vaidmenyje. Jeigu šie 
vaidmenys suderinti, konfliktas tarp vaidmens atlikėjo ir aplinkinių mažai 
tikėtinas. Tačiau jeigu šie vaidmens aspektai skiriasi, gali kilti įvairūs 
nesklandumai. 


Asmens tapatumas 


Ankstesniame skyrelyje kalbėjome apie tai, kaip rodome save kitiems, 
kurdami norimą įspūdį ir atlikdami įvairius vaidmenis. Tačiau, jeigu visas 
gyvenimas panašus į teatrą, o mes esame nuolatos susikoncentravę į vaidmenį, 
ar neiškyla pavojus prarasti savo tikrąjį Aš? Nepasimesti tarp įvairių 
visuomeninio elgesio šablonų kuriuos mums primeta aplinka, kad 


53 


patenkintume jos lūkesčius, mums padeda asmens tapatumas, kurį dabar ir 
aptarsime. 

Tapatumas (identitetas) - tai subjektyvus savęs, kaip individo, 
derinančio įvairius socialinius vaidmenis, supratimas. Si sąvoka išreiškia 
asmens gebėjimą apibūdinti save, atsakant į klausimą „kas aš esu?" ir gautus 
įvairius atsakymus derinti tarpusavyje. Asmens tapatumas nusako Žmogaus 
vientisumą, Aš vaizdo vienybę. Jis susijęs su individo vidiniu poreikiu išlikti 
pačiu savimi. 

Atsakydami į klausimą „kas aš esu?", mes pirmiausia minime lytį ir 
profesiją, taip pat tikėjimą, tautybę ir 1.1. Vadinasi, tapatumo pagrindą sudaro 
asmenybės prisiimti tam tikri, dažniausiai svarbiausieji, socialiniai vaidmenys. 
Kai kurios mūsų identifikacijos yra pastovios, nekintančios. Pvz., lytinio 
vaidmens tapatumas dažniausiai visą gyvenimą nekinta. Kai kurie kiti 
tapatumai gali kisti. Pavyzdžiui, pradėjęs lankyti mokyklą, vaikas tapatinsis su 
mokinio vaidmeniu, vėliau, baigęs mokyklą ir įstojęs į universitetą - su 
studento, o dar vėliau - su kurios nors profesijos atstovo vaidmeniu. Vėliausiai, 
išėjus į pensiją, šis tapatumas dar kartą keisis, jei Žmogus tapatinsis su 
pensininko vaidmeniu. 

Pirmasis tapatumo sąvoką psichologijoje pavartojo S. Freud, 
aiškindamas, kaip vaikas perima jam reikšmingų žmonių elgesį, prisiima moters 
arba vyro vaidmenį. Išsamiau tapatumo esmę atskleidė E. Erikson (1963). Ego 
identitetas laikomas pagrindine jo psichologinės raidos teorijos sąvoka. E. 
Erikson nuomone, žmogus ieško savo tapatumo visą gyvenimą, tačiau 
paauglystėje, dėl didelių fizinių bei kognityvinių pokyčių ir dėl būtinybės 
pasirinkti profesiją, tapatumo klausimai ypač išryškėja. Paaugliai, ieškodami 
savo tapatumo, yra linkę eksperimentuoti: sekse, karjeroje, religijoje, politikoje 
ir 1.1. Kartais jie tyčia save išbando netikėčiausiose situacijose: žaidžia" 
metalistus, pankus, reiverius, baikerius ir pan. Tuo metu keičiasi vaikų ir tėvų 
santykiai. Jaunuoliai mieliau bendrauja su bendraamžiais nei su tėvais. Tarp 
tėvų ir vaikų dažnai kyla konfliktai. Tėvai negali suprasti, kodėl jų vaikas 
blaškosi, nori apversti pasaulį aukštyn kojomis. Tačiau toks paauglio elgesys 
yra tik bandymas geriau susivokti savyje, atrasti savo vietą visuomenėje. Tam, 
kad apibrėžtų tokią tapatumo pasiekos ar vaidmenų sumaišties stadiją, E. 
Erikson įvedė „tapatumo krizės" sąvoką. 

E. Erikson tapatumo koncepciją praplėtė J. Marčia, T. Sarbin, A.S. 
Waterman, S. Archer bei daugelis kitų mokslininkų. J. Marčia, remdamasis E. 
Erikson teorija, tapatumą apibūdino trimis aspektais: struktūrinių, 
fenomenologiniu ir elgesio. Struktūriniu aspektu tapatumas 

suprantamas kaip tam tikra Ego vystymosi stadija, fenomenologiniu - kaip 
unikalus, asmenine individo patirtimi paremtas tapatumo formavimosi stilius, o 
elgesio aspektas liečia socialinę - tarpasmeninę, išoriškai regimą tapatumo pusę 
(J. Marčia ir kt., 1993). 

E. Erikson ir J. Marčia nuomone, asmens tapatumas gali būti suteiktas 
arba sukonstruotas. Motina suteikia vaikui „vaiko“ vaidmenį, religinė 
bendruomenė suteikia tam tikrą vaidmenį savo nariui ir 1.1. O tapatumą žmogus 
konstruoja, spręsdamas, kuo būti, prie kurios grupės šlietis, kokias vertybes 
pasirinkti ir 1.1. Toks tapatumas - sprendimo proceso padarinys. Prisiėmę 
tapatumą arba apsisprendę, asmenys įgyja vidinio vientisumo jausmą. 

J. Marčia, plėtodamas E. Erikson teoriją, išskyrė du svarbiausius 
tapatumo kriterijus: įsipareigojimą tam tikrai sričiai ir tapatumo alternatyvų 
tyrinėjimą. Pagal šių kriterijų buvimą ar nebuvimą J. Marčia skiria keturis 
asmens tapatumo lygmenis. Šie lygmenys vadinami neaiškiu tapatumu, 
užsisklendimu, moratoriumu ir pasiektu tapatumu. 

Neaiškiu tapatumu tyrinėtojai laiko tokius atvejus, kai asmuo nėra 
įsipareigojęs kokiai nors sričiai, nesvarsto ir neigia poreikį mąstyti apie savo 
asmeninius tikslus bei vertybes, nedaro jokių tvirtų sprendimų, kad įgyvendintų 
savo pasirinkimus. Jis nesirūpina savo gyvenimo kryptingumo apibrėžimu, 
jaučiasi negalįs savo ateities kontroliuoti. Jis neturi aiškaus savivaizdžio. 

Užsisklendimas - tai tapatumo lygmuo, apibūdinamas kaip 
įsipareigojimas kokiai nors sričiai, nesvarstant alternatyvų. Šioje būsenoje 
esantys žmonės įgyvendina tam tikrus tikslus ar vertybes, asmeniškai jų 
neapmąstydami. A. Waterman teigia, kad užsisklendimas dažniausiai būdingas 
ankstyvajai paauglystei, kai vaikas siekia tapatintis su vienu arba abiem tėvais. 
Tėvų tapatumas, jų siekiai perimami ir nesvarstant tampa savais. Šioje būsenoje 
esantis žmogus siekia būti toks, kokį jį nori matyti aplinkiniai (J. Marčia ir kt., 
1993). 

Moratoriumas - tai pereinamoji būsena, būdinga žmonėms, aktyviai 
kuriantiems savo tapatumą. Šią būseną išgyvenantys žmonės aktyviai tyrinėja 
alternatyvas, mėgindami rinktis kurią nors iš jų. Moratoriumo būsena 
mažiausiai stabili, kartais ji dar vadinama krize, nes siejasi su troškimu ką nors 
savo gyvenime pakeisti. A. Waterman nuomone, iš neaiškaus tapatumo ir 
užsisklendimo būsenų pereiti į pasiekto tapatumo galima tik per moratoriumo 
būseną. Ši būsena negali trukti ilgai, nes jeigu ji užtrunka, auga nerimo lygis, 
susijęs su asmens tikslų, vertybių, įsitikinimų užbaigtumo stoka. Dėl didelio 
nerimo tapatumo formavimasis gali sulėtėti. 

Pasiektas tapatumas - tai būsena, būdinga Žmonėms, išgyvenusiems 
kritinį periodą ir po tam tiktų apmąstymų bei tyrinėjimų tvirtai 
apsisprendusiems. Apibūdindami šio tapatumo lygmens asmenis, J. Marčia ir S. 
Archer nurodo, kad jie yra rimtai apsvarstę skirtingas požiūrių ar įsitikinimų 
sistemas ir pasirinkę vieną, kuriai yra įsipareigoję. Tvirtas apsisprendimas ir 
tikrumas dėl savo pasirinkimo skiriasi nuo užsisklendimo lygmeniui būdingo 
nelankstumo ir teisuoliškumo. Šioje būsenoje esantys žmonės turi savo 
pasaulėžiūrą ir yra mažiau priklausomi nuo aplinkinių nuostatų. Šis lygmuo 
nereiškia tapatumo raidos pabaigos. Žmogus gali vėl pradėti svarstyti 
alternatyvas, jei ankstesni sprendimai pasirodo netinkami (J. Marčia ir kt, 
1993). 

Kad būtų aiškiau, pamėginkim sugrįžti prie ankstesnio skyrelio 
pavyzdžio. Prisiminkime moterį, kuri sprendžia dilemą, ką rinktis - šeimą ar 
sportą. Kol ji jaučia įtampą, svarsto, tol yra moratoriumo būsenoje. Įveikusi 
konfliktą ir išsirinkusi vieną iš dviejų gyvenimo kelių arba sąmoningai 
pasirinkus juos abu, moteris bus pasiekto tapatumo būsenoje. Jeigu ji vaikystėje 
buvo auginama, pabrėžiant šeimos vertę ir ignoruojant ar neigiant karjeros 
reikšmę, tikėtina, kad suaugusi ji rinksis šeimą, o ne sportininkės karjerą. Tokiu 
atveju manytume, kad moters tapatumas, kaip jau buvo kalbėta, yra suteiktas ir 
jį galėtume priskirti užsisklendimo lygmeniui. Neaiškaus tapatumo lygmuo būtų 
tada, jei moteriai apskritai pasirinkimo klausimas nebūtų iškilęs ir jai nebūtų 
svarbu, kam teikti pirmenybę. 

J. Marčia teigimu, tapatumo lygmenys yra dinamiški. Žmogus gali 
pereiti iš vienos tapatumo būsenos į kitą. Retai žmogus išgyvena tik kokią nors 
vieną būseną (H. A. Bosma, 1985). Dažniau būsena būna mišri. Pavyzdžiui, 
religijos srityje Žmogus gali išgyventi pasiekto tapatumo, o tautinės 
priklausomybės - moratoriumo būseną. Žmonėms, priklausomai nuo jų 
amžiaus, išsilavinimo, lyties, skirtingos sritys nevienodai svarbios. Įvairiuose 
žmogaus raidos tarpsniuose, įvairiomis situacijomis kuri nors viena sritis gali 
imti dominuoti. 

Asmens tapatumą visada lemia platus kontekstas: šeima, mokykla, 
kultūrinė aplinka, kuriai žmogus priklauso. Šiuolaikiniai tapatumo tyrimai 
patvirtina kultūrinės aplinkos svarbą asmens tapatumo formavimuisi. Šiaurės 
Amerikos ir daugelis Vakarų Europos kultūrų pabrėžia asmens unikalumą, 
skirtingumą nuo kitų. Todėl vakariečiui jo asmens tapatumas turi atspindėti tam 
tikrą išskirtinumą. Rytų kultūra orientuoja žmogų į kolektyvinį tapatumą, į 

abipusius ryšius su kitais. Todėl Rytų pasaulio žmogui tapatumas neatsiejamas 
nuo šeimos, darbo kolektyvo ir kitų socialinių grupių. 

Taigi asmens tapatumas - savo paties vaizdinys, kuriuo vadovaudamasis 
žmogus suvokia ir vertina save, renkasi tikslus, gyvenimo stilių ir sąveikauja su 
kitais žmonėmis. Asmens tapatumas yra labai reikšmingas, nes, kaip minėjome, 
jis nusako Žmogaus vientisumą, įprasmina jo gyvenimo tikslus, padeda suvokti 
savo vietą pasaulyje, užtikrina buvimą pačiu savimi. Tačiau tapatumas 
pasiekiamas ne iš karto, bet bandant įvairius vaidmenis, blaškantis, pervertinant 
vertybes. 


Pasvarstykite: 


+ Kaip drabužiai, šukuosena ir laikysena atspindi jūsų Aš? 

+ Kaip galėtumėt pakeisti savo kambario interjerą, kad jis taptų „scena“? 
Paaiškinkite, kaip interjeras gali paveikti bendravimo procesą? 

+ Kaip keičiasi jūsų Aš, kai dėl eismo pažeidimo aiškinatės kelių policijos 
pareigūnui ir kai skundžiatės geležinkelio stoties administracijai dėl 
vėluojančio traukinio? 

4. SOCIALINIS SUVOKIMAS 


+ Kaip, remdamiesi tuo, ką regime bei girdime, darome išvadas apie 
„nematomus“ žmonių ypatumus - vertybes, požiūrius, tikslus, elgesio 
motyvus? 

+ Kokias klaidas dažniausiai darome, aiškindami kitų žmonių elgesio 
priežastis? 

+ Ar galima pasikliauti pirmuoju įspūdžių apie žmogų? 

+ Kas yra įvaizdis ir kaip jis kuriamas? 


+ Kaip padaryti gerą įspūdį per interviu su potencialiu darbdaviu? 


Ar nesate pastebėję, kad mes, dar prieš susitikdami su niekad nematytu 
žmogumi, jau pradedame svarstyti, koks jis, ko iš jo galima tikėtis. Nuomonę 
apie tai stengiamės susidaryti, nagrinėdami visas mums žinomas su tuo 
žmogumi susijusias detales: kur jis gyvena, kaip rengiasi, kokia mašina 
važinėja, ką šneka... Pagal šiuos ir kitus išorinius požymius sprendžiame apie 
žmogaus charakterį, tikslus, vertybes, kitus vidinius ypatumus. Ar tai pagrįsta? 
Ar mūsų sprendimai nėra iš anksto pasmerkti būti klaidingi, ypač jei nuomonei 
susidaryti turime labai mažai laiko? O jeigu jie teisingais, kaip turėtume elgtis 
mes patys, norėdami padaryti kuo geresnį įspūdį? Apie visa tai sužinosite šiame 
skyriuje. 


Kas yra socialinis suvokimas 


Suvokimas (percepcija) - tai pasaulio pažinimas per regos, klausos, 
uoslės ir kitus pojūčius. Ši sąvoka apima daugybę reiškinių, pradedant kokio 
nors fizinio dirgiklio poveikiu mūsų jutimo organams, baigiant pojūčio, kurį šis 
dirgiklis sukėlė, prasmės supratimu ir jo emociniu vertinimu. Pvz., išgirdę 
skambant durų skambutį, suprantame, kad kažkas pas mus atėjo, pajuntame 
džiaugsmą arba nerimą. Socialinis suvokimas - tai žmonių ypatybių, jų elgesio 
motyvų, tarpusavio santykių suvokimas. Abstrakčiau galima pasakyti, kad 
socialinis suvokimas - tai socialinės tikrovės vaizdo atkūrimas mūsų 

psichikoje. Socialinis suvokimas yra bendravimo proceso dalis. Ji ypač ryški tik 
pradėjus bendrauti su žmogumi, kurio anksčiau nepažinojome. 

Bendraudami mes tiesiogiai, jutimo organais negalime užfiksuoti 
daugelio socialinių reiškinių, kito žmogaus ypatybių, motyvų. Remdamiesi tuo, 
ką matome (išvaizda, poza, mimika...), girdime (balso tembras, intonacija, 
kalbos turinys...), užuodžiame (kosmetika...) ir kt, stengiamės suprasti, kas yra 
šis žmogus (kokia jo padėtis visuomenėje, tikslai, savęs vertinimas...). Kitaip 
sakant, pagal tam tikrus išorinius, jutimo organų fiksuojamus požymius siekiame 
įvardyti vidines bei kitas tiesiogiai nematomas bendravimo partnerių ypatybes. 
Taigi socialinis suvokimas yra aktyvus, kūrybiškas pažinimo procesas, kurį ne 
visada galima griežtai atskirti nuo mąstymo. Interpretuojant pojūčiais gaunamą 
informaciją, mums tenka daryti percepcinius sprendimus: kelti hipotezes, jas 
tikrinti ir kt. Visų pirma panagrinėkime, kodėl mes tai darome. G. Burton ir R. 
Dimbleby (1988) nurodo tokias priežastis: 

+ "Kad prisimintume faktus. Tyrimai rodo, kad geriau prisimenama 
struktūruota, organizuota medžiaga, tokia, kurią galima „sudėlioti į lentynėles", 
turinčias tam tikrus pavadinimus. Todėl mes nuolat tvarkome suvokiamą 
medžiagą, ieškodami atsakymų į klausimus: „kas ji(s)?", „ko siekia?“", 
„kodėl?"... 

+ Kad suprastume kito žmogaus elgesio prasmę. Bendraujant mums ne tik 
ir ne tiek svarbu, kaip kitas žmogus atrodo bei elgiasi, bet ir kodėl. Norint tai 
suprasti, reikia daryti apibendrinimus, analizuoti, lyginti skirtingu laiku gautą 
informaciją. Tai daryti taip pat daug lengviau, kai ji struktūruota. („Šiandien ji 
ne tokia irzli, kaip vakar. Gal buvau užėjusi netinkamu laikų?"). 

+ Kad naują informaciją įterptume į jau turimą socialinės tikrovės vaizdą. 
Pvz., mums svarbu suvokti, kokią vietą naujasis mūsų pažįstamas užims tarp 
kitų, su kuriais mus sieja įvairūs ryšiai. Todėl nedelsdami darome išvadas apie 
įvairias jo ypatybes. (,„Mano mamai šis vaikinas tikrai nepatiks..."). 

+ Kad numatytume partnerio elgesį. Mes siekiame susidaryti vaizdą apie 
kito žmogaus ypatybes, nes, jas žinodami, tikimės numatyti jo elgesį. („Ja 
galima pasitikėti"). 

+ Kad galėtume planuoti savo poelgius. Susidaryti vaizdą apie kitą žmogų 
reikia ir dėl to, kad pasirinktume tinkamesnius bendravimo būdus, greičiau 
pasiektume norimą tikslą. („Iš jo nepavyks nieko gauti, kol nepareikalausi 
griežtai"). 

+ Kad išlaikytume stabilų Aš vaizdą. Mūsų bendravimo partneriai mus 
stebi, vertina, kaip ir mes juos. Savo požiūrį į mus jie vienaip ar kitaip parodo, 

išreiškia. Jų požiūris mums gali patikti arba ne. Ir pirmu, ir ypač - antru atveju 
kito žmogaus požiūrį mes linkę aiškinti jo paties ypatybėmis. („Kuo jis mane 
laiko! Tikras pasipūtėlis!"). 

+ Kad išvengtume nerimo. Neapibrėžta situacija mums visada kelia 
nerimą. Kai nesuprantame kito žmogaus, jo ketinimų, irgi jaučiamės 
nemaloniai. Nerimą kelia, pvz., tai, kad partnerio elgesys mums atrodo 
nenuspėjamas. Paprastai mums sunku numatyti girtų, apsvaigusių nuo narkotikų 
asmenų, taip pat psichinių ligonių elgesį, todėl, bendraudami su jais, jaučiamės 
nejaukiai, nesaugiai. 

+ Kad įvertintume galimybes patenkinti savo poreikius. Bendraudami 
dažniausiai siekiame patenkinti kokius nors savo poreikius - priklausymo, 
kontrolės, meilės ir kt. darydami išvadas apie kitus žmones, mes vertiname, ar 
bendravimas su jais leis patenkinti mums aktualius poreikius. („Jis šaltas ir 
neatidus. Užuojautos ir supratimo iš tokio nesulauksi"). 

Iš kokių išorinių požymių mes sprendžiame apie kitų žmonių ypatybes? 
Pagrindiniai iš jų yra: 
+ "Kalba 
- žodžiais perteikiamas jos turinys, 
- nežodinė kalbos pusė: balso tembras, intonacija, pauzės ir pan. 

+ Išvaizda: fizinės asmens charakteristikos (ūgis, veido bruožai ir kt.), 

taip pat - apranga, papuošalai, šukuosena, makiažas ir pan. 


+ Poza 
+ Gestai 
+ Mimika. 


Įtakos kito asmens suvokimui turi ir bendravimo kontekstas. Galima 
skirti fizinį ir psichologinį kontekstą. Fizinis kontekstas - tai aplinka, kurioje 
bendraujama. Pvz., pirmą kartą pamatę žmogų prabangiuose jo namuose, 
manysime, jog jis yra pasiturintis, o jei būtume sutikę jį darbo vietoje, gal 
būtume to nepastebėję. 

O ką būtent apie kitus žmones mes stengiamės suvokti? Kaip 
svarbiausius dalykus galima nurodyti šiuos: 

+ Asmenybės ypatybės. Tai jos charakteris, temperamentas, pažiūros, 
įsitikinimai, vertybės. Charakterį ir temperamentą dažniausiai apibūdiname, 
priskirdami asmenybei bruožus, nusakomus  dvipolėmis dimensijomis: 
nuolaidus-užsispyręs, švelnus-šiurkštus, geranoriškas-savanaudis, santūrus- 
emocingas, linkęs bendrauti-uždaras... 


61 


+ Kiti individualūs ypatumai. Tai visų pirma asmens gebėjimai ir įpročiai, 
taip pat, pvz., jo sveikata, turtinė padėtis ir pan. 

+ Socialiniai vaidmenys. Mes norime žinoti, kokius socialinius vaidmenis 
šis žmogus atlieka įvairiose situacijose. Pvz., bendraudami su kuo nors 
turistinėje kelionėje, domimės, kuo jis dirba, kokioje dalyvauja visuomeninėje 
veikloje, kokioms dar socialinėms grupėms priklauso. Be šios informacijos 
negalime sakyti, kad žinome, kas jis. 

+ Socialiniai ryšiai. Mes darome prielaidas apie tai, su kuo mus dominantis 
asmuo bendrauja, kuriuos žmones vertina, su kuo palaiko artimus ryšius ir su 
kuo nesutaria, kas jo šeima, draugai... Mes tarsi mėginame „nusipiešti" jo 
socialinių ryšių žemėlapį". 

+ Elgesio priežastys ir motyvai. Matydami, pvz., besišypsantį veidą, mes ne 
tik suvokiame, kad žmogus rodo mums draugiškumą, bet norime suprasti, 
kodėl. Kito žmogaus elgesio priežastis galime aiškinti paties žmogaus 
ypatybėmis arba susiklosčiusiomis išorinėmis sąlygomis. Pvz., kas nors gal 
šypsosi todėl, kad yra draugiškas žmogus ir jaučia mums simpatiją, o kažkas 
kitas - todėl, kad siekia mūsų artimųjų palankumo. Mes visada stengiamės 
išsiaiškinti mums nesuprantamų, keistų poelgių priežastis ir motyvus. Taip 
„atkuriame" sutrikusį aplinkos stabilumą. Pvz., jei vakarėlio metu jūsų 
pašnekovas staiga nei iš šio, nei iš to apsisuks ir nueis, tikriausiai to ilgai 
nepamiršite, svarstysite, kodėl jis taip padarė, aptarinėsite jo poelgį su kitais... 

Iš tolesnių skyrelių sužinosite, kaip įvairius išorinius, akivaizdžius 
požymius mes susiejame su vidiniais bei kitais tiesiogiai nefiksuojamais 
suvokiamo asmens ypatumais. 


Socialinio suvokimo ypatumai 


Nors socialinis suvokimas labai skiriasi nuo, pvz., fizinių objektų 
suvokimo (kvapo, garso ir kt), čia pasireiškia ir daug bendrų suvokimo 
dėsningumų. Visų pirma, socialiniam suvokimui, kaip ir bet kokiam kitam, 
būdingas daiktiškumas: nors suvokimo proceso rezultatas - tik mūsų sąmonėje 
egzistuojantis tikrovės vaizdas, mes jį priskiriame už mūsų egzistuojančiam 
pasauliui. Ar apskritai įmanomas atitikimas tarp objektyvaus pasaulio ir 
subjektyvaus jo atspindžio, filosofai diskutuoja jau nuo Antikos laikų. 
Klausimas, kiek mūsų susidarytas socialinės tikrovės vaizdas atitinka realybę, 
turi akivaizdžią praktinę reikšmę: neteisingas elgesio motyvų interpretavimas 

gali tapti konflikto priežastimi, neadekvatus pirmasis įspūdis - lemti prastus 
tolimesnius santykius ir pan. Yra daug priežasčių manyti, kad socialinę tikrovę 
- kitų žmonių elgesio motyvus, tarpusavio santykius ir kt. - dažnai suvokiame 
klaidingai. Toliau šiame skyriuje nagrinėjamos įvairios socialinio suvokimo 
klaidos ir jų priežastys. 

Tam, koks socialinės tikrovės vaizdas susidarys mūsų sąmonėje, turi 
įtaką ne tik pati tikrovė, bet ir mūsų pačių ankstesnė patirtis, kultūrinės aplinkos 
suformuoti požiūriai, nuostatos, įsitikinimai ir 1.1. Kognityvinėje psichologijoje 
tai vadinama apercepcija - patirties ar vidinės būsenos „papildytu" suvokimu. 
Bendraudami turime žinoti, kad mūsų nuomonė apie kitą žmogų atspindi ne tik 
tai, koks yra jis, bet ir tai, kokie esame mes. Tam tikru apercepcijos atveju 
galima laikyti pritarimo iliuziją (falše consensus), arba projekciją. Tai polinkis 
manyti, kad kiti žmonės galvoja ir jaučiasi taip pat, kaip mes. Kai jaučiamės 
nelaimingi ir nusivylę, daugiau tokių pat žmonių matome aplinkui, o kai 
džiaugiamės, atrodo, kad besidžiaugiančių yra daugiau nei nusiminusių. Jei 
esame nepatenkinti darbo sąlygomis, manome, kad panašiai galvoja ir dauguma 
mūsų bendradarbių, o jei jos mums patinka, esam įsitikinę, kad jomis patenkinti 
ir kiti. Tai 1977 m. įrodė L. Ross ir bendradarbiai. Jie kreipėsi į koledžo 
studentus, teiraudamiesi, ar šie nesutiktų vilkėti marškinėlius su užrašu, 
kviečiančiu valgyti vienoje užkandinėje. Tie studentai, kurie sutiko, manė, kad 
sutiko dauguma jų kolegų, o tie, kurie buvo prieš, manė, kad dauguma prieš 
(pagal E. Aronson, 1995). 

Svarbus bet kokio, taigi ir socialinio suvokimo ypatumas yra 
atrenkamumas. Iš aplinkos, o taip pat ir iš „vidaus“ mūsų jutimo organus vienu 
metu paprastai pasiekia labai daug įvairių dirgiklių. Pvz., dabar, kai skaitote šią 
pastraipą, jūs galbūt kartu girdite gatve pravažiuojančias mašinas, šnekantis 
kitus žmones, taip pat jaučiate, kad jau norisi valgyti, šiek tiek skauda galvą ir t. 
t. Sąmoningai ir tiksliai, su visomis detalėmis paprastai suvokiame tik nedidelę 
dalį to, ką tam tikra momentu galime patirti. Suvokdami kitus žmones, taip pat 
negalime aprėpti visko. Taigi mes nesąmoningai atsirenkame tik dalį 
prieinamos informacijos. Kuri tai dalis, t. y. kurią informaciją suvoksime, o 
kurios ne, priklauso nuo mūsų interesų, nuostatų, motyvų ir pan. Dažniausiai 
mes matome tai, ką norime matyti - kas patvirtina išankstinę nuomonę, 
įsitikinimus. 

Suvokdami socialinę tikrovę, mes ne tik atsirenkame tam tikrą 
informaciją, bet ir subjektyviai interpretuojame tą, kuri pasiekia mūsų sąmonę. 
Todėl daug ką galime suvokti netiksliai, iškreiptai. Tam gali turėti įtakos 

suvokimo visybiškumas: mes siekiame susidaryti visybišką suvokiamo objekto 
vaizdą, net jeigu trūksta svarbių detalių. Mes jas nesąmoningai „prikuriame", o 
dviprasmišką informaciją interpretuojame, derindami prie to, ką jau suvokėme. 
Asmeninių ypatybių įtaką suvokimui XX a. viduryje išsamiai tyrinėjo 
psichologai L. Postman, J. Bruner, G. Murphy ir kt. Ji ypač ryškiai atsiskleidė G. 
Allport ir L. Postman 1945 m. atliktų eksperimentų metu. Šie tyrinėtojai 
pasinaudojo „sugedusio telefono" žaidimo taisyklėmis. Kai kuriems tyrimo 
dalyviams parodytos skaidrės, kuriose buvo užfiksuotos įvairios socialinės 
situacijos. Pvz., vienoje iš jų tiriamieji pamatė du vyrus, baltaodį ir juodaodį, 
besišnekančius metro. Baltaodis laikė rankoje skustuvą plikais ašmenimis. Matę 
skaidres tiriamieji turėjo perpasakoti jų turinį kitiems, nemačiusiems, šie - dar 
kitiems ir t. t. Kaip ir reikėjo tikėtis, kol atkeliavo iki paskutiniųjų klausytojų, 
pasakojimai gerokai pasikeitė. Jie smarkiai sutrumpėjo, neteko daugelio detalių, 
o kai kurios iš jų, atvirkščiai, buvo per daug išpūstos, perdėtos. Be to, 
pokyčiams, kurie atsirado, perpasakojant paveikslėlių turinį, neabejotiną įtaką 
turėjo tyrimo dalyvių patirtis, požiūriai, nuostatos. Pvz., perpasakojant minėtąją. 
situaciją metro, daugiau nei 50 proc. atvejų skustuvas iš baltaodžio vyro rankos 
kažkokiu stebuklingu būdu buvo „peršokęs" į juodaodžio ranką (pagal R. J. 
Fisher, 1982). 


Suvokimo kategorialumas lemia, kad suvokimo proceso metu socialinės 
aplinkos faktus, kaip ir bet ką kita, mes automatiškai stengiamės priskirti kokiai 
nors reiškinių ar objektų kategorijai, klasei. „Tai mergina. Matyt, studentė. 
Tikriausiai netekėjusi. Turbūt dirbanti" - tokius, pvz., sprendimus nesąmoningai 
darome, sutikę nepažįstamą merginą. Tam turi įtakos suvokimo stereotipai (žr. 
toliau), kurie gali ir padėti, ir trukdyti teisingai suvokti socialinę tikrovę. 

Suvokimui būdinga ir fiksacija: vieną kartą tam tikru būdu suvokus kokį 
nors objektą, suvokinio bruožai išlieka atmintyje ir tai turi įtakos vėlesniems 
percepciniams sprendimams. Be to, informacija, kurią gauname anksčiau, yra 
svaresnė nei vėlesnioji. Tam gali turėti įtakos ir atminties tyrinėtojų nustatytas 
pradmės efektas: geriau atmintyje išsaugoma, lengviau atgaminama ta tam tikro 
informacijos kiekio dalis, kuri užfiksuojama pirmiausiai. Todėl tokią didelę 
reikšmę turi pirmasis įspūdis, kurį susidarome apie kitą žmogų. 

Pirmojo įspūdžio reikšmę puikiai pademonstravo toks E. Jonės ir jo 
kolegų (1968) eksperimentas. Tyrimo dalyviai stebėjo kitus asmenis, neva 
atliekančius intelekto testų užduotis. Visais atvejais „testuojamieji" teisingai 


64 


atlikdavo 15 užduočių iš 30-ties pateiktųjų. Dalis jų teisingai atsakinėdavo iš pat 
pradžių, o vėliau pradėdavo klysti. Kitiems, priešingai, iš pradžių „nesisekdavo". 
Po to tyrimo dalyvių buvo prašoma pasakyti savo nuomonę apie stebėtų žmonių 
intelektą. Nors, kaip minėta, visi jie teisingai atliko po tiek pat užduočių, 
intelektualesniais buvo laikomi tie, kurie nuo pat pradžių neklydo (E. Aronson, 
1995). 


Pirmasis įspūdis - tai suvokinys, kuris susiformuoja per kelias pirmąsias 
bendravimo minutes. Yra tyrimų, kurie rodo, kad sunkiai pakeičiamai nuomonei 
apie pirmąkart matomą žmogų susidaryti mums pakanka keturių minučių! 
Įvairiais eksperimentais psichologai yra mėginę išsiaiškinti, ar mes nedarome 
grubių klaidų taip greitai apsispręsdami. Štai vieno iš jų aprašymas. 


„Nalini Ambady ir Robertas Rosenthalis (1991, 1992) įrašė į 
vaizdajuostę, kaip 13 Harvardo universiteto magistrantų mokė žemesnių kursų 
studentus. Paskui stebėtojai vos po 10 sekundžių žiūrėjo tris nedideles atkarpėles 
apie kiekvieno dėstytojo elgesi paskaitos pradžioje, viduryje bei pabaigoje ir 
įvertino kiekvieno dėstytojo pasitikėjimą, energingumą, emocinį šiltumą ir kt. 
Šie elgesio įvertinimai, kurie rėmėsi 30 sekundžių stebėjimu, stulbinamai atitiko 
studentų vertinimų vidurki semestrui pasibaigus." (D. G. Myers, 2000, p. 487- 
488). 


Taigi yra pagrindo manyti, kad pirmuoju įspūdžių galima pasikliauti. 
Beje, gyvenime gana dažnai susidaro situacijos, kai nuomonę apie kokį nors 
žmogų turime susidaryti labai greitai. Pvz., atėję į atitinkamą įstaigą, kone per 
keletą akimirkų turime apsispręsti, ar vertas pasitikėjimo savo paslaugas mums 
siūlantis advokatas arba nekilnojamo turto prekybos agentas. Daugelis pokalbių 
su pretendentais į įvairias darbo vietas trunka ne ilgiau kaip 20 min. Tokioms 
situacijoms  kartojantis, mes veikiausiai nejučiomis įgyjame įgūdžius, 
leidžiančius per trumpą laiką gana tiksliai įvertinti kitus. Kita vertus, žmonės 
nėra nekintantys „suvokimo objektai". Laikui bėgant, keičiasi visų mūsų 
nuostatos, požiūriai, gebėjimai ir kt. Todėl kitą žmogų turėtume suvokti vis iš 
naujo, įvertinti šiuos pokyčius. Manydami, kad apie savo kolegą ar draugą 
žinome viską ir kad jis nepateiks jokių staigmenų, galime padaryti didelę klaidą. 
Be to, kaip sako psichologas A. Suslavičius (1999, p. 43) „nekintama nuomonė 
apie žmogų yra tolygi jo pasmerkimui". 

Mūsų nuomonę apie kitą žmogų gali stipriai paveikti ne tik pirmasis 
įspūdis, bet ir ta informacija, kurią gauname dar iki susitikimo su juo. Vienas iš 

pirmųjų šiai problemai skirtus tyrimus 1946 m. atliko S. Asch. Jo eksperimento 
dalyviai turėjo apibūdinti asmenį, apie kurį prieš tai buvo gavę tam tikrą 
informaciją. Jie buvo padalinti į dvi grupes, ir joms abiem perskaityti beveik 
vienodi neva tą asmenį charakterizuojančių būdvardžių sąrašai. Jie skyrėsi tik 
vienu žodžiu: pirmajai grupei pasakyta, kad tas asmuo šiltas, antrajai - kad 
šaltas. Vien to pakako, kad pirmoji grupė dažniau apibūdintų pristatytą asmenį 
kaip kilnų, geraširdį, linkusį bendrauti ir laimingą. 

Pirmasis įspūdis arba išankstinė nuomonė lengvai gali virsti „save 
išpildančia pranašyste". Psichologijoje taip vadinamas reiškinys, kai žmogus 
savo elgesiu nesąmoningai išprovokuoja tokius aplinkinių poelgius, kokių iš 
anksto tikėjosi. Tarkime, eidami į pirmą susitikimą su iš nuogirdų pažįstamu 
žmogumi, manote, kad jis bus šiurkštus, nemalonus. Tikėtina, kad nuo pat 
pirmųjų minučių ir jūs jam nerodysite šilumos ir geranoriškumo. Toks elgesys 
paskatins šaltą naujojo pažįstamo požiūrį į jus, ir jūsų išankstinė nuomonė 
veikiausiai pasirodys buvusi „teisinga". Bet viskas galėtų būti atvirkščiai, jei iš 
anksto būtumėt nusiteikęs sutikti draugišką, malonų žmogų. 


Suvokimo schemos, stereotipai ir atribucijos 


Dabar panagrinėkime, kokie psichologiniai mechanizmai leidžia mums 
taip greitai pagal žmogaus išorę įvertinti jo vidines savybes, socialinę padėtį ir 
kita. Svarbiausias vaidmuo čia tenka suvokimo kategorialumui, t. y. 
informacijos klasifikavimui, automatiškai vykstančiam suvokimo proceso metu. 
Suvokiamus socialinius reiškinius bei asmenis mes taip pat grupuojame, 
skirstome į kategorijas: „tai - konfliktas", „ji - feministė" ir pan. Remdamiesi 
savo patirtimi, su kiekviena iš tokių grupių siejame tam tikrus požymius: „jie 
vienas kito nemėgsta", „ji nusistačiusi prieš vedybas". Schema - tai požymių, 
priskiriamų tam tikrai asmenų ar reiškinių kategorijai, rinkinys. Schema taip pat 
apima mūsų prielaidas apie tai, kodėl šie požymiai vieni su kitais siejasi. 

Schemos, nusakančios požymius, priskiriamus kokiai nors asmenų 
kategorijai, vadinamos stereotipais. Stereotipiškai gali būti vertinamos tokios 
asmenų grupės, kaip pensininkai, studentai, kurios nors profesijos atstovai 
(medikai, mokytojai, policininkai) ir kt. Labai paplitę yra įvairias etnines, 
religines grupes apibūdinantys stereotipai, taip pat - lyčių stereotipai („visi 
čigonai yra..."; „visi musulmonai yra..."; „visi vyrai yra..." ir pan.). Stereotipai 
dažniausiai apima tokius požymius, kaip įsitikinimai ir vertybės, 

tipiški elgesio motyvai, tradiciniai vaidmenys ir pan. Pvz., veikiant stereotipui, 
tikriausiai manysime, kad kiekvienas čigonas, kurį sutiksim gatvėje, bus linkęs 
pažeisti įstatymus, išvilioti lengvatikių pinigus, nesilaikys pažadų ir pan. 

Nesunku suprasti, kad stereotipai ir kitos schemos socialinio suvokimo 
procesuose atlieka iš dalies teigiamą, iš dalies ir neigiamą vaidmenį. Teigiama 
yra tai, kad suvokimo proceso pradžioje jie tarnauja kaip atspirties taškas, o tai 
leidžia mums greičiau padaryti norimas išvadas, pvz., įvertinti pretendento 
tinkamumą tam tikram darbui. Kaip jau minėta, per trumpą laiką padarytos 
išvados nebūtinai bus klaidingos. Stereotipai nėra susiformavę atsitiktinai, jų 
gyvavimas remiasi tikrovėje pastebėtais faktais. Tačiau, kaip teigia G. Burton ir 
R. Dimbleby (1988, p. 70), tai nepateisina tokio intelektualine ir moraline 
prasme bankrutavusio stereotipų naudojimo, kurio pavyzdžių apsčiai galima 
rasti, tarkime, žiniasklaidoje. Štai keletas tokių pavyzdžių („Lietuvos rytas", 
2001 m. sausio 27 d.): 


1žinutė. 

Filmo apie teroristus idėja 

Praėjusį šeštadienį kadenciją baigusio JAV prezidento Billo Clintono spaudos 
atstovas Jake'as Siewertas atsakinėjo į žurnalistų klausimus, ką darys buvęs Amerikos 
vadovas, palikęs Baltuosius rūmus. 

Komentuodamas gandus, kad jis ketina pasirašyti kelis kontraktus Holivude, J. 
Siewertas juokaudamas pareiškė: 

„Prezidento lėktuvą pagrobia teroristai iš Lietuvos. Įkaitu paimtas prezidentas 
galiausiai su teroristais susitaria: Lietuvai atleidžiama 3,2 milijardo JAV dolerių skola, 
taip pat suteikiamos paskolos garantijos." 

Tokia galimo filmo scenarijaus idėja nuskambėjo JAV ir visame pasaulyje. 


2žinutė. 

Aštriadančiai ir grėsmingi 

Prieš pusmetį apie Lietuvą savaip pajuokavo daugiausia uždirbantis pasaulio 
aktorius Melas Gibsonas. 

„Yra dalykų, už kuriuos reikia pakovoti. Įsivaizduokite: atsikėlęs vieną rytą Los 
Andžele, jūs pamatote paplūdimiu šliaužiančius golfo lazdomis apsiginklavusius 
aštriadančius lietuvius, kurie nori ištaškyti jūsų smegenis. Ką jūs darytumėte? Tai 
priežastis savigynai", - pareiškė aktorius savaitiniame pramogų žurnale „Entertainment 
Weekly". 

3 žinutė. 

Taktą prarado ir žurnalistas 

Sindikuotame žumalistų susivienijime „Paradigm TSA" dirbantis ir su olimpines 
žaidynes transliavusia MSNBC kabeline televizijos kompanija bendradarbiavęs Mike'as 
Celizicas Lietuvos krepšininkus savo komentare pavadino „būriu vaikinų iš šalies, 
kurios niekas negali rasti žemėlapyje, ir turinčių vardus, kurių negali ištarti net jų 
motinos". 


Stereotipai - dažna išankstinės nuomonės apie žmogų susidarymo 
priežastis. O ji lemia suvokimo klaidas: turėdami išankstinę nuomonę, mes 
nesąmoningai ieškome ją patvirtinančių faktų bei ignoruojame tuos, kurie jos 
neatitinka. 

Taigi, remdamiesi schemomis, stereotipais ir išoriškai matomais 
požymiais, mes sprendžiame apie kitų žmonių psichines savybes, 
interpretuojame jų elgesio priežastis. Tai vadinama atribucija. Skiriamos trys 
atribucijų rūšys: 

+ asmeninių savybių atribucija 

+ žmogaus elgesio priežasčių aiškinimas (kauzalinė atribucija) 

+ atsakomybės už vieną ar kitą poelgį nustatymas (atsakomybės 
atribucija). 

Aiškinant elgesio priežastis, nustatant atsakomybę už konkrečius 
poelgius, nurodomos arba vidinės juos lėmę priežastys (asmens, kurį turime 
galvoje, norai, jausmai, gebėjimai), arba išorinės (nepalankiai susiklostę įvairios 
aplinkybės, kitų žmonių daromas spaudimas...). Įdomu tai, kad vienose 
situacijose dauguma žmonių įvairius poelgius dažniau linkę aiškinti vidinėmis 
priežastimis, o kitose - išorinėmis. Pvz., savo sėkmę visi dažniausiai aiškina 
turimais gebėjimais bei pastangomis, 0 nesėkmes - nepalankiomis 
aplinkybėmis, negeranorišku kitų žmonių elgesiu. M. H. Davis ir W. G. Stephan 
1980 m. nustatė, kad studentai tuos egzaminus, kuriuos išlaikė gerai, mano 
buvus tinkama jų gebėjimų vertinimo priemone, o tuos, kuriuos išlaikė blogai - 
netinkama. Savo ruožtu dėstytojai, pagal R. M. Arkin ir kt. 1980 m. tyrimą, 
gerus studentų mokymosi rezultatus linkę laikyti savo nuopelnu, bet prastus 
aiškina pačių studentų netinkamomis nuostatomis ir kt. (pagal Ch. G. Morris, 
1990). Taip pat nustatyta, kad aiškindami apskritai bet kokius savo veiksmus, 
mes kur kas labiau atsižvelgiame į išorinių veiksnių įtaką, o kitų žmonių 
veiksmus esam linkę aiškinti vien jų pačių vidinėmis ypatybėmis. Tikriausiai 
kiekvienas, patekęs į autoavariją vairuodamas automobilį, pasakys, 

kad ji nebūtų įvykusi, jei ne kokios nors išorinės aplinkybės. Tuo tarpu kiti, 
vertindami tą pačią situaciją, būtinai prisimins vairuotojo išsiblaškymą, 
neatsargumą ar greičio pomėgį. Šį reiškinį L. Ross 1977 m. įvardijo kaip 
pagrindinę atribucijos klaidą. Dar vienas atribucijos klaidų šaltinis - dažnai 
daroma nesąmoninga prielaida, kad pasaulyje yra teisingumas. Ja remdamiesi 
manome, jog visi gauna tai, ko užsitarnavo, sėkmė lydi tuos, kurie jos verti, o 
nelaimės atsitinka jų nusipelniusiems. Vienas iš aiškinimų, kodėl žmonės taip 
galvoja, yra toks: taip ginamasi nuo minties, kad ir pačiam gali atsitikti nelaimė: 
ji juk ateina tik pas „nusipelniusius". 


Įvaizdis ir jo kūrimas 


Mes, savaime suprantama, jaučiame, kad dažnai tampame socialinio 
suvokimo objektais, t. y. kad kažkas stengiasi mus įvertinti, susidaryti apie mus 
nuomonę. Todėl viešumoje mes stengiamės atrodyti ir elgtis taip, kad kiti 
susidarytų apie mus tokį įspūdį, kokiu būtume patenkinti. Kitaip sakant, 
aplinkinių akyse mes kuriame savo įvaizdį. Įspūdžio ar įvaizdžio kūrimas - tai 
procesas, kurio metu asmuo organizuoja savo elgesį viešumoje taip, kad sukurtą 
vienokį ar kitokį įspūdį ar įvaizdį aplinkiniams (E. Goffman, 1959, cit. pagal: A. 
Valionienė, 1998). Žodis įvaizdis ne atsitiktinai siejasi su įsivaizduoti: nors jis 
nėra, tiesiogine to žodžio prasme, įsivaizdavimo rezultatas, taigi vien vaizduotės 
padarinys, visgi tai - kito žmogaus arba mūsų pačių galvoje susiformavęs 
vaizdinys, dėl kurio santykio su tikrove galima diskutuoti. Įvaizdis yra 
socialinės percepcijos rezultatas. Įspūdis apie žmogų, arba jo įvaizdis 
formuojasi pagal įvairius išorinius požymius sprendžiant apie jo socialines ir 
psichologines ypatybes pagal tuos dėsningumus, kurie jau aptarti šiame skyriuje. 
Taigi, kuriant įvaizdį, sąmoningai arba ne manipuliuojama visais įmanomais 
išoriniais požymiais, kuriuos stebėdami suvokiame kitą asmenį: kalba, išvaizda, 
poza, gestais ir mimika. Kuriant įvaizdį, naudojamos įvairios prisistatymo 
strategijos, pvz., įsitvirtinantis, įsiteikinėjantis (meilikaujantis), save žeminantis 
(menkinantis) prisistatymas (plačiau žr.: A. Valionienė, 1998). Sukūrus tam tikrą 
įvaizdį, norima jį išlaikyti, kai kada -papildyti, iš dalies ar net radikaliai keisti. 
Tai vadinama įvaizdžio išsaugojimu bei valdymu. Savo įvaizdžius kurti ir valdyti 
stengiasi ne tik pavieniai asmenys, bet ir žmonių grupės: sporto komandos, 
muzikiniai kolektyvai, įvairios organizacijos. 

Apibendrindama įvairių autorių pastebėjimus, A. Valionienė (1998) 
teigia, kad kontroliuoti kitų žmonių apie mus susidaromą įspūdį esame verčiami 
nesaugumo jausmo ir nerimo, kuris kyla, kai pasijuntame stebimi ir vertinami. 
Tai ypač ryšku tuomet, kai atsiduriame dėmesio centre - viešai stebimoje 
pozicijoje (pvz., kalbėdami prieš auditoriją) arba „naujoko“ vaidmenyje (pvz., 
esame pristatyti naujam žmonių ratui). Tuomet mes vienaip ar kitaip 
prisistatome: mūsų elgesys kinta priklausomai nuo socialinės situacijos 
užuominų apie tai, kokio elgesio iš mūsų laukiama (plačiau apie prisistatymą žr. 
3 skyriuje). Prisistatymu paprastai siekiama tam tikrų socialinių ir materialinių 
rezultatų: tai gali būti pažintis ir artimi santykiai su patraukliais arba žymiais, 
autoritetingais asmenimis, priklausymas patrauklioms socialinėms grupėms, 
profesinė sėkmė, kilimas karjeros laiptais ir 1.1. Kartu tai ir priemonė asmens 
savigarbai stiprinti: ją didina aplinkinių komplimentai, pagyrimai. 

Prisistatymas dažnai vyksta jo net neįsisąmoninus, ir įvaizdis kuriamas 
nebūtinai iš anksto tai apgalvojus. Taigi įvaizdžio kūrimas dažniausiai visai 
nereiškia, kad mes siekiame klaidinti ar apgaudinėti savo bendravimo 
partnerius. Kai kada taip gali būti, pvz., kai koks nors sukčius stengiasi įgyti 
aukos pasitikėjimą ir išvilioti pinigus. Tačiau paprastai prisistatydami mes 
nesiekiame pasirodyti tuo, kuo nesame, o tik norime pademonstruoti ir 
išryškinti savo privalumus bei užmaskuoti trūkumus. Kurdamas įvaizdį, žmogus 
gali šventai tikėti, kad jis yra kaip tik toks, koks stengiasi pasirodyti. Įvaizdžio 
kūrimas neretai esti to momento elgesys, savotiškas „vaidinimas". Todėl, 
kurdamas įvaizdį, žmogus nepraranda savo tapatumo. Bet dažnai ir ilgą laiką 
viešai demonstruojama išvaizda bei elgesys gali įtakoti savojo Aš suvokimą. 
Tai ypač tikėtina, jei asmens Aš vaizdas yra nestabilus, t. y. jei jis menkai 
pažįsta pats save. Psichologų jau seniai įrodyta, kad žmogaus elgesys, jo 
atliekamas vaidmuo keičia įsitikinimus, vertybes, nuostatas. 


„Kai prisiimate naują vaidmenį, pavyzdžiui, tampate universiteto 
studentu, susituokiate arba įsidarbinate, jūs stengiatės vykdyti tam tikrus 
socialinius nurodymus. Galbūt iš pradžių šis elgesys jums atrodys svetimas, nes 
jūs vaidinate vaidmenį. Pirmosiomis tarnybos armijoje savaitėmis jaunuolis 
jaučiasi nenatūraliai, tarsi apsimestų esąs kareivis. Pirmosios savaitės po 
vestuvių yra panašios į žaidimą „namai". Tačiau netrukus jausmas, kad esate 
verčiami atitinkamai elgtis, praeina. Tai, kas prasidėjo kaip vaidinimas, 
gyvenimo teatre tampa jumis pačiais." (D. G. Myers, 2000, p. 636). 

Kad elgesys gali keisti vidines žmogaus ypatybes, iliustruoja ir reiškinys, kuriam 
prigijo pavadinimas kojos tarpduryje. Tai žmonių polinkis, išpildžius mažą reikalavimą, 
vėliau paklusti ir didesniems (D. G. Myers, 2000). Pvz., paprašyti padėti įtikinti kitus 
rengiamos labdaringos akcijos nauda, žmonės jos metu ir patys mieliau aukoja pinigus. 
Kartą viešai išdėstę kokius nors teiginius, galbūt tik už užmokestį, vėliau mes keičiame 
ir savo įsitikinimus, pritaikydami juos prie tokio elgesio. 

Atitikti tam tikrą įvaizdį skatina mūsų atliekami socialiniai vaidmenys. Ypač 
dažnai to reikalauja kai kurios profesijos - dėstytojo, teisininko, gydytojo ir pan., kurių 
atstovams tenka bendrauti su klientais, dažnai rodytis ir dirbti viešumoje. Įvaizdžio 
kūrimas tampa labai aktualus ir tuomet, kai duodame interviu spaudai ar kalbamės su 


potencialiu darbdaviu norėdami įsidarbinti. 


Štai ką apie įvaizdį sako Nomeda Ausmanienė, agentūros „Noriu darbo" 
psichologė: 

-Šiandieniniai tyrimai rodo, kad įvaizdis arba padvigubina galimybes, 
arba visai atima paskutinius šansus rasti darbą, jau nekalbant apie jo sėkmę. 
Šiuolaikinėje konkurencinėje darbo rinkoje, norint rasti darbą, išsilavinimo ir 
profesinės patirties jau nepakanka. Darbdaviai reikalauja kai ko daugiau. 
Pamąstymui pateiksiu keleto tyrimų duomenis. 

1992 metais buvo apklausti didžiųjų Britanijos įmonių direktoriai. 93 
proc. jų patvirtino, kad įsidarbinant svarbiausias veiksnys - asmens 
prisistatymas. Kuo geresnė vadovo padėtis, tuo labiau jis pabrėžė įvaizdžio 
reikšmę savo darbo karjerai. 

1990 metais Amerikos Sirakūzų universiteto vadybos katedros 
darbuotojai apklausė tūkstančių firmų vadovus. 96 proc. apklaustųjų patvirtino, 
kad darbuose, reikalaujančiuose asmeniškai kontaktuoti, pavyzdžiui, tokiuose 
kaip prekyba ir marketingas, kadrų parinkimas, finansų ir buhalterijos sistema, 
sėkmingas įvaizdis nulemia darbo sėkmę. Mokslininkai pažymi, kad netgi 
tokiose srityse, kaip mokslinis darbas, įvaizdis yra svarbus kopimo tarnybiniais 
laipteliais veiksnys. Štai pagrindinės šio tyrimo išvados: 

. Svarbiausios pozityvaus įvaizdžio priemonės - verbaliniai ir 
neverbaliniai komunikaciniai gebėjimai (minties reiškimas raštu, pasisakymas, 
gera artikuliacija, kontaktas žvilgsniu, gestikuliacija, mimika). Svarbūs yra visi 
išvaizdos aspektai - valyvumas (asmens higienos elementai, t. y. oda, plaukai, 
nagai), išvaizda (bendras vaizdas, t. y. figūra, fizinė forma, drabužiai, laikysena) 


bei geros manieros. 

. Privačių firmų direktoriai ir skyrių vadovai vykusį įvaizdį laiko 
karjeros sąlyga, svarbesne už kvalifikacijos kėlimo kursus. 

. Visi šiuolaikinių firmų respondentai mano, kad įmonės įvaizdis turi 
tiesioginę įtaką jos suklestėjimui. 

Tai, kaip jus suvokia aplinkiniai ir tai, kaip jūs vertinate pats save, 
priklauso nuo jūsų įvaizdžio. Jeigu atrodote gerai, jūs labiau savimi pasitikite, 
didžiuojatės ir jaučiate kitų pritarimą. Kai nepaisote savo išorės, jums geriau 
vengti rodytis žmonėms, viešai kalbėti. Jūsų įvaizdis lemia darbo rodiklius. Kai 
atrodote gerai, susilaukiate didesnio aplinkinių pripažinimo, nes darote jiems 
malonų įspūdį. Prisiminkite, kaip kartais jus pagiria: „tu puikiai atrodai", „esi 
geros formos" ir t. t. Ar tai nepakelia jūsų nuotaikos? Nuo nuotaikos, jausmų, 
nuo viso psichinio gyvenimo priklauso jūsų darbingumas. Jei nuotaika gera, 
geriau sekasi dirbti, jūsų darbas našesnis ir didesnį pripažinimą jis jums atneša. 
Džiaugsmas ir pasitenkinimas, kyląs iš darbo, puikūs darbo rezultatai kelia 
darbingumą, nes visa tai didina savigarbą ir savivertę, pasitikėjimą savimi ir 
susitelkimą, stiprina ryžtą ir ištvermingumą. Toks tarpusavio ryšys tęsiasi ir 
toliau. Jums gali pavykti sėkmingai atlikti darbą ir tada, kai kiti žmonės jumis 
nepasitiki ar net tyčia jums kliudo, bet niekuomet nepasiseks, jeigu jūs 
nepasitikėsite savimi ir nemėginsite siekti sėkmės. Kita vertus, labai dažnai 
pasisekimas priklauso nuo nuomonės, kurią apie mus susidaro kiti, su kuriais 
mes galbūt niekuomet nekalbėjome, kurie mūsų gerai nepažįsta. Žymus 
gydytojas arba teisininkas įgyja gerą vardą ne tik gerai eidamas savo pareigas, 
bet ir šiaip gyvenime darydamas gerą įspūdį, kaip žmogus. Mes žmogų 
vertiname pagal tai, kokį įspūdį jis mums daro. Todėl eikite, kalbėkite, 
atrodykite, elkitės taip, lyg jau būtumėte žmogus, koks norėtumėte būti. 

Geriausias patarimas, kurį jums galima duoti, jeigu norite ieškoti darbo, 
jeigu norite, kad jums sektųsi, yra šis: elkitės taip, lyg jums visur sekasi. 
Didžiausia klaida, kurią galite padaryti, ieškodami darbo, tai ištarti: „prašau, 
duokite man darbo"; „neišmeskite manęs lauk"; „aš savimi jau nepasitikiu"; 
„likimas mane persekioja"; „mane užgriuvo visos pasaulio bėdos"; „man taip 
sunku gyventi"... Šie žodžiai nebūtinai turi nuskambėti balsiai. Jie gali būti 
perskaityti jūsų veido išraiškoje, jūsų elgesyje, kūno pozoje. Pamatęs ar išgirdęs 
visa tai, darbdavys ims jūsų nevertinti ir tuojau pasakys, kad jūs ne toks žmogus, 
kurio jis ieško, ir stengsis jūsų kuo greičiau nusikratyti. Atvirkščiai, jeigu jūs 
ieškote darbo, turite įeiti į kambarį užkariautojo veidu; jūs turite spinduliuoti 
pasitikėjimu savimi, kitaip darbdavio neįtikinsite, kad esate jam tinkamas 


žmogus. Kreipkite dėmesį į savo išorinę išvaizdą, ypač į drabužius. Išorinė 

išvaizda sukuria pirmą įspūdį ir todėl turi didelės reikšmės. Jūsų išvaizda, kūno 
kalba ir atsakymai turi sukelti darbdavio pasitikėjimą, sukurti pasitikinčio savimi 
žmogaus įvaizdį, tokio žmogaus, kuris gali gerai dirbti. 

Daugelis žmonių patiria nesėkmes ir negali jaustis laimingi tik dėl to, 
kad jie yra nepatenkinti savimi - giliai širdyje didelė dalis žmonių jaučia 
menkavertiškumo kompleksą. Augdami įgyjame įvairiausių kompleksų. Kartais 
fizinių - „mano nosis per didelė", „aš bjaurus", „esu per jaunas" ir t. t.; kartais 
intelektualinių - „aš nesu toks protingas, kaip kiti"... Arba įžvelgiame asmenybės 
trūkumus - „aš neturiu humoro jausmo", „aš esu įkyrus"... Jei taip galvojate apie 
save, negi galite sėkmingai dirbti ir jaustis laimingi? Daugumą kompleksų 
atsinešame iš vaikystės. Savo paties įvaizdį taip pat susiformuojame vaikystėje. 
Jūs dar nežinote, kas ir kokie esate, tačiau aplinkiniai, kurie yra vyresni ir 
išmintingesni, pasistengia, kad susiformuotumėte nuomonę apie save jų 
pavyzdžiu. Tenka išgirsti prisipažinimų: „vaikystėje aš perėmiau tėvo kalbėjimo 
manierą, laikyseną, jo vertybes... ir savo motinos niekinamą požiūrį į tėvą". Taip 
išsiugdomi kompleksai ir neigiami įsitikinimai. Norint jų atsikratyti, pirmiausia 
reikia išsiaiškinti, iš kur jie kilo. Kartais to pakanka, kad problema išsispręstų. 
Tačiau yra įsitikinimų, kurie slypi taip giliai mūsų psichikoje, kad juos 
išsiaiškinti ne taip jau lengva, nepakanka tik atkapstyti jų kilmę. Šiuo atveju, 
vienas sprendimo būdų yra „pozityvūs tvirtinimai" - tai teiginiai, kuriuos dažnai 
kartojame garsiai arba mintyse. Pavyzdžiui: „aš esu mylinti, protinga ir unikali 
būtybė". Jei mes ką nors pakankamai dažnai girdime, pradedame tuo tikėti. Taip 
kilo daugelis mūsų įsitikinimų - tai, kas buvo kartojama vaikystėje, įsitvirtino 
pasąmonėje. Reklamų kompanijos taip pat naudoja šį metodą. Sukūrusios kokią 
frazę, jos nuolatos kartoja ją, kol galiausiai mes imame tuo tikėti. 

Kitas metodas, padedantis keisti įvaizdį - elgtis priešingai susidariusiai 
nuomonei. Jei esate įsitikinęs, kad jūs nepatrauklus, elkitės taip, tarsi būtumėte 
patraukliausias; jei galvojate, kad jums trūksta pasitikėjimo savimi, elkitės kaip 
visiškai pasitikintis žmogus. Tuomet, kai jūs įsivaizduosite save patrauklų, 
pasitikintį ir laimingą - jūs iš tiesų toks pasijusite. Kartais, kai jaučiamės 
nelaimingi, mes imame elgtis taip, tarsi viskas būtų gerai ir šypsomės žmonėms. 
Tada jie nusišypso mums, ir mūsų nuotaika pagerėja. 

Dar vienas būdas pagerinti savo įvaizdį - paieškoti tokių būdo bruožų, 
kurie jums patinka. Sąmoningai paklauskite savęs: „kas man patinka manyje?" 
arba „kas man gerai sekasi?" Žmogus turi nuostabią savybę - jis visada ieško 
atsakymo į klausimus. Jei mūsų klausimai bus pozityvūs, sulauksime teigiamų 


73 


atsakymų. Kai suriku atrasti mums patinkančius bruožus, gali padėti klausimas: 
Jei manyje būtų kas nors, kas man patiktų, kas tai galėtų būti?" Šis klausimas 
reikalauja teigiamo atsakymo. Yra ir kitų gerų klausimų, kurie gali padėti 
pakeisti nuomonę apie save: „kokios mano stipriosios savybės?", „kokiose 
srityse aš geriausiai pritaikyčiau savo gebėjimus?", „kas man sekasi geriausiai?" 
Pozityvūs tvirtinimai, elgesys „tarsi“, teigiamų atsakymų reikalaujantys 
klausimai gali puikiai mums pasitarnauti, keičiant įvaizdį. Norint įveikti savo 
kompleksus ir neigiamus įsitikinimus, susikurti teigiamą įvaizdį, reikia išmokti 
nereaguoti į kitų žmonių kritiką jūsų atžvilgiu, neužmiršti, kad nors jie ir yra 
mūsų veidrodžiai, tačiau atspindi iškreiptą, neteisingą vaizdą. Pažinkite save ir 
kurkite save patys tokius, kokiais norite būti! 


O štai G. Burton ir R. Dimbleby (1988) nurodomi svarbiausi įvaizdžio 
kūrimo žingsniai, jei nuspręstumėte tai daryti iš anksto viską suplanavę. Jei jūsų 
tikslai pozityvūs, nemanykite, kad toks šaltas apskaičiavimas - nemoralus, sako 
autoriai: 

+ Pabandykite sužinoti, ką dabar apie jus galvoja aplinkiniai. Galima 
specialiai sudaryti tokias situacijas, kad tai išryškėtų arba tiesiog paklausti 

+ " Įvardykite sau, kokio rezultato norite - kokio įvaizdžio jums reikia, kodėl 
jis turėtų būti būtent toks ir kaip reiktų elgtis, norint jį sukurti 

+ Įvertinkite situaciją, kurioje teks bendrauti, kokie joje bus jūsų bei kitų 
asmenų vaidmenys. Pabandykite numatyti, ką reikia sakyti bei daryti, kad kiti 
apie jus susidarytų teigiamą įspūdį 

+  Pasverkite savo stipriąsias ir silpnąsias puses. Pagalvokite, kaip 
pirmąsias geriau išnaudoti, o antrąsias - įveikti 

+ Susipažinkite su „scena", kurioje turėsite prisistatyti. Pagalvokite, kas 
joje padėtų atrodyti taip, kaip norėtumėt 

+  Numatykite, kokias žodinės ir nežodinės išraiškos priemones turėtumėt 
naudoti, kad sukurtumėt norimą įspūdį, bei naudokite jas 

+ Galite pasipraktikuoti, išbandydami įvairius elgesio būdus ne viešoje 
vietoje. 

Socialinio suvokimo klaidos 1r būdai 
joms išvengti 


Apibendrinant šį skyrių, galima pateikti G. Burton ir R. Dimbleby 

(1988, p. 75) sudarytą būdingiausių socialinio suvokimo klaidų sąrašą: 

+ dalį informacijos mes praleidžiame 

+ kai kurioms detalėms suteikiame per didelę reikšmę 

+ neteisingai interpretuojame ryšius tarp atskirų suvokiamų elementų 

+ darome neteisingas prielaidas apie žmones, remdamiesi ankstesne savo 
patirtimi ir klaidingai manydami, kad kai kurie būdo bruožai visada susiję su 
kitais. 

Šie autoriai taip pat išvardija svarbiausius socialinio suvokimo klaidų 
šaltinius. Daugumą jų jau aptarėme ankstesniuose skyreliuose. Tai yra: 

+ išankstinė nuomonė 

+ save išpildančios pranašystės 
+ stereotipai 

+ pagrindinė atribucijos klaida 
+  pradmės efektas 

+  baigmės efektas 

+  aureolės efektas 

+ pritarimo iliuzija 

+ vieningumo iliuzija. 

Iš čia nurodomų reiškinių mūsų dar neaptarti yra trys - baigmės efektas, 
aureolės efektas ir vieningumo iliuzija, tad stabtelkime prie jų. Kaip ir pačius 
pirmuosius, paskutinius žmogaus, su kuriuo bendraujame žodžius, poelgius 
įsimename geriau nei viduriniuosius, ir jais labiau pasikliaujame, darydami 
sprendimus apie žmones. Tai - baigmės efektas. Pastebėta, kad pradmės efektas 
turi didesnę įtaką mūsų sprendimams, kai bendraujame su nepažįstamais 
žmonėmis, o baigmės - bendraujant su pažįstamais. Pvz., susipykę su draugu, jo 
priekaištus, pasakytus prieš išsiskiriant, prisiminsime geriau, nei anksčiau 
sakytus komplimentus ir į tai atsižvelgdami jį vertinsime. Aureolės efektas yra 
gana panašus į pradmės. Jis lemia tai, kad dalis mūsų gautos informacijos apie 
žmogų ima dominuoti ir daro įtaką galutiniam sprendimui. Pvz., pastebėję kokį 
nors mums labai patrauklų asmens bruožą, esame linkę nepastebėti jo trūkumų 
ir ieškome kitų patrauklių savybių, siekdami susidaryti kuo teigiamesnį to 
asmens vaizdą. Ir atvirkščiai, jei pastebime ką nors atstumiančio, ieškome ir 

daugiau patvirtinimų, kad tas asmuo apskritai yra atstumiantis. Vieningumo 
iliuzija (falše consistency) pasireiškia, kai mes nepagrįstai tikimės, kad kito 
žmogaus elgesys bus nuoseklus: kad vienas jo poelgis ar požiūris neprieštaraus 
kitam, kad panašiomis situacijomis jis visada elgsis daugmaž taip pat ir pan. 
Todėl, kartą iš ko nors išgirdę nedraugišką „užsičiaupk!", greičiausiai 
manysime, kad tas žmogus - grubus nepraustaburnis, nors tąkart jis galbūt tik 
nevykusiai pajuokavo. 
O koks elgesys gali padėti išvengti socialinio suvokimo klaidų? Tai: 

+  atidumas detalėms: bendraujant reikia atidžiai stebėti visus, tiek 
žodinius, tiek nežodinius pranešimus" 

+ sprendimo atidėjimas: stengtis kuo ilgiau nedaryti galutinio sprendimo 
apie žmogų; tai leis sukaupti apie jį daugiau ir įvairiapusiškesnės informacijos 

+ nuomonės keitimas: būti nusiteikus keisti savo požiūrį į žmogų, 
sužinojus apie jį ką nors naujo 

+ duomenų tikrinimas: nuolat lyginti tai, ką pastebime, su turima nuomone 
ir kreipti dėmesį į prieštaravimus 

+ informacijos lyginimas: įvairias pastebėtas detales lyginti vienas su 
kitomis, siekiant išvengti aureolės efekto, stereotipų poveikio ir kt. 

+ alternatyvus elgesio priežasčių aiškinimas: stengtis rasti ne vieną, bet 
keletą skirtingų paaiškinimų, kodėl žmogus pasielgė taip, o ne kitaip, 
atkreipiant dėmesį tiek į vidinius, tiek į išorinius poelgį lėmusius veiksnius 

+ papildomos informacijos rinkimas: ieškoti papildomų informacijos 
šaltinių, padedančių susidaryti objektyvesnę nuomonę 

+ įsijautimas: pažvelgti į situaciją kito žmogaus akimis, įsijausti į jo padėtį. 


Pasvarstykite: 
Pamėginkite prisiminti, kada jūs padarėte socialinio suvokimo klaidų. 
Jei tokių situacijų neprisimenate, pagalvokite, kada jums gresia pavojus tokių 
klaidų padaryti. 
+ Pabandykite stebėti su kuo nors bendraujantį žmogų ir įvardykite, kokie 
išoriškai stebimi požymiai (balso intonacija, judesiai, išvaizdos detalės ir 
1.1.) atskleidžia jo asmenybės ypatybes, padėtį visuomenėje ir kt. 
+ Kokie stereotipiški vertinimai labiausiai žeidžia jus asmeniškai? Ar jie 
susiję su jūsų lytimi, tautybe, išpažįstama religija? 

5. ŽODINIS BENDRAVIMAS 


+ Ar žodžių tvarka sakinyje yra psichologiškai svarbi? 

+ Kodėl bendravimo partneris neretai išgirsta visai ne tai, ką mes 
norėjome pasakyti? 

+ Kodėl kartais mes būname kurti, turėdami sveikas ausis? 

+ Kuo patogūs yra daugiaprasmiai pranešimai? 

+ Ar mūsų kalba gali būti valdžios įrankiu? 

+  Arklausymasis ir girdėjimas - tas pats? 

+ Ar galima išgirsti tai, kas nepasakoma žodžiais? 


Šiame skyrelyje pakalbėsime apie tai, su kuo jūs susiduriate kasdien 
daugybę kartų - apie keitimąsi žodine informacija. Aptarsime žodinio 
(verbalinio) bendravimo ypatumus ir pabandysime atsakyti į klausimą, kodėl 
šis bendravimas dažnai būna toks komplikuotas, ir kodėl mes taip dažnai 
nesusikalbame. 


Pranešimo samprata, ypatumai, analizė 


Pagrindinės sąvokos ir keturi pranešimo aspektai 


Bendravimo psichologijoje dažnai susidursite su siuntėjo, priėmėjo ir 
pranešimo terminais. Siuntėju ir priėmėju vadinami bendravimo metu 
informaciją perduodantys ir informaciją priimantys žmonės, o pati informacija 
vadinama pranešimu. 

F. Schulz von Thun (1996) teigia, kad kiekvieną pranešimą galima 
išanalizuoti keturiais aspektais. 

1. Pranešimo turinys: apie ką aš informuoju. Šis aspektas yra svarbiausias 
pokalbiuose ir diskusijose, arba bent jau turėtų toks būti. 

2. Savęs atskleidimas: ką aš pasakau apie save. Pranešimu perduodama ne 
tik tam tikra informacija (pranešimo turinys), bet ir žinios apie siuntėjo asmenį 
(pvz., siuntėjo pranešimas perduodamas su pasididžiavimu, su baime ar pan.). 
Beje, savęs atskleidimas gali būti tiek pasąmoninis, tiek sąmoningas norimas 
savęs pavaizdavimas. Savęs atskleidimo aspektas psichologiškai yra labai 
reikšmingas, kadangi parodo siuntėjo savijautą, siuntėjo norą būti „aukštumoje“ 
ir t. t. Iš čia kyla daug tarpasmeninės komunikacijos problemų (pvz., siuntėjas 
griebiasi įvairių „savęs aukštinimo" gudrybių). 

3. Tarpusavio santykiai: kokios aš nuomonės apie tave. Pranešimas 
parodo, kokie yra susiklostę santykiai tarp siuntėjo ir priėmėjo. Tai dažnai 
išryškėja vartojant tam tikras formuluotes, balso toną, neverbalinius signalus. 
Visam tam priėmėjas dažniausiai būna labai jautrus. Jis greitai pajunta pašaipų 
siuntėjo toną („ne tavo nosiai suprasti tail"), nors garsiai tai nebuvo ištarta. 
Tarpusavio santykių aspekto nereikėtų maišyti su savęs atskleidimo aspektu: 
pastarasis neliečia priėmėjo, priėmėjas čia atlieka vertintojo vaidmenį („ką man 
sako tavo pranešimas apie tave patį?"). Pranešimo tarpusavio santykių aspektas 
liečia ir priėmėją („ką aš tau reiškiu?"). Be to, tarpusavio santykių aspektas gali 
būti dvejopas: čia gali atsispindėti, pirma, ką siuntėjas mąsto apie priėmėją, 
kokios jis nuomonės yra apie priėmėją arba, antra, kokie yra jų tarpusavio 
santykiai. Taigi savęs atskleidimo aspektas pateikia Aš-pranešimą, o tarpusavio 
santykių aspektas - Tu-pranešimą (ką aš galvoju apie tave) arba Mes- 
pranešimą (kokie yra mūsų tarpusavio santykiai). 

4. Kreipimasis: ko aš norėčiau paprašyti, ką įsakyti, liepti. Tik retais 
atvejais mes kalbame „šiaip sau". Beveik visų pranešimų tikslas - paveikti 
priėmėją. Šis bandymas paveikti gali būti tiek atviras, tiek paslėptas. Įdomu, jog 
esant vienodam kreipimuisi, santykiai tarp siuntėjo ir priėmėjo gali būti visai 


skirtingi. 
Pabandysime schema pavaizduoti pranešimo analizę (žr. 5.1 pav.) ir panagrinėti 
konkretų pavyzdį. 
Turinys 
K ves Pranešimas Kreipimasis —“ 
atskleidimas 





Tarpusavio santykiai 
5.1 pav. Žodinės komunikacijos psichologinis modelis 


Įsivaizduokite, jog suskamba telefonas. Pakeliate ragelį ir išgirstate: „Labas, jau 
penkis kartus tau skambinau!" 

Pranešimo turinys šiuo atveju visai aiškus - skambinta penkis kartus. Šiek tiek 
sunkiau suprasti, ką siuntėjas nori pasakyti apie save (jis nekantrus? nusivylęs? labai 
stropus?), kokie tarpusavio santykiai atsiskleidžia tarp siuntėjo ir priėmėjo (gal 
nuskambėjo priekaištas: „Tu visada kažkur bastaisi", o gal: 

„Tu man labai svarbus"?) ir ko jis siekia (galbūt „galėjai ir tu pats paskambinti 
man"). Vieną iš galimų variantų pavaizduosime 5.2 pav. 


Skambinta penkis kartus 


Aš nekantrus Labas, jau penkis kartus tau Kitą kartą skambink tu! 


skambinau! 





Mūsų bendrais reikalais visada rūpinuosi aš! 


5.2 pav. Konkretaus pranešimo analizė 


Taigi ką išgirsta priėmėjas, į kurį aspektą (iš minėtų keturių) jis atkreipia 
dėmesį? O gal jis netgi negali apsispręsti, į ką jam reaguoti: „Atrodo, suprantu 
kiekvieną žodį, bet ką gi jis norėjo tuo pasakyti?" Jei pranešimas nėra visai 
aiškus, galima pastebėti, jog priėmėjas „išgirsta“ savo fantazijas, viltis, 
nuogąstavimus... 

Vėliau apie tai dar kalbėsime išsamiau. 


Eksplicitiniai ir implicitiniai pranešimai 


Eksplicitiniai - tai tokie pranešimai, kurie yra suformuluoti aiškiai ir 
vienprasmiškai. 

Implicitiniai - tai daugiaprasmiai pranešimai, kurių prasmė yra 
paslėpta, tačiau gali būti numanoma. 

Visi keturi pranešimo aspektai (pranešimo turinys, savęs atskleidimas, 
tarpusavio santykiai ir kreipimasis) gali būti ir eksplicitiniai, ir implicitiniai. 
Pvz., kreipimosi aspektas bus eksplicitinis, jei bus sakoma: „Paduok duonos!"; 
implicitinis, jei išgirsite: „Duonos ant stalo nebėra!" (vis tiek norima, kad būtų 
paduota duonos). Kartais nebūtina žmogui tiesiogiai sakyti, ką apie jį 
galvojame (tai būtų eksplicitiniai pranešimai); mūsų nuomonę apie tą Žmogų 
gali išduoti ir balso tonas, formuluotės (pvz., kai kalbame „iš aukšto", kai 
pataikaujame ir pan.) - tai implicitiniai pranešimai. Implicitiniai pranešimai yra 

gana populiarus, nes juos naudojantieji lengvai gali išsiginti savo žodžių, savo 
balso tono: „Aš gi to nesakiau!" 


Nežodinių (neverbalinių) pranešimų analizė 


Pagal anksčiau pateiktą pranešimo analizės schemą galima nagrinėti ir 
nežodinius (neverbalinius) pranešimus. Panagrinėkime verkimą (žr. 5.3 pav.). 
Tačiau šiuo atveju sunkiau įvardinti turinio aspektą, todėl šią schemos dalį 
praleisime. 


Matai, ką tu pridarei, 


Man liūdna Verkimas Gailėkis manęs. 


guosk mane! 


kaip toli tu nuėjai! 
5.3 pav. Trys neverbalinio pranešimo (verkimo) aspektai 


Savaime suprantama, šiame pavyzdyje pateiktas tik vienas iš daugelio 
galimų verkimo siunčiamų pranešimų; be to, verkti galima ir iš laimės, iš 
džiaugsmo. 

Netgi tylėjimas yra pranešimas. Pvz., įsivaizduokite, jog įeinate į 
laukiamąjį, kuriame jau randate laikraštį skaitantį klientą. Pasisveikinate, tačiau 
žmogus nereaguoja ir toliau skaito. 5.4 pav. pateikta galima tylėjimo pranešimo 


analizė. 
Aš noriu Tylėjimas Tik nepradėk su manimi 
amybės! jokio pokalbio! 


Tu nesi toks patrauklus, 


kad norėčiau su tavimi bendrauti. 


5.4 pav. Trys neverbalinio pranešimo (tylėjimo) aspektai 

Kongruentūs ir nekongruentūs pranešimai 


Pranešimas vadinamas kongruenčiu, jei visi siunčiami signalai (ir 
sakomi žodžiai, ir balso tonas, ir gestikuliacija) yra suderinti, vienos krypties. 
Pvz., įtūžęs žvilgsnis, pikta veido išraiška, garsus balsas „tiktų“ frazei „Aš 
nebenoriu daugiau tavęs matyti!" Pranešimas vadinamas nekongruenčių, jei 
siunčiami signalai yra skirtingų krypčių, prieštarauja vieni kitiems. Pvz., 
pamatę nuliūdusį draugą, klausiate: „Kas atsitiko?" ir išgirstate prislėgtu balsu 
ištariamą atsakymą: „Viskas gerai..." Pranešimo nekongruentumą dažniausiai 
rodo mimika, gestikuliacija, balso tonas. Tačiau apie tai, jog sakomi žodžiai 
neatspindi realybės, gali rodyti ir kontekstas, individo aplinka. Pvz., 
valgydamas kepsnį, vyras šūkteli: „Aš stebiuosi tavo kulinariniais 
sugebėjimais!" Tai, kad šis pranešimas yra nekongruentus, išduoda būtent 
sudegęs kepsnys, o ne balso tonas. Pranešimo nekongruentumą kartais išduoda 
ir perdėtos formuluotės. Pvz., jums skauda skrandį, o kas nors paklausia, kaip 
jums sekasi. Dėl nemalonios savijautos jūs atsakote: „Turbūt greit mirsiu!" 
Tačiau jūsų pašnekovas greičiausiai supras, kad pasakyti žodžiai neatspindi 
tikrovės: juk jūs dar vaikštote savo kojomis ir visai neblogai atrodote. 

Nekongruentus pranešimai gali apsunkinti ir trikdyti bendravimą. 
Draugo prislėgtu balsu ištartas „Su manim viskas gerai" lyg ir reikštų 
„Nesirūpink daugiau manimi". Tačiau ar tai nėra panašu greičiau į pagalbos 
šauksmą: ,„Rūpinkis manimi!" Antra vertus, stengdamiesi pagelbėti draugui, 
galime išgirsti ir griežtą: „„Atsikabink, aš tau aiškiai pasakiau, kad su manimi 
viskas gerai!" 

Vadinasi, nekongruentus pranešimai sukuria dvigubą ryšį, kuris priėmėją 
neigiamai veikia ypač tada, kai priėmėjas yra priklausomas nuo siuntėjo (pvz., 
vaikai ir tėvai) Nekongruentus pranešimai paprastai būdingi tvirtai 
neapsisprendusiam pranešėjui. Bet kuriuo atveju jis gali išsiginti savo žodžių, 
kadangi turi atsarginį variantą - juk pranešimas dviprasmis. Beje, daug 
nekongruenčių dvigubų pranešimų išgirstame iš tėvų, kai vienu metu iš mūsų 
reikalaujama būti savarankiškais, o kartu - likti priklausomais nuo jų. 


Pranešimo priėmimo ypatumai 


Gamta žmogų apdovanojo dviem ausimis. Tačiau psichologai juokauja, 
jog kur kas geriau būtų keturios ausys, kurios gebėtų tinkamai analizuoti visus 
siunčiamo pranešimo aspektus. Turbūt supratote, jog dabar kalbėsime apie 
žodinį bendravimą iš priėmėjo pozicijos. Vaizdumo dėlei nupiešėme „keturausį 

priėmėją" (žr. 5.5 pav.), turintį „turinio“, „savęs atskleidimo", „tarpusavio 
santykių" ir „kreipimosi" ausis. 

Priklausomai nuo to, kurią ausį mes „įjungiame" pokalbyje, jis gali 
pakrypti į vieną ar kitą pusę. Dažniausiai priėmėjas sąmoningai to net 
nesuvokia. Tik retas geba iškart klausyti visomis „keturiomis ausimis". 
Tarpasmeninė komunikacija dėl to ir yra tokia komplikuota, kad priėmėjas turi 
laisvę pasirinkti, į kurią pranešimo dalį jis reaguos. 






SAVĘS TURINIO 
ATSKLEIDIMO AUSIS 
AUSIS į 
Kas jis toks? Kas | P) 25 T) Kaip suprasti turinį? 
su juo vyksta? ( Ž Ą = 2 
kd | 
J o 
IC A KREIPIMOSI AUSIS 
TARPUSAVIO “| — 
Ką aš turiu daryti, galvoti, jausti, 
SANTYKIŲ AUSIS 
girdėdamas jo 
Kaip jis su manim m 
iaiba? pranešimą/ 


5.5 pav. „Keturausispriėmėjas" 


Grįžkime prie mūsų pavyzdžio, pateikto skyriaus pradžioje (žr. 5.2 
pav.). Priėmėjas gali reaguoti labai įvairiai: tai priklausys nuo to, ką jis išgirdo 
jam sakomoje frazėje. 

Vis tau neįtinku! Kur noriu, 


ten vaikštau! 


Aš jau sužinojau, ko tu klausei 


Man mama sakė, kad tu 


S skambinai daug kartų. 


5.6 pav. Galimos priėmėjo reakcijos 

Paanalizuokite, į kurį pranešimo aspektą buvo reaguojama kiekviename 
iš 5.6 pav. a-d variantų. 

Yra pastebėta, jog geriau išlavintą „turinio ausį" turi vyrai, taip pat 
mokslo darbuotojai. Štai kaip atrodytų pokalbis, jei vyras būtų „įjungęs" tik 
„turinio ausį": 


Ji: Ar tu dar mane myli? 

Jis: Pirmiausia, kas yra suprantama žodžiu „meilė"? Tai gali reikšti daug 
ką. 

Ji: Aš tik norėjau sužinoti, ką tu man jauti... 


Jis: Jausmai - laike kintantis fenomenas, apie tai nėra vieningos 
nuomonės... (irt. t.). 


Per stiprus „santykių ausies" išlavinimas sunkina mūsų gyvenimą: net 
indiferentiškus posakius imame interpretuoti siedami su savo asmeniu. Jei kas 
pyksta, imame jaustis be kaltės kalti, jei juokiasi - jaučiamės išjuokti, jei žiūri - 
aptarinėjami, jei nežiūri - nemėgstami ir t. t. Su tokiais žmonėmis yra gana 
sunku bendrauti. Pateiksime pokalbio pavyzdį: 


Jis: Šiandien gražus oras. 

Ji: Aš žinau, kad tu mane laikai paviršutiniška, bet vien apie orą 
nenorėčiau kalbėtis. 

Arba: 

Ji: Tu šiandien labai gyvybingas. 

Jis: Taip, aš žinau, kad šiaip darau miegančio įspūdį... 


Palyginus su tais žmonėmis, kurie turi perdėtai išlavintą „santykių ausį", 
žymiai dvasiškai sveikesni yra „savęs atskleidimo" ausies „savininkai". „Savęs 
atskleidimo " 
pranešimas interpretuojamas pagal principą „Ką tu praneši apie save?" Kartais 
ši ausis „veikia" ne visai pagal paskirtį: ten, kur reiktų įžvelgti tarpusavio 
santykių aspektą, girdime tik to žmogaus savęs atskleidimą: „Koks jis baisus 
žmogus, jeigu leidžia sau taip apie mane mąstyti!" Taigi automatiškai 
pakeičiama: 


ausis kartais dar vadinama „diagnozuojančia ausimi", nes 


Štai koks aš esu! p. Štai koks tu esi! 





Tai patogu, tiesa? Šitoks netinkamas „savęs atskleidimo" ausies 
naudojimas vadinamas imunizacija. 

Kitas netinkamas „savęs atskleidimo" ausies naudojimo atvejis -išgirsto 

pranešimo psichologizavimas, visiškas nesigilinimas į turinio aspektą. Pvz., 
įsivaizduokite, jog kas nors kritikuoja kapitalistinę santvarką. Psichologizuota 
jūsų reakcija būtų maždaug tokia: „Šia kritika Jūs tik parodote, kad neišaugote iš 
savo vaikiškų kelnių. Gyvenimas - ne vien pasakų šalis. Jei Jums asmeniškai 
blogai - ieškote kaltės sistemoje" ir 1.1. 
Labai jautri „kreipimosi ausis" išlavinama dar vaikystėje. Tėvai kartais sugeba 
taip „išdresiruoti" vaiką, kad šis iš menko krustelėjimo supranta, ką turėtų tuoj 
pat padaryti. Tėvai džiaugiasi vaiko „supratingumu", tačiau tokia patirtis vėliau 
virsta kliūtimi nuoširdžiam bendravimui. Būdami jautrūs kitų poreikiams, šio 
tipo žmonės ima nebesuprasti, ką jie patys jaučia, ko norėtų ir pan. Čia tiktų 
toks pokalbio pavyzdys: 


Ji: Gražus šiandien oras. 
Jis: Baigsim gerti kavą ir dar galėsim išeiti pasivaikščioti. 
Arba: 


Pirmą kartą atėjęs į namus pas savo bendradarbį, svečias dairosi bute. 


Šeimininkas: Ko tu ieškai? Peleninės? Tuoj atnešiu! 


Taigi paprasčiausia ir lengviausia bendrauti, kai klausome „turinio 
ausimi". Antra vertus, vien tik toks bendravimas pradėtų varginti savo 
„Sausumu", emocijų stygiumi. Geriausia išeitis - gebėti vienodai jautriai 
reaguoti į visus pranešimo aspektus. 


Kalba - tarpusavio įtakos instrumentas 


Norvegų psichologas R. M. Blakar (pagal V. Usmanov, 2000) teigia, 
kad mūsų kalba yra socialinės valdžios, tarpusavio įtakojimo instrumentas. 
Paprastas pavyzdys: žiūrėdami į stiklinę, perpus pripildytą vandens, galime 
pasakyti: 

+ Stiklinė pusiau tuščia arba 
+ Stiklinė pusiau pilna. 


Pirmuoju atveju klausytojas sužino, kad stiklinė yra kone tuščia, 
antruoju, kad ji - kone pilna. Taigi siuntėjo pasirinkta frazė vienaip ar kitaip 

paveikia mus, priėmėjus. Net jeigu siuntėjas stengiasi „pasakyti objektyviai", jo 
pasirinkta „objektyvi frazė" vis tiek struktūruoja ir įtakoja mūsų suvokimą. 
Būtent tai ir turima omenyje, kai kalba vadinama socialinės valdžios 
instrumentu. Žodis valdžia čia pasirinktas neatsitiktinai: mes norime atkreipti 
dėmesį į tą žodinio bendravimo aspektą, kuris neretai nepelnytai užmirštamas. 
Esame girdėję kalbininkus diskutuojant dėl įvairių posakių lingvistinio 
ar stilistinio teisingumo, tačiau galbūt dar neteko girdėti, kad būtų diskutuojama 
apie tai, kieno ir kokie interesai ar požiūriai atsispindi tam tikrame pasakyme. 
Būtent pastarasis aspektas ir domina psichologus: kodėl beveik visiškai 
sinonimiški pranešimai skirtingai paveikia mus? Reklamos ir politinės 
propagandos žinovai, poetai ir rašytojai sumaniai naudojasi žodžio galia. O 
kaipgi mes? Ar tikėtina, kad mūsų kasdieniai neutralūs pokalbiai gali paveikti 
kitą žmogų - jo suvokimą ir požiūrį į aplinką? Pasirodo, taip, nors mūsų 
kasdienės įtakos sfera gana ribota. Kas kita, kai kalbame per radiją, televiziją, 
kai mūsų mintys perteikiamos spaudoje, reklamoje ir pan. - čia įtakos sfera kur 
kas platesnė, todėl ir kalbos poveikio reikšmingumas kitoks. Tačiau visgi 
„neutralių“ pasakymų nebūna: savo siunčiamų pranešimu kitą Žmogų 
paveikiame sąmoningai arba nesąmoningai. Panagrinėkime tai detaliau. 


Kodo pasirinkimas 


Norėdami išsakyti savo mintį, ją galime užkoduoti įvairiausiais būdais. 
Tačiau funkciškai tai bus tapatūs kodai, t. y. reikšmė išliks ta pati. Pvz., 
norėdami pasakyti „Linas pavėlavo", mes tą pačią mintį galime išreikšti ir 
kitaip: „Linas atėjo vėlai" arba „Linas neatėjo laiku" ir pan. Visi trys posakiai 
trūksta, nepakankamai 1 per mažai perduoda kažko trūkumo idėją. Taigi 
kiekvieną kartą norėdami ką nors pasakyti, mes turime pasirinkti tarp keleto 
alternatyvių būdų. Su panašia problema susiduria ir priėmėjas. Jis turi 
dekoduoti siunčiamo pranešimo turinį, t. y. jo reikšmę. Tačiau pranešime gali 
slypėti net kelios prasmės. Ypač ryškus to pavyzdys - daugiaprasmiai žodžiai 
(pvz., akis gali reikšti ir žmogaus akį, ir žiedo akį, ir mezginio akį). Jeigu mes 
nežinome konteksto, sunku suprasti, ką reiškia, pvz., „Linas sumušė!": ar Linas 
sumušė kažkokį žmogų, ar Linas sumušė rekordą? Taigi dekoduodamas 
priėmėjas turi pasirinkti vieną iš galimų reikšmių. Priėmėjui padeda kontekstas: 

+ situacija 
+ tai, kas buvo pasakyta anksčiau 
+ tai, kas buvo pasakyta vėliau. 

Tačiau ypač sunku priėmėjui būna tada, kai siuntėjas būna pasirinkęs 
neadekvatų pasakymą tam, ką jis norėjo perduoti. 

R. M. Blakar (pagal V. Usmanov, 2000) tvirtina, kad būtent tie 
pasirinkimai (sąmoningi arba nesąmoningi), kuriuos siuntėjas ir priėmėjas 
privalo atlikti, leidžia teigti, kad kalba yra socialinės valdžios įrankis. 

Mes negalime betarpiškai perduoti visos minties iš savo sąmonės į 
priėmėjo sąmonę. Mes turime savo mintį ir prasminį jos turinį „paversti" 
skambančia kalba. Maža to, vienu metu mes negalime naudoti keleto vienas kitą 
patikslinančių pasakymų, mes turime rinktis, rizikuodami būti ne taip suprasti. 
Pvz., Algio mama pastebi, kad nauja saldainių dėžutė beveik tuščia. Įtarimas 
tuoj pat krenta ant Algio. Savo įtarimą ji gali išreikšti pačiais įvairiausiais 
būdais: 

+ Tai tu paėmei saldainius? 

+  Taituesi tas smaližius? 

+ Tai tu nugvelbei saldainius? 
+ Tai tu nukniaukei saldainius? 
+ Tai tu nušvilpei saldainius? 

+ Tai tu pasisavinai saldainius? 
+ Tai tu pavogei saldainius? 


Galbūt Algio mama vienu metu išgyvena pačius įvairiausius jausmus, 
susijusius su sūnaus poelgiu. Nors kiekvienas iš mūsų pateiktų reagavimo 
variantų atspindi dalį tiesos, tačiau nei vienas jų adekvačiai nenusako tikrosios 
vidinės Algio mamos būsenos. Norėdama kreiptis į sūnų, ji pasirenka vieną iš 
daugelio variantų, kuris pabrėžia kažkurį vidinės būsenos aspektą. O tai Algiui 
leidžia prognozuoti, kokia bausmė jo laukia. Beje, ne visada galima patikrinti, 
ar teiginiai yra teisingi, ar klaidingi. Mūsų pateiktame pavyzdyje galima 
išsiaiškinti, kad Algis ar kažkas kitas paėmė /nukniaukė /pavogė saldainius. Bet 
nėra kriterijaus, kuris leistų patikrinti, ar saldainiai buvo paimti, ar nukniaukti, 
ar pavogti. Tačiau tiek Algiui, tiek jo mamai nėra tas pats, kuris pasakymas bus 
pasirinktas. 

Ši išanalizuota kasdienio gyvenimo situacija susijusi tik su dviem 
žmonėmis. Tačiau lygiai tie patys ypatumai būdingi teiginiams, skambantiems 
per radiją, televiziją ir pan. O jie paliečia tūkstančius, milijonus žmonių... 

Žodžio komponentai 


Be pasirinkimo aspekto, yra dar vienas svarbus žodinio bendravimo 
aspektas. Kalba, o konkrečiau - kiekvienas žodis slepia savyje tris 
komponentus: referentinį, asociacinį ir emocinį. 

+ Referentinis komponentas atspindi žodžio reikšmę, pragmatinį kalbos 
aspektą. Pvz., pavasaris - tai metų laikas, ateinantis po žiemos. 

+  "Asociacinis komponentas - tai visuma asociacijų, susijusių su žodžiu, 
nors ir neturi jokio ryšio su šio žodžio interpretacija siaurąja prasme. Pvz., 
pavasaris - tai tirpstančio sniego upeliukai, gaivus šiltas vėjas, pirmieji 
pumpurai ant medžių. 

+ Emocinis komponentas - tai žodžio sukelti jausmai arba emocijos. 
Aukščiau pateiktos asociacijos, susijusios su žodžiu pavasaris, daugeliui kelia 
teigiamas emocijas. Tačiau galima rasti pavyzdžių, kai skirtingi žodžiai, 
nusakantys tą patį objektą, sukelia mums skirtingas emocijas, pvz., tamsiaodis 
žmogus gali būti pavadintas juodaodžiu, negru, spalvotuoju, juodaskūriu; 
uždarytas į kalėjimą žmogus gali būti pavadintas nusikaltėliu arba nuteistuoju. 
Pagal tai, kurį iš šių žodžių pasirinko kalbantysis, mes suprasime jo požiūrį ir 
jausmus tamsiaodžių ar prasižengusiųjų atžvilgiu. 

Paprastai, girdėdami ir suvokdami žodžius, mes kuriame vieningą 
vaizdą, dažniausiai net neįsisąmonindami minėtų trijų komponentų 
egzistavimo. Tačiau visgi atkreipsime dėmesį į tai, kad galimybė manipuliuoti 
skirtingais žodžio komponentais nuo seno yra žinoma ir naudojama retorikoje, 
politikoje, poezijoje. Reklamos kalboje  referentinis = komponentas 
„Nustumiamas" į šoną, o emocinis - aktyviai eksploatuojamas. Beje, sąmoningai 
ar ne, tie patys dėsningumai naudojami ir mūsų kasdienėje kalboje. 


Žodiniai „valdžios instrumentai" 


Trumpai aptarsime, kaipgi siuntėjas įgyvendina galimybę įtakoti 
priėmėją bendravimo metu. Kitais žodžiais tariant, kokius mūsų minėtus 
„valdžios instrumentus" jis turi. Tų instrumentų yra keletas: 

1. Žodžių ir sakinių pasirinkimas. Šį aspektą mes jau trumpai aptarėme: 
tas pats reiškinys gali būti nusakomas įvairiais sinonimiškais žodžiais arba 
frazėmis. Ideologijoje ir politikoje tai ypač svarbu, kadangi atitinkamų žodžių ir 
sakinių parinkimas struktūruoja realybę „taip, kaip reikia". Pvz., du žurnalistai, 
A ir B, buvo komandiruoti į Vietnamą nušviesti karo eigą. A parašė apie 
amerikiečių dalyvavimą Vietnamo reikaluose, o B - apie amerikiečių agresiją 

Vietname. Kitas pavyzdys: kalbėdami apie žmogų, suteikusį mums galimybę 
užsidirbti, mes jį galime pavadinti ir darbdaviu, ir išnaudotoju. 

2. Naujų žodžių ir posakių sukūrimas, neteisingas žodžių naudojimas, 
„tuščių žodžių" naudojimas. Pvz., reklamuojama „vienintelė skalbimo 
priemonė su balinančiu efektu", „vienintelis skalbimo muilas, turintis 
antibakterinių komponentų". Kitas pavyzdys: politikas, savo kalboje 
pasisakantis už tolesnius atominius bandymus, aiškina apie „nelabai 
kenksmingas radioaktyvias nuosėdas". 

3. Gramatinės formos pasirinkimas. Palyginkite du sakinius: Žalgiris 
nugalėjo Real klubą ir Real klubas buvo nugalėtas Žalgirio; policija apsupo 
demonstrantus it demonstrantai buvo apsupti policijos. Krepšinio fano ausiai 
kur kas maloniau turėtų skambėti pirmasis sakinys. Lygindami antrąją sakinių 
porą (nors sakiniai savo turiniu nesiskiria), numanome didesnį ar mažesnį 
policijos aktyvumą pirmuoju atveju (t. y. užjaučiame demonstrantus) ir 
suabejojame demonstrantų taikumu antruoju atveju (t. y. galbūt policija buvo 
priversta užkirsti kelią riaušėms). Taigi aktyvios arba pasyvios gramatinės 
formos pasirinkimas gali lemti ne tik priežastinių ryšių suvokimą, bet ir 
situacijos akcentų sukeitimą. 

4. Nuoseklumo pasirinkimas. S. Asch, A. H. Wold ir kt. psichologų 
eksperimentai įrodė, jog lygiaverčių elementų (pvz., būdvardžių, nusakančių 
asmenybę) eilės nuoseklumo pakeitimai paveikia besiformuojantį įspūdį (V. 
Usmanov, 2000). Pvz., palyginkite du asmenis: pirmasis yra protingas, stropus, 
darbštus, impulsyvus, kritiškas, atkaklus, pavydus, antrasis - pavydus, stropus, 
darbštus, impulsyvus, kritiškas, atkaklus, protingas. Turbūt pastebėjote, kad šios 
būdvardžių eilės yra beveik vienodos, tik jose sukeisti pirmas ir paskutinis 
žodžiai. Tiriamiesiems pirmasis asmuo atrodydavo lengvai nepasiduodantis 
svetimoms idėjoms, žinantis, ką sako ir ką galvoja, savo proto galimybes 
panaudojantis darbe. Antrasis asmuo atrodė nevykėlis, nes leido blogoms 
savybėms užgožti gerąsias, esąs ribojamas pavydo ir užsispyrimo. 

5. Akcentavimas ir intonacija. Jeigu tą patį sakinį pasakysime 
akcentuodami vis kitą žodį, nusakomą situaciją iš esmės suvoksime vis kitaip. 
Pvz., Jis man sudavė (t. y. „tas chuliganas"); jis man sudavė (t. y. „sužalojo 
būtent mane"); jis man sudavė (t. y. „jis sudavė, nors tai visiškai nepriimtina 
visuomenėje"). Svarbi ir frazės intonacija. Pvz., tą patį sakinį Aš tave myliu 
galima ištarti ir jausmingai, šiltai, ir su ironija. 

6. Slaptų arba numanomų prielaidų pasirinkimas. Šis mechanizmas 
dažniausiai naudojamas siekiant „slapta prastumti" informaciją, kurią priėmėjas 
ne visai norėtų laikyti išeities tašku. Pvz., du sakiniai - Senas žmogus yra 

neturtingas ir Žmogus yra senas ir neturtingas - bendraujant funkcionuoja 
visiškai skirtingai. Pirmame sakinyje kalbama apie seną žmogų, be to, 
tvirtinama, kad jis neturtingas. Antrame sakinyje jau kalbama apie žmogų, ir 
sakoma, kad jis senas ir neturtingas. Pajutote skirtumą? Jei mama į jus visada 
kreipiasi mažybine forma (Irute, Algiuk) ir staiga girdite: „Ateik pas mane, 
Irena (Algirdai)!" - tai slapta forma gali reikšti daug ką ir, greičiausiai, ne visai 
malonius dalykus. 

Taigi mes pasirenkame (sąmoningai arba nesąmoningai) tokias žodines 
formuluotes, kurios sukuria tokį kontekstą, kokiame mes ir norime bendrauti. 


Klausymasis 


Nemokėjimas klausyti - viena pagrindinių neefektyvaus bendravimo 
priežasčių. Būtent tai veda į nesusipratimus, klaidas ir problemas, kurios gali 
būti ne tik pavojingos, bet ir lemtingos. 

M. Burcley-Allen (1997) teigimu, daugiausiai laiko bendravimo procese 
užima klausymasis (žr. 5.7 pav.). 

5.7 pav. Įvairiems komunikacijos aspektams skiriamas laikas: klausymuisi - 
40 90, kalbėjimui - 35 Yo, skaitymui -16 96, rašymui -9 96 (M. Burcley-Allen, 
1997) 


Taigi sutikite, klausymasis - labai reikšmingas mūsų bendravimui. 

Aukščiau minėta autorė pateikia tokį pavyzdį. Vadybininkas W. iš JAV 
nusprendė išsiaiškinti, kiek jo darbo laiko užima klausymasis. Jis paprašė 
sekretorę fiksuoti laiką nuo to momento, kai jis pakeldavo telefono ragelį. 
Vadybininką ištiko šokas, kai jis sužinojo, kad apie 35-40 proc. savo metinio 
uždarbio, o būtent 18.000 dolerių, jis gauna tik už klausymąsi. Teisingumo dėlei 
reiktą pridurti, jog vidutiniškai žmonės yra efektyvūs klausytojai tik apie 25 
proc. komunikacijos proceso laiko. Tokiu būdu mūsų aprašytas vadybininkas W. 
net 13.500 dolerių gauna už tai, kad klausėsi neefektyviai. 

Tad kodėl vis tik klausymasis nėra vertinamas? 


Kodėl gi mes nesiklausome? 


Vidinės nesiklausymo priežastys 


Dažniausiai nesiklausome dėl vidinių priežasčių, kurios yra gana 
paprastos: 
+ mums neįdomų 
+ mes mąstome apie savo svarbesnes problemas 
+ mes pavargę 
+ mes susijaudinę 
+ galų gale-- tiesiog tingime klausyti, juk klausymasis - sunkus darbas. 


Bet yra ir gilesnių, ne taip greit įžvelgiamų vidinių priežasčių kodėl mes 
nesiklausome. Gatvėje susitikę seniai matytą draugą, vienas per kitą puolame 
dalytis naujienomis. O klausančio dažnai ir nebūna... Nes šiaip ar taip — 
žmogus įdomiausias yra... pats sau. Prie blogų klausytojų galima priskirti ir 
tuos, 

+ "kurie laiko save aptariamos temos specialistais ir turi parengtus 
atsakymus į visus klausimus. 

+ Kurie nenori klausyti kitų išsakomų kritiškų minčių apie save ir iškart 
audringai reaguoja. 

+ Kurie nesiklauso todėl, kad tiesiog... nemoka klausyti. Juk klausymasis 
yra įgūdis, o dauguma įgūdžių formuojasi asmenybės tapsmo laikotarpiu. Tad 
nuo vaikystės turėdami šalia savęs žemos bendravimo kultūros pavyzdžius 
padarome klaidingas išvadas: tyli - vadinasi, klauso; perrėkia kitą - vadinasi, 
įrodė savo tiesą ir pan. 

+ "Kurie turi neigiamą nuostatą kalbančiojo atžvilgiu, kuri trukdo 
susikaupti, kelia norą replikuoti. Tik pakankamai intelektualus žmogus sugeba 
gerbti kito nuomonę, net jeigu ji visiškai priešinga jo nuostatoms. 

+ Kurie linkę viską vertinti. Vertinama viskas, kas girdima ir matoma, nes 
tai dažniausiai daugiau ar mažiau liečia klausantįjį. Tokia visa ką vertinanti 
reakcija, paremta asmeniniais įsitikinimais, gali tapti rimtu efektyvaus 
klausymosi trukdžių. 


Išorinės nesiklausymo priežastys 


Nedėmesingumo priežastimi gali tapti ir išoriniai veiksniai: 

+ pašnekovas kalba per tyliai 

+ trukdo transporto, elektros prietaisų keliamas triukšmas 

+ trukdo telefono skambučiai 

+ bloga akustika 

+ trukdyti gali netinkama patalpos temperatūra, kambario apstatymas, 
sienų spalva ir pan. 

+ susikaupti gali trukdyti ir pašnekovo išvaizda, jo gestai ir mimika, 
kalbėjimo maniera (akcentas, monotoniškumas), net ir, atrodytų, toks 
menkniekis, kaip gumos kramtymas 

+  klausymąsi apsunkina neatitikimas tarp kalbėjimo greičio ir klausančiojo 
protinės veiklos, ypač tada, kai kalbama lėtai ir neįdomiai. Paprastai mes 
kalbame maždaug 125 žodžių per minutę greičiu, tačiau klausantysis 
suprastų ir žymiai greitesnį kalbėjimą - iki 400 žodžių per minutę. 

Visi aukščiau paminėti veiksniai gali neatpažįstamai iškreipti priimamą 
informaciją. M. Burcley-Allen (1997) nuomone (žr. 5.8 pav.), siunčiamą 
pranešimą labiausiai „nufiltruoja" klausytojo išankstiniai nusistatymai (pvz., 
manymas, kad tik kalbantysis gali valdyti situaciją), ankstesnė patirtis, fizinė 
klausančiojo būsena (nuovargis, liga), skirtingi kalbančiojo ir klausančiojo 
informacijos apdorojimo tempai. 









Siuntėjo---—----- 


pranešimas--- 





siunčiamas--—-- , 


eteisinga 


interpretacija 










„Pamestos“ 





Priimtas --— 
pranešimas -— 


detalės 
Pakeistos 
detalės 


5.8 pav. „Sugedusio telefono" principas 

Taip pat labai svarbūs yra semantinis ir emocinis filtrai. Suveikus 
semantiniam filtrui, tam pačiam žodžiui yra suteikiama kita reikšmė (juk 
žodžiai  daugiareikšmiai!). Emocinis filtras iškreipia mūsų reakciją į 
dirginančius pranešimo žodžius. Aukščiau minėtas autorius primena, kad 
klausytojo priimtas pranešimas būna ne tik gerokai „aptrupėjęs", nevalingai 
iškreiptas įvairių filtrų bet ir „pagražintas", pridedant informacijos „nuo savęs". 

Taigi efektyvus klausymasis - aktyvus procesas, reikalaujantis dėmesio 
ir nuolatinių pastangų. Kartu priminsime, kad klausymasis gali būti susijęs su 
aktyviu dalyvavimu pokalbyje: juk daug kalbantis pašnekovas - nebūtinai 
blogas klausytojas. 


Klausymosi stiliai 


Žmonės skiriasi savo klausymosi stiliumi. Jame' atsispindi mūsų 
asmenybė, charakteris, interesai, statusas, lytis, amžius. Klausymosi stiliaus 
pasirinkimą įtakoja ir situacija: vienaip klausome darbe ar per paskaitas, kitaip - 
namų aplinkoje. Čia pateiksime keletą netinkamų klausymosi stilių pavyzdžių. 

+ "Klausytojas-simuliantas vaidina dėmesingą, nors mintys klajoja kažkur 
toli. Dėmesys simuliuojamas (lyg ir rodomas išorinis dėmesys) norint įsiteikti 
kalbančiajam; dažniausiai „nuoširdžiai“ žiūrima į akis, linksima galva, 
įterpiami žodeliai "aha", "taip", "aišku", tačiau iš tikrųjų patyliukais svarstomi 
asmeniniai reikalai. Neretai kalbantysis keletą kartų klausiamas to paties. 

+ įsigilinęs į save klausytojas daugiausiai dėmesio skiria sau: „Įdomu, koks 
aš jam atrodau - protingas ar kvailas?" 

+  Sėlinantis klausytojas paslapčia renka tą informaciją, kuri bus panaudota 
kalbančiojo puolimui. 

+  Atrenkantis klausytojas domisi tik tam tikra informacijos dalimi, kuri 
jam naudinga, reikšminga, įdomi ar pan. Visa kita - praleidžiama. 

+  Kategoriškas klausytojas: „Tai - gerai; tai - blogai". 

+  "Klausytojas-aidas linkęs pakartoti paskutinį girdėtą kalbančiojo žodį. 

+  "Klausytojas-veidrodis pakartoja paskutinę girdėtą kalbančiojo frazę, 
kurios žodžių tvarka dažniausiai būna pakeista. 

+  Svarstantis klausytojas: „Dabar aš suprantu, kodėl tu visa tai pasakoji". 
Neretai užbėgama į priekį: klausantysis trukdo kalbančiajam, skuba daryti 
išvadas, spėlioja būsimus įvykius, klausinėja. 

+ " Užjaučiantis klausytojas : „Tu visai teisus", „Aš tave užjaučiu". 

+  Emocingas klausytojas linkęs aikčioti („oi", „ech", „oho"), juoktis ir pan. 

+  "Analizuojantis klausytojas: „Kada?", „Duok pavyzdį". Viską vertina 
racionaliai, dažniausiai nekreipdamas dėmesio į kalbančiojo nežodinį elgesį, 
pasireiškiančias emocijas. Jei koks nors išgirstas teiginys nesiderina su logika, 
tai toks klausytojas yra linkęs jį atmesti „kaip neturintį nieko bendra su 
aptariamu dalyku". 

+  Neadekvatus klausytojas uždavinėja klausimus, nesusijusius su aptariama 
tema arba su ja susijusius tik formaliai. 

+ "Grubus klausytojas nesiskaito su žodžiais: „visa tai - niekai", 
„Nesąmonė" ir pan. 


O koks klausytojas esate jūs? Paklauskite savo draugų arba, 
prisiminę kokį nors konkretų pokalbi (pvz., telefonu), sąžiningai atsakykite 
sau į keletą žemiau pateiktų klausimų. 


1.  Araš lengvai atitraukiu dėmesį? 

2. Ar kartais neapsimetinėju klausančiu?. Galbūt klausausi tik iš 
mandagumo? 

Ar reaguoju į emocionalius žodžius? 

Ar dažnai nutraukiu kalbantįjį? 

Kaip aš klausau, jei klausyti visai neįdomu? 

Ar neužsisvajoju, jei pašnekovas kalba lėtai? 

Kaip reaguoju į pašnekovo elgesio klaidas? 

Ar nesu linkęs daryti skubotas išvadas? 


„NASL BW 


Galbūt aš ne klausau, o apsvarstau savo atsakymą? 


Nustebote dėl savo atsakymų? Ar galite tvirtinti, kad esate geras 
klausytojas? Koks jūsų klausymosi stilius? 

Statuso ir lyties įtaka klausymuisi 


Minėjome, kad klausymąsi įtakoja Žmogaus statusas. Paprastai 
dėmesingiau klausomasi tų, kurie yra aukštesnio statuso, ypač tada, kai iš to 
norima gauti kokios nors naudos sau. 

Skiriasi ir moterų bei vyrų klausymasis; kartais netgi skiriamas 
vyriškas ir moteriškas klausymosi stilius. I. Atvater teigimu (pagal V. 
Usmanov, 2000), kai kalbasi du vyrai arba dvi moterys, tai jie pertraukia vienas 
kitą maždaug vienodu dažnumu. Bet kai kalba vyras ir moteris, tai vyras 
pertraukia moterį beveik du kartus dažniau. Apskritai vyrai labiau 
koncentruojasi į pokalbio turinį, o moterys - į patį bendravimo procesą. Vyrai 
paprastai įdėmiai klausosi tik pirmąsias 10-15 sekundžių; kai tik tampa aišku, 
apie ką eina kalba, jie ima ieškoti, ką dar būtų galima pridurti prie to, kas 
pasakyta, kaip tai galima sukritikuoti. Be to, vyrai yra labiau linkę neišklausę 
iki galo teikti išvadas, pasiūlymus. Moteris, klausydama bendravimo partnerio, 
greičiau įvertina jį kaip asmenybę, supranta kalbančiojo jausmus. Moterys 
rečiau nutraukia kalbantįjį, o jei nutraukia jas - grįžta prie tų klausimų, ties 
kuriais buvo sustota. Tačiau nemanykime, kad visos moterys - idealios 
klausytojos, o vyrai, priešingai, niekam tikę. Jau minėjome, jog klausymosi 
stilius priklauso nuo daugelio dalykų: ir nuo charakterio, ir nuo interesų, ir nuo 
statuso, profesijos ir 1.1. Be to, tiek moteriškas, tiek vyriškas klausymosi stiliai 
turi savų privalumų ir trūkumų. Vyriškas stilius gali sukelti pašnekovui 
diskomfortą, trukdyti jam išsakyti mintis, o moteriškas stilius gali būti 
nepakankamai efektyvus. 


Kaip reikia klausyti 


Turbūt jau supratote, kad girdėjimas ir klausymasis nėra tas pats. 
Girdėjimas - tai tik vienas iš šešių pagrindinių efektyvaus klausymosi 
komponentų (žr. 5.9 pav.). 

Brownell požiūriu, girdėjimo komponentas reiškia nuolatinę dėmesio 
koncentraciją, ausimis „gaudant“ įvairius garsus, kurie iš akustinio impulso 
virsta nerviniu dirginimu, pasiekiančiu tam tikrą smegenų dalį. Taigi girdėjimas 
- fiziologinė mūsų ypatybė, o klausymasis - psichologinė, kadangi pastarasis 
susijęs su supratimo komponentu. Supratimas - tai įsisąmoninimas, kad 
pranešimas buvo pasiųstas, atsiminimas - tai gebėjimas atkartoti pasiųstą 
pranešimą, interpretavimas - tai gebėjimas įžvelgti pranešime daugiau, negu 
buvo pasakyta, įvertinimas - ne iškart po pranešimo išsiuntimo daromas 

sprendimas ar susiklostanti nuomonė, reagavimas - tai savo dėmesingumo, 
susikaupimo parodymas siuntėjui. 


v 
p 


EFEKTYVUS 
KLAUSYMASIS 


REAGAVIMAS INTERPRETAVIMAS 


5.9 pav. Brownell efektyvaus klausymosi modelis (pagal J. Greenberg ir R. 
A. Baron, 2000) 


Minesotos universitete atlikti tyrimai (M. Burcley-Allen, 1997) parodė, kad 
geri klausytojai, klausydami kitų, 

+ stengiasi atrasti sau įdomios ir naudingos informacijos 

. įsisąmonina savo turimas nuostatas ir susilaiko nuo „nuosprendžių 
skelbimo" savo pašnekovams 

+ stengiasi atskirti emocijas nuo faktų 

+ labiau pasikliauja pagrindinėmis idėjomis, mintimis, negu atskirais 
faktais 

+ beto, geri klausytojai sąmoningai stebi kalbančiojo nežodinį elgesį -gestus, 
mimiką, pantomimiką, įsiklauso į kalbos manierą ir pan. 

Geras klausytojas tiesiog tampa savotišku veidrodžiu: atspindi tai, ką 
jaučia ar kalba pašnekovas ir niekada „neužkimba" ant pašnekovo „kabliuko", t. 
y. nesupyksta, neįsižeidžia, nedaro skubotų išvadų. 

Geras klausytojas visada klausosi aktyviai. Apie tai pakalbėsime 
smulkiau. 


Aktyvus klausymasis 


Skiriamos dvi aktyvaus klausymosi formos: nereflektyvus klausymas ir 
reflektyvus klausymas. 


Nereflektyvus klausymasis 


Nereflektyviai klausydamiesi, mes nesikišame į pašnekovo kalbą, tik 
dėmesingai tylime arba įsiterpiame trumpomis replikomis („„Taip?", „„Oho!", 
„Suprantu“, „Įdomu!", „Gal galite smulkiau?" ir pan.). Tokia klausymosi forma 
ypač tinkama, 

+ jei klausytojas yra aukštesnio statuso, negu kalbantysis. Neretai tokiu 
atveju klausytojas jaučiasi laisviau, ima „vairuoti“ pokalbį ir girdėti tai, ką nori 
girdėti. Kad taip neatsitiktų, klausytojas turėtų pasirinkti nereflektyvų 
klausymosi būdą, tuo parodydamas pašnekovui, kad juo domimasi, norima 
žinoti jo mintis ir jausmus. 

+ Kai mūsų pašnekovas išgyvena gilius jausmus arba yra labai 
emocionalus (įtūžęs, liūdnas ir pan.). 

+ Kai pašnekovas dega noru išdėstyti savo požiūrį kokiu nors klausimu. 

+ Kai nori išsikalbėti, aptarti opius asmeninius dalykus. 

+ Kai pašnekovui sunkiai sekasi dėstyti savo mintis, kai jis mikčioja. 


Minėtais atvejais tokiam žmogui svarbiausia būti išgirstam; mūsų 
nuomonė jam - antraeilis dalykas. Neutralios replikos taip pat gali padėti 
pokalbio pradžioje, nes sumažina įtampą. 

Paskatini žmogų išsikalbėti galime trumpomis frazėmis, kurias 
parenkame įvertinę jo neverbalinį elgesį: gestus, kūno padėtį, mimiką. Pvz., 
„Tu dėl kažko susirūpinęs?"; „Tave kažkas neramina?"; „Kažkas atsitiko?"; 
„Tu dabar atrodai labai laimingas". Užsimezgusi pokalbį, kaip minėjome, 
palaikome trumpomis „nespaudžiančiomis" replikomis. Kad būtų aiškiau, 
pateiksime netinkamų frazių pavyzdžių: „Na negali gi būti, kad viskas taip 
blogai"; „Pradėkite gi pasakoti"; „Tai kodėl dabar taip padarei?" ir pan. 


97 


Reflektyvus klausymasis 


Reflektyvus klausymasis būna įvairių stilių. Reflektyviai 
klausydamiesi, mes parodome, kad domimės savo pašnekovu, t. y. retsykiais: 

+  Pasitiksliname, ar teisingai suprantame kalbantįjį: „Jūs šią problemą 
suprantate būtent taip?"; „Gal galėtumėte patikslinti, kaip Jūs suprantate..." 

+  Perfrazuojame jo sakomas mintis, koncentruodamiesi į faktus ir tuo 
pačiu parodydami, kad supratome esmę: „Kaip aš supratau, problema yra... 
(nusakome ją savais žodžiais). Ar teisingai aš supratau?"; „Man atrodo, Jūs 
pasakėt, kad..." 

+  Atspindime kalbančiojo jausmus: „Tau atrodo, kad tave gydė 
neteisingai?"; „Man pasirodė, kad kai tavo viršininkas kalba su tavimi tokiu 
pilnu įtūžio tonu, tu tiesiog „atsijungi"; „Aš jaučiu, kad tu norėtum šio darbo, 
bet nežinai, kaip jį gauti". Savo reakciją į išgirstus jausmus galite parodyti ir 
taip: „Intuicija man sako, kad..."; „Jei aš teisingai supratau, tu jauti..."; „Tavo 
žodžiuose aš pajutau..." ir kt. Tačiau nepatartina vartoti nieko nereiškiančias 
„raminančias" frazes: „Na, viskas ne taip blogai"; „Rytoj tau bus geriau"; 
„Nereikia taip visko imti į širdį - visa tai niekai!"; „Nedaryk iš musės 
dramblio!" Tai sumenkina kalbančiojo jausmus. 

+  Apibendriname pagrindines pokalbio idėjas, tuo lyg pasiruošdami 
tolimesniam pokalbio etapui: „Taigi problemos esmė yra..."; „O dabar 
pasitikrinsime: mes aptarėme šiuos faktus..."; „Reziumuodamas galiu pasakyti, 
kad..." 

Klausymosi įgūdžiai dažniausiai yra būdingi empatiškiems žmonėms. 
Įsijautę į kitą, mes suvoksime ne tik tai, ką žmogus galvoja (intelektualioji 
empatija), bet ir ką jis jaučia (emocinė empatija), ko nori (motyvacinė 
empatija). Atidžiai klausydamiesi, išgirsime ir tai, ko žmogus negali ar nenori 
pasakyti. 


98 


Siuntėjas Priėmėjas 





Aš neseniai nusipirkau 
automobilį. 








Daug paprasčiau būtų. buvę, jei iš- 
kart būtumėte pasakę, kad 
nusipirkote naują baltą "Fordą". 


5.10 pav. Patikslinantys klausimai gerina bendravimą 

Paeksperimentuokite su artimais draugais. Pabandykite pokalbio metu 
nutaisyti „ledinį“ veidą ir visai nereaguoti į pašnekovo žodžius. Kito pokalbio 
metu širdingai linksėkite ir visokiais kitokiais perdėtais būdais atspindėkite 
partnerio emocijas. Dar vienas eksperimentas: klausykite atkartodami lygiai 
tokią pat pozą, kaip ir pašnekovo, o kai jis įsišnekės, iš esmės pakeiskite pozą. 
Visais trim atvejais stebėkite pašnekovų būseną. Rezultatus aptarkite su jais. 
Turbūt pastebėsite, kad trečiuoju atveju delikatus partnerio pozos ir gestų 
pamėgdžiojimas sukuria komfortišką pokalbio aplinką, padeda pašnekovui 
atsiverti, o staigūs pozos pokyčiai veikia priešingai. 


Kas pagerina klausymąsi 


Žmonės yra labai skirtingi: kai kuriems atsiveriame gana greitai, su 
kitais persimetame mandagumo frazėmis, tretiems - nenorim pasakyti nė 
žodžio. Kokiomis savybėmis turi pasižymėti žmogus, su kuriuo norėtųsi 
pasikalbėti? A. Kroeger (pagal B. M. Brewer, 1994) į šį klausimą atsako taip: 
„Tai tik toks žmogus, kuris yra suradęs save; tik toks žmogus, kuris gali 
nusigręžti nuo savęs, pamiršti save ir atsigręžti į kitą, bet vis dėlto likti savimi; 
tik toks žmogus, kuris visą dėmesį nukreipia į klausytoją ir leidžia jam tapti jo 
dėmesio centru. Tik toks žmogus gali pagelbėti." 

Dažniausiai skiriamos tokios trys klasikinės gero klausymosi ypatybės: 

1. Tiesumas, falšo nebuvimas. Klausytojas su kalbančiuoju elgiasi tiesiai, 
neegoistiškai, natūraliai, be vaidybos. 

2. Akceptacija.  Bendraujama be išankstinių sąlygų, kalbantysis 
priimamas toks, koks yra: jis nesmerkiamas, nebaramas, jam jaučiama pagarba. 

3. Empatiškumas. Klausytojas jaučia, ką kalbantysis išgyvena emociškai. 
Empatija prasideda ten, kur paliekame savo mintis ir įsivaizdavimus ir 
pradedame galvoti, kaip mes patys jaustumėmės, patekę į kito žmogaus padėtį. 
Emocijų atspindėjimui svarbu tai, kad klausytojas savais žodžiais išsakytų šiuos 
išgyvenamus jausmus: juk tada partneris sužino, kad jis nėra vienas ir apleistas, 
kad jį kažkas supranta ir myli. 


knygoj 


L 
2. 

Pagrindinės gero klausymosi taisyklės 


Nepertraukinėkimė 

Nekeiskimė pokalbio termos 

Nesiblaškykime 

Neuždavinėkimę bereikalingų klausimų („„netardykimeę“) 
Neprimeskime savo patarimų 

Savo elgesiu, gėstais, mimika, žodžiais atspindėkime Laikinkssjs 
jausmus 

Klausykime.... tarp eilučių 





Pasvarstykite: 


Įsivaizduokite, jog mama jums sako: „Ir vėl tavo palaidinė ištepta"! 
Išnagrinėkite mamos siunčiamą pranešimą (pagal šiame skyriuje 
aptartus keturis aspektus), atsižvelgdami į mamos asmenybės savybes. 
Kurio aspekto akcentavimas būdingas jūsų mamai? Ką jūs greičiausiai 
išgirstumėte tokioje mamos frazėje? 

Kokie klausymosi stiliai būdingi jums, jūsų geriausiam draugui, jūsų 
šeimos nariams, jūsų nemėgstamam kurso draugui? 

Nusakykite žodžio „egzaminas" komponentus (referentinį, asociacinį ir 
emocinį). 


Testas 

Patikrinkite įgytas žinias apie klausymosi procesą. Pažymėkite (aišku, ne 
e!), kurie teiginiai teisingi (T), kurie klaidingi (K): 

Žmonės yra linkę kreipti dėmesį į tai, kas jiems įdomu 

Žmonės yra linkę laukti arba numatyti tai, kas jiems žinoma, 
pažįstama 

Kai kurie žmonės girdi tik tai, ką nori girdėti 

Klausymasis - tai nevalingas procesas 

Tai, kaip žmogus reaguos į išgirstus dalykus, priklauso nuo jo 
profesijos, gyvenimo patirties, Žinių 

Girdėti ir klausyti - tas pats procesas 

Mokėjimas klausyti-įgyjamas įgūdis 

8. Dauguma žmonių gali koncentruoti dėmesį tik trumpą laiką, todėl 
jiems sunku ilgą laiką susikaupti ties vienu dalyku 

9. Klausymosi procesui sunaudojama nedaug energijos. Tai 
nesudėtingas procesas 

10. Už bendravimo proceso sėkmingumą visiškai atsako kalbantysis 

11. Efektyviai klausantis žmogus pasižymi atviru ir smalsiu protu 


12. Kalbėjimas — svarbesnis bendravimo proceso aspektas, negu 
klausymasis 

13. Žmogus tampa efektyviu klausytoju, kai jo emocinis lygis pasiekia 
aukščiausią tašką 

14. Kai žmogus būna įsigilinęs į savo mintis, jis nebūna geras 
klausytojas 

15. Kritiškas požiūris į kalbantįjį negali būti laikomas efektyvaus 
klausymosi požymiu. 


Atsakymai: 1.T; 2.T; 3.T; 4.K; 5.T; 6.K; 7.T; 8.T; 9.K; 10.K; 11.T; 
12.K; 13.K; 14.T; L5.T. 

6. NEŽODINIS BENDRAVIMAS 


Sakoma, kad žodine kalba žmogus naudojasi norėdamas nuslėpti savo 
mintis. Tačiau tai, ką jis nori nuslėpti kalbėdamas, pasako nežodine 
(neverbaline) arba kūno kalba, nes kiekvieną pasakymą lydi nežodiniai 
signalai. Jie tiesiogiai atspindi žmogaus fiziologines reakcijas, todėl yra 
greitesni už kalbą. Mes kalbame balsu, tačiau bendraujame visu kūnu (K. 
Abercrombie, 1968). 

Nežodinio bendravimo elementų tinkamas naudojimas leistų patobulinti 
socialinio bendravimo įgūdžius, lavinti gebėjimus tiksliai apibūdinti save, 
nenaudojant žodžių. Kiekvienam pravartu žinoti: 

+ apie ką byloja žmogaus jausmų „skelbimų lenta" - veidas 
+  iško galime spręsti apie emocinę įtampą 

+ kokią informaciją bendravime simbolizuoja rankų padėtys 
+  kąreiškia įtemptas ar atpalaiduotas žmogaus kūnas 

+  kąapie mus informuoja turimi daiktai. 


Todėl šiame skyrelyje išnagrinėsime įvairius nežodinio bendravimo 
elementus, naudodamiesi mokslininkų atliktais tyrimais ir jų parengtomis 
rekomendacijomis. 


Kas yra nežodinis bendravimas 


Nežodinis (neverbalinis) bendravimas - tai pats paprasčiausias būdas 
perduoti pasitenkinimą, nepasitenkinimą, skausmą, simpatiją ar antipatiją kitam 
žmogui. Prieš išmokdami žodinę kalbą, vaikai geba išreikšti save kūno kalba. 

Nežodinis bendravimas arba kūno kalba - tai kūno komunikacijos 

forma, išreikšta nesąmoningais gestais ir pozomis (The International Webster's 
Comprehensive Dictionary of the English Language, 1998, p. 151). 

Pastaruoju metu nežodinis bendravimas susilaukė vis didesnio 
mokslininkų dėmesio visame pasaulyje. Yra keletas priežasčių, skatinančių 
domėtis nežodinio bendravimo forma. Tyrinėtojų nuomone, tai universalesnė 
kalba, nes, net nemokėdamas kalbėti, kūno signalų dėka žmogus gebės 
paaiškinti, kad jis yra alkanas, būdamas bet kuriame pasaulio krašte. Faktas, jog 
įvairių kultūrų atstovai savo stiprius jausmus išreiškia tokia pačia mimika, rodo, 
kad nežodinė kalba yra įtikinamesnė. Joje atsispindi emocijos, kurias žmogus 

jaučia konkrečioje socialinėje situacijoje, ir lengviau jas perprasti netgi tuomet, 
kai kalbantysis nori jas užmaskuoti. 

Kūno kalba išreiškiama daugiau nei pasakoma žodžiais, todėl turėtume gerai 
žinoti jos elementus, nes, būdami svarbūs tiek dalykiniame, tiek ir 
tarpasmeniniame bendravime, jie gali pasitarnauti bendravimo procesui, o 
kartais ir atvirkščiai - sumenkinti jį arba įnešti dviprasmiškumą. 

Nežodinio bendravimo raidos pradžia - motinos ir pasaulį išvydusio kūdikio 
sąveika (interakcija). Esama netgi nuomonių, kad kūdikiai, ateidami į pasaulį, 
jau yra pasiruošę socialinei interakcijai. Maži kūdikiai siunčia nesudėtingus to 
paties pobūdžio socialinius signalus, kaip ir bendraujantys suaugusieji. Tai 
garsas, judesys, žvilgsnis, šypsena. Šio nežodinio bendravimo elementų visiškai 
pakanka, kad mama suprastų, ko kūdikis nori. 

Žmogaus socialinės raidos procese nežodinio bendravimo repertuaras pasipildo 
mimika, gestais, kūno laikysena, o taip pat smulkesniais bendravimo akcentais, 
iš kurių kiekvienas atlieka tam tikrą vaidmenį ir gali paveikti žmonių tarpusavio 
santykius. Veido išraiška, kūno sudėjimas, fizinis patrauklumas, judesiai bei 
gestai, netgi įvairūs aksesuarai - aukštakulniai bateliai, kaklaraiščiai, kosmetika, 
akiniai, skarelės, šukuosena, skrybėlė drauge sudėjus sudaro bendrą žmogaus 
išvaizdą ir siunčia vienokius ar kitokius signalus į aplinką. Panagrinėkime tai 
išsamiau. 

Nežodinio bendravimo elementai 

Veido išraiška 

Veido išraiška - tai pats svarbiausias nežodinio bendravimo elementas. 
Gebėjimas veidu išreikšti stiprias emocijas pagyvina veidą, leidžia jam be 
žodžių išreikšti mintį. Gražūs jausmai sutaurina veidą; nedraugiški ir paniurę 
veidai darosi dar mažiau patrauklūs. Tiesa ir tai, kad veido išraiška greitai kinta, 
nes kūno kalboje atsispindi emocijos, kurias žmogus jaučia konkrečios 
situacijos metu. Dėl to veido išraiškai skiriamas ypatingas vaidmuo socialinės 
interakcijos procese. Jeigu gerai pažinsite veido išraišką, tai jos kitimas leis 
suprasti, kaip keičiasi Jūsų pašnekovo nuotaika bendravimo procese. Veido 
išraiškos kitimas taip pat rodo, kad tas pats žmogus gali keistis, priklausomai 
nuo situacijos. Žmogaus veido išraiška susidomėta jau seniai, tačiau C. E. 
Osgood (1966) buvo vienas iš pirmųjų, pakvietęs 50 žmonių ir paprašęs juos 

pademonstruoti 40 skirtingų veido išraiškų. Pademonstruoti veido išraiškas 
nebuvo sunku, tačiau ekspertai jose visose tesugebėjo „išskaityti“ tik aštuonetą 
emocijų: džiaugsmą, liūdesį nustebimą, pyktį bjaurėjimąsi, baimę, 
susidomėjimą ir gėdą. Vėliau tyrinėtojai nustatė ir patvirtino tik 6 skirtingas 
emocines veido išraiškas. Tai buvo džiaugsmas, nuostaba, baimė, liūdesys, 
pyktis, bjaurėjimasis, panieka (P. Ekman, 1982). Dėl kai kurių veido išraiškų 
tebediskutuojama, ar jos iš tikrųjų atspindi emocijas. Antai, interesas, gėda ir 
skausmas, C. E. Izard (1977) nuomone, yra tik veido išraiška, bet ne emocinės 
būsenos. Kartais veide gali atsispindėti daugiau nei viena emocija, tai yra 
mišrios emocijos, pasireiškiančios skirtingose veido dalyse. Maloniai 
nustebinto žmogaus veidas gali išreikšti džiaugsmo ir nustebimo emocijas 
atvira šypsena ir pakeltais antakiais. Žinia apie blogas ir gąsdinančias naujienas 
gali būti išreikšta liūdesio ir baimės emociniu deriniu. Mišrios emocijos gali 
atsirasti veide ir dėl kitų priežasčių, t. y., jeigu žmogus stengiasi užmaskuoti 
emociją po to, kai ji jau buvo išreikšta. Mišrios emocijos taip pat gali reikšti 
apgavystę arba informacijos nutekėjimą. 

Ar galime pažinti emocijas iš veido išraiškos? Jeigu galime, tai į ką 
turime kreipti dėmesį? 

Pradėti reikėtų nuo to, kad speciali neurologinė sistema, lokalizuota 
dešiniajame galvos smegenų pusrutulyje, kontroliuoja tam tikrus veido 
raumenis, kurių pagalba išreiškiamos vienokios ar kitokios emocijos. Veido 
raumenys - tai itin jautrus organas, kuris aiškiai ir tiksliai atspindi žmogaus 
dvasinę būseną. Ne veltui sakoma, kad žmogaus veidas yra jo sielos veidrodis. 
Dėl to galima teigti, kad veido išraiška yra universali emocinė kalba, 
nepriklausoma netgi nuo kultūros, kurioje Žmogus augo. Vertinant veido 
išraišką, pirmiausia reikia atkreipti dėmesį į bruožų visumą. Emocijų išraiškoje 
dalyvauja visos veido dalys: kakta, antakiai, akys-akių vokai; burna-lūpos bei 
raumenys, formuojantys raukšles nuo nosies iki lūpų kampučių, nors kai kurios 
emocijos yra labiau susiję su tam tikromis veido dalimis. 

Paveikslėlyje matote fotografijas, kurias pateikė P. Ekman ir W. V. 
Friesen (1975), tyrinėję emocijų išraišką veide. Viršutinėje eilėje iš kairės į 
dešinę matote džiaugsmo, pykčio ir liūdesio emocijas, apatinėje eilėje iš kairės į 
dešinę yra nuostabos, pasibjaurėjimo ir baimės emocijos. Antai džiaugsmo 
emociją veide galime atpažinti iš skruostų-veido, akių-vokų bei skruostų- 
burnos padėties: 

+ "burna gali būti užčiaupta arba praverta, lūpų kampučiai truputį pakelti 
+ ryškios raukšlės nuo nosies iki lūpų kampučių, skruostai lyg pakelti ar 
padidinti 

+ matomos raukšlės apie akis, einančios nuo išorinio akies kampučio, 
smulkios raukšlelės atsiranda po apatiniu voku. 
Liūdesio ir pykčio emocijos matomos iš akių-vokų bei skruostų-burnos 
padėties, šias emocijas išreiškia: 
+ antakių judesius kontroliuojantis raumuo, kuris deformuoja antakių liniją 
+ kaktos vidurinėje dalyje susiformuoja trumpos, horizontalios raukšlės. 





6.1 pav. Emocijų išraiška veide 

Nuostabos emocijai būdinga: 
+ ypač pakelti antakiai 
+ ištisinės horizontalios raukšlės kaktoje 
+ stipriau praverta burna 
+ plačiai atvertos akys. 


Baimės emocija nėra siejama su kuria nors atskira veido dalimi. Ją 
galima įvertinti tik pagal visų veido dalių išraišką. 

Mokslininkai taip pat atkreipia dėmesį į tai, kad skiriasi tų pačių emocijų 
raiškos būdai, priklausomai nuo jų intensyvumo laipsnio. Jau minėtosios 
džiaugsmo emocijos intensyvi išraiška gali būti tuomet, kai plati šypsena 
apnuogina dantis. Pyktis, atvirkščiai, dažniausiai suspaudžia lūpas ir tik 
verbalinei agresijai prasiveržti burna praveriamą. Kiti emocijų tyrinėtojai 
įsitikinę, kad veido išraiška atspindi du emocijų kraštutinumus, t. y. teigiamas ir 
neigiamas emocijas (S. S. Tompkins, 1980). Jeigu tai tiesa, aiškinantis veido 
išraišką, reikėtų atsižvelgti į James-Lange teoriją, kuri teigia, kad emocijos yra 
kūno pokyčių suvokimo padarinys - mes laimingi, nes mes šypsomės (R. L. 
Atkinson, R. C. Atkinson, E. Smith ir D. Bem, 1993). 

Tačiau tiksliai iššifruoti veido išraišką ne visada pasiseka netgi 
ekspertams. M. Argyle nurodo apytikslius išraiškos atpažinimo procentus: 
džiaugsmas - 79; nuostaba - 65; baimė - 62; pyktis - 55; liūdesys - 57; 
bjaurėjimasis - 54 (M. Argyle, 1994). Jis taip pat mano, kad lengviau yra 
atpažinti stiprias bei ilgiau trunkančias emocijas. Lengviausia yra supainioti 
baimę su bjaurėjimusi; tuo tarpu malonias ir nemalonias emocijas nėra taip 
sunku atskirti. Veido išraiškos atpažinimui geriausiai pasitarnauja situacijos 
žinojimas. 

Manoma, kad socialinės interakcijos metu veido išraiška yra ypač svarbi 
abiem jos dalyviams - kalbančiajam ir klausančiajam. Tačiau yra kai kurios 
išimtys. Antai, amerikiečiai net nepažįstamiems žmonėms yra linkę šypsotis ir 
tai siejama su jų socialine kompetencija. Galbūt tai yra auklėjimo pasekmė, nes 
džiaugsmas, išreikštas šypsena veide, amerikiečių supratimu, yra šilumos, 
teigiamų jausmų, paskatinimo netgi meilės kitiems požymis. Šypsena taip pat 
yra galingas interpersonalinio atpildo šaltinis. 

Tačiau žmogaus veido išraiška ir jos iššifravimas yra tik vienas iš 
bendravimo komponentų sudėtingame nežodinio bendravimo kontekste. Veido 
išraiška ko gero per dažnai prilyginama nuolatinei emocinei būsenai, nes iš 
tikrųjų ją galima išmokti apdairiai keisti, norint sudaryti reikiamą įspūdį. Veido 
išraišką reikšmingai gali pakeisti kosmetika, akiniai, plaukai. 


108 


Natūraliai veido išraiškai apibūdinti populiarioje, o kartais ir mokslinėje 
literatūroje, pasitelkiami asmenybės bruožų terminai. Antai, žmonės, turintys 
mažą, apskritą smakrą, dideles bei apskritas akis, aukštai iškilusius antakius, 
aukštą kaktą bei lygią odą, yra suvokiami kaip šilti, nuolankūs, priklausomi, 
silpni, naivūs, garbingi, negrėsmingi ir mažiau subrendę. Jie taip pat atrodo 
jaunesni. Tačiau paradoksalu, kad brandumo stokojantys veido bruožai moteris 
daro patraukliomis, o vyrus - atvirkščiai, visai nepatraukliais (C. F. Keating, 
1985). 

Anot mokslininkų, atlikusių specialius eksperimentus, kai kurie 
asmenybės bruožai koreliavo su veido išraiška arba fizionomikos ypatybėmis. 

Fizionomika (gr. physiognomonika) - gebėjimas suprasti žmogaus vidinę 
būseną pagal jo veido išraišką. 


6.1 lentelė. Fizionomikos ryšys su asmenybės bruožais 


(pagal M. Argyle, 1994, p. 136) 


Fizionomikos ypatybės Asmenybės bruožai 


Neryškūs akių vokai, lygi, mielas, geras pašnekovas 


gerai prižiūrėta oda, šypsena 
Aukštai iškilę antakiai, siauros akys teiklumas, dėmesio pomėgis, 


išdidumas 


Siauros akys, storos lūpos, lygi seksualumas 
prižiūrėta oda, ryškūs dažai 


Ši lentelė buvo sudaryta, naudojantis moterų tyrimų rezultatais. Tyrimo metu 
dviems grupėms ekspertų buvo pateiktos 24 fotografijos. Viena grupė ekspertų 
rangų būdu turėjo atrinkti 23 fizionomikos ypatybes, o kita grupė ekspertų - 
įvertinti fotografijas pagal 35 asmens savybes. Lentelė iliustruoja fizionomikos 
ypatybių ir asmenybės bruožų koreliacinius ryšius. 

Kartais veido išraiškos interpretacija priklauso nuo asmens patirties, nes 
naujas nematytas veidas yra lyginamas ir jam priskiriami pažįstamo Žmogaus 
bruožai. Tai ypač būdinga tais atvejais, kai nepažįstamojo veidas kažkuo 
panašus į gerai pažįstamą. 

Tyrinėtojai pažymi, kad neretai yra manipuliuojama veido išraiška, 
turint tikslą, kad ji būtų suprantama kaip laiminga, trokštama, dėmesinga ar 
pranašesnė. 

Veido išraiška neabejotinai yra labai reikšmingas žmogaus bendrosios 
išvaizdos elementas, tačiau susipažinkime ir su kitais nežodinio bendravimo 
aspektais, ir įsitikinsime, kad jie vaidina nė kiek ne mažesnį vaidmenį, 
papildydami žodinį bendravimą. 

Ne tik veido išraiška, bet taip pat žvilgsnis ir gestai yra tie svarbūs 
elementai, kurie gali sustiprinti arba įnešti dviprasmiškumą į žodinį 
bendravimą. 


Žvilgsnis 


Bendravimo procese kalbėtojas su klausytoju nuolat bendrauja 
žvilgsniu. Apsikeitimai žvilgsniu ypač skiriasi šiais atvejais: 
+  nesikalbant, tik apsikeičiant žvilgsniu su nepažįstamais 
+ kalbantis nepažįstamiems, ypač jei pokalbis vyksta neutralia tema 
+ kalbantis pažįstamiems, kurie sėdi vienas prieš kitą 
+ kalbantis pažįstamiems, kurie vienas kitam patinka. 


Su nepažįstamais žmonėmis apsikeičiame labai trumpais žvilgsniais. 
Tačiau net ir trumpas akių kontaktas yra aiškus ketinimas užmegzti su žmogumi 
ryšį. Bendravimo pradžioje žvilgsnis dažniausiai nukreipiamas į šalį, nes 
ilgesnis nepažįstamojo žvilgsnis sukelia nepatogumo jausmą, ypač, jei 
pašaliečio tikslas yra nesuprantamas arba jis pateikė klausimą. Bendravimo 
pabaigoje žvilgsnis krypsta į kalbantįjį, atrodo, lyg vizualiai norima įsitikinti 
tuo, kas buvo pasakyta žodžiu. Penkiasdešimties valandų pokalbių tyrimą 
natūralioje aplinkoje - oficialiuose priėmimuose, parduotuvėse, kavinėse - 
išanalizavęs C. Goodwin (1981) padarė išvadą, kad kalbantieji nori, jog jų būtų 
atidžiai klausomasi, todėl jie žvilgčioja į pašnekovus, tikrindami atsakomuosius 
žvilgsnius. 

Žvilgsnis taip pat turi informacijos siuntėjo funkciją. Apie 0,75 sekundės 
trunkančiu žvilgsniu siekiama pabrėžti kažką svarbaus; atskiri trumpi žvilgsniai 
gali pastiprinti žodžius ar tam tikras frazes; kryptingas žvilgsnis gali būti 
nukreiptas į tam tikrus objektus ar asmenis, ką nors apie juos sakant ar 
suteikiant jiems žodį. 

Vis dėlto svarbiausias kalbančiojo žvilgsnio tikslas yra gauti 
informaciją iš klausančiųjų, ypač suprasti kitų reakciją į tai, kas buvo pasakyta. 

Linktelėjimas galva, žvilgsnis, pagyvėjusi veido išraiška, rodo susidomėjimą, 
pritarimą ar nustebimą. Tačiau tyrinėtojai pabrėžia, kad žvilgsnio dažniai labai 
kinta, priklausomai nuo dėstomos temos sudėtingumo, kalbėtojo kompetencijos 
ir būtinumo susikaupti. Temos sudėtingumas itin sumažina ne tik kalbančiojo, 
bet ir klausančiojo žvilgsnio dažnį. Atsakinėdami į pateiktus klausimus, 
kalbėtojai daro daugiau klaidų ir ilgina pauzes, jeigu žvilgsnį ilgiau 
koncentruoja į klausiantįjį. Tai reiškia, kad kalbančiajam dirbti du darbus yra 
per didelė apkrova. Ilgais žvilgsniais keičiasi įsimylėjėliai! Intensyviu akių 
žvilgsniu kartais grasinama. Agresyvūs ar linkę dominuoti žmonės mėgsta 
žvelgti atkakliu, veriančiu žvilgsniu, kurio neištvėrę, galų gale nuleidžiame 
akis. 

Žvilgsnis gali atlikti ir valdingumo funkciją. Napoleonas, norėdamas 
kitiems padaryti įspūdį, žiūrėdavo žvilgsniu, kuris buvo apibūdintas kaip 
„nepakeliamas išlydyto metalo spindesys" (A. Bierach, 2000, p. 128). 


Gestai 


Kalbėdami žmonės daro daugybę kūno judesių ypač rankų judesių. 
Gestai yra viso žmogaus kūno judėjimo dalis. Judėjimas yra gyvybės pagrindas, 
todėl yra pirmesnis už kalbą. Judėjimu savo gyvenimą pradeda kūdikiai. 
Devynių mėnesių kūdikiai jau naudoja kelių rūšių gestus, kai ko nors siekia; ką 
nors rodo, kas patraukia jų dėmesį; pamojuoja atsisveikindami; imituodami 
valgymą, gėrimą ar miegojimą. Šis faktas mokslininkams tarnauja įrodymu, kad 
vaikų kalba ir gestai vystosi beveik tuo pat metu. Gestai šiek tiek aplenkia 
kalbos vystymąsi, todėl jie padeda išreikšti vaikų norus. 

Žmonės, turintys mažai patirties kurioje nors srityje, savo išgyvenimus 
taip pat išreiškia judesiais. Kūno judesiai pirmiausia yra svarbūs pačiam 
asmeniui, nes kiekvienas kūnas atskleidžia giluminius dalykus, todėl svarbu yra 
jausti ir įsiklausyti į savo kūną. Judesys gali išreikšti jausmus, patirtį, 
išgyvenimus, nes tai, kas vyksta kūne, yra emocijų šaltinis. Kūno judesiai yra 
artimi psichikai: keičiantis judesiams, vyksta transformacijos psichikoje. 
Psichoanalitikai mano, kad įmanoma išryškinti netgi pasąmoninę gestų prasmę 
(G. A. Mahl, 1968). Kūnas ir jo judesiai yra informacijos šaltinis žmogui, kuris 
sugeba suprasti savo kūną, taip pat ir kitiems žmonėms, jeigu jie yra pasirengę 
interpretuoti kūno judesius. Kūno judesių suvokimas bei gebėjimas tiksliai 
išreikšti savo patirtį retai kada ateina savaime, to reikia mokytis. Geriausiai to 
įmanoma išmokti kūno ir judesio terapijos užsiėmimuose. Psichologijoje 

tradiciškai daugiausia dėmesio skiriama rankų judesiams, nors tyrinėtojai mano, 
kad kalbėdami žmonės žodžiu išreikštas mintis pastiprina ne tik rankų, bet ir 
galvos, pirštų, antakių, akių ar net viso kūno judesiais. Gestikuliuojama 
dažniausiai kalbos pauzių metu ir tai skatina manyti, kad gestai, išreikšdami 
bendrą kūno nusiteikimą, pasirodo pirmiau nei mintis išreiškiama žodžiais. 
Psichoanalitikų nuomone, gestai pasirodo pirmiau, nes jie išreiškia 
pasąmonines mintis, kurios sąmoningai bus suvoktos šiek tiek vėliau. Yra 
pastebėta, kad kalbėtojai, norintys įtikinti klausytojus, naudoja daug daugiau 
nežodinio bendravimo elementų, jų tarpe daugiau gestų rankomis, galvos 
linktelėjimų, veido išraiškos aktyvumo. Besistengiantys įtikinti taip pat kalba 
garsiau ir užtikrintai. Matome, kad yra daug bendro tarp kalbos ir gestų. Galbūt 
dėl to, sutrikus žmogaus psichikai, nesugebant naudotis kūno kalba, jo 
bendravimas smarkiai pašlyja. Ne mažiau reikšminga bendraujant tai, kad 
žodžiai derintųsi su balso tembru, gestais bei veido išraiška. Priešingu atveju 
kalbantieji ne tik sunkiau suvoks informaciją, bet ir nepasitikės ja. 

Įvairių šalių žmonių veido emocinė išraiška yra panaši, nepriklausomai 
netgi nuo kultūros. Ar tas pats pasakytina ir apie gestus? Gestai yra tyrinėti kur 
kas mažiau, tačiau, atrodo, kad mojavimas kumščiu (pykčio išreiškimas), rankų 
sukryžiavimas (nerimas, susirūpinimas), veido užsidengimas rankomis (gėda), 
rankos piršto iškėlimas ir galvos nulenkimas (nuraminimas), žiovulys 
(nuobodumas) kultūros požiūriu yra universalūs. 


Poza 


Yra trys pagrindinės žmonėms būdingos pozos: 
+ stovėjimas 
+  sėdėjimas, tupėjimas ir klūpėjimas 
+ gulėjimas. 

Kiekviena iš šių pozų, papildyta rankų ir kojų padėtimi, sudaro įvairius 
pozos variantus. Primityviose visuomenėse pozų buvę apie šimtas, tačiau 
šiuolaikinė visuomenė dalies jų seniai atsisakė. Šiandien nėra stovėjimo ant 
vienos kojos (nebent tik kaip bausmė kokioje nors socialinėje grupėje), 
sėdėjimo sukryžiavus kojas (lotoso poza), klūpėjimo ant vieno kelio. 
Dabartinėse moderniose visuomenėse nepriimta sėdėti arba gulėti ant grindų - 
tam reikalui yra naudojamasi baldais. 

Beveik kiekvienai situacijai - susimąstymui, atstūmimui, pasitenkinimui, 
pasisveikinimui, stebėjimui, agresijai, susijaudinimui, įtarumui, 

drovumui yra būdingos tam tikros pozos. Į asmenį, nežinantį pozų reikšmės, 
gali būti nepalankiai žiūrima, jis gali būti laikomas egocentrišku, necivilizuotu. 
Ypač išsiskiria pasisveikinimo ir ritualų pozos. Pasisveikinimo pozų spektras - 
labai platus: kulnų suglaudimas ir galvos nulenkimas (dauguma Europos šalių, 
Argentina); gilus nusilenkimas (Rytų šalys, Japonija); skrybėlės kilstelėjimas 
(Europos šalys, kuriose nešiojamos skrybėlės); nusilenkimas drauge su 
skrybėlės kilstelėjimu (Europos šalys, Lotynų Amerika); abipusis 
patapšnojimas per petį (eskimų paprotys); draugiškas apsikabinimas, 
patapšnojant per nugarą (Lotynų Amerika); suglaustų delnų pakėlimas prieš 
krūtinę drauge su lengvu galvos palenkimu (Indija); vos pastebimas galvos 
nulenkimas (Didžioji Britanija); rankų paspaudimas, po to jas lėtai keliant 
aukštyn (Rytų šalys); rankos paspaudimas ir galantiškas jos pabučiavimas 
(Prancūzija, Lotynų Amerika). 

Specialios ritualų pozos yra būdingos religinių bendruomenių apeigoms. 

Tik ką paminėtosios pozos labiau būdingos skirtingų kultūrų žmonėms, 
tačiau yra universalių visų kultūrų atstovams priimtinų pozų. Jos pateikiamos 
pavyzdyje, sudarytame G. Rosenberg ir J. Langer (6.2 pav.): 


a) smalsus k) stebintis 

b) abejojantis 1) atidus, rūpestingas 
c) neutralus m) piktas, įtūžęs 
d)nepripažįstantis, atsisakantis n) sujaudintas 

e) stebintis 0) įsitempęs 

f) patenkintas savimi p) nustebęs, įtarus 

g) nuoširdžiai priimantis ą) niekšiškas, 

h) ryžtingas, apribojantis neaiškus 

1) slaptas r) drovus 

j) ieškantis s) mąstantis 


t) apsimetantis. 


Manoma, kad poza labiausiai priklauso nuo socialinių normų. Ko gero 
stipriausiai skiriasi Rytų ir Vakarų šalyse gyvenančių žmonių pozos, bent jau 
tokie reikšmingi elementai, kaip dominavimo - nuolankumo išraiška. Japonai 
reikšmingomis pozomis laiko krūtinės išstatymą į prieki, atsilenkimą atgal ir 
galvos nulenkimą. 

TI 
(a) (b) (e) (d) (e) 
(1) (9) (h) ši. (j) 
(k) (1) A k 
(m) (n) 


(p) (ą) (r) (s) (1) 


6.2 pav. Pozų reikšmės (pagal M. Argyle, 1994, p. 205) 


Amerikos gyventojai, kaip ir japonai, taip pat akcentuoja priešiškumo - 
draugiškumo demonstravimo svarbą nors ir panašiomis pozomis, tačiau be 
nuolankumo elementų. 

Specifiniai pozų elementai yra būdingi skirtingoms kultūroms, tačiau 
pagrindiniai dažniausiai turi tą pačią reikšmę. Pozų elementai susideda iš: 
+ palinkimo - pirmyn, atgal ir į šonus 
+ rankų - atvirų, uždarų ir ant klubų 
+ galvos - palenktos, pakeltos ir pakreiptos į šoną 
+ kojų- tiesių, išskėstų ir sukryžiuotų. 


Šiuos pozų elementus dar papildo viso kūno padėties įtempimas ar 
atpalaidavimas. Pozą tyrinėjantys mokslininkai teigia, kad poza gali išreikšti 
tarpasmeninę nuostatą, emocijas ir netgi asmens aktyvumą (M. Argyle, 1994). 

Suaugusieji žmonės ypač linkę pabrėžti savo dominavimą ir statusą. Jie 
tai daro visu ūgiu ištempdami savo kūną, atkišdami pirmyn krūtinę, rankas 
padėdami ant šlaunų, kitaip sakant, visokiais būdais stengdamiesi didinti savo 
apimtis. Nuolankumas ar pavaldumas yra išreiškiamas galvos palenkimu, 
nusilenkimu, sumažėjimu. Rankos sukryžiuotos skersai kūno - atstūmimo poza; 
plačiai išskėstos rankos, ir dar nukreiptos į kitą asmenį - nuoširdaus priėmimo 
ženklas; į šonus įremtos rankos - neigiama nuostata bendraujančiojo atžvilgiu. 

Bet kuriai pozai atspalvio suteikia pasitempimo ar atsipalaidavimo 
stilius. Atpalaiduota poza tinka tik bendraujant su žemesnio socialinio statuso 
žmonėmis, vyrai ją dažniau taiko moterų atžvilgiu, arba atžvilgiu tų, kurie 
mažiau patinka. Bendraujant su aukšto statuso žmonėmis, galva visuomet 
pakelta. Nėra ir negali būti atsipalaidavimo pozos su asmenimis, kurie yra 
grėsmingi.  Interakcijos atveju pastebimas pozų kongruentumas (lot. 
congruentia - atitikimas) (D. L Trout ir H. M. Rosenfeld, 1980). 

Ne dalykiniam, o betarpiškam bendravimui su mėgstamais, patraukliais 
asmenimis būdingi specifiniai komponentai - fizinis artumas, pasilenkimas 
pirmyn, prisilietimas, atviras žvilgsnis ir atsisukimas į asmenį. Tokių 
bendravimo komponentų tikslas - sumažinti interpersonalinį atstumą ir 
padidinti savitarpio supratimą. 


Kūno sudėjimas 


Kalbant apie kūno sudėjimą, svarbūs yra trys požymiai: ūgis, svoris ir 
forma. Dažniausiai yra skiriami trys kūno formos tipai: 
+  endomorfai: stori, apvalūs ir minkšti 
+  ektomorfai: aukšti, ploni ir gležni 


115 


+ mezomorfai: raumeningi, kaulėti ir atletiški (W. H. Sheldon, C. V. 
Dupertuis ir E. McDermott, 1954). 

Anot minėtų autorių, kiekvieno individo kūno sudėjimas gali būti 
apibrėžtas pagal minėtus tipus. Kadangi kūno sudėjimas yra siejamas su tam 
tikromis asmenybės charakteristikomis, turėtume pasidomėti, koks tarp jų 
ryšys. Buvo nustatyta, kad mezomorfai yra agresyvesni ir dažniau linkę 
nusikalsti; ektomorfai yra inteligentiški ir neramūs; endomorfai yra 
atsipalaidavę, laimingi ir tingūs. Asmenys, linkę į depresiją, dažniausiai yra 
stori, šizofrenikai - ploni (tai įtakoja jaunesnis amžius), tačiau ryšys tarp 
asmenybės ir kūno sudėjimo, tyrinėtojų nuomone, yra silpnas ir neviršija 0.30 
koreliacijos koeficiento. 

Kyla klausimas, ar kūno sudėjimas laikytinas bendravimo elementu. 
Žinome faktų, kad kūno sudėjimas yra paveldimas, tačiau vis dėlto yra 
galimybė jį koreguoti dietomis ir fiziniais pratimais. Kūno sudėjimą, kaip ir 
veido išraišką, taip pat galima keisti, tik svarbu turėti tikslą, kodėl to reikia 
siekti. Nuo seno žinome, kad kai kuriose šalyse kūnai buvo labai deformuojami: 
Kinijoje būdavo suspaudžiama koja, kad ji būtų visai maža; kai kuriose Afrikos 
valstybėse suspausdavo galvą, kad būtų apvalesnė. Dabartinėse moderniose 
visuomenėse nesiekiama kūno deformavimo, tačiau ir jose moterys vis dar 
dažnai korsetu suveržia liemenį bei minkštomis liemenėlėmis didina krūtinę. 
Gal daugiau dėmesio skiriama kūno apimties (nutukimo) kontrolei, taikomos 
įvairios dietos, stengiantis pasiekti normalų kūno svorį; vyrai fizinių pratimų 
pagalba stengiasi suteikti kūnui patrauklią formą, nešioja rūbus praplatintais 
pečiais. Iš to galime daryti išvadą, kad kūno sudėjimas yra nežodinio 
bendravimo elementas, kitaip jam nebūtų skiriama tiek dėmesio. Yra pastebėta, 
kad aplinkiniai reaguoja į ūgį, ypatingai į vyrų. Aukštiems vyrams būna 
lengviau gauti darbą, netgi atlyginimo dydis apie 12 Yo skiriasi vyrų, kurie yra 
aukštesni už 1 m 88 cm nei tų kurie nesiekia 1 m 82 cm. Vertinant pardavėjų 
darbo kokybę, nebuvo pastebėta, kad ji būtų geresnė negu ūgiu žemesnių 
žmonių. P. R. Wilson (1968) atliko tokį eksperimentą: dviem Australijos 
studentų grupėms buvo pristatytas šalyje besilankantis anglas ir paprašyta 
įvertinti jo ūgį. Toje grupėje, kur jis buvo pristatytas kaip studentas, jo ūgis 
buvo įvertintas kaip 1 m 74 cm, o kitoje grupėje, kur jis buvo pristatytas kaip 
profesorius, jo ūgis buvo įvertintas kaip 1 m 91 cm. P. R. Wilson padarė išvadą, 
kad iškreiptą ūgio suvokimą įtakojo anglo akademinis statusas. 

Ne tik ūgis, bet ir kūno svoris taip pat yra aplinkinių dėmesio objektas. 
Stori žmonės, o ypač moterys, nurodo W. DeJong (1980), dažnai yra 
diskriminuojamos ir pripažįstamos netinkamomis darbui su žmonėmis. 

Svarstydamas tokio išankstinio nusiteikimo prieš storulius priežastis, W. 
Delong teigia, kad pagrindinė priežastis yra manymas, kad storuliai yra 
neatsakingi, tingūs, godūs ir neturintys savikontrolės jausmo. Galima būtų 
iškelti hipotezę, kad stori žmonės yra nemėgstami ne tik dėl kūno svorio, bet 
dėl sveikatos problemų, kurios atsiranda padidinto svorio atveju. Vienok W. 
DeJong tvirtina, kad, ištyrus storulius su skydliaukės sutrikimais, kurie ką tik 
buvo numetę svorio, pasirodė, kad jie buvo mažiau atstumiami, nors vis dėlto 
atstumiami labiau nei turintys normalų kūno svorį. 

Taigi kūno sudėjimas yra svarbus bendros žmogaus išvaizdos elementas. 
Kaip matėme iš pateiktų pavyzdžių, kūno išvaizda yra svarbi sąlyga, priimant į 
darbą; ji taip pat yra prielaida formuotis tam tikram požiūriui į kitus panašaus 
kūno sudėjimo žmones, netgi priskiriant jiems tam tikrus asmenybės bruožus. 
Norėdami būti patrauklesni, žmonės linkę suteikti savo kūnui geresnę išvaizdą, 
kreipdami dėmesį į plaukus, naudodami kosmetiką, aksesuarus bei kitus 
elementus. 

„Labai retai žmonės leidžia savo plaukams augti laisvai, dažniausiai juos 
kerpa ir šukuoja. Plaukus galima šukuoti įvairiai, tačiau specifinės šukuosenos 
būdingos tik tam tikroms kultūrinėms grupėms. Plaukų ilgis priklauso nuo 
skirtingų socialinių grupių normų - vienuoliai ir kareiviai nešioja trumpus 
plaukus; visuomenės atstumtiesiems, laisvamaniams, maištininkams ir hipiams 
būdingi ilgi plaukai", - nurodo M. Argyle. Subkultūrinės grupės, tokios kaip 
pankai ar skustagalviai, išreiškia savo priklausymą grupei ne tik plaukais, bet ir 
visa išvaizda. Tai yra lyg jų atpažinimo ženklai kitiems tokios socialinės grupės 
nariams, tačiau dėl tos pačios priežasties jie lieka atstumti kitų visuomenės 
piliečių. Taigi, kūną puošiantys aksesuarai ir simboliai turi kelias prasmes: jie 
simbolizuoja materialinę gerovę, rodo priklausomybę tam tikrai socialinei 
grupei, o juos nešiojančiam asmeniui suteikia pasitenkinimą ir didina jo kaip 
asmens patrauklumą. 

Apžvelgę žmogaus išvaizdą įvairiais aspektais, matome, kad ji yra 
svarbi ne tik išorine, bet ir psichologine prasme. Gera išvaizda sustiprina 
asmens pasitikėjimą savimi. Taip pat nereikėtų atmesti minties, kad išvaizda 
atlieka patrauklios asmenybės įvaizdžio funkciją. Negalima nesutikti su 
teiginiu, kad žmogų puošia išmintis, protas, tačiau, kaip rodo tyrinėjimų 
rezultatai, galioja ir fizinio patrauklumo stereotipas. Pasirodo, kad būtent jis 
įtakoja daugelio skirtingų socialinių grupių tarpasmeninius santykius. Jau 4-6 
metų vaikai supranta, kad patrauklūs vaikai yra fiziškai gražesni, mažiau 
agresyvūs, mandagesni; mokytojai galvoja, kad patrauklūs vaikai bus 
protingesni, populiaresni, jiems geriau seksis. Kalbėdami apie žemo intelekto ir 

dar nepatrauklius vaikus, mokytojai mano, kad jie turėtų mokytis 
atsiliekančiųjų klasėse; terapeutai tvirtina, kad patrauklios pacientės kelia 
mažiau rūpesčių gydytojams (E. Hatfield ir S. Sprecher, 1986). Iš tikrųjų kyla 
klausimas, ar patrauklūs žmonės yra nors kiek pranašesni už kitus? To galima 
tikėtis nebent dėl to, kad jie turi kitokią socialinę patirtį, dėl ko kiti įjuos žiūri 
palankiau. Skirtumų yra rasta nemažai: patrauklūs žmonės yra laimingesni, 
labiau savimi pasitikintys, socialiai labiau išprusę, geresnės psichologinės 
būklės. Ypač tai tinka moterims. Tačiau minėti skirtumai yra labai nedideli, 
pažymi E. Hatfield ir S. Sprecher. Įdomu yra tai, kad patrauklūs žmonės buvo 
linkę nevertinti pagyrimų už darbą, jeigu jiems atrodydavo, kad tai fizinio 
patrauklumo, o ne jų gebėjimų rezultatas. Tai gana paradoksalu: neturintys 
fizinio patrauklumo, stengiasi jį suformuoti, modifikuodami savo išvaizdą, o 
būdami patrauklūs, nori būti įvertinti už jų asmenybines savybes. 

Tyrinėtojai taip pat domėjosi patrauklumo ryšiais su psichine būsena. A. 
Farina ir bendraautoriai, atlikę išsamius tyrimus, konstatavo, kad patrauklios 
moterys, turinčios psichikos problemų, mažiau dienų praleisdavo psichiatrinėje 
klinikoje ir lengviau įveikdavo savo problemas iš jos išėję (A. Farina ir kt, 
1986). 

Yra ir neigiamų dalykų patrauklios išvaizdos žmonių gyvenime: vieni 
tyrinėtojai nurodo, kad jiems dažniau pavydima, aplinkiniai yra labiau priešiški, 
todėl sunkiau rasti draugų (M. Argyle, 1994), kiti - teigia, jog patrauklios 
moterys dažniausiai yra neištikimos, materialių orientacijų, egoistiškos ir 
nejautrios nuskriaustiesiems (M. Dermer, D. Thiel, 1975). Iš čia tiesiog peršasi 
išvada, jog patrauklumas neturi universalių kriterijų ir yra gana subjektyvus. 


Prisilietimas 


Kalbant apie nežodinį bendravimą, aptarsime dar vieną elementą - 
prisilietimą. Prisilietimas, pasirodo, beesąs pati primityviausia socialinio 
bendravimo forma, dažniausiai sutinkama primityvių organizmų ir kūdikių bei 
mažų vaikų tarpe. Bene daugiausia kūno prisilietimo formų būdinga primatams; 
kūno prisilietimo socialinio bendravimo atvejai yra gana neplataus spektro: 
seksas, kūdikio maitinimas ir kova. Prisilietimas aktyvina keletą skirtingos 
rūšies receptorių, kurie atsiliepia į šilumą, šaltį, skausmą, įtampą. Oda tuo tarpu 
tam tikrais signalais - temperatūra, spalva, kvapu, prakaitu - išreiškia savo 
būseną. Bene reikšmingiausias prisilietimas yra kūdikiams, nes, kaip rodo 
daugybė tyrinėjimų, kūdikiai, nepatyrę kūno glamonių, užauga nervingi ir pikti. 

Atrodo, kad kūdikiai, panašiai kaip ir beždžionės, turi įgimtą poreikį 
prisilietimui ir tai yra ypatingas ryšio su motina šaltinis - bondingas. Šis iš 
anglų kalbos kilęs žodis pastaruoju metu plačiai vartojamas, apibūdinant 
motinos ir vaiko ryšių kokybę. Mokslinėje literatūroje gausu faktų, kad pirmųjų 
dvejų metų prisilietimai yra ypač svarbūs tolesnei vaiko raidai. 

Svetimų žmonių (ir ypač viešose vietose) prisilietimas nėra dažnas 
reiškinys. Yra prisilietimų, pavyzdžiui, transporte, bet tai nelaikoma socialiai 
reikšmingu prisilietimu. Taip pat yra tam tikrų profesijų žmonės, kurie liečia 
žmogaus kūną - gydytojai, medicinos seserys, masažuotojai, gimnastikos 
instruktoriai, siuvėjai, kirpėjai ir kt., tačiau ir šių asmenų prisilietimai nėra 
socialiai reikšmingi, išskyrus atskirus individualius atvejus. 

R. Heslin ir T. Alper (1983, p. 217) pasiūlė schemą, atskleidžiančią 
prisilietimo pobūdį: 

+ funkcinis (profesionalus) 

+ socialus, mandagus (rankos paspaudimas, pasisveikinimas) 

+ draugiškas, šiltas (apima abu pirmuosius atvejus) 

+ meilė, intymumas (tarp jų - susikibimas rankomis) 

+ seksualinis sužadinimas (gali apimti ir anksčiau aptartuosius atvejus). 


Pateiktame sąraše nepaminėtas prisilietimas agresijos atveju, nors tokia 
prisilietimo forma taip pat egzistuoja. 

Socialinės interakcijos kontekste prisilietimo požiūriu galime kalbėti tik 
apie pasisveikinimą, kurį galima vertinti kaip ritualą arba simbolinį aktą, vieną 
iš pagarbos elementų, susipažįstant ar patvirtinant socialinį ryšį. Rankos 
padavimas pasveikinant labai dažnas sėkmės, ypač profesinės karjeros ar 
pasiekimų sporte atvejais. 

Kadangi bet koks prisilietimas yra asmeninės erdvės pažeidimas, nors 
kartais ir malonus, jo socialinės normos yra gana griežtos. Prisilietimas 
socialiai yra priimtinas tik prie tam tikrų kūno dalių: rankų plaštakų ir pečių, 
bet ne prie kokių nors intymių zonų. R. Heslin ir T. Alper teigia, kad 
prisilietimas turėtų atitikti socialinių ryšių pobūdį. 

Prisilietimas, kaip nežodinio bendravimo elementas, išreiškia šilumą ir 
dominavimą. Tyrinėtojai taip pat atkreipia dėmesį, jog prisilietimas nėra labai 
aiškus bendravimo elementas, nes sunku nustatyti, kada draugiškas, šiltas 
prisilietimas įsiveržia į meilės, intymumo sferą. 

Bendravimo tyrinėtojai nurodo, kad kiekvienas nežodinis elementas 
bendravimo metu išreiškia tam tikrą asmenybės aspektą. Veido išraiška, kurią 
plačiai aptarėme, rodo teigiamas ir neigiamas emocijas, patrauklumą ir 

asocijuojasi su teigiamai vertinamų stereotipų; poza išreiškia nuostatą ir 
emocijas; gestai ir kiti kūno judesiai, jeigu jie yra suderinti su kalba, sustiprina 
išreikštas mintis, pasitikėjimą pateikta informacija. 

Beveik visi nežodinio bendravimo elementai vienaip ar kitaip yra siejami 
su asmenybe. 


6.2 lentelė. Nežodinio bendravimo ir asmenybės ryšiai 
(pagal M. Argyle, 1994, p. 269) 


Veido išraiška 


dominantiškumas (-), ekstraversija, 


pasitikėjimas savimi, psichikos 


sutrikimas (-) 


Erdvės artumas dominantiškumas, ekstraversija 


neurotiškumas (-) 
susirūpinimas, dominantiškumas, 
baimė (-) 

Kūno judesiai: 


savęs lietimas 
atsipalaidavimas dominantiškumas, baimė 


susirūpinimas 


dominantiškumas, savigarba, 
socialiniai įgūdžiai 
ekstraversija, neurotizmas (-) 





Pastaba: ženklas (-), nurodytas prie asmenybės savybių, rodo, jog ryšys 
tarp asmenybės savybės ir nežodinio bendravimo nebuvo patvirtintas. 


Ieškant nežodinio bendravimo ryšių su asmenybe, buvo taip pat 
nustatyta, jog pikti, nepakankamai socialūs ir protiškai atsilikę asmenys rečiau 
naudoja gestus, bet dažniau linkę save liesti (M. Argyle, 1994). 

Nežodinio bendravimo elementai, kaip matėme iš šiame skyrelyje 
pateiktos teorinės medžiagos ir tyrimų pavyzdžių, yra svarbūs visam 
bendravimo procesui. Jais pasinaudodami galime padaryti kai kuriuos 
apibendrinimus: 

1. jeigu asmens darbinė veikla yra susijusi su bendravimu, jam būtini geri 
bendravimo įgūdžiai; nežodinio bendravimo elementai yra svarbi tokių įgūdžių 
dalis; 

2. asmens fizinės savybės - išvaizda, kūno sudėjimas, fizinis patrauklumas 
laikytini nežodinio bendravimo elementais, kadangi jie sukelia kitų reakciją, o 
kartais net apsprendžia tarpusavio santykius; 

3. netgi tokie žmogaus išvaizdos aspektai, kaip plaukai, kosmetika, akiniai 
ar aprangos detalės įtakoja bendravimo procesą, simbolizuodami priklausymą 
tam tikrai socialinei grupei arba suteikdami patrauklumo; 

4. prieštaravimai tarp „kūno kalbos" ir elgesio neigiamai veikia bendravimo 
procesą; 

5. esama ryšio tarp „kūno kalbos" ir asmenybės vertinimo, tai svarbi 
priežastis ją tobulinti; 

6. tikslus nežodinio bendravimo įgūdžių panaudojimas padeda lengviau 
pasiekti tikslą. 


Pasvarstykite: 


+ Kokį vaidmenį bendravime atlieka nežodinė kalba, lyginant su žodine? 
+ Kodėl sakoma, kad nežodinė kalba yra universalesnė ir įtikinamesnė? 

+ Ar galime prognozuoti žmogaus sėkmę iš „kūno kalbos"? 

+ Kurie „kūno kalbos" elementai geriausiai atspindi žmogaus emocijas? 
+ Ar patrauklumas suteikia pranašumų gyvenime? 

7. TARPASMENINIAI SANTYKIAI 


+ Kas yra tarpasmeniniai santykiai? 

+ Kaip tie santykiai vystosi ir nuo ko priklauso jų pobūdis? 

+ Kodėl ir kaip mes atsiskleidžiame bendraudami su įvairiais 
žmonėmis? 

+ Kas lemia žmonių patrauklumą tarpusavio santykiuose? 

+ Kas yra meilė ir kokios jos rūšys? 

+ Kokios nesėkmingų tarpusavio santykių priežastys? 


Bendraudami mes siekiame ne tik trumpalaikio, situacinio kontakto su 
aplinkiniais, koks jis geras bebūtų. Iš tikro mums labai svarbu užmegzti, kurti ir 
išlaikyti gerus ilgalaikius santykius su kitais. Dėl to mes nusimename, kai, atėję 
į naują kolektyvą, ilgai negalime susirasti draugų, kai nesiseka sutikti mylimojo 
ar mylimosios ar pradeda irti santykiai su artimaisiais. 

Tinkamas bendravimas padeda išlaikyti ir formuoti gerus tarpasmeninius 
santykius, tuo tarpu netinkamas gali išardyti tiek dalykinius, tiek artimus ar 
romantiškus santykius. Kai tik vienas nebeklauso kito, nebebendrauja, 
neatviras, nebemoka išreikšti savo jausmų ir poreikių, tarpasmeniniai santykiai 
pradeda blogėti. 


Kas yra tarpasmeniniai santykiai 


Pabandykime apibūdinti, kas yra tarpasmeniniai santykiai. Santykiai - 
dažnai vartojama, bet sunkiai apibrėžiama sąvoka. Jei laikysim, kad santykiai - 
tai daiktų padėtis vienas kito atžvilgiu, tai tarpasmeninius santykius galima 
apibrėžti kaip žmonių padėtį visuomenėje vienas kito atžvilgiu. Bet tai nedaug 
ką pasako. Kokie požymiai apibūdina tokius santykius? 

Pirmiausia, kai kalbam apie tarpasmeninius santykius, tai galvojam apie 
bendravimą, kuris susieja bendraujančių asmenybes. Jei mes prašome 
pardavėjos paduoti mums kepaliuką duonos ar aiškiname policininkui, kodėl 
viršijome greitį, tai tėra tik formalaus bendravimo pavyzdžiai. 

Kitas požymis, vertinant tarpasmeninius santykius, yra jų trukmė, o 
tiksliau, kartu praleistas laikas. Laikas, kurį savo noru skiriate kitam, rodo tų 
santykių svarbą. 

Ir turbūt svarbiausias tarpasmeninių santykių ypatumas - intymumas, t. 
y. artumas tarp bendraujančių. Artumas tarp žmonių gali būti intelektinis, 
emocinis ir fizinis. Žmonės gali būti artimi tiek vienu iš šių aspektų, tiek visais. 

Taigi tarpasmeninius santykius galime apibūdinti kaip neformalų 
asmenybių bendravimą, trunkantį trumpesnį ar ilgesnį laiko tarpą ir atspindintį 
tam tikrą intelektualinį, emocinį ar fizinį bendraujančių artumą. 


Kuo tarpasmeniniai santykiai svarbūs 


Kaip jau žinote iš ankstesnių skyrių, tarpasmeniniai santykiai leidžia 
patenkinti pagrindinius žmogaus socialinius poreikius. Dar kartą stabtelėkime 
ties vienais iš svarbiausių -priklausomybės ir prieraišumo poreikiais. 

Jei įdėmiau pažvelgtume į savo gyvenimą, tai turėtume pripažinti, kad 
nuolat siekiame būti susiję su kitais žmonėmis. Mums reikia turėti šeimą, 
draugų, priklausyti kokiai nors grupei ar bendrijai. Tai nėra priklausymas 
daiktiška ar išnaudotojiška prasme, tai tiesiog poreikis palaikyti ryšius su kitais. 
S. Schachter šį poreikį pavadino afiliacijos poreikiu ir teigė, kad jis būdingas 
visiems žmonėms, nors ir skiriasi savo stiprumu. Vieniems yra labai svarbu bet 
kokioj situacijoj siekti kitų draugijos, būti daugelio bendrijų nariu, kitų šis 
poreikis yra silpnesnis (Sh. E. Taylor, 1994). 

Pagal S. Schachter, pirmagimiai ir vienturčiai turi stipresnį afiliacijos 
poreikį, nes nuo mažumės įpratę kitų žmonių buvimą greta sieti su saugumo ir 
poreikių patenkinimo jausmais. Tuo tarpu kiti pagal gimimo eiliškumą vaikai 
gauna mažiau tėvų dėmesio, o neretai dar ir patiria vyresnių brolių ar seserų 
agresiją savo atžvilgiu. 

Tyrimai rodo, kad žmonės, nepatenkinę priklausomybės poreikio, t. y. 
vieniši ir neturintys draugų, poros ir nepriklausantys jokiai draugijai ar 
bendrijai miršta anksčiau nei tie, kurie tokius ryšius turi. 

Mes siekiame ne tik būti su kitais žmonėmis kartu, bet ir emocinio 
kontakto, t. y. jausti meilės, intymumo jausmus, dalintis jais, rūpintis kitu, būti 
reikalingi. Nepatenkinę šio poreikio, neturintys artimų ryšių, žmonės jaučiasi 
vieniši. Jie gali net turėti keletą draugų, bet būti vienišais, nes tie santykiai gali 
būti paviršutiniški ir stokoti intymumo. Tik reikia Žinoti, kad būti vienam ir 
vienišam yra ne tas pat. Pabūti vienam su savimi yra netgi būtina, kad geriau 
apmąstytum savo gyvenimiškąją situaciją ar susikaupusius jausmus, 
pasitikslintum savo mintis ir įvertintum veiksmus. 


125 


Su kuo užmezgame tarpasmeninius santykius 


Peržvelkite mintyse savo draugų ir gerų pažįstamų ratą. Kodėl, 
užmegzdami tarpasmeninius santykius, pasirinkote būtent juos? Jūsų 
pasirinkimas gali būti visai ne atsitiktinis. Daugelis tyrinėtojų, atsakydami į šį 
klausimą, aiškintų tokį pasirinkimą tarpasmeniniu patrauklumu: jūs siekiate 
bendrauti su tais, kurie jums patrauklūs. 

Kodėl gi, pasirinkdami draugus, mes teikiam pirmenybę vieniems 
žmonėms, o ne kitiems? Yra keletas tarpasmeninį patrauklumą aiškinančių 
teorijų (pagal I. A. Horovvitz ir K. S. Bordens, 1994), 

Apdovanojimo teorijos (T. M. Newcomb, 1961) požiūriu kitų žmonių 
patrauklumas didėja, kai santykiai su jais yra mus dažniau apdovanojantys. Kuo 
kiti gali mus apdovanoti? Ogi tuo, kad jie panašiai galvoja, padeda mums, 
patenkina mūsų poreikius, kad mes jiems patinkam ir pan. Tai sukelia mums 
teigiamus jausmus, ir mes mėgstame tuos žmones. Ir priešingai, jei žmogus, su 
kuriuo tenka bendrauti, nuolat kritikuoja jus, nesutinka su jūsų nuomone ar 
verčia pasijusti blogai, jo patrauklumas jums mažėja. 

Pastiprinimo -jausmų teorija (D. Byrne ir G. L. Clore, 1970) teigia, kad 
žmonių patrauklumas gali padidėti ar sumažėti priklausomai nuo to, kokias 
emocijas, teigiamas ar neigiamas, mes kartu su jais išgyvename tam tikromis 
situacijomis. Kiti, iš pradžių buvę neutralūs, tampa mums reikšmingi, kai jų 
buvimas siejamas su teigiamomis emocijomis, malonumu, pasitenkinimu, t. y. 
mes perkeliame jausmus, kuriuos išgyvename tomis aplinkybėmis, į jose 
dalyvaujančius asmenis. Todėl, kai jūs po sunkių darbų ilsitės prie židinio, 
skaniai pavalgę ir atsigėrę, tikėtina, kad jaučiat didesnį palankumą tiems, kurie 
šiuo metu yra su jumis. Šio požiūrio šalininkai teigia, kad norint išlaikyti 
santykius, svarbu juos susieti su maloniais dalykais. Taigi romantiški pietūs, 
įdomios kelionės, vakarienės drauge niekada nepraras savo reikšmingumo. 

Balanso teorija (F. Heider, 1958) aiškina, kad žmogaus patrauklumas 
susijęs su tuo, kiek subalansuoti mūsų santykiai su tuo asmeniu. Jei žmogus, su 
kuriuo bendraujame, turi panašius interesus ir požiūrius, tai mūsų santykiai su 
juo subalansuoti, ir tai didina jo patrauklumą. Su žmonėmis, su kuriais jaučiame 
turį subalansuotus santykius, mes linkę bendrauti, ir atvirkščiai. Įsivaizduokit, 
kad bendraudamas su savo naujuoju draugu, sužinote, kad jis laikosi visai 
priešingos nuomonės apie jums svarbius dalykus. Tokiu atveju jūsų santykiai 
bus nesubalansuoti, ir bendraudami su juo, jausitės nepatogiai. Kad jūsų 
santykiai įgytų pusiausvyrą, vienam iš jūsų reikėtų keisti savo požiūrius arba 
nuspręsti nekalbėti apie tuos dalykus. Geri draugai draugystės 

vardan kartais toleruoja nuomonių neatitikimus, bet subalansuoti santykiai vis 
tik malonesni ir labiau apdovanojantys nei nesubalansuoti. 

Šiais laikais mes laisvai pasirenkame draugus ir vedybų partnerius. Ir 
nors mums atrodo, kad mūsų pasirinkimas priklauso tik nuo mūsų valios, iš 
tikrųjų dažnai jis paklūsta tam tikriems dėsningumams, kurie yra bendri visiems 
žmonėms. Todėl gali būti, kad jūsų draugais ar mylimaisiais tapo tie asmenys, 
kurių patrauklumą jums padidino šie patrauklumo veiksniai: fizinis atstumas, 
panašumas, papildymas, abipusiškumas ir fizinis patrauklumas. Aptarsime juos 
plačiau. 

Fizinis atstumas. Kaip jūs susipažinote su savo geriausia drauge? 
Nemaža tikimybė, kad tam tikru jūsų gyvenimo momentu jūs tiesiog atsidūrėte 
fizinėje erdvėje arti viena kitos. Pvz., mokėtės vienoje klasėje ar kurse, 
gyvenote viename kambaryje ar kaimynystėje ir pan. Tyrimai rodo, kad tiek 
vedusių, tiek nevedusių studentų draugystei turėjo didelės įtakos tai, kaip jie 
buvo apgyvendinti universiteto bendrabutyje - kartu, arti ar toli vienas nuo kito. 

Buvimas arti vienas kito sudaro galimybę dažniau sąveikauti, o tai 
leidžia geriau pažinti tuos žmones ir labiau pamėgti juos. Pasirodo, mes labiau 
linkę surasti patinkančius bruožus kituose ir pamėgti žmones, su kuriais 
dažniau kontaktuojame, negu nemėgti. Šis polinkis leidžia mums sėkmingai 
bendradarbiauti su daugeliu žmonių, nes priešinga nuostata trukdytų tiek dirbti 
kartu, tiek bendrauti. Be abejo, galite atrasti ir savo pažįstamų tarpe tokių, 
kuriems, atrodo, nepatinka daugumas aplinkinių, bet jie dažniausiai irgi nėra 
labai mėgstami kitų. 

Fizinis artumas leidžia dažniau matyti tam tikrus asmenis, ir tai sukelia 
taip vadinamą dažnesnio pasirodymo efektą (R. B. Zajonc, 1968). Jis reiškia, 
kad paprasčiausiai mums labiau patinka tai, ką mes dažniau matome ir geriau 
pažįstame. Kaip rodo šimtai tyrimų, tai galioja bet kuriems objektams, su 
kuriais susiduriame. Mokslininkai šį efektą aiškina įgimta naujumo baime, kaip 
viena svarbiausių išgyvenimo strategijų. Todėl, pvz., kūdikiai ir jauni gyvūnai 
teikia pirmenybę tam, kas įprasta ir pažįstama ir nerimauja, kai susiduria su tuo, 
kas nepažįstama. 

Dažnesnio pasirodymo poveikį patrauklumo didėjimui efektyviai 
išnaudoja reklaminės ir politinės kampanijos. Atrodo, kad šiais laikais 
balsavimas už politinį kandidatą yra tas pats, kas nuspręsti, kurią skalbimo 
priemonės ar majonezo rūšį pirkti. 

Panašumas. Kaip pastebėjote, panašumo reikšmė tarpasmeniniam 
patrauklumui pabrėžiama visose trijose patrauklumą aiškinančiose teorijose. 
Nuostatų ir įsitikinimų, interesų, asmenybės ir net fizinės išvaizdos panašumas 

yra labai stiprus patrauklumą sąlygojantis veiksnys. Ir kuo santykiai su kitu 
asmeniu artimesni, tuo daugiau panašumų mes ieškome įvairiose srityse. 
Daugybė tyrimų patvirtina, kad kuo daugiau panašumų - kilmės, išsilavinimo, 
politinių, religinių, etninių, interesų, skonio, asmenybės savybių ir pan. turi 
bendraujantys, tuo jie patrauklesni vienas kitam ir tuo sėkmingesnis jų 
bendravimas. Netgi fizinio patrauklumo panašumas yra būdingas daugeliui 
porų. 

Sunku nustatyti, kiek panašių nuostatų ar vertybių turi laikytis 
bendraujantieji, kad jų patrauklumas vienas kitam stiprėtų. Bet manoma, kad 
svarbus veiksnys yra panašių nuostatų santykis ir svarbumas. Nėra gerai, jei 
kitas asmuo pritaria jums daugelyje sričių, išskyrus tą, kuri yra viena iš 
svarbiausių jūsų gyvenime. 

Kodėl panašumas didina patrauklumą? Nuostatų panašumas patenkina 
mūsų poreikį rasti savo pažiūrų teisingumo patvirtinimą. Kai mes sutinkame 
taip pat kaip ir mes galvojančius žmones, įsitikiname, kad mąstome „teisingai“ 
ir todėl jaučiamės geriau. Be to, sutikę panašiai mąstančius ir jaučiančius, mes 
tikime, kad galime numatyti tų žmonių elgesį, ir tai didina pasitikėjimo ir 
saugumo jausmus, o tuo pačiu ir tų asmenų patrauklumą. 

Papildymas. Visi žinom posakį „priešybės traukia". Kai kada kiti mus 
traukia, nes turi savybių, kurių mes neturime. Manoma, kad skirtingumas gali 
būti naudingas tuomet, kai bendraujantys gali papildyti vienas kitą, 
patenkindami vienas kito poreikius. Todėl asmuo su stipriu globos pradu ir 
trokštantis rūpintis kitu sudarys idealią porą su tuo, kuris nori, kad juo rūpintųsi. 
Tačiau papildymas vis tik yra silpnesnis patrauklumo veiksnys nei panašumas. 
Tyrimai rodo, kad į porą dažniau pasirenkami tie asmenys, kurie yra panašūs 
savo asmenybe, fizine išvaizda ir socialiniu statusu, negu nepanašūs. 

Abipusiškumas. Mes mėgstame tuos, kurie mėgsta mus. Žinojimas, kad 
jūs patinkate kitam asmeniui, didina to asmens patrauklumą. O taip pat, jei 
mums patinka kas nors, mes norime, kad ir ji(s) mus mėgta. Šios taisyklės 
negalioja turintiems žemą savivertę asmenims. Jeigu Jonas nepasitiki savimi ir 
menkai save vertina, tai jis gali nepriimti teigiamos informacijos apie save, nes 
tai neatitinka jo paties Aš vaizdo. Kita išimtis - kai mes įtariame, kad kitas 
asmuo teigiamai apie mus atsiliepia, norėdamas mums įsiteikti ir, turėdamas 
slaptų ketinimų, stengiasi padaryti mums gerą įspūdį. 

Fizinis patrauklumas. Ar jums patinka gražūs žmonės? Turbūt daugelis 
atsakys - taip. Iš tikrųjų, fizinis patrauklumas yra labai stiprus bendro žmogaus 
patrauklumo veiksnys, ypač pradinėmis bendravimo stadijomis. Gausybė 

tyrimų rodo, kad fiziškai patrauklius asmenis įvairaus amžiaus, lyties ir kultūros 
žmonės vertina visais atžvilgiais geriau nei nepatrauklius. Vertinant patrauklius 
žmones, pasireiškia jums jau žinomas aureolės efektas, t. y. vienos ryškios 
savybės (šiuo atveju patrauklumo) poveikis bendram asmens vertinimui. Tiems, 
kurie suvokiami kaip patrauklūs, priskiriamos įvairios teigiamos savybės - 
įdomumas, socialumas, švelnumas, seksualumas, manoma, kad jie yra geriau 
prisitaikę, sąžiningesni, gyvena visavertį gyvenimą ir būna laimingesni 
santuokoje. 

Patrauklumo poveikis patiriamas jau nuo pat gimimo. Mes labiau 
žavimės simpatiškais kūdikiais, vaikų darželyje populiaresni patrauklūs vaikai, 
jų netinkami poelgiai dažniau laikomi atsitiktiniais ir netipiškais. Gali būti, kad 
palankesnis elgesys, kurį jaučia patrauklesni žmonės, sąlygoja jų didesnį 
pasitikėjimą savimi, geresnį savęs vertinimą ir geresnius bendravimo 
gebėjimus, platesnį socialinių kontaktų ratą (K. D. Dion, E. Berscheid ir E. 
Walster, 1972). 

Kokios yra fizinio patrauklumo priežastys ir kriterijai? Įvairios epochos 
ir kultūros labai skirtingai vertina, kas yra fiziškai patrauklu, o kas - ne. Iš 
tikrųjų, atrodo, kad nėra tokio dalyko, kaip universalus grožis. Rubenso 
paveikslų moterys buvo laikomos gražuolėmis XVII amžiuje, bet pagal 
šiuolaikinius grožio standartus jos pernelyg storos. Šiuolaikiniai modeliai 
ateinančioms kartoms gali atrodyti bjaurūs ar keliantys juoką. Tai leidžia 
manyti, kad mes išmokstam, kas yra gražu, įsisavindami jau egzistuojančias 
visuomenėje normas ir vertybes. Kultūrinis stereotipas „kas gražu, yra gerai" 
veikia mus nuo pat vaikystės, kai, skaitydami pasakas, susiduriame su 
teigiamais veikėjais, kurie dažniausiai yra gražūs, ir neigiamais - baisiomis ir 
negražiomis raganomis, pamotėmis ir pan. 

Yra duomenų, rodančių, kad patrauklumo suvokimas gali būti nulemtas 
ir biologinių veiksnių. Amerikiečių psichologų tyrimai rodo, kad jau dviejų 
mėnesių kūdikiai ilgiau fiksuoja žvilgsnį ties tais moterų veidais, kuriuos 
suaugę įvertino kaip patrauklesnius. Tai leidžia manyti, kad yra tam tikri įgimti 
patrauklumo vertinimo mechanizmai. Šio požiūrio skelbėjai, sociobiologai, yra 
atlikę nemažai tyrimų, patvirtinančių jų hipotezes. Nustatytas gana universalus 
visų kultūrų žmonių ypatumas vertinti simetriškus veidus kaip patrauklesnius. 
Net gyvūnai, pasirinkdami partnerius, teikia pirmenybę simetrijai. Mokslininkų 
nuomone, simetriškumas gali atspindėti geresnę sveikatą ir genetinę kokybę, 
taigi žmonės ir gyvūnai genetiškai užprogramuoti ieškoti partnerių, turinčių 
simetrijos. Tokiu būdu reprodukcinių galimybių požymiai susiejami su grožio 

kriterijais. Vis tik, nors ir yra labai bendrų patrauklumo vertinimo kriterijų, 
grožio supratimas įvairiose kultūrose be galo įvairus. 


Tarpasmeninių santykių raida 


Gyvenime mes sutinkame daugybę žmonių, bet santykius palaikome tik 
su kai kuriais iš jų. Pradinis patrauklumas dažnai lemia, ar mes toliau 
bendrausime su žmonėmis, ar ne. O kas vyksta po to, kai mes nusprendžiame 
tęsti santykius su mums patikusiu asmeniu? Tarpasmeninius santykius 
tyrinėjantys mokslininkai siūlo įvairius santykių raidos modelius, aiškinančius, 
kaip nuo paviršutiniško bendravimo pereinama prie vis gilesnio ir artimesnio. 

Tarpusavio priklausomybės modelis (Levinger ir Snoek, 1974, pagal 
Sh. E. Taylor, 1994). Siame modelyje santykių raida nuo trumpalaikės sąveikos 
iki artimų santykių vaizduojama kaip auganti dviejų žmonių tarpusavio 
priklausomybė (7.1 pav.). Iš pradžių du žmonės visiškai nežino apie vienas kito 
buvimą, t. y. kontakto tarp jų dar nėra. Kai asmuo pastebi ar sužino ką nors apie 
kitą, santykiai pereina į įsisągmoninimo stadiją. Pvz., jūs galite nemėgti kokio 
nors studento net ir nebendravę su juo, bet matę ar girdėję apie jį. 
Įsisąmoninimas gali būti vienpusis arba abipusis, kai, sakykim, du nepažįstami, 
laukiantys eilėje prie kabineto durų, peržvelgia vienas kitą. Si stadija gali būti 
labai svarbi. Jei kitas asmuo sukelia mums teigiamą įspūdį, mes galime 
inicijuoti sąveiką su juo. Kitas lygis, paviršutiniškas kontaktas, prasideda 
tuomet, kai du žmonės pirmą kartą sąveikauja, dažniausiai - kalbėdami arba 
pasikeisdami laiškais. Paviršutiniškas kontaktas yra tarpusavio priklausomybės 
pradžia. Kai mes persimetame keliais žodžiais su pardavėja, mes sueiname į 
paviršutinišką kontaktą. Toks bendravimas dažniausiai yra trumpas, 
neipareigojantis, nulemtas socialinio vaidmens, kurį tuo metu atlieka žmogus, ir 
jo poveikis bendraujančiam yra ribotas. Daugelis sąveikų ir baigiasi šioje 
minimalios tarpusavio priklausomybės stadijoje. Jei sąveika tarp dviejų žmonių 
tęsiasi ir toliau, pereinama į bendrumo stadiją, prasidedančią nuo nedidelės ir 
pasibaigiančią ryškia tarpusavio priklausomybe. Pastaroji stadija, kai žmonės 
labai susiję vienas su kitu, žymi artimus santykius. Tai gali būti santykiai su 
tėvais, geriausiais draugais, vyru ar žmona, bendradarbiais. Visiems artimiems 
santykiams būdingi trys pagrindiniai bruožai: 

+ dažna sąveika ir trukmė 
+ daug įvairios bendros veiklos ir kartu patirtų įvykių 
+ didelė įtaka vienas kitam. 

Kontakto nėra / — 
(du asmenys nesusiję vienas su kitu) ( 


Įsisąmoninimas (vienpusės 
nuostatos ir įspūdžiai) 


Paviršutiniškas kontaktas (abipusės 
nuostatos, šiek tiek sąveikos) 


Bendrumas: nedidelė 
priklausomybė P. 


vidutinė priklausomybė 


didelė priklausomybė 


7.1 pav. Dviejų žmonių tarpusavio priklausomybės modelis (pagal Sh. 
E. Taylor, 1994) 


Artimi žmonės dažnai bendrauja, jų santykiai tęsiasi santykinai ilgą 
laiką, jie turi daug bendros veiklos ir kartu išgyvena daug įvykių, taigi gali 
kalbėti apie daugelį dalykų. Artimų Žmonių poelgiai, vertinimai, jausmai turi 
mums didelę įtaką. Jei kandžią repliką, išgirstą iš kokio nors įstaigos klerko, 
greitai pamirštam, tai geriausio draugo kritika gali ilgam išvesti iš 
pusiausvyros. Artimi santykiai yra teigiamų emocijų, meilės, rūpinimosi, 
paramos šaltinis. Bet nereikia užmiršti, kad dėl artimiausių žmonių mes galime 
išgyventi ir stipriausius pykčio, pavydo bei nusivylimo jausmus. 

Kokiu būdu mes tampame tokie artimi vienas kitam, atskleidžia kitas 
santykių raidos modelis. 

Socialinio įsiskverbimo modelis (Altman ir Taylor, 1973, pagal Sh. E. 
Taylor, 1994). Santykių raida šiame modelyje suprantama kaip palaipsnis savęs 
atskleidimo procesas, leidžiantis vis giliau ir giliau „įsiskverbti" į kito žmogaus 
asmenybės vidų. Kaip parodyta 7.2 pav., socialinis įsiskverbimas gali vykti 
dviem kryptimis - į gylį ir į plotį. 


Paviršutiniškos temos 

7.2 pav. Atsiskleidimas į gylį ir įplotį skirtingiems asmenims (pagal Sh. 
E. Taylor, 1994) 


Santykiams plėtojantis nuo  paviršutiniškų iki labai artimų, 
bendraujantieji atskleidžia vis daugiau asmeninių, intymių dalykų apie save. Tai 
ir yra santykių plėtra į gylį. Jūs galite kalbėti su savo pažįstamais apie tai, koks 
jūsų šuns vardas, ką mėgstate valgyti, kokios muzikos klausotės ir kur jūs 
ruošiatės keliauti vasarą.  Artimesniems žmonėms atskleidžiate tokią 
informaciją, kuri nėra labai intymi, bet ir nenorėtumėte, kad visas pasaulis apie 
tai žinotų, pvz., kiek uždirbate, kokie j ūsų karjeros ir gyvenimo planai, vertybės 

ir poreikiai. Tik nedaugeliui pačių artimiausių žmonių galite atskleisti savo 
baimes, jausmus tėvų ir savo paties atžvilgiu, skausmingus ar reikšmingus 
išgyvenimus. Yra mumyse ir tokių dalykų (pvz., seksualinės fantazijos), apie 
kuriuos mes nepasakojame net ir artimiausiems žmonėms, nes bijom arba 
tiesiog nenorim dalytis mums reikšmingais dalykais. 

Santykiai taip pat plėtojasi į plotį, t. y. su laiku mes apie žmogų 
sužinome vis daugiau dalykų, nebūtinai labai asmeniškų. Santykių plėtra į plotį 
negarantuoja, kad su tuo žmogumi mes tapsime gerais draugais. Galim turėti 
daug informacijos apie asmenį, bet jo vis tik gerai nepažinti, jei jis nėra mums 
giliai atsiskleidęs. 

Kito žmogaus pažinimo procesas yra sudėtingesnis nei pavaizduota 7.2 
pav. Nėra taip, kad mes paprasčiausiai diena iš dienos vis daugiau 
atsiskleidžiame kitam. Kaip nurodo modelio autoriai, šis procesas labiau 
panašus į plėtotę spirale, kai mes tai siekiame visiško atvirumo su draugais, tai 
vengiame jo. Tačiau iš esmės santykių raida priklauso nuo mūsų tarpusavio 
atsiskleidimo ypatumų, todėl toliau pakalbėsime apie šį svarbų bendravimui 
procesą. 


Atsiskleidimas ir jo reikšmė tarpasmeniniuose 
santykiuose 


Kai tik pradedame kalbėti, mes reiškiame savo nuomonę, interesus, 
emocijas, siunčiame kitiems informaciją apie save. Bet koks verbalinis ar 
neverbalinis elgesys mus atskleidžia. Tai kaip galime atskirti atsiskleidimą nuo 
kitų bendravimo būdų? Dažniausiai nurodomi tokie atsiskleidimo kriterijai: 

1. pateikiama informacija turi būti asmeninė 
2. informacija perduodama žodžiu 
3. ji skirta konkrečiam asmeniui. 

Taigi atsiskleidimas yra ypatinga pokalbio rūšis, kuomet mes 
pasidalijame intymia asmenine informacija ir jausmais su kitu asmeniu. Kai 
mes papasakojame apie tai, kad jaučiame įtampą bendraudami su 
nepažįstamaisiais, ar kad buvome įsimylėję savo mokytoją, mes atskleidžiame 
intymią informaciją apie save. 

Kodėl mes atsiskleidžiame kitam asmeniui? V. J. Derlega (1984) nurodo 
penkias pagrindines atsiskleidimo priežastis. 

1. Jausmų išreiškimas. Kartais mes kalbam apie savo jausmus vien tam, 
kad juos „iškrautume". Po sunkios darbo dienos galite norėti išsakyti draugui, 
kaip nirštate ant savo „šefo" ir kaip blogai jaučiatės. 

2. Savęs suvokimas. Dalydamiesi su kitais savo patyrimu ir jausmais, mes 
turime galimybę geriau įsisąmoninti, kas įvyko ir geriau suvokti savo mintis bei 
išgyvenimus. 

3. Socialinis palyginimas. Matydami, kaip kiti reaguoja į mūsų informaciją, 
mes „pasitikriname" savo pažiūrų teisingumą ir tinkamumą. Kiti gali patvirtinti, 
kad mūsų reakcija yra „visai normali" arba kad mes „persūdėme" šioje 
situacijoje. 

4. Socialinė kontrolė. Mes galime atskleisti ar slėpti informaciją apie save, 
norėdami kontroliuoti situaciją. Pvz., galima vengti pasakoti apie tam tikrus 
dalykus, kad apsaugotume savo privatumą, arba atskleisti tai, kas formuotų apie 
mus gerą nuomonę. 

5. Santykių plėtra. Dalijimasis asmenine informacija ir pasitikėjimas kitu 
yra svarbus užmezgant santykius ir plėtojant juos intymumo link. 
Tarpasmeniniams santykiams reikia atvirumo. Jeigu neatskleidžiame partneriui, 
ką jaučiame, tuomet santykiai tampa riboti ir paviršutiniški. 

Toliau panagrinėsime, kaip atsiskleidimas veikia tarpasmeninių santykių 
raidą, kokie jo privalumai ir kokie atvirumo pavojai. 

S. M. Jourard (1964), atsiskleidimo tyrinėjimų pradininkas, nurodo, kad 
atsiskleidimas gali turėti teigiamų ir neigiamų padarinių. Teigiama yra tai, kad 
jis didina savęs įsisąmoninimą - atsiverdamas Žmogus geriau pažįsta save. 
Tarpasmeniniuose santykiuose, atsiskleisdami vienas kitam, bendraujantieji 
sužino, kuo jie panašūs ir kuo skiriasi jų mintys, jausmai, reakcijos, kokie jų 
poreikiai ir kokiu būdu galima juos patenkinti. Dažnai net labai artimi žmonės 
neatskleidžia savo norų tikėdamiesi, kad kitas turėtų juos žinoti ar atspėti. Dėl 
to lūkesčiai dažnai lieka nepatenkinti, atsiranda nusivylimas kitu asmeniu bei 
santykiais. 

Tuo pačiu atsiskleidimas gali turėti ir neigiamų padarinių, dėl kurių 
daugumas ir bijo atsiverti. Asmeninės informacijos atskleidimas daro mus 
pažeidžiamus. Iš tikrųjų, nepalankios informacijos apie save atskleidimas gali 
sumenkinti mūsų įvaizdį, pagarbą ir dėmesį mums. Žinome, kokios neigiamos 
reakcijos susilaukia žmonės, atskleidę savo netradicinę seksualinę orientaciją ar 
tai, jog serga AIDS. Atvirai išreikšdami savo jausmus ir vertinimus, galime 
įskaudinti kitus, susilaukti jų kritikos ar neigiamo moralinio vertinimo. 
Atvirumas gali sumažinti santykių patrauklumą, nes paaiškėja skirtingi norai ir 
poreikiai. 

V. J. Derlega (1984) pabrėžia tokius galimus atsiskleidimo pavojus: 

+ abejingumas: kartais galime patirti nemalonius jausmus supratę, kad 
kitam visai neįdomus mūsų atsivėrimas 

+  aistūmimas: kaip jau minėta, atsiskleidimas gali sąlygoti aplinkinių 
neigiamą reakciją ir socialinį atstūmimą 

+ kontrolės praradimas: asmenys, su kuriais mes pasidalijome asmenine 
informacija, gali ją panaudoti, kad įskaudintų ar kontroliuotų mus. Jei Petras 
papasakoja draugui apie tai, jog drovisi moterų, šis gali naudotis tuo, 
erzindamas Petrą 

+ išdavystė: deja, asmenines paslaptis tie, kuriais pasitikėjome, kartais 
atskleidžia kitiems. Todėl žmonės linkę jas patikėti tik tiems, kuriais labai 
pasitiki - sutuoktiniui, artimiems draugams, kunigui, o kartais ir autobuso ar 
traukinio bendrakeleiviui, jei žino, kad daugiau jo niekad nepamatys. 

Taigi ar išvis verta atsiskleisti? Atsakymas būtų - taip, verta, tik reikia 
tai daryti tinkamai ir laiku. Kaip geriausiai tai padaryti, padeda suprasti 
atsiskleidimo normos. Bendraudami su kitais, mes dažnai intuityviai jaučiame, 
kiek galime jiems atsiskleisti. Egzistuoja nerašytos taisyklės kam, kada ir kiek 
atsiskleisti. Jos priklauso nuo visuomenės, šeimos ir individualaus patyrimo. 
Vaikystėje savo minčių, jausmų ir norų atskleidimas vyksta natūraliai ir 
spontaniškai. Vaikui nieko nereiškia pasakyti garbiai poniai: „Tu negraži, tu 
nepatinki man". Bet suaugusieji pradeda reguliuoti atsiskleidimą, vienais 
atvejais jį skatindami, kitais - bausdami ar ignoruodami. Tokiu būdu atsiranda 
atsiskleidimo reguliavimo mechanizmai - tam tikros atsiskleidimo normos. 

Labiausiai ištyrinėta  abipusiškumo norma yra tokia: jei mes 
pasidalijame intymia informacija su kitu asmeniu, ji(s) linkęs atskleisti panašų 
kieki asmeninės informacijos mums. Jei mes kalbame apie nereikšmingus 
dalykus, tą patį gauname iš kito. Atsiskleidimas yra tampriai susijęs su 
patrauklumu. Mes žymiai labiau atsiskleidžiame tiems, kuriuos mėgstame ir 
kuriais pasitikime. Kita vertus, asmens patrauklumas priklauso nuo to, kiek jis 
mums atsiskleidžia - kuo daugiau atsiskleidžia, tuo tampa patrauklesnis. Bet su 
sąlyga, kad toks atsiskleidimas atitinka situaciją ir yra savalaikis. 
Atsiskleidimas neturi būti pernelyg greitas, nes gali padidinti bendraujančio su 
jumis nerimą ir gynybiškumą. Įsivaizduokite, kad du žmonės atėjo į antrą 
pasimatymą. Jiems patinka būti drauge, bet vienas iš jų neįvertino santykių 
lygio sakydamas: „Ar nenorėtum susilaukti nuo manęs kūdikio?" Tikriausiai 
šioje santykių stadijoje merginai toks klausimas gali pasirodyti netinkamas ir ji 
gali įvertinti tai kaip netaktą bei kišimąsi į intymią teritoriją. Taigi egzistuoja 
atitikimo norma, kuri reikalauja, kad mūsų atsiskleidimas atitiktų 

tarpasmeninių santykių pobūdį ir partnerio atsiskleidimo lygį. Per daug atviri 
žmonės, kaip ir labai uždari, yra nepopuliarūs ir nepatrauklūs, nes atrodo 
neturintys sveikos nuovokos ir blogai prisitaikę. 

Apibendrinant reikia pažymėti, kad atsiskleidimas yra svarbus 
tarpasmeninių santykių plėtros veiksnys. Bet ir ilgalaikiai artimi tarpasmeniniai 
santykiai negarantuoja nuolatinio atvirumo. Net ir intymūs partneriai turi būti 
jautrūs vienas kitam ir prieš atsiskleisdami įvertinti laiką, pašnekovo būseną, o 
taip pat tai, kokius padarinius gali sukelti toks atsivėrimas. 


Draugystė 


Draugystė ir meilė yra aukščiausia tarpasmeninių santykių raidos 
pakopa. Artimais draugais mes laikome žmones, su kuriais jaučiamės labai 
artimi ir tampriai tarpusavyje susiję. Tarp draugų pasiekiamas didelis 
intymumas, o tai reiškia, kad du asmenys laisvai atsiskleidžia vienas kitam, 
išreiškia savo emocijas, teikia ir gauna pagalbą, pasitiki vienas kitu. 

S. Hendrick ir C. Hendrick (1992) aprašo tarpkultūrinių tyrimų 
rezultatus, kurie rodo, kad draugavimas reikalauja laikytis neformalių taisyklių, 
kurių sulaužymas gali pakenkti draugystei. Taisyklės tokios: 

+ draugo interesų gynimas 

+ pasidalijimas geromis žiniomis su draugu 

+ emocinės paramos suteikimas 

+ pasitikėjimas vienas kitu 

+ pagalbos siūlymas, kai ji reikalinga 

+ siekimas padaryti draugą laimingą, kai esate kartu. 

Šios taisyklės leidžia daryti išvadą, kad išlaikyti draugystę nėra visai 
paprasta. Studentų retrospektyvinė savo draugysčių analizė išryškino keturias 
pagrindines draugystės iširimo priežastis: 

+ fizinis atsiskyrimas 

+ naujų draugų atsiradimas 

+ sumažėjęs senų draugų patrauklumas 

+ trukdymai draugystei dėl mylimoj o(osios) atsiradimo ar vedybų. 

Taigi galima manyti, kad draugystės išlaikymui svarbūs priešingi 
dalykai: 

+ fizinio atsiskyrimo nebuvimas 
+ ištikimybė 
+ toliau mėgti savo draugus 

+ išlaikyti tokį gyvenimo stilių, kuris leistų palaikyti draugystę. 


Meilė 


Perėję patikimo ir draugystės stadiją, mes pasiekiame meilės valdas. 
Nors tai sudėtingas bei sunkiai apibrėžiamas jausmas, vis tik meilė yra gana 
dažnas tyrinėjimų objektas. 

Egzistuoja daugybė meilės rūšių, gal tiek pat, kiek ir mylinčių žmonių. 
Yra tėvų meilė vaikams, vaikų - tėvams, brolių - seserims ir pan. Kiekvienas 
meilės ryšys skirtingas ir turi savo unikalių bruožų. Bet yra viena meilės rūšis, 
kuri apima žmogų tam tikru jo gyvenimo momentu labai stipriai - tai meilės 
jausmas vienam (arba keliems) priešingos lyties asmenims. Tokios meilės 
siekia absoliuti dauguma žmonių, nepaisant to, kad ji yra ne tik džiaugsmo, bet 
ir kančių šaltinis. 

Kokios yra meilės jausmo šaknys? Meilė prasideda nuo lopšio. Be 
meilės ir rūpinimosi kūdikystėje mes žūtume. Taip pat ne mažiau svarbu, kad 
meilė, patirta motinos glėbyje, yra suaugusio žmogaus meilės šaltinis. Kūdikis, 
reaguodamas į motinos fizinį artumą, švelnius prisilietimus, mylavimą ir šiltą 
balsą, prisiriša prie motinos ir reiškia jai instinktyvią, nevaržomą meilę. Pagal J. 
Bowlby prieraišumo teoriją, jei pirmaisiais dviem gyvenimo metais vaikas 
nepatyrė pakankamai meilės ir turėjo mažai fizinių kontaktų su motina ar ją 
atstojančių asmeniu, neprisirišo prie kokio nors žmogaus, suaugęs jis nesugebės 
užmegzti gilaus meilės ryšio. Taigi vaikas turi būti mylimas, kad išmoktų 
mylėti kitus (S. Hendrick ir C. Hendrick, 1992). 

J. Bowlby ir kiti autoriai nurodo, kad gali susiformuoti skirtingi kūdikio 
prieraišumo prie motinos stiliai (D. Čekuolienė, 1991). Jie priklauso nuo paties 
kūdikio temperamento ir nuo tėvų ar globėjų įgūdžių ir požiūrio į vaiko globą. 
Skiriami tokie prieraišumo tipai: 


+ "Saugus prieraišumas atsiranda, kai motina atsiliepia į kūdikio reikmes ir 
jam pakanka dėmesio ir meilės. Paaugęs kūdikis džiaugsmingai tyrinėja pasaulį, 
bet periodiškai grįžta pas mamą, ieškodamas kontakto, saugumo ir meilės. 

+ Nerimastingas prieraišumas dažnai susiformuoja temperamentingiems 


kūdikiams, kurių motinų reakcijos yra nenuspėjamos: kartais ignoruoja kūdikį, 
o kartais per daug globoja. Motina šiuo atveju nėra nuolatinis saugumo 

garantas, kaip saugiai prisirišusiems vaikams. Tokio santykių tipo kūdikiai, 
bendraudami su kitais, jaučia nerimą ir netikrumo jausmą. 


+ Nesaugus prieraišumas susidaro kūdikiams, kurių tėvai, bendraudami su 
kūdikiais, nerodo jiems savo emocijų - nesišypso, nesijuokia, kaip kad daro 
daugelis kitų tėvų. Tokioj aplinkoj augantys kūdikiai tampa palyginti 
neemocionalūs ir nejautrūs kitiems žmonėms. 

Tyrimai rodo, kad kūdikio prieraišumo stiliai sukuria pagrindą 
suaugusiojo prieraišumo prie kitų stiliui. Saugaus prieraišumo stiliaus 
suaugusieji savo santykius su kitais vertino kaip laimingesnius ir ilgiau 
trunkančius nei kitų dviejų stilių asmenys. Jie nurodė, kad gana lengvai suartėja 
su kitais ir retai nerimauja dėl to, kad bus jų palikti. Saugiai besijaučiantys 
suaugusieji prisiminė šiltus santykius tarp jų ir tėvų ir tarp pačių tėvų. Tuo 
tarpu nesaugaus tipo atstovai nurodė, kad jiems sunku rasti tikrą meilę ar 
visiškai pasitikėti savo partneriu. Jie paminėjo intymumo baimę, pavydą, 
didelius emocinius svyravimus santykiuose su mylimaisiais. Nesaugūs 
suaugusieji apibūdino savo tėvus kaip reiklius, kritiškus ir nejautrius. 
Nerimastingo tipo suaugusieji pažymėjo, kad nerimauja dėl to, ar mylimieji 
atsakys į jų jausmą ir ar pasiliks su jais. Jie siekia meilės, bet bijo būti atstumti. 
Jų meilės santykius lydėjo aistra, didelis seksualumas, emociniai pakilimai ir 
nuopuoliai, stiprus pavydas. Daugelis nurodė, kad jų tėvai buvo nelaimingi 
santuokoje (C. Hazan ir P. Shaver, 1987). 

Aišku, yra skirtumų tarp kūdikio ir suaugusiojo prieraišumo. 
Suaugusiųjų tarpe formuojantis prieraišumui galioja abipusiškumo principas - 
kiekvienas partneris ne tik gauna, bet ir teikia globą ir šiltus jausmus. 
Suaugusieji labiau prisiriša prie bendraamžių jų santykiai dažnai apima ir 
seksualinį potraukį. Prieraišumo stilius gyvenimo eigoje gali ir keistis, pvz., 
nesugaus prieraišumo stiliaus asmuo, patyręs meilę, paramą ir rūpinimąsi juo 
paauglystėje ar vėliau, gali pradėti jaustis saugiau bendraudamas su kitais ir 
gebėti užmegzti ilgalaikius ryšius. 


Meilės rūšys 


Aistringa meilė. Ar prisimenate save įsimylėjusį (-ią) „iki ausų"? Šį 
patyrimą daugelis yra išgyvenęs bent kartą gyvenime. Jūs, turbūt, panašiai kaip 
ir daugelis įsimylėjėlių, jautėte įvairius fizinius pojūčius - burnos džiūvimą, 
širdies daužymąsi, raudonį veide ar sunkumą skrandyje. Galbūt jus buvo 
užvaldžiusios mintys ir fantazijos apie mylimąjį, o noras dirbti, žaisti ir visam 


138 


kitam, išskyrus tą asmenį, sumažėjo iki minimumo? Buvo apėmę stiprūs ir tuo 
pačiu prieštaringi jausmai - meilė ir neapykanta, susižavėjimas ir baimė, aistra 
ir pavydas? Jūsų išrinktasis visais atžvilgiais atrodė puikus? Visi požymiai 
rodo, kad jūs patyrėte taip vadinamą aistringą meilę. 

Sumišusios emocijos, kurias jaučia išgyvenantieji aistringą meilę, 
atsiranda dėl to, kad šios meilės pagrindą sudaro tiek teigiami, tiek neigiami 
jausmai: 

+ dėmesio ir saugumo poreikis 

+ poreikis būti priimtam ir suprastam 

+ poreikis, kad tavim rūpintųsi 

+ susijaudinimas pažinus kitą asmenį 

+ susijaudinimas dėl seksualinių santykių 

+  frustracija dėl nesusipratimų bendravime 

+ netikrumas ir mylimojo asmenybės nepažinimas 

+ pavydas dėl to, kiek mylimas asmuo jums skiria laiko ir dėmesio 
+ nerimas ir baimė dėl naujų santykių ateities 

+ pyktis dėl skausmo, kurį sukelia santykių netolygumas 
+ jausmų, minčių ir fantazijų apie mylimą asmenį gausa. 


Šaltu protu peržvelgus šį sąrašą, galima nustebti: „Ir kam to reikia?" 
Kaip ten bebūtų, beveik visiems mums vienu ar kitu metu tai atsitinka. 

Šio sąrašo analizė atskleidžia ir priežastis, kodėl aistringa meilė 
neišvengiamai išblėsta. Kai kurie poreikiai, pvz., saugumo ir supratimo, yra 
patenkinami, kai labiau pažįstame kitą asmenį. Mes labiau pažįstame jo arba jos 
elgesį, todėl sumažėja nerimas ir netikrumas dėl kito asmens. Atsiranda mažiau 
nesusipratimų, priprantama prie kito žmogaus buvimo greta ir tai jau nesukelia 
tokio didelio susijaudinimo, kaip anksčiau. Be to, žmogui reikia sensorinės 
įvairovės, naujų stimulų, ir susitelkimas tik ties vienu asmeniu pradeda varginti. 
Taigi po kelių savaičių ar mėnesių „beprotybė praeina", mūsų dėmesys vėl 
nukrypsta į kasdieninį gyvenimą ir mūsų mylimas žmogus tampa tik vienu iš 
mums brangių dalykų. Šiuo metu aistringoji meilė gali visai išnykti arba 
peraugti į partnerišką meilę. 

Partneriška meilė. Tai tokia meilė, kai du žmonės yra labai artimi vienas 
kitam, pasitiki vienas kitu, rūpinasi vienas kito gerove, turi daug ką bendra. Jai 
būdingi vidutinio intensyvumo, šilti jausmai, o ne stiprios aistros. Partneriška 
meilė vystosi palengva dviems asmenims kuriant juos patenkinančius santykius. 
Žmonės labai skiriasi pagal požiūrį, kuri meilės rūšis yra „tikresnė". Kai 
kuriems atrodo, kad pagrindiniai dalykai, kuriuos suteikia 

partneriška meilė - saugumas, supratimas, priėmimas ir numatomumas bei 
pripratimas - gali tapti nuobodulio tarpusavio santykiuose priežastimi. Vis tik 
šeimos tyrinėtojai teigia, kad partneriška meilė yra ilgalaikių santykių tarp 
dviejų žmonių pagrindas. 

Mokslininkai neapsiriboja minėtomis dviem meilės rūšimis. R. J. 
Stemberg (1997) pasiūlė trikampę meilės teoriją, pagal kurią meilė gali kilti iš 
trijų pagrindinių komponentų derinio: 

+ intymumo - ryšio ir artumo partneriui jausmo, tarpusavio supratimo, 
atvirumo, pasitikėjimo 
+ aistros - stiprių jausmų, susijaudinimo, seksualinio potraukio 


INTYMUMAS 


+ įsipareigojimo - sprendimo, kad myli partnerį ir pasišventimo išlaikyti tą. 
meilę ir ilgalaikius santykius su ja (juo). 
AISTRA ĮSIPAREIGOJIMAS 


7.3 pav. R. J. Stemberg meilės trikampis (pagal E. Aronson ir T. 
D. Wilson, 1998) 


Kiekvienas iš nurodytų komponentų įvairiomis proporcijomis 
jungdamasis su kitais sudaro aštuonias meilės rūšis (7.1 lentelė). 


7.1 lentelė. Meilės rūšys pagal aistros, intymumo ir įsipareigojimų 
išreikštumą santykiuose (minuso ženklas rodo mažą išreikštumą arba jo 
nebuvimą, pliuso - didelį išreikštumą) 


Mis šys Aa [aimas Tipas 


Aistringa meilė 
Tobula meilė 











140 


Pannenškamak [|| -|- 7 
Taščia meilė [| 





augs E Ų 








Pvz., asmuo gali jausti didelę aistrą ir fizinį potraukį /aistringa meilė), 
bet nežinoti apie kitą asmenį intymių dalykų ir nejausti jam jokių 
įsipareigojimų. Santykiams tęsiantis, tai gali peraugti į romantinę meilę, kuriai 
būdinga aistra ir intymumas, o galbūt ir į tobulą meilę, kuri yra visų trijų 
komponentų junginys. Tuščia meilė gali būti tuomet, kai žmogus nusprendžia, 
kad jis mylės kitą nebūdamas jam labai artimas ar draugiškas ir be aistros. O 
kartais žmonės nusprendžia būti kartu vedami vien aistros ar seksualinio 
pasitenkinimo (beprasmė meilė), net ir nejausdami dvasinio artumo, abipusio 
pasitikėjimo,  neatsiskleisdami vienas kitam. Pabandykite patys rasti 
gyvenimiškų ir literatūrinių pavyzdžių, atitinkančių kiekvieną meilės rūšį. 

Kaip matyti, kai asmuo sako „Aš myliu tave", tai gali reikšti labai 
įvairius dalykus. Žmonės skirtingai supranta ir apibrėžia meilę ir tai gali tapti 
kliūtimi, kuriant abiem pusėms priimtinus santykius. Pateiksime dar vieną 
meilės rūšių klasifikaciją, sudarytą remiantis pačių žmonių meilės santykių 
aprašymo analize. Jos autorius J. Lee išskyrė 6 meilės tipus, bet pabrėžė, kad 
kiekvienas asmuo, apibūdindamas meilę, dažniausiai sujungia daugiau nei 
vieną tipą (S. Hendrick ir C. Hendrick, 1992). 

1. Erotinė meilė. Tai aistringa meilė, lydima stiprių emocijų, ankstyvo 
seksualinio ryšio. Dažnai tai būna meilė „iš pirmo žvilgsnio". Mylintieji 
išreiškia ją žodžiais, liesdami vienas kitą ir trokšta kuo dažnesnio fizinio 
kontakto. Jie siekia kuo greičiau užmegzti atvirą, nuoširdų ryšį ir, nors nori 
abipusio atvirumo, to nereikalauja iš partnerio. Tokie žmonės mano, kad meilė 
yra teigiamų emocijų šaltinis ir svarbiausias gyvenime dalykas, tačiau nėra jos 
„apsėsti". 

2. Draugiškoji meilė. Panašiai kaip partneriška meilė, ji dažniausiai 
palaipsniui išauga iš draugystės, abipusio atsiskleidimo ir supratimo. Mylintieji 
mano meilę esant šeimos ir visuomenės pagrindu. Jų santykiai lengvi, nes 
nereikia kontroliuoti stiprių emocijų. Jie drovisi intensyvių jausmų ir 
seksualinio ryšio. Meilė nėra labai emociškai sužadinanti, bet tai šiltas, 
patikimas, intymus dviejų žmonių ryšys. 

3. Užvaldanti meilė. Tokia meilė visiškai užvaldo žmogų. Jo mintys ir 
fantazijos dažniausiai nerimastingos ir sukasi vien tik apie meilės objektą. 

Troškimas nuolat matyti partnerį yra labai stiprus, o trukdymai tai pasiekti 
sukelia daug skausmo. Atsiranda jausmų kontrolės praradimo jausmas. Jei 
ypatingų problemų nėra, „apsėstas" mylimasis jas sukelia pats, kad padidintų 
jausmų intensyvumą. Jis arba ji reikalauja iš partnerio nuolat rodyti savo meilę, 
yra pavydus. Jis įsitikinęs, kad be partnerio meilės jo gyvenimas nieko vertas ir 
bet kuria kaina siekia tą meilę užsitarnauti. Tokia meilė retai baigiasi laimingai. 

4. Pragmatiška meilė. Pragmatiškas mylimasis žiūri į meilę labai 
praktiškai. Jis ieško partnerio, su kuriuo galėtų patenkinti vienas kito poreikius 
ir kuris jam tiktų įvairiais požiūriais - išvaizda, išsilavinimu, socialine padėtimi, 
interesais ir pan. Jis vengia emocinių kraštutinumų ir siekia pažinti partnerį 
palaipsniui, mano, kad seksualinis atitikimas yra svarbus, o visas su tuo susijusias 
problemas galima kartu išspręsti. Meilė, jo nuomone, svarbi gyvenimo dalis, 
bet nėra pasaulyje tokio svarbaus žmogaus, dėl kurio būtų verta aukotis. 

5. Pasiaukojanti meilė. Ši meilė reiškia visišką atsidavimą mylimam 
asmeniui, nepaisant savo norų ir interesų. Tai besąlygiškas rūpinimasis kitu, jo 
gerbūviu, atleidimas ir nuolatinis pasiaukojimas. 

6. Meilė kaip žaidimas. Šiems žmonėms meilė yra toks pat žaidimas, kaip 
tenisas ar šachmatai. Jie mėgsta „žaisti“ meilę ir ją laimėti. Kai kada net su 
keliais partneriais vienu metu. Tokio tipo asmenys nelinkę užmegzti gilių 
emocinių ryšių, jie lengvai gali pereiti nuo vieno partnerio prie kito. Žaidimu 
mėgaujamasi, kai yra tam tikra pusiausvyra santykiuose - ne per daug jausmo ir 
ne per mažai. Jei vieno iš partnerių jausmai suintensyvėja, kitas padeda jam 
išlaikyti savikontrolę ir atstumą. Melas ir nenuoširdumas yra svarbiausios 
žaidimo taisyklės, ir tai daroma nesiekiant įžeisti kito asmens. Mylintieji 
mėgaujasi seksu ir jo įvairove, tačiau nesieja jo su jausmais. 

Tyrimai parodė, kad vyrams labiau nei moterims būdinga erotinė meilė 
ir meilė-žaidimas, tuo tarpu moterys dažniau jaučia draugišką meilę, taip pat 
praktišką bei užvaldančią meilę. Mažiausiai patenkinamu meilės tipu dauguma 
laiko meilę kaip žaidimą. 

Meilės tipas nėra fiksuota asmens savybė. Žmogus gali teikti pirmenybę 
vienam ar kitam meilės stiliui tam tikru savo gyvenimo laikotarpiu ar su 
skirtingais partneriais. Nustatyta, kad skirtingą meilės stiliaus pasirinkimą gali 
skatinti emocinės būsenos ir išorinis spaudimas. J. R. Jacobs (1992) išskyrė 
keturias meilės ryšių užmezgimo motyvų grupes, kurie skatina skirtingo meilės 
stiliaus dominavimą: 

+ neigiamos emocinės būsenos (vienatvė, nerimas, žema savivertė) sąlygoja 
pasiaukojančią meilę 

+ pripažinimo poreikis gali skatinti užvaldančios meilės pasireiškimą 
+ amžius ir socialinis spaudimas skatina pragmatišką meilę 
+ seksualiniai troškimai sukelia erotinę meilę. 


Skirtingi motyvai nulemia ir skirtingų partnerių pasirinkimą. 

Teorinė meilės rūšių įvairovė leidžia mums suprasti, kodėl realiame 
gyvenime tiek daug nesusipratimų ir skirtingų požiūrių, susijusių su „tikra 
meile". Ši sąvoka įvairiai interpretuojama, nes žmonių jausmai ir mintys vienas 
kito atžvilgiu yra gana skirtingi ir nepakartojami. 


Santykių iširimas 


Kokia bebūtų meilė, deja, dažnai ji baigiasi, ir santykiai tarp dviejų 
žmonių išyra. Kodėl laimingi, draugiški ryšiai tampa nepatenkinančiais, 
nelaimingais ir net priešiškais? Aišku, gali būti daugybė priežasčių, kodėl 
santykiai tarp artimų žmonių gali pablogėti ir galų gale iširti, tačiau galima 
paminėti kelias dažniau pasitaikančias. 

1: Su laiku partnerio patrauklumas gali sumažėti ar visai išblėsti, kai 
savybės, kurios anksčiau žavėjo, tampa neįdomios ar net erzinančios. Tyrimai 
rodo, kad 30 proc. santykių baigiasi dėl to, kad savybės, kurios lėmė pradinį 
asmens patrauklumą („Jis toks nepaprastas ir taip skiriasi nuo kitų", „Ji tokia 
nenuspėjama") tampa santykių iširimo priežastimis („Aš ir jis neturim nieko 
bendra", „Ja visiškai negalima pasitikėti") (E. Aronson ir T. D. Wilson 1998). 
Patiriama, kad mylimas asmuo turi daug trūkumų, kurių anksčiau nesimatė. 

2. Atsiranda bendravimo problemų, nes nesugebama susitarti, nusileisti, į 
partnerį žiūrima pernelyg kritiškai, jis priešpastatomas kitiems. Intymūs 
santykiai visada reikalauja tam tikro kompromiso: sutarimo, ką valgysim 
pietums, kokias televizijos laidas žiūrėsim, pas kuriuos draugus eisim į svečius 
ir pan. Tokiu būdu iškyla konfliktas tarp nepriklausomybės ir buvimo kartu 
poreikių. 

3. Partneriai pradeda nebepatenkinti vienas kito poreikių. 

Kaip elgiasi žmonės, kai jų santykiai pradeda šlyti? C. E. Rusbult (1987) 
nurodo keturis dažniausiai pasitaikančius reagavimo būdus: 

1. Bandoma pataisyti santykius, siekiant pačiam pasikeisti ar raginant 
partnerį ką nors keisti, kreipiantis pagalbos į šeimos konsultantą. Jei tai 
darbiniai santykiai, darbuotojas gali aptarti problemas su vadovu, teikti 
pasiūlymus. 

2.  Laukiama, kol viskas susitvarkys savaime, tikintis, kad su laiku viskas 
išeis į gera. 

3. Susitaikoma su neišvengiamu santykių iširimu, atsitraukiama, partneris 
ignoruojamas, jo vengiama, laukiama baigties. 

4.  Nutraukiami santykiai, paliekant partnerį, arba grasinamąjį palikti, arba 
panaudojama prievarta. 

Vieno ar kito būdo pasirinkimą lemia tai, kiek stiprūs yra poros 
įsipareigojimai vienas kitam. Kuo jie didesni ir kuo santykiai buvo labiau 
patenkinantys, tuo žmonės deda daugiau pastangų juos pagerinti ir išlaikyti. 
Kitas svarbus dalykas - kokias pasirinkimo galimybes žmogus turi. Dažnai, net 
ir būdami nelaimingi santuokoje, žmonės jos nenutraukia, nes neturi geresnės 
alternatyvos tokiems santykiams. Kuo partneris labiau priklausomas nuo kito 
santykiuose, tuo jis mažiau motyvuotas tuos santykius nutraukti, ir atvirkščiai. 

Santykių iširimas - ne trumpalaikis aktas, o procesas, kuris gali tęstis 
gana ilgai. M. Knapp teigia, kad jis susideda iš kelių pakopų, kurių trukmė ir 
seka gali kisti skirtingoms poroms (pagal J. R. Bittner, 1988): 

+ Diferenciacija. Šioje santykių stadijoje atsiranda skirtumų akcentavimas. 
Dažnai kivirčijamasi, nesutinkama su vienas kito nuomone, ir nors stiprių 
konfliktų gali nebūti, bet bendrumo jausmas gali smarkiai sumažėti. Žodį „mes" 
dažniau keičia žodis „aš". 

+  "Atsiribojimas. Atsiribojama nuo pokalbių apie tarpasmeninius santykius 
ir rizikingų temų, galinčių sukelti prisiminimus ar pažeisti jausmus. Būdingi 
pasakymai: „Geriau apie tai nekalbėkim", „Pakeičiam temą", „Ar būtinai mes 
turim apie tai kalbėti?" 

+  Sąstingis. Palaipsniui bendraujantieji pradeda jausti įtampą ir 
nepatogumą būdami kartu, pokalbiai tampa paviršutiniški ir nemalonūs. 

+  "Vengimas. Siekdami išvengti nemalonumų ir skausmo, žmonės tiesiog 
stengiasi rečiau matytis, vengia kontaktų. 

+  Išsiskyrimas. Nusprendžiama nutraukti santykius ir išsiskiriamą. 

Kaip jau minėta, intymių santykių iširimo procesas yra ilgas ir 
skausmingas. Kuo daugiau jausmų, laiko, lūkesčių mylintieji atiduoda 
tarpusavio santykiams, tuo skaudžiau išgyvenamas atsiskyrimas. Nutrūkus 
ryšiams su artimu žmogumi, iš pradžių dėl to audringai išgyvenama ir dažnai 
galvojama apie prarastą partnerį. Po to ateina gilus skausmas, kuriam praėjus 
asmuo emociškai nutolsta nuo buvusio partnerio ir grįžta į normalų gyvenimą. 
Toks netekties išgyvenimo ciklas, tik skirtingos trukmės ir intensyvumo, 
būdingas visiems išgyvenantiems išsiskyrimą su artimais ir mylimais 
žmonėmis. 

Kokie gi turi būti dviejų žmonių santykiai, kad žmonės jaustųsi 
patenkinti ir laimingi, ir būtų išvengta tokių skausmingų išgyvenimų? 
Sėkmingoje santuokoje gyvenančių porų tyrimai padeda atsakyti į šį klausimą 
(I. A. Horowitz ir K. S. Bordens, 1994). Jie rodo, kad tokiose porose 
sutuoktiniai: 


+  Išreiškia savo meilę žodžiais. Paprasčiausiai dažnai sako vienas kitam: 
„Aš myliu tave". 

+  Išreiškia savo meilę fiziškai: bučiuoja vienas kitą, apkabina, susikimba 
rankomis. Suteikia, jei reikia, fizinį komfortą vienas kitam. Pavyzdžiui, apkloja 
šiltu pledu ar atneša puodelį karšto šokolado. 

+ Yra seksualiai aktyvūs. Seksualiniai santykiai yra svarbi jų gyvenimo 
dalis. Rodo susižavėjimą vienas kitu. Dažnai sako vienas kitam malonius 
dalykus: „Tu atrodai gražiai su šia suknele" arba ,„Man taip patiko, kaip tu 
iškepei šį kepsnį" ir pan. 

+  Atsiskleidžia vienas kitam ir linkę išsipasakoti savo slaptas, intymias 
mintis. 

+  Paremia vienas kitą emociškai ir materialiai. Kai vienas yra nusiminęs, 
kitas jį palaiko. Jie dalijasi visais ištekliais, kuriuos turi. 

+  Atleidžia vienas kitam klaidas ir trūkumus, yra tolerantiški vienas kito 
atžvilgiu. 


Pasvarstykite: 
+ Kodėl žmonėms taip svarbu užmegzti tarpasmeninius santykius? 


+  Prisiminkite savo draugus ir pažįstamus. Kokie iš jums žinomų 
patrauklumo veiksnių lėmė jūsų pažintį ir tolimesnius santykius su 
kiekvienu iš jų? 

+  Pasvarstykite, kiek svarbus tarpasmeniniams santykiams fizinis asmens 
patrauklumas. Kodėl fizinis patrauklumas turi poveikį, vertinant kitus 
žmones? 


+  Paanalizuokite savo atsiskleidimo ypatumus. Kam ir kiek jūs 
atsiskleidžiate? 


145 


+ Raskite literatūrinių ar gyvenimiškų pavyzdžių, iliustruojančių meilės 
rūšis pagal R. J. Sternberg trikampę meilės teoriją. 


+ Kas padeda ir kas kliudo palaikyti gerus tarpasmeninius santykius? 

8. BENDRAVIMAS IR INDIVIDUALŪS 
SKIRTUMAI 


+ Kodėl vieni žmonės bendrauja lengvai, o kiti sunkiai? 

. Ar su visais žmonėmis galime rasti bendrą kalbą? 

+ Kodėl vieni esame namisėdos, o kitiems reikia minios draugų? 
+ Ar žmogaus nuomonė apie save atsispindi jo bendravime? 

+ Kodėl ne su visais žmonėmis yra malonu bendrauti? 


Jei bendravimas yra dviejų ar daugiau žmonių tarpusavio sąveika, tai ją 
didele dalimi įtakoja bendraujančių žmonių asmeninės savybės. Tų savybių 
deriniai ir visuma apibūdina žmogų kaip unikalią asmenybę. Šiuolaikinėje 
psichologijoje esti įvairių požiūrių į tai, kas tų savybių visumoje vaidina 
svarbiausią vaidmenį. Žinia, kiekvienos psichologijos krypties atstovas pateiktų 
savo atsakymą. Mes sustosime prie kelių pagrindinių asmenybės savybių ir 
pažiūrėsime, kaip jos siejasi su konkretaus žmogaus bendravimo ypatumais. 
Beje, reikia pažymėti, kad ta sąsaja abipusė: daugelio asmenybės savybių 
atsiradimas bei raiška priklauso nuo to, kaip ir kiek su tuo žmogumi buvo 
bendraujama vaikystėje. Bendravimas, kaip ir pats asmuo, kinta, nes žmogaus 
lemtis - augti ir bręsti taip nepaliaujamai, kaip nepaliaujamai kinta jo kūnas bei 
fizinė aplinka. Svarbiausia yra tai, kad pastarųjų kitimui žmogus turi palyginti 
nedidelės įtakos (dar nėra atrasta amžinos jaunystės eliksyro), bet psichologinė 
branda ir jaunystė (taip, taip!) yra paties žmogaus pastangų rezultatas. 


Bendravimas ir temperamentas 


Daugiau kaip prieš 2000 metų antikinės Graikijos gydytojas Hipokratas 
išskyrė keturis pagrindinius žmonių tipus, lemiančius žmonių elgesį ir 
santykius su kitais: cholerikas, sangvinikas, flegmatikas ir melancholikas. Šis 
skirstymas yra išlikęs iki šių dienų. Dabar manoma, kad temperamento tipą 
lemia įgimtos centrinės nervų sistemos savybės. Būtent jos ir apsprendžia, 
kokio temperamento yra konkretus žmogus. Temperamentas yra įgimtas ir jo 
tipas nekinta per visą Žmogaus gyvenimą. Jis ryškiausiai atsiskleidžia 
ankstyvojoje vaikystėje, kai jo dar neužgožia aplinkos poveikis, taip pat 
stresinėse situacijose, kuriose elgsena mažiausiai susijusi su patyrimu, ir 
naujoje aplinkoje, palankioje žmogaus individualumo pasireiškimui. Tyrimais 

nustatyta, kad sangviniko ar melancholiko tipui priklauso maždaug po 34 proc, 
o melancholiko ir choleriko - po 16 proc. žmonių. Temperamento pagrindu 
formuojasi kitos žmogaus savybės, pvz., charakteris. 

Panagrinėkime, kaip temperamentas veikia mūsų bendravimą. 

Cholerikas - tai žmogus, kuris yra labai aktyvus, ir jo energingumas 
liejasi per kraštus. Atpažinti tokį žmogų bendraudami galime iš jo greitos ir 
garsios kalbos, įtaigios gestikuliacijos. Savo emocijų nesutramdantis ir greit 
užsiplieskiantis cholerikas verčia aplinkinius į jį žiūrėti atsargiai. Kiti žmonės 
choleriką dažnai laiko esant sunkiai prognozuojamą, todėl linkę jo privengti. 
Cholerikas dažnai išsišoka ir neatsargiu žodžiu lengvai įskaudina tuos, kurie 
jam pasipainioja. Į kitų pastabas dėl grubaus elgesio cholerikas dažniausiai 
reaguoja su nuostaba ir nuoširdžiai negali patikėti, kad jo žodis, gestas ar 
veiksmas galėjo ką nors įžeisti. Apskritai, jis yra ne per geriausios nuomonės 
apie kitus, todėl energingai imasi vadovauti aplinkiniams. Nepaklūstantiems jis 
būna negailestingas. Paklusti jam yra sunku, nes choleriką valdo nuotaikos ir 
įkvėpimas, todėl dažnai jo dėmesys kam nors ir entuziazmas greitai atšąla, ir jis 
į tai numoja ranka, užsidegęs jau nauja iniciatyva. Dėl šių savybių choleriko su 
kitais žmonėmis nesieja gilesni ryšiai. Įdomiausia tai, kad būdamas energingas 
optimistas, jis visiškai tokiais santykiais pasitenkina. 

Sangvinikas - tai aktyvus, bet labiau save kontroliuojantis nei cholerikas 
žmogus. Bendravimas su kitais žmonėmis jam nekelia jokių problemų. Jis 
lengvai susipažįsta ir geba ilgai išlaikyti gerus santykius su aplinkiniais, nors, 
kaip ir cholerikas, greičiau yra kalbantis ir veikiantis nei besiklausantis žmogus. 
Jis elgiasi ne taip impulsyviai, tad aplinkiniai į jį žiūri kaip į pakankamai 
draugišką ir patikimą žmogų. Sangvinikas - tai neabejotinas lyderis, kuris 
lengvai imasi atsakomybės ir paprastai lengvai susitvarko su problemomis. Šio 
temperamento žmonėms geri santykiai su aplinkiniais yra svarbesni už smulkias 
asmenines ambicijas, ir tai kelia pasitikėjimą aplinkiniams. Sangvinikas yra 
puikus diplomatas ir nepakeičiamas, kai reikia užmegzti reikalingus ryšius. 
Tačiau kartais jam trūksta atkaklumo ir ištvermės geriems sumanymams 
įgyvendinti. 

Flegmatikas - tai žmogus, kuris galvoja ramiai, nuosekliai ir veikia 
viską gerai pasvėręs. Tai pasyvaus temperamento tipas. Bendraudamas su 
kitais, flegmatikas linkęs daugiau klausytis nei kalbėti. Tai labai vertinga 
savybė, nes geras išsikalbėjimas artimam susidūrus su problema - patikima 
liaudiškos psichoterapijos priemonė. Kitus kartais erzina lėta flegmatikų 
galvosena ir veiksmai, tačiau šiuos minusus atperka flegmatiko patikimumas. 
Mat, jis nesišvaisto žodžiais, gerai pasveria savo galimybes ir jei pažadėjo - 

ištesės. Tai iš tiesų retai kitus suvedžiojantys žmonės. Flegmatiko kalba 
bendraujant yra tyli, lygi, dažniausiai vienodos intonacijos. Tai, ką flegmatikas 
jaučia ir išgyvena, neatsispindi nei jo laikysenoje, nei kalboje. Kartais 
aplinkiniai flegmatiką skuba apkaltinti šaltumu ir nejautrumu. Bet, turint 
galvoje, kad gyvenime retai sutinkami gryni tipai, o daug dažniau 
temperamentų mišiniai su vyraujančiu vienu ar kelių temperamentų tipu, toks 
kaltinimas daugeliu atvejų yra perdėtas. 

Melancholikas - tai jautrus, pasyvus žmogus, linkęs nuolat nerimauti dėl 
pavojų, kuriuos jis įžvelgia aplinkoje. Tai liūdnas, su skausmu ir baime 
žvelgiantis į ateitį, kuri jam, anot jo, nieko gero nežada. Melancholiką 
bendraujant galima pažinti iš graudžios veido išraiškos ir verkšlenančios balso 
intonacijos. Didelis nervų sistemos jautrumas duoda pagrindo jam jaustis 
įskaudintu likimo ir aplinkinių žmonių. Siekdamas išvengti skausmo, kylančio 
iš susidūrimų su „storžieviškais" aplinkiniais, flegmatikas linkęs laikytis 
atokiau nuo visų. Tai uždaras, nemėgstantis didesnių susibūrimų, nelaimingas 
žmogus. Tačiau reikia pripažinti, kad žmogui, norinčiam išsiverkti ir 
ieškančiam paguodos išgyvenant skaudžią nesėkmę, melancholikas -puikiausia 
draugija. 

Kartais kyla klausimas: o koks temperamento tipas yra geriausias? 
Aišku, vienareikšmio atsakymo nėra (Ch. T. Falcon, 1992). Kiekvienas 
temperamento tipas yra savaip geriausias konkrečioje situacijoje. Pvz., 
cholerikas nepamainomas, kai reikia labai greitai spręsti ir veikti, sangvinikas - 
draugystėje, flegmatikas - pasikalbėjime, o melancholikas - paliūdėjime. Reikia 
prisiminti, kad kiekvienam žmogui iš dalies būdingi visų minėtų temperamentų 
bruožai, tačiau jų santykis - skirtingas, todėl galime kalbėti tik apie 
konkrečiame žmoguje vyraujantį vieną ar kelis temperamento tipus. Be to, 
temperamentas nėra lemiamas veiksnys, įtakojantis žmogaus elgesį ir 
bendravimą. Tai greičiau tik „gruntas“ ant kurio aplinka ir pats žmogus „tapo" 
savo nepakartojamą asmenybę. 


Kaip bendrauja ekstravertai ir intravertai 


C. Jung, analitinės psichologijos kūrėjas, vienas žymiausių XX amžiaus 
psichologų, pasiūlė skirstyti visas asmenybes į ekstravertiškas ir intravertiškas. 
(L. A. Hjelle ir D. J. Ziegler, 1992). 

Ekstravertas - tai žmogus visą dėmesį sutelkęs į išorinį pasaulį, jame 
vykstančius įvykius ir žmones. Intravertas - tai žmogus visą dėmesį nukreipęs 

i savo vidinį pasaulį, mintis, jausmus, patyrimą. Tai greičiau mąstantis ir 
jaučiantis, nei veikiantis žmogus. 

Ekstravertai - tai aktyvūs žmonės, lengvai užmezgantys kontaktus su 
kitais. Bendraudami jie jaučiasi kaip žuvys vandenyje, o priverstinis buvimas 
vienumoje juos slegia. Toks žmogus, bendraudamas su kitais, gali būti ir 
impulsyvus, dirglus, įžeidus, bet greičiausiai bus draugiškas, turintis humoro 
jausmą, lengvai pakeliantis bet kokią aplinkinių nuotaiką ir mėgstantis 
vadovauti. Tipišką ekstravertą lengva atpažinti kitų žmonių būryje: jis bus 
dėmesio centre, išsiskirs raiškia kalba ir gestikuliacija, net savo išvaizda. Akį 
rėžiantys rūbai, traukiantys ir prikaustantys aplinkinių žvilgsnį - ekstraverto 
stichija. Tai aktyvūs, turintys organizacinių gebėjimų žmonės. Būti tarp žmonių 
ir būti tų žmonių dėmesio centre, įvykių sūkuryje - tai yra ekstravertui tikras 
gyvenimas. 

Intravertai - santykiuose su kitais greičiau bus ramūs, taikūs, atsargūs. 
Prieš priimdami sprendimą, jie mėgsta „devynis kartus pamatuoti", o nusprendę 
veiks nesidairydami. Toks žmogus - puikus svetimų nuotykių ir išpažinčių 
klausytojas, moka jas saugoti. Ši savybė kelia pagarbą ir pasitikėjimą aplinkinių 
akyse. 

Intravertiškas žmogus gali būti labai uždaras ir linkęs šalintis kitų. 
Būdamas jautrus ir linkęs į pesimizmą, jis mieliau bendraus tik su panašiais į 
save, nelaimingais ir nuskriaustais. Laisvą laiką jis su įkvėpimu leis namuose, 
tvarkydamas drabužių spintą ar įrankių dėžę. Tai tikras užkietėjęs namisėda. 

Kaip ir kalbant apie temperamentus, kartais mėgstama diskutuoti, kuri 
asmenybės orientacija geresnė - ekstravertiška ar intravertiška. Aišku, 
atsakymas priklauso nuo to, apie kokią situaciją kalbame. Situacijoje, kurioje 
reikia apginti savo tiesą, interesus, aišku, ekstravertiškas bendravimas bus 
nepakeičiamas. Intravertas linkęs patylėti, todėl lengvai tampa neteisingo 
elgesio su juo auka. Jis, pvz., laiku nepasipriešina ant galvos kraunamoms 
pareigoms. Dėl to, aišku, jis vėliau gailisi, kaltina save, kad elgėsi kaip koks 
„mėmė", pyksta ant savęs ir aplinkinių, bet „šaukštai jau būna po pietų". 

Tačiau jei žmogus patenka į situaciją, kur reikia patylėti, pvz., išklausyti 
naujo viršininko nuomonę, čia puikiai elgiasi kaip tik intravertas. Tuo tarpu 
ekstravertas, vejamas aktyvumo, „kiša savo trigrašį" ne vietoje ir ne laiku, dėl 
to dažnai patekdamas į viršininkų nemalonę. Aišku, ir jis vėliau gailisi, bet 
ištaisyti situaciją būna labai sunku. 

Gyvenime mums tenka susitikti su tokiais žmonėmis, su kuriais 
bendrauti mums nemalonu, nes jaučiame, kad jie mums nuolat „tampo nervus". 
Turėtume pasakyti, kad tokių žmonių yra tiek ekstravertų, tiek intravertų tarpe. 


151 


Tiesa, jie „tampys nervus" skirtingai, pvz., ekstravertas savo gebėjimą užmegzti 
kontaktus ir lengvai bendrauti su kitais gali naudoti savanaudiškiems tikslams 
kitų sąskaita pasiekti, tapdamas anot E. Fromm, „prekine asmenybe". Tipiškas 
tokio žmogaus pavyzdys - aktyvus karjeristas, mokantis bendrauti su reikalingais 
žmonėmis. Kiekvienas žmogus, jo akimis, vertas tiek dėmesio, kiek gali būti 
naudingas kylant karjeros laiptais. Atpažįstate? Nemalonus tipelis, ar ne? 

Intravertas, „gadinantis nervus", veikia tyliai, slaptai, bet ne mažiau 
bjauriai. Įsivaizduokime įstaigą, kuri neatsigina nuo įvairiausių kontrolierių, 
inspektorių, kitokių tikrintojų. Darbe tvyro neišpasakyta įtampa, tikrintojai 
nieko įtartino, kas pažeistų įstatymus, neranda, visi darbuotojai pervargę, 
išsekę. Tuo tarpu vienas tylus, ramus jų bendradarbis trina delnus po stalu -taip 
jums ir reikia! Gyvenimas - tai ne šventė, gyvenimas - tai ašarų pakalnė, ir aš 
jums tai įrodysiu! Atpažinote anoniminių skundų autorių? Liaudiška išmintis 
sako, kad tyli kiaulė gilią šaknį knisa. Nesuabsoliutinkime, bet argi ne taip 
elgiasi piktybiškas intravertas? 

Kyla klausimas, iš kur tokie žmonės atsiranda? Priežasčių gali būti daug, 
bet dažniausiai tai auklėjimo klaidų padariniai (R. Brikman ir R. Kirschner, 
1994). Šeimoje kartais patys suaugusieji mažam ekstravertukui demonstruoja, 
kaip galima naudingai bendrauti. Pvz., po vienu stogu gyvenantys kelių kartų 
žmonės dažnai neišvengia trinties ir konfliktų. Į tas kovas dažnai įtraukiami visi 
šeimos nariai. Močiutė klausia anūkėlės, ką jos veltėdis tėvas daro anam 
kambaryje, o anūkėlė atkerta: „ką ten tas tinginys gali veikti". Patinka močiutei 
atsakymas, ji pagiria anūkėlę, saldainį duoda... Vaikas lekia pas tėvą, o šis 
klausia, ką sena ragana kalba. „Ką ten senė gero kalbės", - atkerta dukrelė. 
Patinka tėveliui atsakymas, pagiria dukrelę, aplesiną duoda. Kuo ne gera 
mokykla, kaip žodžiu naudos pelnytis? 

Arba kitas matytas vaizdas. Visi vaikai Kalėdų seneliui eilėraščius sako, 
kad dovanų gautų, bet atsiranda koks vienas, lyg įkaltas į grindis, nei iš vietos. 
Nereikia jam nei dovanų, nei dėmesio. Taip elgiasi tipiškas intravertukas, 
kuriam labai nejauku būti ne tik nepažįstamų vaikų būryje, bet ir naujoje 
aplinkoje. Netekęs kantrybės, tėvelis neša „ožį“ į rato vidurį ir liepia 
deklamuoti. Pyksta vaikas ant vaikų, ant Kalėdų senelio, ant visos šventės, kuri 
jam kelia tiek nepatogumų ir baimių. Suaugęs toks vaikas „suves sąskaitas", 
pašokdins jis dar kitus, nors tie kiti nei toje eglutėje buvo, nei jo gėdos matė. 

Bendravimas su „sunkiais“ žmonėmis 


Skirstymas į ekstravertus ir intravertus, nors ir labai paplitęs, nėra 
vienintelis. Turint galvoje, kad mus labiausiai domina bendraujantis žmogus, 
verta sustoti dar ties vienu asmenybės skirstymu. Vienas populiariausių 
šiuolaikinių psichologų F. Peris (1969) teigia, kad visus žmones, su kuriais 
mums tenka susidurti, mes galime kaip grybus skirstyti į maistinguosius ir 
nuodinguosius. Maistingieji yra tie, su kuriais bendrauti mums yra naudinga, 
nebūtinai informacine, bet visada - emocine prasme. Pabendravus su jais, 
pakyla nuotaika, pagerėja savijauta, gyvenimas atrodo lengvesnis ir gražesnis, o 
mes patys - stipresni. Nuodingieji veikia priešingai, o to poveikio padarinius 
mes pajuntame vėliau. Nuodingumas pasireiškia mums įvairiais simptomais: 

+ emociniais (pablogėja nuotaika, atsiranda vidinė įtampa, kyla 
susierzinimas, kad čia kažkas ne taip, būtų džiugu su tuo žmogumi daugiau 
nesusidurti ir 1.1.) 

+ elgesio (kyla noras kuo greičiau baigti bendrauti, kuo toliau pasitraukti 
nuo to žmogaus, imame vengti tolimesnio susidūrimo ir 1.1.) 

+  Jiziniais (imame jausti silpnumą, gali skaudėti galvą, galime imti 
prakaituoti, pajusti virškinimo sistemos sutrikimus ir 1.1.) 

+ bendravimo (pajuntame, kad pradedame atsargiau kalbėti, atidžiau 
renkame žodžius, jo balsas ar jūsų balsas tampa aštresnis, agresyvesnis, 
tampame tylesni, mažiau bendraujantys ir 1.1.). 

Turbūt jūs jau prisiminėte žmogų, su kuriuo susidūrus, teko patirti vieną, 
kelis, o gal ir visus čia minėtus simptomus. Psichologinėje literatūroje žmonės, 
sukeliantys šiuos simptomus, dažniau vadinami „sunkiais“ žmonėmis. Yra 
priskaičiuojama iki pusšimčio „sunkių“ žmonių tipų. Mes apsiribosime 
aptardami labiausiai paplitusius ,, sunkių" žmonių tipus (L. Glass, 1995). 

Tankas. Tai grubiai ir tiesmukai bendraujantis žmogus. Paprastai kitų 
atžvilgiu jis elgiasi labai agresyviai, vartoja grubius posakius, kalba pakeltu 
balsu, o jo veido išraiška rodo nusistebėjimą jumis - kaip galima turėti tokį 
absurdišką požiūrį! Šio žmogaus stichija - nuolatinis santykių aiškinimasis bei 
konfliktai. Aplinkiniai, žinodami šio žmogaus ūmumą, paprastai privengia 
kontaktų su juo, tačiau kartais susidūrimai su juo yra neišvengiami. Tuomet visi 
sveiko proto žmonės, pasikliaudami savo intuicija, mieliau būna linkę nusileisti 
„tankui" ir greičiau baigti bendravimą, nei siekti įrodyti savo tiesą (net kai yra 
tikri, kad jie teisūs). Tokią poziciją sąlygoja patyrimas, kuris rodo, jog, „įveikti“ 
šio tipo „sunkų" žmogų beveik neįmanoma. Ginčuose jis yra profesionalas, o 
eilinis žmogus geriausiu atveju - tik labai besistengiantis mėgėjas. Buitinėje 

kalboje tokie žmonės yra vadinami paprastai - akiplėšomis. Vaizdžiai tariant, 
galėtume jį sulyginti su krokodilu, mat, kai jis praveria burną, turite būti 
pasiruošęs ir labai budrus, kad jūsų neprarytų. 

Snaiperis. Iš pažiūros tai, atrodytų, ramus ir adekvačiai bendraujantis 
žmogus. Tačiau staiga jūs pajuntate, kad jus išpila prakaitas, smarkiau ima 
plakti širdis ar pritrūksta oro kvėpuoti. Tokios savijautos kaltininkas -snaiperio 
paleista taikli strėlė į jūsų silpną vietą. Kiekvienas mūsų turime psichologinį 
„Achilo kulną", pvz., esam nepatenkinti savo išvaizda, materialine padėtimi ar 
erudicija. Žmogus - snaiperis bendraudamas taikliu žodžiu primena mums ir 
pabrėžia mūsų įsivaizduojamą arba tikrą nepilnavertiškumą kurioje nors srityje. 
Laidyti tokias „apnuodytas" strėles jam vienas malonumas, o pasikeitusi jūsų 
veido išraiška, bylojanti, kad strėlė buvo tiksli, jį veikia įkvepiančiai. 

Granata. Apie tai, kad toks žmogus priklauso „sunkiųjų“ žmonių tipui, 
mes sužinome tik tada, kai jis nei iš šio nei iš to pratrūksta lyg perkūnas iš 
giedro dangaus. Tuomet jis ima kaltinti jus nuodėmėmis, padarytomis nuo to 
laiko, kai susipažinote (beje, apie kurias jūs nė neįtarėte), kaltina jus dėl savo 
dabartinių nesėkmių, kliūna garo ir jūsų šeimos nariams bei giminėms. Išsirėkęs 
ir emociškai išsikrovęs Žmogus-granata labai greitai nurimsta ir toliau gali 
bendrauti lyg niekur nieko. Aplinkiniams toks bendravimo būdas kelia nerimą. 
Saugumo sumetimais jie linkę mažiau kontaktuoti su tokio tipo „sunkiu" 
žmogumi, nes jį laiko neprognozuojamų (neaišku, kada jam vėl kas šaus į 
galvą). Save gi jis laiko tiesiog greitai užsiplieskiančiu žmogumi ir stebisi, kaip 
aplinkiniai to nesupranta ir leidžia sau pykti. 

Visažinis. Deja, dažnas mūsų turime kartaus patyrimo iš bendravimo su 
visažinančių žmogumi. Paprastai šiuo atveju jūs esate tik statistas, reikalingas 
visažiniui kaip dingstis pademonstruoti savo „beribes" žinias. Tai žmogus, 
nuolatos kalbantis ir reiškiantis savo nuomonę visais gyvenimo klausimais. Jam 
visiškai nerūpi jūsų nuomonė. Ir todėl jis nepalieka jums jokių šansų įsiterpti. 
Šie žmonės kiša nosį ir į dalykus, kurie jų neliečia. Paprastai jie atlieka 
susirūpinusio jūsų gyvenimo situacija nenuilstamo patarėjo ir vadovo vaidmenį. 
Tokie žmonės nepaprastai vargina ir priverčia kitus jaustis menkaverčiais. Mat 
savo nuomonei pagrįsti jie apsiginklavę tikromis ar menamomis citatomis. Tuo 
pasigirti paprastas mirtingasis dažniausiai negali. Visažinis labai įsižeidžia, jei 
kas suabejoja jo teisumu. Net jei jūs įrodysite, kad jis klysta, kaltas liksite vis 
tiek jūs. Tai žmogus, kuris kalba jums, bet ne su jumis. 

Amžinas pesimistas. Pabendravus su tokiu žmogumi, lieka jausmas, kad 
kažką labai svarbaus šiuo momentu praradai. Kartais būna sunku įvardyti, ką, 

bet visada - viltingą požiūrį į pasaulį. Amžini pesimistai su entuziazmu dalijasi 
savo niūriai pesimistiniu požiūriu. Šiais sunkiais laikais jie turi apsčiai 
medžiagos jums įrodyti, kad net dabartinė jūsų sėkmė yra tik didelės nesėkmės 
pradžia. Kaip bebūtų keista, po tokių „pasidalinimų savo nuomone" amžini 
pesimistai atkunta, jų nuotaika pagerėja, tuo tarpu jūsų gyvenimo džiaugsmas ir 
entuziazmas išblėsta, lyg mostelėjus burtų lazdele. 

Nepatikimasis. Šį žmogų mes atpažįstame tik tuomet, kai jis mus stipriai 
apgauna. Tokio tipo žmonės paprastai visada lengva ranka prisiima atsakomybę 
už kokių nors reikalų tvarkymą, o vėliau pakeičia savo planus jūsų net neįspėję. 
Aišku, geriausia būna, kai tokie žmonės atsiskleidžia smulkiuose reikaluose, ir 
mes dar turime laiko nepakliūti į jų spąstus, bet deja, deja... 

Nuolat besiskundžiantis. Tai žmogus, kuriam tikras bendravimas reiškia 
galimybę išsakyti savo nesibaigiančias bėdas kitam. Jūsų darbas tėra tiktai 
klausyti ir dūsauti kartu su bėdojančiu pašnekovu. Pirmą kartą susidūręs su juo, 
paprastai žmogus ima galvoti, kaip jis galėtų padėti besiskundžiančiam. Dažnai 
pažeria eilę patarimų, į kuriuos besiskundžiantis tik mosteli ranka - „bandžiau" 
arba: „neverta bandyti, vis tiek nieko gero iš to nebus". Kartais klausytojas 
susigundo paguosti nelaimingąjį, sakydamas, kad, pvz., ne visų tėvų vaikai 
mokosi tik dešimtukais, ir kad jo dukters devintukai ir aštuntukai irgi yra geri 
pažymiai. Į tai nelaimingasis tik giliai atsidūsta, pakelia akis į dangų ir ištaria 
savo sakralinę frazę: „ir už ką man visi tie vargai". 

Vartotojas. Šis žmogus visada yra šalia jūsų, kai jūs jam esate 
reikalingas. Tai žmogus, kuris organizuoja gyvenimą taip, kad aplinkiniai prieš 
jų pačių valią yra įtraukiami į tarnybą jam. Paprastai jis moka savo reikalus 
pateikti jums taip, kad dirbti jo darbą jums atrodo viena nauda ir sėkmė. Kartais 
jis padaro jums smulkią paslaugėlę, kuri, pasirodo vėliau, yra atlygis už 
tolimesnę jūsų sunkią tarnystę jam. Išvengti susidūrimo su tokiu žmogumi yra 
sunku, nes kontaktų iniciatorius yra „vartotojas“. Kartais kyla viltis, kad esi 
visavertis gero organizatoriaus komandos narys, bet tai šiuo atveju tėra tik 
iliuzija. Vartotojas be skrupulų tave pakeis kitu, jei tai jam bus naudingiau. 

Vengiantis nemalonumų. Savo aplinkoje tikrai rasime vienišių, silpną, 
nesugebantį kovoti dėl savo interesų, bailų, pilką žmogelį, kuris bus linkęs 
neturėti su kitais žmonėmis jokių reikalų. Jei į toki kaimyną kreipsitės degtukų, 
jis su siaubu akyse sumeluos, kad jis pats jau visą mėnesį jų neturi. Mat, kad tik 
ko blogo tas besikreipiantis nesumanytų. Jei paprašysite žiupsnelio druskos, gal 
šį kartą jums pasiseks, bet jis būtinai primins, kad jūs piktnaudžiaujate jo 
gerumu. Liaudyje apie tokius žmones sakoma, kad jie nei Dievui žvakė, nei 
velniui šakės. 

Konkurentas. Tai nuolat siekiantis pirmauti žmogus. Jis veržiasi 
pirmauti, nors jau seniai laikas sustoti. Konkurentas brangina tik tokius 
draugus, kurių menkavertiškumu galima mėgautis iki soties. Jis išnaudos bet 
kokią situaciją jums nurungti, pradedant studijomis ar darbu, baigiant gyvenimo 
draugo ar draugės pasirinkimu. Jei jūs pasakysite, kad daug dirbote, jis jus 
nuginčys, kad dirbo dar daugiau. Konkurentas - nepailstantis pagyrūnas, kuris 
siekia aplinkinius nustebinti tuo, kad jis už jus yra daug geresnis, protingesnis ir 
1.1. 

Gyvenime dažniausiai sutinkame mišrius „sunkių“ žmonių tipus, pvz., 
„vartotojas" kartu gali būti „tanku" ar „granata“, o „amžinas pesimistas" 
sėkmingai gali jus apvilti kaip „nepatikimas tipas". Kyla klausimas, kaip reikėtų 
bendrauti su „sunkiu“ žmogumi, kad tai būtų konstruktyvu ir abipusiai naudinga. 
Deja, bėda ta, kad „sunkus“ žmogus nesiduoda išoriniams poveikiams, ir 
„receptas“, kaip „sunkų“ žmogų paversti maloniu bendravimo partneriu dar 
neišrastas. Dažniausiai mes ne iš karto susigaudome, kad susiduriame su 
„sunkių“ žmogumi. Praeina nemažai laiko, kol imame suprasti, kad jo skirtų 
mums kaltinimų priežastys yra susijusios ne su mumis, o su juo pačiu. Aišku, 
geriausia, tai supratus, pasistengti daugiau su tuo žmogumi nesusidurti, kad ir 
kaip norėtųsi pakovoti dėl teisybės! Dar kartą prisiminkime, jog „paprasto" 
žmogaus bandymas susikauti su „sunkių“ žmogumi tebus mėgėjo kova prieš 
profesionalą. Taigi laimėti - jokių šansų. Bet dažnai mes susiduriame su 
tokiomis aplinkybėmis, kurių pakeisti negalime (jis -bendradarbis, kaimynas, 
giminė ir t. t). Ką daryti tokiu atveju? Štai keletas patarimų: 

1. Prisiminkite, kad „sunkus" žmogus elgiasi taip su visais (ne tik su 

jumis) ir nemanykite, kad įžeidimų jūs nusipelnote! 

2. Jokiu būdu nesivelkite į ginčą, nes vis tiek nieko nelaimėsite, o 

nuotaika bus sugadinta ir laikas - prarastas. 

3. Negrasinkite, nes jis atsakys tuo pačiu ir nekaltinkite, nes jis 

gindamasis puls. 

4. Nekalbėkite su juo iš aukšto ir nesižeminkite. 

5. Būkite tvirti, prisiminkite, kad geriausias ginklas - humoras bei 

kantrybė. 

Bendravimas ir savigarba 


Savigarba - dar vienas asmenybės aspektas, stipriai įtakojantis 
bendravimo ypatumus. Prisiminkime save tuomet, kai jaučiamės silpni, bejėgiai 
susidoroti su iškilusia gyvenime problema (neišlaikytas egzaminas, išsiskyrimas 
su mylimu žmogumi ir 1.1.). Tuomet ir mūsų bendravimas su kitais pasikeičia. 
Bet, laimei, pojūtis, jog esi nepajėgus siekti užsibrėžto tikslo ar įveikti kelyje 
atsiradusios kliūties dažniausiai esti laikinas. Kartais pakanka tik gerai 
išsimiegoti ar pailsėti savaitgalį ir vėl jausiesi „formoje". Tai būdinga 
žmonėms, kurie jaučiasi savo gyvenimo šeimininkais ir žino, kad labai daug 
kas gyvenime priklauso tik nuo jų pačių. Garsi šiuolaikinė psichologė V. Satir 
teigė, kad tai, kaip žmogus save įsivaizduoja ir kaip jis save vertina, galima 
pavadinti savigarba. 

Savigarba gali būti aukšta ar žema. Tai priklauso nuo aplinkos, kurioje 
formavosi asmenybė. Žema savigarba paprastai yra painių, negarbingų 
tarpasmeninių santykių šeimoje rezultatas. Dažnai tose šeimose vaikai 
nesijaučia psichologiškai saugūs, nes tėvų reikalavimai jiems nėra aiškūs ir 
nuoseklūs. Bendravimas čia dažniausiai pagrįstas baime ir grėsme. Taigi koks 
žmogus susiformuoja tokioje aplinkoje? Tai žmogus, kuris visą laiką su baime 
„laukia" pajuokos, apgaulės, pažeminimo ar įžeidimo. Jis ar ji dažniau tampa 
kitų blogo elgesio auka, dėl to nepasitiki kitais ir save izoliuoja, tampa 
apatiška(s), abejinga(s) sau ir kitiems. Tokiems žmonėms labai sunku 
savarankiškai žiūrėti į pasaulį ir nepriklausomai mąstyti. Todėl jie arba aklai 
paklūsta kitiems ir žeminasi, arba grubiai despotiškai pavergia kitus. Nuolatinė 
baimė, būdinga žemos savigarbos žmonėms, stumia juos į savigyną. Čia galime 
išskirti keturis elgesio tipus, būdingus žemos savigarbos žmonėms (V. Satir, 
1972). 

Taikdarys. Žmogus, kuris bendraudamas su kitais nuolat atsiprašinėja ir 
nieko nesiima daryti be kitų pritarimo. Jis laimingas vien dėl to, kad gali pabūti 
šalia jūsų. Taikdarys visada sutinka su kritika jo adresu ir yra dėkingas, kad iš 
viso su juo kalba: „kas gi aš toks kad su manim turėtų kalbėti?" Jis niekada 
nieko neprašo, nes vaikystėje jam buvo įskiepyta mintis, jog ko nors prašyti yra 
egoizmas. Visa jo laikysena sako, kad jis yra bejėgis ir auka. Jis trokšta 
vienintelio dalyko - kad aplinkiniai būtų laimingi bei patenkinti juo. Pats jis 
jaučiasi menkysta. Jis padarys viską, su viskuo sutiks, kad tik būtų taika ir 
ramybė. 

Kaltintojas. Tai žmogus, šalia kurio atsidūrę, būsite apkaltinti 
nemokšiškumu, nemandagumu, nejautrumu ar dar kuo nors. Jo laikysena 

demonstruoja, kad jis čia svarbiausias, kad jis čia šeimininkas. Aišku, jis 
jaučiasi vienišas ir nelaimingas, bet nuolat kartoja: „jei ne jūs (ar ne tu), viskas 
būtų puiku". Anksčiau, vaikystėje, jam buvo sakoma „nenusileisk, kovok". Ir 
šis žmogus tebekovoja... Jis kalba pakeltu balsu, dažnai rėkia, kartais grūmoja. 
Jis jaučiasi nieko vertas, bet pasijunta tvirčiau, kai stebi jam paklūstančius ir 
įbaugintus žmones. 

Kompiuteris. Tai ypač racionalus žmogus. Jo kalboje pilna 
nesuprantamų, tarptautinių žodžių, nesibaigiančių mokslinių išvedžiojimų. Jo 
kūno laikysena yra įtempta, be jokios emocinės išraiškos, o balsas 
monotoniškas, demonstruojantis šaltumą ir susikaupimą. Viduje toks žmogus 
jaučiasi pažeidžiamas, vienišas ir žemos savigarbos. Vaikystėje jis girdėdavo: 
„nedaryk kvailysčių, tu per daug protingas, kad klystum". Dabar, suaugęs, 
demonstruodamas protinius gebėjimus ir erudiciją, jis lyg pats save stengiasi 
įtikinti, kad jis šio to dar vertas. 

Nusišalinęs. Tai žmogus, kurį suvokiame kaip nuolat kvailiojantį arba 
kalbantį „ne į temą". Visa jo laikysena sako, kad jo mintys kažkur kitur. Ką jis 
bedarytų ar bekalbėtų, tai neturi nieko bendra su tuo, kas vyksta čia ir dabar. 
Vaikystėje jam buvo sakoma, kad jis nebūtų toks rimtas, neimtų taip visko į 
galvą ir gyventų, kaip jam išeis. Viduje jis jaučiasi niekam nereikalingas ir 
vienišas. Bendraudamas jis nereaguoja į klausimus ir jaučiasi visiškai 
nusišalinęs nuo situacijos, kurioje yra. 

Niekas nenori tokio blogo gyvenimo, teigia V. Satir. Žmonės gyvena 
taip tik todėl, jog nežino, kad gali būti kitaip arba nežino, kaip tai pakeisti. 

Aukštos savigarbos žmonės, augindami vaikus, namuose sukuria 
atmosferą, skatinančią aukštos savigarbos formavimąsi vaikuose. Tokios 
šeimos narių bendravimas būna aiškus ir garbingas, taisyklės - žmogiškos, 
nukreiptos į savitarpio supratimą, skatinančios kiekvieno šeimos nario 
asmenybės augimą. Ryšiai tarp visų šeimos narių yra natūralūs, atviri ir pilni 
pozityvių nuostatų bei gyvenimiškos jėgos. Koks yra žmogus, turintis aukštą 
savigarbą? Tai žmogus, kuris aplink save sukuria sąžiningumo, atsakingumo, 
atjautos ir meilės atmosferą. Pats jis jaučiasi svarbus ir reikalingas. Aukštos 
savigarbos žmogus jaučia, kad pasaulis tampa geresnis jau vien dėl to, kad jis 
gyvena jame. Jis pasikliauja savimi ir žino, kad visada sugebės priimti svarbius 
sprendimus savo gyvenime. Jei sunkią minutę reikėtų pagalbos, jis žino, kad 
galės kreiptis į kitus. Būdamas optimistas, jis geba įžiebti viltį ir pasitikėjimą 
kitiems žmonėms. Tai nereiškia, kad tokį žmogų visada lydi sėkmė. Tačiau, 
patekęs į keblią situaciją, jis ne tik nerimauja, bet ir ieško išeities. 

Savigarba, veikiama mūsų kintančios aplinkos ir patyrimo, formuojasi 
per visą gyvenimą. Be to, labai svarbi ir paties žmogaus pozicija. Mes daug ką 
galime pakeisti savo pačių pastangomis, ypač jei matome, kad ta ar kita savybė 
mums trukdo pasiekti užsibrėžto tikslo gyvenime. Yra išleista nemažai knygų, 
patariančių, kaip įveikti vidinius sunkumus. Be to, veikia nemažai prieinamos 
psichologinės pagalbos tarnybų. KTU, Socialinių mokslų fakultete prie 
Psichologijos katedros taip pat veikia nemokama psichologinė konsultacija 
studentams bei darbuotojams. Nepamirškime, kad visi mes galime jaustis 
laimingi, tik tam reikalingos veiklios mūsų pačių pastangos. 


Pasvarstykite: 


1. Prisiminkite savo pažįstamus žmones, kuriems būdingas choleriko, 
sangviniko, flegmatiko ar melancholiko temperamentas. Kokiu 
elgesiu jis pasireiškia? 

Koks jūsų pačių temperamentas? Kodėl taip manote? 

3. Ar pažįstate žmonių, kurių žema savigarba? Iš ko apie tai 
sprendžiate? 

4. Ar galėtumėte prisiminti savo susidūrimą su aukštos savigarbos 
žmogumi? Kas labiausiai jo elgesyje jums įsiminė? 

5. Ar kada nors bandėte keisti savo bendravimą su konkrečiu 
žmogumi? Pasisekė? O jei nepasisekė, tai, kaip jums atrodo, kodėl? 

9. KONFLIKTO PSICHOLOGIJA 


+ Ar konfliktas - gyvenimo norma? 

+ Ar gali konfliktas turėti teigiamas pasekmes? 

+ Kodėl kompromisas - ne visada tinkama konflikto sprendimo 
strategija? 

+ Kada verta pasitraukti iš konflikto? 

+ Konfliktas mano... viduje. Kas tai? 


Jeigu Jūs teigiate, kad niekad nekonfliktuojate - pasitikrinkite savo 
pulsą: greičiausiai išvis negyvenate... Turbūt supratote, ką norėjome pasakyti? 
Net ir labai ieškodami, sunkiai rastume žmogų, kuris nebūtų kada nors įsivėlęs į 
didesnį ar mažesnį konfliktą. Kai du žmonės pretenduoja į vieną ir tą patį, 
sutikime, konfliktas neišvengiamas. 

Jeigu konfliktai neišvengiami, kodėl gi neišmokus... gerai konfliktuoti? 


Truputis istorijos 


Konfliktais labiausiai domisi trys mokslo kryptys: psichologija, 
politologija ir sociologija, nors daugiau ar mažiau šias problemas liečia ir 
filosofija, pedagogika, istorija, karo mokslai, sociobiologija, netgi menotyra, 
matematika... Šiuolaikinė konfliktologija - reikšmingas teorinis ir taikomasis 
mokslas (vien JAV konfliktų problemas tyrinėja dešimtys tyrimo centrų; nuo 
XX a. 7-ojo dešimtmečio pabaigos ruošiami konfliktologijos bakalaurai ir 
magistrai). 

Psichologijos moksle galima skirti du stambius konfliktų tyrinėjimo 
laikotarpius - XX a. pradžią - 6-ąjį dešimtmetį ir 6-ojo dešimtmečio pabaigą - 
dabartinį laikmetį. Pirmuoju periodu konfliktas nebuvo išskirtas kaip atskiras 
tyrimo objektas, o buvo plačių koncepcijų (pvz., psichoanalizės ar 
sociometrijos) sudėtinė dalis. Psichologus daugiausia domino arba konflikto 
padariniai, arba konflikto priežastys, bet ne pats konfliktas. Antrojo periodo 
pradžioje susidomėta pačiu konfliktu: pradėta kurti konflikto psichologijos 
terminologija, ėmė ryškėti skirtingos konflikto sampratos. Trumpai 
apžvelgsime abiejų periodų svarbiausias kryptis (A. J. Ancupov ir A. I. Šipilov, 
1999), 

/laikotarpio kryptys: 

Psicho analitinė. S. Freud laikomas vienu pirmųjų žmogaus 
konfliktiškumo koncepcijos kūrėjų. Nors jis daugiausia domėjosi asmenybės 
vidiniais konfliktais (konfliktas - nuolatinis žmogaus dvasinio gyvenimo 
elementas), didžiausias S. Freud nuopelnas yra tas, jog tarpasmeninių konfliktų 
priežasčių jis patarė ieškoti pasąmonėje. S. Freud pasekėjas A. Adler teigė, kad 
konfliktai kyla asmenybei bandant išsivaduoti iš nepilnavertiškumo jausmo ir 
stengiantis dominuoti vieniems prieš kitus. K. Horney konfliktų šaltiniu laikė 
nepakankamą artimųjų, visų pirma tėvų, geranoriškumą individo atžvilgiu. E. 
Fromm tvirtinimu, tarpasmeniniai konfliktai kyla, kai žmogus negali realizuoti 
asmeninių tikslų ir poreikių. 

Etologinė. Nobelio premijos laureatas K. Lorenz - pirmasis 
mokslininkas, iškėlęs hipotezę, jog pagrindinė socialinių konfliktų priežastis - 
individo ir minios agresyvumas. Pagal jį, gyvūno ir žmogaus agresyvumas 
niekuo nesiskiria; agresija - nuolatinė gyvo organizmo būsena. 

Grupinės dinamikos. Buvo pasiūlyta elgesio dinaminės sistemos 
koncepcija: įtampa kyla tada, kai pažeidžiama pusiausvyra tarp individo ir 
aplinkos. Ši įtampa pasireiškia konflikto forma. Konflikto šaltiniu gali būti, 
pvz., grupės lyderio netinkamas veiklos stilius. Konflikto sprendimas - 
asmenybės motyvacijos ir individų tarpusavio sąveikos struktūros 
reorganizacija. 

Frustracijos - agresijos. Pasiūlyta nauja konflikto hipotezė: agresija 
visada kyla dėl frustracijos; agresyvaus elgesio atsiradimas rodo egzistuojančią 
frustraciją (frustracija - slegianti įtampa, nerimas, neviltis ar pyktis, 
atsirandantys dėl vidinių ar išorinių kliūčių trukdančių siekti tikslo). 

Elgesio. Konflikto priežasčių ieškoma ne tik biologinėje elgesio 
prigimtyje, bet ir socialinėje aplinkoje, kuri keičia įgimtas individo savybes. 

Sociometrijos. Tarpasmeniniai konfliktai kyla dėl Žmonių emocinių 
tarpusavio santykių jų tarpusavio simpatijų ir antipatijų. Visi konfliktai - nuo 
tarpasmeninių iki tarptautinių - gali būti išspręsti erdvėje „perstatant“ žmones 
pagal jų tarpusavio emocinį suderinamumą. 

Interakcionistinė. Laikoma, kad konflikto priežastys - socialinėje 
tarpusavio sąveikoje. Kylant individo nepasitenkinimui aplinka, atsiranda 
disharmonijos ir diskomforto pojūtis. Norėdamas juos panaikinti bei prisitaikyti 
prie aplinkos, individas imasi aktyvių veiksmų. Prisitaikymo proceso metu ir 
kyla konfliktai. 

Sociotropinė. Konfliktai neišvengiami, nes juos sukelia socialiniai 
instinktai - baimė, bandos jausmas, savęs įtvirtinimo poreikis ir kt. Šie 
instinktai paveldimi, todėl ir konflikto šaltiniai amžini. 


// laikotarpio kryptys: 

Teorinė - žaidimų. Šios krypties atstovai stengiasi sukurti universalią 
tarpusavio sąveikos konfliktinėse situacijose ir konfliktų sprendimo schemą. 
Įvairūs elgesio konfliktinėje situacijoje stiliai apibendrinti išskiriant du 
pagrindinius elgesio tipus - kooperatyvų ir konkurencinį. Konflikto pagrindas - 
nesuderinami tarpusavio sąveikos dalyvių tikslai. Didelis dėmesys teikiamas ir 
konflikto dalyvių motyvams. Konfliktai gali būti sprendžiami konstruktyviai ir 
destruktyviai. 

Organizacijos sistemų teorija. Tiria žmonių konfliktiško elgesio realiose 
situacijose stilius. Pagal nuostatų konkurento atžvilgiu ir tikslų siekimo derinį 
autoriai išskyrė penkias elgesio strategijas, kurios gali pasireikšti konfliktinėje 
situacijoje: konkurenciją, prisitaikymą, vengimą, kompromisą, 
bendradarbiavimą. 

Derybų proceso teorija ir praktika. Tai perspektyvi taikomosios 
psichologijos kryptis. Tyrinėtojai sprendžia dvi problemas: kas lemia 
konfliktuojančių pusių pasiryžimą pradėti derybas ir kaip turėtų vykti derybų 
procesas. Pastaroji problema ištyrinėta geriau. 


Konflikto samprata, tipai, sprendimas 


Geriausias būdas išspręsti konfliktą-jo išvengti. Mes visi esame girdėję 
šį posakį, tačiau gyvenimo patirtis rodo, jog ne visada pavyksta to principo 
laikytis: kai du žmonės vienu metu pretenduoja į vieną ir tą patį, konfliktas 
tampa neišvengiamas. 

Konfliktas - tai priešingų tikslų, interesų, pozicijų, nuomonių ar požiūrių 
susidūrimas, rimti nesutarimai, kurių metu žmogų užvaldo nemalonūs jausmai 
arba išgyvenimai. Konflikto terminas yra kilęs iš lotynų kalbos žodžio 
conflictus, kuris reiškia susidūrimą. 

Situacija vadinama prieškonfliktine, jeigu: 

+ esant priešpriešai (tikslų, interesų ir t. t.) mes neišgyvename neigiamų 
emocijų (pvz., diskusijų metu) 

+ nemalonūs jausmai yra išgyvenami, nors mes jų išoriškai neparodome ir 
atvirai neišsakome savo priešingų pozicijų. 

Beje, konfliktai - tai ne visada tai, kas yra „neteisinga“, agresyvu ir pan. 
Konfliktai gali atlikti ir teigiamą vaidmenį: 
+ konfliktas - santykių, procesų vystymosi šaltinis 
+ konfliktas - signalas asmenybei keistis 
+ konfliktas - galimybė suartėti 
+ konfliktas - galimybė „išelektrinti" įtemptus santykius. 


Pagrindiniai konfliktų tipai yra tokie: 
1. Vidiniai asmenybės konfliktai 
2. Socialiniai konfliktai: 

+  tarpasmeniniai 

+ tarpgrupiniai 

+ tarptautiniai. 


Bendravimo psichologija labiausiai domisi tarpasmeniniais konfliktais. 
Tačiau šio tipo konfliktai, jų motyvai yra paaiškinami lengviau, jeigu 
lygiagrečiai yra analizuojamos ir sunkios asmenybės situacijos, kurios 
tiesioginiai ar netiesiogiai veikia tarpasmeninius santykius. Todėl asmenybės 
konfliktams skirsime atskirą skyrelį. 


Vidinių asmenybės konfliktų tipai 


Jau minėjome, kad sunkios asmenybės situacijos įtakoja mūsų 
tarpasmeninius santykius. Sunkioms asmenybės situacijoms priskiriami vidiniai 
sunkumai, krizės ir konfliktai. Beje, paminėti sunkių situacijų tipai tik retais 
atvejais reiškiasi izoliuotai vienas nuo kito - dažniausiai jie tarsi 
„susisluoksniuoja" tarpusavy: vidiniai sunkumai provokuoja vidinius 
konfliktus; asmenybinės krizės nulemia naujų vidinių sunkumų atsiradimą ir 
pan. 

Vidiniai sunkumai - tai santykinai nesudėtingos asmenybės vidinės 
problemos: abejonės, neryžtingumas, nerasta išeitis, problemos sprendimo 
nebuvimas. Turbūt nerastume žmogaus, kuris kada nors nebūtų išgyvenęs 
vidinių sunkumų. 

Asmenybės krizės - ilgai trunkantys asmenybės gyvenimo periodai, 
kuriems būdingi ryškūs psichologiniai pokyčiai. Skiriamos raidos, neurotinės ir 
trauminės krizės. Galimas ir kitoks skirstymas (pagal veiklumo kriterijų): 
gyvenimo veiksmų krizės („nežinau, kaip toliau gyventi"); gyvenimo 
motyvacijos ir tikslų krizės („nežinau, dėl ko gyventi"), gyvenimo prasmės 

krizės („„nežinau, kam apskritai gyventi"). Krizės - tai sunkiausios asmenybės 
situacijos. 

Vidiniai asmenybės konfliktai apibrėžiami kaip aštrūs negatyvūs, 
išgyvenimai, atsiradę dėl užsitęsusios vidinių asmenybės struktūrų kovos ir 
atspindintys prieštaringus ryšius su socialine aplinka. Be to, dėl neigiamų 
asmenybės išgyvenimų uždelsiamas sprendimo priėmimas. Kas priskiriama 
vidinėms asmenybės struktūroms? Tai yra : 

Motyvai. Jie atspindi įvairaus lygio mūsų siekimus (poreikius, interesus, 
norus, potraukius ir 1.1.) ir gali būti išreiškiami sąvoka „noriu". 

Vertybės. Jos gali būti asmenybės (,„Man vertinga") arba priimtos mūsų 
vien todėl, kad šių vertybių prisilaikoma visuomenėje, arba jos yra kažkaip 
kitaip vertingos. Todėl pažymėkime šias vertybes sąvoka „reikia, reikalinga" 
(„Aš turiu"). 

Savivertė. Ji apibūdinama kaip individo reikšmingumas pačiam sau, kaip 
savų galimybių, savybių, savo vietos tarp kitų įvertinimas. Savivertė atspindi 
mūsų pretenzijų lygi, todėl yra lyg savotiška mūsų aktyvumo „žadintoja". 
Savivertę galima išreikšti sąvoka „galiu" arba „negaliu" („Aš esu"). 


Mūsų vidiniai konfliktai reiškiasi įvairiose sferose: 

kognityvinėje sferoje - Aš vaizdo prieštaringumu, žemesne savivertė, 
savo būsenos kaip psichologinio akligatvio vertinimu, abejonėmis dėl savo 
motyvų ir pan. 

emocinėje sferoje - emocine įtampa, neigiamais išgyvenimais 

elgesio sferoje - veiklos kokybės ir intensyvumo kritimu, pasitenkinimo 
veikla kritimu, negatyviu emocinio bendravimo fonu. 


Sutrikusi asmenybės adaptacija, psichologinio streso sustiprėjimas yra 
laikomi integruotais visų trijų sferų rodikliais. 

Priklausomai nuo to, kurios asmenybės struktūros „įsivelia" į vidinį 
konfliktą, skiriami tokie pagrindiniai vidinių asmenybės konfliktų tipai: 


1. Motyvaciniai konfliktai. Jie būna trejopi: 


+ Kai mes turime pasirinkti vieną iš dviejų vienodai patrauklių 
alternatyvų (klasikinis pavyzdys - Buridano asilo situacija: 
negalėdamas apsispręsti, iš kurios šieno kupetos ėsti, jis iš bado 
nudvėsė). 

+ Kai mes turime pasirinkti vieną iš dviejų vienodai nepatrauklių 
alternatyvų (ne vienam pažįstama situacija, kai „iš dviejų blogybių 
reikia pasirinkti mažesnę"). 

+ Kai tas pats tikslas, objektas turi ir patrauklių, ir nepatrauklių pusių 
(pvz., naujai siūlomas darbas yra geriau apmokamas, bet neįdomesnis 
- ką daryti?) 


2. Moralės (normatyviniai) konfliktai. "Tai konfliktai tarp noro ir 
pareigos, tarp „noriu“ ir „reikia" (pvz., noriu ir toliau gyventi laisvą studentišką 
gyvenimą, bet sukurta šeima atnešė daugybę „reikia"). 


3. Kognityviniai konfliktai. Jų priežastis - kognicijų (Žinių, 
įsivaizdavimų) prieštaringumas. Pvz., „žinau, kad rūkyti kenksminga" ir „žinau, 
kad aš rūkau". Ką daryti, kad nejausčiau disonanso? Protingiausia -mesti rūkyti 
(bet tam reikia valios!). „Žinau, kad aš nerūkau" puikiai derėtų prie anksčiau 
paminėto pirmojo teiginio. Tačiau dažniausiai pasirenkamas paprastesnis kelias 
- nuneigiama, pakeičiama pirmoji kognicija: „Žala sveikatai yra išgalvota, be to, 
nerūkydamas negalėčiau susidoroti su stresu ir t. t." Taip interpretavę pirmąjį 
teiginį, disonansą sumažiname iki minimumo arba išvis imame jo nejausti. 


4. Nerealizuoto noro arba menkavertiškumo komplekso konfliktai. Tai 
konfliktai tarp norų ir tikrovės, kuri blokuoja jų patenkinimą (pvz., noriu būti 
toks garsus, kaip Sabonis). 


5. Vaidmenų konfliktai. Šie konfliktai kyla, kai individas nesugeba 
suderinti kelių atliekamų socialinių vaidmenų, arba juos atlieka nekokybiškai ir 
dėl to išgyvena (pvz., dirbantis studentas). 


6. Adaptaciniai konfliktai. Jie pasireiškia kai nesutampa aplinkos 
reikalavimai ir žmogaus profesinės, fizinės ar psichologinės galimybės (pvz., 
dispečerio darbas reikalauja nuolatinės dėmesio koncentracijos, gero dėmesio 
paskirstymo ir perkėlimo. O tai būdinga ne kiekvienam). 


7. Neadekvačios savivertės konfliktai.  Savivertės  adekvatumas 
priklauso nuo to, kiek individas yra savikritiškas, kaip jis vertina savo sėkmes ir 
nesėkmes. Pretenzijų ir savo galimybių vertinimo išsiskyrimas sukelia 
nerimastingumą, emocinius sprogimus" (pvz., aukštos pretenzijos ir nuolatinės 
nesėkmės, stengiantis jas realizuoti). 


Aptarti asmenybinių konfliktų tipai glaustai nusakomi 9.1 lentelėje. 

Vidiniai konfliktai gali turėti teigiamų ir neigiamu padarinių, jie gali 
būti konstruktyvūs (produktyvūs, atveriantys perspektyvas) ir destruktyvūs 
(griaunantys asmenybės struktūras). Konstruktyviai sprendžiami konfliktai 
padeda mums tobulėti, formuoja adekvačią savivertę, gilesnį savęs pažinimą. 
Destruktyvūs konfliktai neretai perauga į gyvenimo krizes ir lemia neurotinių 
reakcijų susiformavimą. Dažni ir ilgai trunkantys vidiniai konfliktai menkina 
veiklos efektyvumą, gali stabdyti asmenybės raidą, mes imame nebepasitikėti 
savimi. Aštrūs vidiniai konfliktai žlugdo ir tarpasmeninius santykius, 
bendraudami tampame agresyvesni, nerimastingesni, dirglesni. 


9.1 lentelė. Pagrindiniai vidinių konfliktų tipai (A. J. Ancupov ir 
A. I. Šipilov, 1999) 









































Asmenybinės struktūros Vidinių asmenybės 
„noriu“ „reikia“ „galiu“ koniliktų rūšys 
(„Aš („Aš privalau“) („Aš esu“) 
noriu") || 8 —— J 
b 47 >< Motyvacinis konfliktas 
(tarp „noriu“ ir „noriu“) 
+417-—- p Moralės konfliktas 
"= 0 (tarp „noriu“ ir „„reikia“) 
I] ——— — > Nerealizuoto noro konfliktas 
L | 0 0 tarp „noriu“ ir „galiu“) 
i+4 Po Vaidmenų konfliktas 
i (tarp „reikia“ ir „reikia“) || 
| 17 ——-— i Adaptacinis konfliktas 
2 (tarp „reikia“ ir „galiu“) 
' ' Moattekvačios sav ivertės konfliktas 
(tarp „galiu“ ir „galiu“) 





Ypač daug problemų mums kyla tada, kai vidinis asmenybės konfliktas 
perauga į neurotinį konfliktą. Tai atsitinka tuomet, kai žmogui vidinis 
konfliktas yra labai svarbus, bet jis nieko negali pakeisti, neranda racionalios 
išeities iš susidariusios padėties. Jausdami nuolatinę įtampą, tampame dirglūs, 
nebekontroliuojame savęs, dirbame ir mokomės neproduktyviai. Dažniausiai 
skiriami tokie neurotinių konfliktų tipai: 

1. Įsterinis tipas: asmenybės aukštos pretenzijos nesiderina su realiomis 
aplinkos sąlygomis, su aplinkinių keliamais reikalavimais. 


2. Obsesinis-psichasteninis tipas: asmenybei būdingi prieštaringi poreikiai, 
kova tarp norų ir pareigos ir pan. 


3. Neurasteninis tipas: pasireiškia prieštaravimu tarp asmenybės galimybių 
ir tarp sau keliamų per didelių reikalavimų. Ne paskutinį vaidmenį čia vaidina 
ir aukšti dabartinio gyvenimo diktuojami reikalavimai žmogui. 


Vidinių asmenybės kontliktų profilaktika 

Štai keletas patarimų, kurie turėtų padėti nepakliūti į vidinių konfliktų spąstus: 

+  Nuspręskime, kas mums gyvenime yra vertinga, tikra. Gyvenimo principų 
laikymasis padeda išvengti daugelio situacijų, susijusių su abejonėmis, sąžinės 
priekaištais ir pan. 

+ Kita vertus, per didelis pastovumas, ištikimybė sau gali reikštis ir kaip 
inertiškumas, konservatyvumas, silpnumas, nemokėjimas prisitaikyti prie 
pakitusių sąlygų. Jei mums pavyks rasti jėgų savyje pakeisti įprastą 
nebeproduktyvų egzistavimo būdą, tai vidinius prieštaravimus įveiksime žymiai 
lengviau. Būkime lankstūs. Realiai vertinkime situaciją ir, jei reikia, keiskimės. 

+ Nusileisdami smulkmenose, nedarykime, kad tai taptų taisykle. Tarpusavy 
turi derėti stabilios nuostatos, elgesio schemos ir adaptyvumas, lankstumas. 

+ Tikėkimės geriausios įvykių eigos. Optimizmas gyvenime - svarbus 
asmenybės psichinės sveikatos rodiklis. 

+ Nebūkime savo norų vergai. Blaiviai vertinkime savo galimybes įgyvendinti 
tuos norus. 

+  Mokykimės valdyti savo emocines būsenas, valią. 

+ Nepamirškime vis pakoreguoti savo socialinių vaidmenų hierarchiją. 
Stengdamiesi realizuoti visas visų vaidmenų funkcijas, atsižvelgti į aplinkinių 
žmonių pretenzijas, neišvengiamai įklimpsime į vidinį konfliktą. 

+ Labai svarbu - adekvati savivertė. Per žema arba per aukšta savivertė dažnai 
susijusi su nenoru arba su nemokėjimu pripažinti sau svarbius dalykus. Toks 
vertinimo disonansas anksčiau ar vėliau atves į vidinį konfliktą. 

+ Nekaupkime problemų, nenukelkim jų „į vėliau", neužimkim stručio 
pozicijos - „galva smėlyje". Antra vertus, nesigriebkim visų problemų spręsti 
iškart, išskirkime prioritetus. 

+ Stenkimės nemeluoti. Jei negalim pasakyti tiesos - geriau išsisukim nuo 
tiesioginio atsakymo: pakeiskim pokalbio temą, nuleiskim negirdomis, 
išsisukime pajuokavimu... Melas gali sukelti kaltės jausmą, negatyvius 
išgyvenimus, tarpasmeninio bendravimo nesklandumus. 

+ Filosofiškai žiūrėkim į gyvenimo nesėkmes. Gal kitą kartą pasiseks... 


Vidinių asmenybės konfliktų sprendimas 


Jau minėjome, kad vidinis konfliktas gali būti išspręstas konstruktyviai ir 
destruktyviai. Konstruktyvus sprendimas grąžina žmogui dvasinę pusiausvyrą, 
dingsta įtampa, veikla tampa efektyvesnė. Mes esame skirtingi, todėl labai 
skiriasi ir mūsų pasirenkamos konfliktų sprendimo strategijos: vieni pasineriame 
į ilgalaikius apmąstymus, kiti tuoj imamės veikti, treti -„skęstame" savo 
emocijose. Ko gero, netgi nėra vieno teisingo recepto: kiekvienas turime 
susikurti savą vidinių konfliktų sprendimo stilių, išmokti konstruktyviai žiūrėti į 
juos. Beje, skirtingo temperamento žmonės skiriasi pasirenkamais konfliktų 
sprendimo būdais. Cholerikai paprastai viską sprendžia greitai, jiems geriau 
pralaimėjimas nei užsitęsęs neapibrėžtumas. Melancholikai ilgai svarsto, mąsto 
nesiryždami imtis veiksmų. Taigi /emperamentas įtakoja vidinio konflikto 
sprendimo dinamiškumą: išgyvenimų kilimo greitį, jų stabilumą, individualų 
ritmą, intensyvumą ir 1.1. 

Lyties faktorius taip pat svarbus konflikto strategijų pasirinkimui. Vyrai 
racionalesni, kylant vis naujiems vidiniams konfliktams, jie linkę sukaupti šių 
konfliktų sprendimų „rinkinį“, tačiau nelinkę grįžti prie ankstesnių išgyvenimų. 
Moterys kaskart iš naujo kenčia, sukauptą patirtį jos lyg ir naujai išgyvena, 
ieškodamos galimų naujo vidinio konflikto sprendimo būdų. 

Vidinius konfliktus paprastai mes sprendžiame „įjungdami" savo 
psichologinius gynybos mechanizmus. Gynybos mechanizmų terminą pirmą 
kartą 1394 m. pavartojo austrų psichiatras S. Freud. Psichologinė gynyba - tai 
normalus, kasdien „dirbantis" psichikos mechanizmas. Psichologinės gynybos 
mes tiesiog išmokstame gyvenimo bėgyje. Šie mechanizmai mums padeda 
sukontroliuoti savo emocijas, kai patirtis pakužda, kad emocijų išgyvenimas ar 
demonstravimas gali turėti neigiamus padarinius. Psichologinė gynyba padeda 
palaikyti Aš vaizdo stabilumą, išsaugoti savigarbą. Taigi gynybos mechanizmai 
gina mus nuo nerimo, kaltės jausmo, nepriimtinų impulsų, vidinių konfliktų. 

„nepastebėk šito“ Neigimas - vienas anksčiausiai 
susiformuojančių ir paprasčiausių gynybos 
mechanizmų. Neigdamas žmogus elgiasi taip, 
tarsi nebūtų baimės šaltinio arba jis būtų netikras. Žmogus 

tarsi nenori pastebėti to, kas gali sukelti baimę, nerimą, kaltės jausmą. 
Neigimas padeda sulaikyti savo neigiamas emocijas patekus į sunkią situaciją. 
Prarandama adekvataus elgesio galimybė, nors pavojus ir nesumažėja. Tai 
infantilus mechanizmas, nes neieškoma sprendimo, o apsiribojama problemos 
ignoravimu. 






Projekcija - nesąmoningas savo neigiamų 
savybių, jausmų, elgesio motyvų priskyrimas 
kitam individui. Projekcija pasireiškia perdėtu 
asmens pastabumu, jautrumu toms žmonių savybėms, kurias turi jis pats ir 
kurios yra nepriimtinos pačiam (pačiai). 


„apkaltink“ 


Regresija - ankstyvoje vaikystėje 
susiformuojantis mechanizmas, padedantis 
užgniaužti nepasitikėjimą savimi ir 
nesėkmės 

baimę. Pasireiškia nebrandaus elgesio stereotipais (pvz., nagų kramtymu). 
Regresija reiškiasi nesąmoningas žmogaus siekimas susilaukti aplinkinių 
dėmesio ar priversti kitus išspręsti jo problemas. 


„gailėkis“ 


Pakeitimas - gynybos mechanizmas, kai 

priešiškumas, agresyvumas nukreipiamas nuo 

stipresnio ar reikšmingesnio subjekto į kitą 

asmenį, objektą ar į save (pvz., tėvų supykintas 
vaikas daužo žaislą, bet nepuola tėvų). Nesąmoningai pykčio objektas 
pakeičiamas tada, kai traumuojantis šaltinis taip pat gali atsakyti agresyvumu 
arba atstūmimu. 


Išstūmimas - sąmoningas psichinių reiškinių 

šalinimas iš sąmonės. Jis padeda sumažinti 

nerimą arba kaltės jausmą, palaikyti teigiamą 

savęs vertinimą. Iš sąmonės išstumti reiškiniai 
niekur nedingsta, jie egzistuoja pasąmonėje ir veržiasi atgal į sąmonę įvairiais 
būdais (pvz., sapnais). 

Izoliacija - nesąmoningas atsiribojimas nuo 
skausmingų, nerimą keliančių jausmų. Individas 
prisimena traumuojančias situacijas, nemalonius, jį 
varginančius įvykius ir nepatiria su tais įvykiais 


„Rejausk to“ 





susijusių emocijų, nerimo. 


Introjekcija - kitų žmonių vertybių, charakterio 
bruožų perėmimas siekiant išvengti grėsmės iš jų 
pusės (pvz., vaikas perima tėvų požiūrį, paauglys 
vertina tai, ką vertina jo bendraamžiai). 






„nežinok, iš kur 


tai“ 


Intelektualizacija - abstraktus emocinių problemų 
nagrinėjimas, jų perkėlimas į teorinę plotmę, 
atsiribojimas nuo savo emocinių problemų 
pasineriant į intensyvią intelekto veiklą (pvz., 
ieškoma situacijos pliusų ir minusų, šie aspektai 
analizuojami ir t. t.). Toks problemų nagrinėjimas turi aiškų tikslą - individui ima 
atrodyti, kad jis valdo situaciją. Šis mechanizmas išsivysto ankstyvoje 
paauglystėje. 





„suteik naują 
prasmę“ 


Sublimacija - išstumtų nepriimtinų potraukių, 
jausmų, minčių (seksualinių ar agresyvių) 
nesąmoningas transformavimas ir patenkinimas 
socialiai priimtinu būdu (pvz., kūryba, moksliniai 
tyrinėjimai, profesionalus boksas ir kt.). 
Sublimacija padeda išvengti nerimo, kurį kėlė nepriimtinas potraukis ir suteikia 
pasitenkinimą, kitų žmonių pripažinimą. Sublimacija -intelektualizacijos sudėtinė 
dalis. 





„transformuok 


EETS 


tai 






Racionalizacija - panašių į tiesą priežasčių radimas, 
siekiant paaiškinti savigarbai kenkiančius savo 
„rask poelgius, norus (pvz., nuvertinama tai, kas 
pateisinimą“ nepasiekiama individui - pasakėčios apie lapę ir 
„neprinokusias" vynuoges principų; likimo, 
susiklosčiusių aplinkybių sureikšminimas; kenkimo kitam pateisinimas - „vardan 
jo gerovės" ir pan.) Žmogus paprastai tiki savo aiškinimu, nelaiko jo 
racionalizacija. Racionalizacija - taip pat intelektualizacijos sudėtinė dalis. 








Atvirkštinis reagavimas - toks gynybinis 
mechanizmas, kai žmogus savo elgesiu 
„paversk tai demonstruoja 


priešingu“ 

visiškai priešingas nuostatas, kurios iš tikrųjų jam yra nebūdingos. 
Neįsisąmoninta neapykanta paverčiama demonstratyvia meile, sadistiniai 
impulsai - užuojauta. Taigi socialiai nepriimtini poreikiai pakeičiami priimtinais 
(pvz., nejausdama tikros meilės, motina perka vaikui gražiausius drabužius, 
žaislus. Tokiu būdu nesąmoningai bandoma sau įrodyti, kad ji visai nebloga 
motina ir pasislėpti nuo galimos neigiamos aplinkinių žmonių reakcijos). 


Kompensacija - nesąmoningas arba sąmoningas 

individo siekimas įveikti savo menkavertiškumo 

jausmą, realizuojant savo tikslus kokioje nors 
gyvenimo srityje. Menkavertiškumo jausmas kartais kompensuojamas 
fantazijomis, svajonėmis. 
Identifikacija - nesąmoningas Žmogaus 
susitapatinimas su kitu žmogumi, žmonių grupe, 
kai tuo siekiama išsaugoti ryšius su žmogumi ar 
grupe ir pakelti savivertę. Identifikacija - trys 
glaudžiai susiję psichiniai procesai: pirma, 
emociniais ryšiais pagrįstas susitapatinimas, tam 
tikros grupės normų, vertybių perėmimas; antra, požiūris į kitą žmogų kaip į savo 
paties tęsinį, savo bruožų, jausmų, norų priskyrimas jam; trečia, savęs 
įsivaizdavimas kito vietoje, įsigyvenimas į kito žmogaus pasaulį, perėmimas 
svarbių kitam žmogui vertybių. Identifikacija gali būti laikoma kompensacijos 
mechanizmo sudėtine dalimi. 










„būk kaip jis, nes 
kitaip neteksi jo“ 


Fantazija - bėgimas nuo realių problemų 
susijusių su vidiniu konfliktu, į vaizduotę. 
Fantazavimas - kompensacijos mechanizmo 
sudėtinė dalis. 


Gynybiniai mechanizmai, kurių paskirtis - padėti žmogui adaptuotis ir 
išspręsti asmenybinius konfliktus, tam tikromis sąlygomis gali sukelti priešingą 
efektą - dezadaptaciją ir nesibaigiantį konfliktą. Toks gynybinių mechanizmų 
nevienareikšmiškumas susijęs su tuo, jog dažniausiai jie susiformuoja kaip 
ankstyvųjų gyvenimo tarpsnių konfliktų produktas. Todėl psichologinė gynyba 
vėlesniuose konfliktuose ne visada būna efektyvi: per didelis gynybiškumas 
rodo nesugebėjimą pripažinti tikrovės tokios, kokia ji yra iš tikrųjų Tai trukdo 
mums bendrauti ir realizuoti save. 

Tarpasmeninių konfliktų tipai ir struktūra 


Priminsime, jog socialiniams konfliktams priskiriami: 
+  tarpasmeniniai 
+ tarpgrupiniai 
+ tarptautiniai konfliktai. 


Šiame skyrelyje kalbėsime apie kasdieniame gyvenime aktualiausius - 
tarpasmeninius - konfliktus. 

Dėl ko dažniausiai kyla tarpasmeniniai konfliktai? Viena dažniausiai 
pasitaikančių konfliktų priežasčių - nesugebėjimas pažvelgti į situaciją 
lanksčiai, be išankstinių nuostatų. Į konfliktus su aplinkiniais lengviausiai 
įsivelia užsispyrę, inertiški žmonės, nepakenčiantys prieštaraujančio elgesio. 
Konfliktiški yra ir tie žmonės, kurių pagrindinis gyvenimo tikslas - bet kokia 
kaina iškovoti aplinkinių pripažinimą, užimti prestižinę vietą visuomenėje. 
Konfliktams palankios sąlygos ir tuomet, kai yra keliami nerealūs reikalavimai 
aplinkai, sąlygoti per didelio savojo Aš idealizavimo. Tokiu atveju žmogus ima 
jaustis pranašesnis už kitus, mano esąs teisuolis, neklystantis, galintis 
nurodinėti. Konfliktus taip pat gali sąlygoti pernelyg didelis konformizmas (D. 
Krech ir R. S. Crutchfield, 1992). 

Liepsnojant konfliktui, galimybė lengvai susitaikyti - itin menka. 
Konfliktuodami turime tikslą atstatyti pažeistą savąją vertę, todėl nusileisti 
priešininkui yra sunku. Dažniausiai manome, jog nusileisdami liksime 
pažeminti, todėl už savigarbą kovojame, deja, ne visada etiškomis 
priemonėmis. 

Konflikto atomazgą nutolina ir kiti veiksniai.  Konfliktuodami 
prarandame laiko perspektyvą, telkiame dėmesį tik į tai, kas vykta dabar. Mūsų 
mąstymas pasidaro fiksuotas: ginčydamiesi naudojamės vis tais pačiais 
argumentais, nesistengiame į situaciją pažiūrėti nauju aspektu. 

Tyrimai rodo, kad žmonės situaciją ima vertinti kaip konfliktinę, jeigu 
įžvelgia tris dalykus: 

1. Tam tikrą tipišką tarpusavio sąveiką, elgesi („kovoja tarpusavy", „nori 
pasiekti savo", „nori įrodyti savo tiesą", „rašo skundus" ir 1.1.); 

2.  Egzistuojančius prieštaravimus („nori skirtingų dalykų", „skirtingi 
interesai", „skirtingi tikslai" ir 1.1.); 

3. Tam tikras emocijas („išgyvena", „kenčia“, „jaučia nervinę įtampą", 
„nusiteikęs karingai" ir 1.1.). 

Įvairiu pagrindu skiriami tokie tarpasmeninių konfliktų tipai: 


Pagal poreikius: 

1. Išteklių - kai konfliktai kyla dėl materialių gėrybių; 

2. Statuso ir vaidmenų - konfliktai kyla nepasidalijus valdžia, įtakos 
sferomis, dėl socialinių vaidmenų neatlikimo ir pan., 

Idėjų, normų, principų konfliktai. 


Pagal gyvenimo sferą: 
1. Šeimos, 
2. Darbo, 


3. Buitiniai, 

4. Politiniai ir 1.1. 

Pagal pozityvių ir negatyvią konflikto elementų santykį: 
1. Konstruktyvūs, 

2. Destruktyvūs. 


Pagal trukmę: 

1: Trumpalaikiai, 

2. Ilgalaikiai, 

3. Užsitęsę, patekę į akligatvį. 


Pagal pavaldumą: 

1. Horizontalūs - tarp vienodo statuso individų, 

2. Vertikalūs - tarp pavaldinio ir vadovo, 

3. Diagonalus - tarp vadovo ir netiesiogiai jam pavaldaus žemesnio 
statuso asmens. 


Pagal emocinę įtampą: 
1. Aukštos įtampos, 
2. Vidutinės įtampos, 
3. Žemos įtampos. 


Pagal intensyvumą: 

1. Aukšto intensyvumo, 

2. Vidutinio intensyvumo, 

3. Žemo intensyvumo. 

Pagal nukreiptumą: 

1. Tiesioginiai - nukreipti į mus, 

2. Šalutiniai - tiesiogiai mūsų neliečia, tačiau vis tiek žeidžia. 

Pagal konflikto sukėlėją: 


1. Aktyvus - patys išprovokuojate konfliktą, 
2.  Pasyvūs - išgyvenate kito individo sukeltą konfliktą. 


Pagal konflikto kontrolę: 
1. Kontroliuojami, 
2. Nekontroliuojami. 


Yra ir daugybė kitokių skirstymų. Beje, taip galima skirstyti ir 
tarpgrupinius, ir tarptautinius konfliktus. 


Konflikto struktūra 
Kiekvienas konfliktas turi tam tikrą objektyvų turinį: 


1. Konflikto dalyviai: 

+ Pagrindiniai konflikto dalyviai, kartais dar vadinami konkurentais, 
priešininkais. Dažnai konflikte galima rasti asmenį, pradėjusį konfliktą - 
iniciatorių (tačiau konflikto iniciatorius nebūtinai yra neteisus!). Svarbus yra 
konfliktuojančių pusių statusas, kurį nusako savo tikslų realizavimo galimybių 
lygis, individo „jėga“, išreiškiama jo fizinėmis, materialinėmis, socialinėmis, 
intelektualinėmis galimybėmis, žiniomis, įgūdžiais, jo socialine patirtimi, 
socialiniais ryšiais. 

+ Konfliktuojančius palaikantys individai ar grupės (koalicijos). 

+ Kiti dalyviai. Asmenys, kurie retkarčiais būna susiję su konfliktu, 
įtakoja jį. Pvz., kurstytojas, pastūmėjęs asmenį į konfliktą. Vėliau jis konflikte 
gali ir nebedalyvauti. Organizatorius - asmuo, planuojantis konflikto eigą, jo 
rezultatus ir pan. 

2. Konflikto objektas. Objektyviai egzistuojančios ar įsivaizduojamos 
problemos, dėl kurios kilo konfliktas, priežastis, branduolys. Konflikto objektu 
gali būti materialinė, socialinė ar dvasinė vertybė, kurios siekia abu oponentai. 

3. Aplinka. Sąlygos, kuriose vyksta konfliktas, kitaip tariant, tai mikro 
ir makroaplinka. Aplinkos įvertinimas leidžia analizuoti konfliktą kaip socialinę 
situaciją. 

Kiekvienas konfliktas taip pat turi ir psichologini turinį: 1. Motyvai - vidinė 
paskata pradėti konfliktą, siekiant patenkinti savo poreikius. Kartais būna gana 
sunku nustatyti tikruosius konflikto motyvus, 

kadangi jie gali būti slepiami. Mūsų „aktyvintojais" konfliktinėje situacijoje 
gali būti ir interesai, vertybės, tikslai. 

2. Konfliktinis elgesys - konflikto dalyvių priešingos krypties veiksmai. 
Konfliktinis elgesys turi tam tikrus savo principus (pvz., jėgų ir laiko ekonomija, 
„smūgiavimas" į pažeidžiamiausią oponento vietą ir pan.), strategijas ir 
taktikas. Jas plačiau aptarsime vėliau. 


Konflikto dinamika 


Konflikto eigą nusako dvi pagrindinės sąvokos: konflikto etapai ir 
konflikto fazės. 

Konflikto etapai parodo konflikto raidos (nuo jo kilimo iki išsprendimo) 
esminius momentus. Paprastai skiriami penki etapai: 


1. Konfliktinės situacijos atsiradimas. 

2. Konfliktinės situacijos suvokimas, įsisąmoninimas. Kaip išoriškai tai 
pasireiškia? Pasikeičia mūsų nuotaika, pradedame riboti kontaktus su 
potencialiu „priešininku", pasidarome negeranoriški savo oponentui. 

3. Atviros konfliktinės sąveikos pradžia. Kuris nors iš oponentų, 
įsisąmoninąs konfliktinę situaciją imasi aktyvių veiksmų (įspėjimų, pareiškimų, 
grasinimų ir pan.). Savaime suprantama, konflikto iniciatorius greit sulaukia 
atsakomųjų veiksmų. 

4. Atviro konflikto plėtra. Aktyviai reiškiamos savos pozicijos ir 
reikalavimai. 

5. Konflikto išsprendimas. 


Konflikto fazės glaudžiai siejasi su konflikto etapais. Skiriamos keturios 
fazės, kurios konflikto metu cikliškai gali pasikartoti keletą kartų: 


1. pradinė fazė 

2. kilimo fazė 

3. konflikto pikas 
4. kritimo fazė. 


Beje, kuo daugiau ciklų konflikto metu pasikartoja, tuo kaskart 
menkesnės galimybės jį išspręsti. 

Kaip tarpusavyje susiję konflikto etapai, konflikto fazės ir konflikto 
sprendimo galimybės? Pažiūrėkite į 9.2 lentelę. 

9.2 lentelė. Konflikto fazių ir etapą santykis 


Konflikto fazė Konflikto etapas Galimybė 
išspręsti konfliktą 
(46) 


Pradinė Konfliktinės situacijos atsiradimas. 


Konfliktinės situacijos suvokimas, 
įsisąmoninimas. 
Atviros konfliktinės sąveikos pradžia 


Pikas. —— [Anro konfikto plėtra 
Kaimo [TTT ke 





Tarpasmeninių konfliktų sprendimas 


Strategijos 


Dabar pakalbėsime apie tai, kaip mes sprendžiame konfliktus, t. y. 
kokias pasirenkame konflikto strategijas. Paprastai skiriamos penkios 
strategijos: 

+ Rungtyniavimas (dar vadinama konkurencija, laimėti - pralaimėti). 
Pirmiausia stengiamasi patenkinti savus interesus, kitai pusei primetamas sau 
palankus sprendimas. Tačiau ši strategija retai atneša ilgalaikius rezultatus, 
kadangi pralaimėję mes pradedame priešintis mums primestam sprendimui, 
sabotuojame jį. Šiandien pralaimėję, rytoj galime nebenorėti bendradarbiauti. 
Šią strategiją tikslinga taikyti tada, kai turintis valdžią asmuo vardan grupės 
saugumo ar gerovės eliminuoja priešiškai nusiteikusį grupės narį; kai 
sprendimą reikia priimti greitai ir tam turima pakankamai valdžios; kai 
jaučiama, kad kito pasirinkimo nėra, o ir prarasti nebėra ką; kai situacija 
kritiška ir reikia reaguoti žaibiškai (G. G. Scott, 1987). 

+ Prisitaikymas (dar vadinama nuolaida, nuslopinimas). Priimama 
oponento pozicija, savi interesai neginami. Siekdami bet kokia kaina palaikyti 
gerus santykius su oponentu, nuneigiame konflikto egzistavimą. Beje, kartais 
tai būna svarbiau nei savų interesų gynimas. Ši strategija tinkama tuo atveju, jei 
konfliktas nėra gilus, rimtas: neretai oponentas įvertina tai, kad mes 
neeskalavome konflikto ir palaikėme draugiškus santykius; tokie konfliktai 
greitai užgęsta patys. Prisitaikymas tinka ir tada, kai konflikto baigtis ypatingai 
svarbi mūsų oponentui, o mums - nelabai; kai šansai apginti savo interesus yra 

labai menki. Ši strategija netinkama, jei konfliktas yra rimtas. Nepatariama 
taikytis prie kito ir tada, jei oponentas visiškai to neįvertina, nori paversti 
prisitaikymą taisykle, neatsako geranoriškumu. 

+ Vengimas (dar vadinama pasitraukimas, neveiklumas). Konflikto 
dalyviai nesiima jokių aktyvių veiksmų, neginamos savos teisės, su niekuo 
nesitariama dėl sprendimo. Iš konflikto pasitraukiama emociškai (pvz., tylima) 
arba fiziškai (pvz., išeinama iš patalpos). Tokiu būdu iš savęs atimama 
galimybė paveikti situacijos eigą. Be to, oponentas gali dar labiau pakelti savo 
reikalavimus; gali būti ir taip, kad mūsų pasitraukimas sukels atsakomąjį 
pasitraukimą, ir problema išvis bus nebesprendžiama; tikėtina, kad mums 
pasitraukus, problema išaugs dar labiau. Niekada nenaudokite vengimo 
strategijos kaip bausmės oponentui. Ši strategija pateisinama tada, kai 
konfliktas neliečia tiesioginių mūsų interesų ir mes nenorime tuščiai eikvoti 
jėgų; kai mūsų nedalyvavimas jame neįtakoja konflikto raidos ir baigties. 
Vengimo strategija tinkama ir tada, kai tokiu būdu galima atkreipti dėmesį į 
užsitęsusią krizę; kai esame beviltiškoje padėtyje. Kai imame jaustis neteisūs, 
taip pat esame linkę pasirinkti vengimą... (G. G. Scott, 1987). 

+ Kompromisas. Tai abipusės nuolaidos. Neretai „dalijimas pusiau" 
laikomas teisingiausiu sprendimu. Iš tikro ši strategija taikytina tik tada, kai 
oponentų interesai yra visiškai nesuderinami; kai sprendimą reikia rasti labai 
greitai; kai kiti bandymai spręsti problemą buvo neefektyvūs; kai mums 
svarbiau yra išlaikyti bendravimo galimybę, negu pilnai apginti savo interesus. 
Tačiau jei kompromiso buvo griebtasi iškart, gerai neišanalizavus kitų galimų 
sprendimų, tai gali būti toli gražu ne pats optimaliausias konflikto sprendimo 
variantas. Juk viena iš pusių galėjo būti nerealiai „išpūtusi" savo reikalavimus, 
tad nuolaidos jai būtų visai neskausmingos. Kitas netinkamo kompromiso 
naudojimo pavyzdys - kai „pusinis“ sprendimas gana greitai ima nebetenkinti 
abiejų pusių ir jo imama nebesilaikyti. 

+ Bendradarbiavimas (dar vadinama /aimėti-laimėti) = Tai 
sėkmingiausia strategija: mes aktyviai dalyvaujame konflikto sprendime, 
giname savo interesus, atsižvelgiame į oponento pageidavimus, randame abi 
puses tenkinantį sprendimą. Ši strategija ypač naudotina tada, kai problemos 
sprendimas labai svarbus abiem pusėms; kai su oponentu mus sieja ilgalaikiai ir 
artimi ryšiai; kai abi konfliktuojančios pusės sugeba išdėstyti savo interesų 
esmę ir išklausyti priešingą nuomonę. 

Apie šią strategiją pakalbėkime kiek plačiau. Pagrindinis principas yra 
toks: "Aš noriu laimėti, bet taip pat noriu, kad ir tu laimėtum". Ar tai įmanoma? 
Paimkime patį paprasčiausią pavyzdį. Sakykime, dviems žmonėms reikia 

pasidalinti apelsiną. Per daug nemąstydami, jūs turbūt pasiūlytumėte jį 
perpjauti pusiau (kompromisas). Galbūt išgirstumėte ir tokį pasiūlymą: vienam 
iš jų griebti apelsiną ir pabėgti (strategija "laimėti-pralaimėti"). O ką daryti, kad 
būtų įgyvendintas principas "laimėti-laimėti"? 

Pirmiausia reikėtų sužinoti, kam šiems žmonėms reikalingas apelsinas. 
Kitais žodžiais sakant, reikėtų išsiaiškinti, kodėl jie nori to, ko nori. Mūsų 
atveju gal išaiškėtų, jog vienas žmogus labai ištroškęs ir tuoj susispaus apelsino 
sultis į burną, o kitas šiandien keps tortą, į kurį dedama apelsino žievelės. 
Išsiaiškinus poreikius ir tikslus, galima sustabdyti daugelį konfliktų, jiems dar 
neįsiliepsnojus. 

Antra,  konfliktinėje situacijoje visada  išsiaiškinkite ne tik 
konfliktuojančiųjų tikslus, bet ir poreikius. Mūsų pateiktame pavyzdyje 
ištroškusio žmogaus tikslas - gauti apelsiną ir išgerti jo sultis, o jo poreikis - 
atsigerti. Tad gal jam tiktų kitos sultys, arbata, kava? Gal būt jis mielai už tai 
atiduotų apelsiną. 

Ką daryti, jei konfliktuojančiųjų poreikiai sutampa? Pvz., gal mūsų 
atveju tiktų kompromisinis sprendimas (sultis pasidalinti per pusę), o gal vienas 
žmogus atiduotų kitam visas sultis, jei mainais gautų už tai kitokių sulčių ir 1.1. 

Dar viena svarbi pastaba: principas „laimėti-laimėti" bus efektyvus tik 
tuomet, jei kitų žmonių vertybės jums bus svarbios tiek pat, kiek ir jūsų paties. 
Padarykite savo priešininką sąjungininku. 

Taigi strategiją „laimėti-laimėti" sudaro šeši pagrindiniai žingsniai (L. 
S. Večer, 1996): 

I Žingsnis. Kontroliuokite emocijas, pakvieskite tai padaryti ir savo 
oponentą: „Aš žinau, kad tu sudirgęs. Aš sudirgęs ne mažiau nei tu. Bet jei mes 
norim išspręsti problemą, mes turim emocijas „atidėti 1 šalį". Ar tu tam 
pasirengęs?" Parodykit žmogui, jog jūs norite atsikratyti neigiamų emocijų ir 
tik tada judėti toliau. 

77 žingsnis. Pasiūlykite taisykles, kurių turėtų laikytis abi pusės, 
spręsdamos konfliktą: atidžiai išklausyti vienas kitą, nepertraukinėti, nepykti ir 
nereikšti priešiškumo, net jei nesutinkama su girdėtais teiginiais, gerbti vienas 
kitą, stengtis suprasti priešingą nuomonę. Būtina atskiri žmones nuo 
problemos, t. y. atakuoti problemą, o ne oponentą. Būkite „kieti" problemos 
atžvilgiu ir „minkšti“ - oponentui. Jei oponentas nesilaiko šių taisyklių, 
vadinasi, jis nėra geranoriškas arba dar neatsikratęs neigiamų emocijų: teks 
grįžti į I žingsnį. Jei tai negelbsti, turbūt teks rinktis vengimo, prisitaikymo ar 
rungtyniavimo strategiją. 

71) žingsnis. Pozicijų išsiaiškinimas: išsakomos nuomonės, požiūriai, 
vertinimai, pageidavimai. Sutelkite dėmesį į interesus, o ne į poziciją; ieškokite 
bendrų su oponentu interesų ir aiškinkite savo interesus. Būtinai pripažinkite 
oponento interesus problemos dalimi, nenuneikite jų. Pažvelkite į situaciją 
oponento akimis (bet tai nereiškia, kad turite sutikti su jo požiūriu). Venkite 
sprendimų apie oponento jausmus, viltis, veiksmus; nekritikuokite. Net jei pats 
būsite kaltinamas ir kritikuojamas, nugalėkite atsakomosios atakos arba 
gynimosi pagundą. Oponentui parodykit, kad jo dalyvavimas problemos 
sprendime yra svarbus; negailėdami jam priskirkite gerų abipusių idėjų 
nuopelnus. Tai bus gera terpė tolesniam bendravimui. Patartina nekelti labai 
aukštų reikalavimų. Tačiau ką daryti, jei taip nesielgia jūsų oponentas? Išlikite 
tvirti ir pasakykite, kad jūs norite rasti garbingą sprendimą. Į tai dažnai 
sureaguojama, nes teisingumo ir garbingumo bendravime siekia daugelis. 

IV žingsnis. Nustatykite paslėptus norus ir interesus. Būtent dabar jūs 
turite išsiaiškinti, kodėl žmogus pasielgė taip, o ne kitaip. Tačiau neklauskite 
tiesmukai: „Kodėl tu nedarei to?" Geriau: „Kokia priežastis, kad tau pasirodė 
geriausia pasielgti būtent taip?" Kalbėdami apie savo interesus, nuolat 
priminkite oponentui, kad jo interesus taip pat atsimenate. Detalus savo motyvų 
atskleidimas dažnai duoda gerų rezultatų: išlaikoma rami atmosfera, parodomas 
jūsų požiūrio pagrįstumas, oponentas į situaciją gali pažvelgti jūsų akimis. 

V žingsnis. Alternatyvių variantų pasiūlymas. Pasiūlykite (ir oponentą 
skatinkite tai daryti) kuo daugiau problemos sprendimo variantų. Kol kas 
nesistenkite vertinti tų pasiūlymų protingumo ir pagrįstumo - tai stabdytų 
kūrybinį procesą; atskirkite variantų paiešką nuo jų vertinimo. Pabrėžkite, kad 
dabar svarbiausia - sprendimų gausa, o apie įgyvendinimą kol kas dar 
nekalbama. Vėliau kartu atrinkite keletą geriausių pasiūlymų, kurie galėtų tapti 
problemos sprendimo pagrindu.  Siame žingsnyje svarbu išlikti 
konstruktyviems, nekaitinti atmosferos praeities nuoskaudomis. Jei jūsų 
oponentas būtent taip ir pradeda elgtis, mandagiai sustabdykite jį: pasakykite, 
jog pripažįstate ir gerbiate jo jausmus (tai nuramins žmogų). O po to 
priminkite, kad susirinkote čia būtent dėl gerų ateities santykių, o ne praeities 
nuoskaudų aptarti. 

VI žingsnis. Abipusiai naudingo sprendimo varianto priėmimas. 
Oponentui parodykite pliusus, kuriuos jam teikia priimamas sprendimas; tai 
rodys, kad jūs prisimenate jo interesus. Parodykite ir įvertinkite oponento indėlį 
šioje sudėtingoje konfliktinėje situacijoje, padėkokit už geranoriškumą. 

Bet kurio konflikto metu mes įvertiname savo ir oponento interesus: 
„Ką aš laimėsiu...?", „Ką aš prarasiu...?", „Kiek tai svarbu mano 

priešininkui...?" Konflikto sprendimo strategija pasirenkama priklausomai nuo 
orientacijos į savo arba į oponento interesus. Visų galimų strategijų tarpusavio 
santykis parodytas 9.1 pav. (pvz., schema rodo, jog prisitaikymo strategija yra 
pasyvi, savi interesai patenkinami menkai, labiau orientuojamasi į oponento 
interesų patenkinimą; konkurencijos strategija yra priešinga aukščiau minėtajai: 
siekiama patenkinti savus interesus, imamasi aktyvių individualių veiksmų ir 
1.1). 


Savų interesų 
patenkinimo 
rodiklis 





Konkurencija Bendradarbiavimas 
Aktyvus 


veikimas 






Kompromisas 
IE" / 


Pasyvus 


Vengimas Prisitaikvmas veikimas 














Individualūs veiksmai Bendri veiksmai 





+ 
Oponento interesų patenkinimo rodiklis 


9.1 pav. Tomas-Kilmann tinklelis (pagal L. S. Večer, 1996) 


Trečiojo asmens vaidmuo sprendžiant konfliktą 


Kartais kilusį tarpasmeninį konfliktą padeda išspręsti trečiasis asmuo, t. 
y. asmuo, kuris nėra suinteresuotas kurios nors pusės pergale ar pralaimėjimu. 
Kaip mes turėtume elgtis, kokių psichologinių rekomendacijų laikytis, užėmus 
tarpininko poziciją? H. Cornelius ir S. Faire (1991) pataria: 

1. Niekada nesusigundykime duoti patarimus, ką konfliktuojančios 
pusės turėtų daryti; mes galime pateikti nebent alternatyvius pasiūlymus. 
Konfliktuojantys asmenys turi elgtis taip, kaip nori patys, net jei jų sprendimas 
mums atrodys neprotingas. 

2. Neįsitraukime į aptarinėjimus apie „siaubingą“ konfliktuojančiųjų 
padėtį, nepulkime palaikyti vienos kurios nors pusės, nes greit įgysime naujų 
priešų. Paaiškinkime jiems savo vaidmenį: trečiojo asmens paskirtis - ne 

vertinti, 0 tik atspindėti situaciją, kurios turinys priklauso nuo 
konfliktuojančiųjų. 

3. Trečiojo asmens tikslas - skatinti abiejų pusių lankstumą, atkreipti jų 
dėmesį į vienas kito požiūrį. Paprašykime priešininkų, kad savo požiūrį 
pateiktų ne kaip nepajudinamus faktus, o kaip savo nuomonę: „Mano 
požiūriu,..."; „Aš manau,..." ir pan. 

4. Negatyvius konfliktuojančiųjų teiginius paverskime pozityviais; 
reaguokime į kategoriškus tvirtinimus „niekada“, „nei vienas" ir pan. Jei kuris 
nors iš konfliktuojančiųjų pradeda aiškinti, ko jis nenori, pertraukime jį ir 
paklauskime, o ko jis norėtų. 

5. Kontroliuokime konfliktuojančiųjų emocijas: jas reikšti galima, bet 
pulti - neleistina. Verbalizuokime emocijas (išsakykime žodžiais): „Aš matau, 
kad tai tave labai supykdė (nuvylė, įžeidė, nuliūdino...). Garantuokime vienodas 
dalyvavimo sąlygas abiem pusėms. 

6. Būkime empatiški. Atskleiskkim konfliktuojančiųjų nesugebėjimą 
įsijausti į kito padėtį. 

7. Naudinga kartkartėmis paprašyti priešininkus pakartoti tai, ką jie ką 
tik girdėjo: esant emocinei įtampai dažnai negirdima, ką sako priešininkas. 

8. Nuolat akcentuokime, kad dėl kai ko jau pasiektas susitarimas. 
Orientuokime priešininkus į veiksmą: „Ką jūs galvojate daryti toliau?" 
Pripažinkime ir priimkime kaip faktą abiejų pusių vertybių, stilių, požiūrių 
skirtingumus. 

9. Būdami trečiaisiais asmenimis konfliktinėje situacijoje, nevaidinkime 
„gelbėtojų". Turime rasti aukso vidurį tarp abejingumo ir perdėto įsitraukimo į 
kitų problemas. 


Netiesioginiai konflikto sprendinio būdai 


Psichologijoje be tiesioginių konflikto sprendimo būdų (kai konfliktą 
sprendžia pačios konfliktuojančios pusės arba padedamos trečiųjų asmenų), 
skiriami ir netiesioginiai konflikto sprendimo būdai. Pagrindinius principus 
trumpai ir apžvelgsime: 

+ Jausmų išliejimo principas: negesinkime „užsidegusio" žmogaus 
jausmų, nesikiškime, tegul jis išsilieja. Jei jis save gerbia, galbūt po valandėlės 
jo neigiami jausmai priešininkui pasikeis į teigiamus: „Gal aš čia ir per daug... 
Juk jis turi ir neblogų savybių..." 

+ "Pozicijų pasikeitimo principas. Tai universalus konflikto mažinimo 
būdas, tinkantis ir šeimoje, ir darbe, ir studentų grupėje. Konfliktuojantieji 

prašomi „persikūnyti“, susikeisti pozicijomis ir ginti jau priešingą poziciją. Šis 
būdas labai veiksmingas, nors sunkus. 

+  Agresijos apnuoginimo principas: patartina nepastebimai suvesti 
konfliktuojančiuosius, kad jie padiskutuotų, pažaistų, pasportuotų ir pan. 

+  "Oponento priverstinio klausymo principas. Konfliktuodami paprastai 
menkai girdime savo priešininką, daugių daugiausia tik fiksuojame jo 
intonaciją, nes ruošiame savo triuškinančias replikas. Konflikte dalyvaujantis 
psichologas ar kitas autoritetingas asmuo bet kurioje vietoje sustabdo ginčą ir, 
prieš atsikertant, liepia pasakyti ką tik girdėtą priešininko repliką. Tada 
oponentai ne tik išgirsta vienas kitą, bet ir išmoksta įsiklausyti į savus žodžius. 

+ Pajuokavimo principas. Jei konfliktas nėra per daug įsišaknijęs, vertėtų 
viską nuleisti juokais - dėmesys nukreipiamas kitur, išsiblaškoma ir 
atsipalaiduojama. 


Kontfliktiškų asmenybių tipai 


Turbūt visi turime pažįstamų, kurių privengiame, vadindami juos 
konfliktiškais žmonėmis. Psichologai pabandė suskirstyti  konfliktiškas 
asmenybes į tipus. 

1. Demonstratyvus tipas. Nori būti dėmesio centre, gerai „pasirodyti". 
Jam nebūdingas racionalus elgesys. Vengia kruopštaus, sistemingo darbo, gerai 
prisitaiko prie įvairių aplinkybių. Kilus konfliktinėms situacijoms, jaučiasi visai 
neblogai, lengvai įsivelia į paviršutiniškus konfliktus, gėrisi savo „„kentėjimais" 
ir ištverme. Konfliktuodamas nesirenka vengimo strategijos. 

2. Rigidiškas tipas. "Tiesmukiškas ir nelankstus. Įtarus, būdinga 
paaukštinta savivertė. Iš aplinkinių nori paklusnumo, nuolatinio savo 
reikšmingumo patvirtinimo, garbinimo. Neįvertina situacijos pokyčių, labai 
sunkiai priima aplinkinių žmonių požiūrius, nelinkęs skaitytis su kitų 
nuomonėmis. Nekritiškas sau, liguistai įžeidus, jautrus įsivaizduojamam arba 
realiam neteisingumui. 

3. Nevaldomas tipas. Impulsyvus, nepakankamai save kontroliuojantis, 
nenuspėjamo elgesio. Dažnai agresyvus, iššaukiantis, pretenzingas. Įsiaudrinęs 
gali nebekreipti dėmesio į visuotinai priimtas bendravimo normas. 
Nesavikritiškas, nesėkmių atveju linkęs kaltinti kitus. Nemoka planuoti veiklos, 
nesugeba realizuoti savo planų gyvenime. Iš gyvenimo patirties nepasimoko. 

4. Pedantiškas tipas. Sau ir kitiems kelia padidintus reikalavimus, 
skrupulingai atlieka savo darbą. Labai nerimastingas, jautrus aplinkinių 

pastaboms. Gali nutraukti ryšius su draugais vien todėl, kad jam pasirodė, jog ji 
įžeidė. Kenčia pats nuo savęs, labai išgyvena dėl nesėkmių, jį neretai kankina 
nemiga, galvos skausmai ir pan. Išoriškai stengiasi neparodyti savo emocinių 
išgyvenimų. Nesugeba įvertinti realių grupės narių tarpusavio santykių. 
Aplinkinių gali būti nemėgstamas dėl keliamų aukštų reikalavimų, kurie 
suprantami kaip kabinėjimasis. 

5. „Nekonfliktiškas" tipas. Įtaigus, šiek tiek nenuoseklaus elgesio, 
prieštaringo vidinio pasaulio. Vertinimai - nenuoseklūs, priklausomas nuo 
aplinkinių nuomonės, dažnai - bevalis. Nepakankamai numato perspektyvą, 
orientuotas į lengvai pasiekiamą situacinę sėkmę. Retai apmąsto savo poelgių 
padarinius, nesugeba analizuoti aplinkinių žmonių poelgių priežasčių. Linkęs į 
kompromisus. 

Priminsime, kad, kilus konfliktui, nereikėtų apsiriboti mūsų oponento 
priskyrimu tam tikram tipui. Ne mažiau svarbu yra įvertinti ir tokius asmenybės 
ypatumus kaip polinkis į riziką, įtarumas, uždarumas, priklausomumas nuo 
kitų, mąstymo stilius, kompleksuotumas, nuostatų visuma. 


Tarpasmeninių konfliktų profilaktika 


Aptarėme įvairius konfliktų sprendimo būdus. Natūraliai kyla klausimas, 
o kaip reiktų elgtis, siekiant konfliktų išvengti? Ką reikia daryti, kad 
probleminė situacija būtų sprendžiama konstruktyviai? Atsakyti galėtume taip: 
yra du svarbiausi dalykai -pakeiskime savo požiūri į situaciją ir elgesį joje (tai 
nelengva!) bei paveikime oponento elgesį (o tai padaryti dar sunkiau). 
Pirmiausia aptarsime savęs koregavimo galimybes prieškonfliktinėje 
situacijoje. Prieškonfliktinė situacija dažniausiai neatsiranda staiga, o subręsta 
laipsniškai. Svarbiausia yra laiku pastebėti, jog emocinė įtampa pasidarė per 
aukšta (pakinta mimika, gestikuliacija, veidas parausta, kinta kalbos tempas ir 
tembras). Tokiu atveju rekomenduojama nedelsiant „grįžti“ į normalią 
tarpusavio sąveiką: 
+ sąžiningai pripažinti, kur teisūs esame mes, o kur - oponentas 
+ pajuokauti, pakeisti pokalbio temą 
+ nusileisti, jei tai mums nėra svarbu 
+ pasakyti, kad nesame dar gerai išstudijavę šios problemos ir norėtumėt 
prie jos sprendimo grįžti kitą dieną (kai nurims emocijos). 


Reikėtų neužmiršti ir to, kad ne visada būtent tikra nesantarvė sukelia 
konfliktą tarp žmonių: neretai mes tiesiog nesugebame suprasti oponento 

motyvų, skirtingai nei jis žiūrime į problemą. Jeigu mūsų oponentas yra iš tikro 
neteisus, dažnai nėra būtina jam tai įrodinėti. Jeigu vis tik apie tai partneriui 
pasakyti reikia, nedarykime to viešai, prie liudininkų, nestumkime oponento „į 
kampą", neverskime jo visų akivaizdoje atgailauti. Neužmirškime, jog 
konfliktiškumo lygį veikia ir mūsų psichikos būsena, kuri dienos bėgyje kinta: 
nuovargis, fiziologinė organizmo būsena, netgi bjaurus oras gali išprovokuoti 
mūsų irzlumą. Todėl mokėkime įvertinti savo būseną ir laiku save sustabdyti. 
Siūlome dar keletą patarimų. Negatyvios emocijos, atsirandančios situacijai 
kintant ne pagal mūsų numatytą „scenarijų, provokuoja konfliktą. Todėl 
patartina būti numačius ne tik geriausią, bet ir blogiausią situacijos plėtotės 
variantą. Be to, iš aplinkinių per daug nesitikėkime, mokėkime daryti gera, 
nelaukdami už tai apdovanojimo. Kaip pataria garsusis D. Karnegis (Carnegie), 
nuoširdus (o ne suvaidintas) domėjimasis žmogaus problema ir šypsena taip pat 
gali užkirsti kelią konfliktui. Šypsodamiesi mes padrąsiname bendravimo 
partnerį; šypsena sukelia atsakomąją simpatiją mūsų atžvilgiu. Neužmirškime ir 
sveiko humoro jausmo. Tinkamas pajuokavimas tinkamu laiku - puikus 
konflikto priešnuodis! 

O kaip paveikti oponento elgesį, norint išsaugoti konstruktyvią situacijos 
eigą? 

Niekada nereikalaukime iš aplinkinių neimanomo: to, ko jie nesugeba, 
ko jie negalės suspėti atlikti, ko jie visiškai nenori daryti. Tokie reikalavimai 
neišvengiamai išprovokuos konfliktą. 

Taip pat neturėkime iliuzijų, kad žmogų galima radikaliai ir greitai 
perauklėti pagal mūsų norą. Auklėjimas, o tuo labiau perauklėjimas - ilgas 
procesas. Svarbu pasiekti, kad pats žmogus norėtų pasikeisti, kad jis suprastų, 
jog pasikeitimas labiausiai reikalingas jam pačiam, o ne kitiems. 

Nepatartina pradėti spręsti sudėtingas problemas, jei mūsų bendravimo 
partneris yra sudirgęs, pavargęs, agresyviai nusiteikęs ar pan. Jau minėjome, 
jog kai mus kamuoja panaši būklė, taip pat rekomenduotina atidėti problemos 
sprendimą. Jeigu reikia išspręsti keletą komplikuotų problemų, pradėkite nuo 
paprasčiausios, vis pereidami prie sudėtingesnių. 

Daug informacijos apie nepalankią situacijos eigą gali suteikti mūsų 
bendravimo partnerio nežodinis elgesys - jo mimika, gestai, kūno judesiai, 
balso ypatumai ir kt. Tai įvertinę, greičiau pajusime konflikto grėsmę. Dažna 
mūsų daroma klaida - ne tik oponento pozicijos kritikavimas, bet ir jo 
asmenybės puolimas. Norėdami apginti savo interesus, parodykite oponentui, 
jog suprantate ir jo poziciją (turbūt ir pats taip elgtumėtės, jei būtumėt jo 
vietoje). ,,Minkšta" pozicija oponento atžvilgiu padeda sušvelninti situaciją ir ją 

sėkmingai išspręsti. Oponento neigiamos emocijos greičiau išseks, jeigu jam 


išsikalbėti, nepertraukinėsime jo. Nepamirškime, kad negatyvios 


emocijos gali būti susijusios ir su kategoriškų mūsų kalbos tonu, kuris sukelia 
jam atsakomąjį norą ginčytis. Savo bendravimo partnerio niekada nestatykime į 
beviltišką padėtį: įžeistas ir pažemintas jis bus pasirengęs bet kokiam 
konfliktui. Nes juk svarbiausia - išsaugoti savo orumą ir garbę. 


Pasvarstykite: 


Kai mūsų realusis ir idealusis Aš labai skiriasi, vienas iš neproduktyvių 
savivertės kėlimo būdų yra užsimerkti prieš savo realųjį Aš ir tuo pačiu 
idealizuoti save savo paties akyse. Kurie gynybiniai mechanizmai leidžia 
mums tapti aklais ir kurčiais tam, kas griauna mūsų idealųjį Aš? 
Įsivaizduokite, jog du troleibuso keleiviai, stovintys greta jūsų, karštai 
susiginčijo dėl vieno iš jų vežamo didelio bagažo, užimančio dalį 
praėjimo. Kaip reaguosite į šį konfliktą? Kokią konflikto sprendimo 
strategiją būtų protingiausia pasirinkti šiuo atveju? 

Pasaulį mes suvokiame per savo pačių prizmę. Bendraudami sunkiai 
atsikratome išankstinių nuostatų ir stereotipų. Paanalizuokite savo 
požiūrius. Kurie jų yra pavojingi jūsų bendravimui, t. y. gali 
išprovokuoti tarpasmeninius konfliktus? 

Ar galima juokauti konflikto metu? Kodėl? 

10. E. BERNE TRANSAKCINĖS ANALIZĖS 
TEORIJA 


+ Ar suaugę žmonės žaidžia žaidimus? 

. Kaip nuostatos į save ir į kitus veikia bendravimą? 
+ Kada ir kaip parašome savo gyvenimo scenarijų? 
+ Vaikas... suaugusiame žmoguje. Kas tai? 


Į šiuos ir daugybę kitų klausimų atsakė amerikiečių psichologas ir 
psichoterapeutas Eric Berne (1910-1970), sukūręs originalią teoriją, kurią jis 
pavadino transakcine analize. Autorius į žmonių bendravimą pažvelgė 
neįprastu, visai nauju žvilgsniu. Apie tai - šis skyrius. 


Transakcijos ir asmenybinės pozicijos 


E. Berne bendravimą analizuoja kaip tam tikrus mainus: žmogus X 
siunčia žmogui Y pranešimą (t. y. jam kažką pasako; nužvelgia; mosteli ranka 
ar pan.), o pastarasis, reaguodamas į tai, atsako jam žodiniu arba nežodiniu 
būdu. Tokį „pasikeitimą" kontaktais E. Berne pavadino transakcija. Pateiksime 


transakcijų pavyzdžių: 
1. X: Kada egzaminas? 
Y: Poryt. 
2 X: Ar nori šokolado? 
Y: (Patenkintas nusišypso). 
3. X: (Atsisveikindamas pamojuoja). 
Y: (Nusiunčia jam oro bučinį). 


Transakcijose gali būti pateikta ir paprasta, ir sudėtinga informacija. 
Transakcijos gali būti geranoriškos partnerio atžvilgiu - tai vadinama 
paglostymu (E. Berne vartoja terminą stroking) ir piktavališkos - tai vadinama 
dūriais. 

E. Berne teigimu, kiekviena asmenybei būdingos trys Aš būsenos - Vaiko, 
Tėvo ir Suaugusiojo. Kitaip tariant, tai yra tarsi trys skirtingi bendravimo lygiai, 
tarsi trys socialinės pozicijos, vieną iš kurių mes pasirenkame 

konkrečioje bendravimo situacijoje. Beje, bendravimo procese pozicijos gali 
nesunkiai keisti viena kitą, nors yra nemažai ir tokių žmonių, kurių elgesiui 
būdingiausia viena kuri nors pozicija. Dabar smulkiau aptarsime minėtas 
vidines pozicijas. 

Tėvo poziciją (nuostatas, elgesį) paprastai mes perimame iš savo tėvų. 
Bendraudami iš Tėvo pozicijos mes kalbame autoritariškai, kategoriškai, esame 
linkę kitus dogmatiškai vertinti ir kaltinti, mėgstame ironizuoti, nurodinėti ir 
drausti, pretenduojame būti teisuoliais. Antra vertus, bendraudami iš šios 
pozicijos, mes būname užjaučiantys ir besirūpinantys, linkę paskatinti ir 
apginti, palaikyti, paguosti ir patarti. Taigi Tėvo pozicija gali būti dvejopa: 
kritiškas Tėvas arba besirūpinantis Tėvas. Kai mes veikiame, jaučiame, 
mąstome taip, kaip tai darė mūsų tėvai, mes esame Tėvo būsenoje. Pateiksime 
keletą šiai pozicijai būdingų frazių pavyzdžių: „Tu privalai"; „Šito tau 
negalima"; „Kiek tau kartoti vieną ir tą pati"; „Jis visiškas kvailys"; 
„Nenukabink nosies"; „Vargšelis"; „Lauke šalta, apsirenk"; „Pirmiausia 
nusiramink" ir 1.1. 

Suaugusiojo pozicija nepriklauso nuo asmenybės amžiaus. Ji paremta 
mūsų patirtimi, turima informacija, sąmoningais sprendimais. Šioje būsenoje, 
anot E. Berne, veikiama įvertinant realybę, savo galimybes ir racionaliai 
išskaičiuojant. Bendraudami iš Suaugusiojo pozicijos, mes būname dalykiški, 
objektyvūs, dėmesingi, sugebame išklausyti kitą. Priimdami sprendimus, 
remiamės ne nuostatomis, stereotipais, emocijomis ar nuotaikomis, o faktais, jų 
lyginimu. Sakiniai formuluojami be emocijų, konkrečiai, jiems būdinga 
argumentacija, užduodami atviro tipo klausimai. Pateiksime keletą šiai pozicijai 
būdingų frazių pavyzdžių: „Jei palygintume su..."; „Aš galvoju, kad..."; 
„Raktus palikau darbe"; „Jei ir toliau taip lis lietus, atostogas teks atidėti" ir 
pan. 

Vaiko pozicija savyje slepia tą mažą mergaitę ar tą mažą berniuką, 
kuriais mes buvome vaikystėje. Ši asmenybės pozicija gali būti labai įvairi, 
kadangi ir vaikai būna labai įvairūs. Bendraudami iš laisvo, natūralaus Vaiko 
pozicijos mes nesirūpiname dėl aplinkinių reakcijos, spontaniški, smalsūs, 
žaismingi, natūralūs, nelogiški, svajingi, tačiau kartu gali reikštis mūsų 
agresyvumas, nepaklusnumas, nekantrumas, piktdžiugiškumas, egoizmas, 
tingumas. Jei mumyse prabunda prisitaikantis Vaikas, mes jaučiame gėdą ir 
kaltę, esame baimingi, bejėgiai, delsiantys, susivaldantys, galvojame apie 
pasekmes. Mes laikomės susitarimų, normų, esame kuklūs ir nuolankūs, 
trokštame pagyrimo. Jei bendraujame iš „mažojo profesoriaus" Vaiko 
pozicijos, būname intuityvūs, kūrybingi, originalūs, be to, sugebantys 

manipuliuoti kitais: mes žinome, kada reikia verkti, norint ką nors pasiekti, 
kada - būti ramiems ir pan. Bendravimas iš Vaiko lygio neturėtų būti 
tapatinamas su suaugusio žmogaus nebrandumu. Anot E. Berne, tai geriausia 
asmenybės dalis, kuri leidžia pajusti gyvenimo džiaugsmą, išgyventi meilę ir 
kt., jeigu mes teisingai su ta dalimi elgiamės. Pateiksime keletą Vaiko pozicijai 
būdingų frazių pavyzdžių: „Taip tau ir reikia"; „Aš nesugebėsiu"; „Kaip 
norėčiau šokolado!"; „Ką man daryti?"; „Palikit mane ramybėje" ir kt. 
Žemiau pateikti pavyzdžiai leis dar geriau suprasti trijų aptartų vidinių 

asmenybės pozicijų skirtumus. 


Reakcija į šiuolaikinio dailininko paveikslą: 


Aš-Tėvas: Kažkokie kliedesiai! Ir ką tai galėtų reikšti? 

Aš-Suaugęs: Prie paveikslo nurodyta ir kaina - trys šimtai penkiasdešimt 
litų. 

Aš-Vaikas: O, kokios nuostabios spalvos! 


Reakcija (jaunos sekretorės pavėlavimą į darbą: 


Aš-Tėvas: Vargšelė atrodo taip, lyg nebūtų akių sumerkusi šią naktį. 

Aš-Suaugęs: Jeigu ji nesugeba apskaičiuoti savo laiko, kiti darbuotojai gali 
būti nepatenkinti. 

Aš-Vaikas: Norėčiau ir aš mokėti taip linksmintis, net nematydamas 
laikrodžio. 


Reakcija į kopūstų sriubos kvapą: 


Aš-Tėvas: Kopūstai tikrai naudingi, jie palaiko mūsų šeimos sveikatą. 
Aš-Suaugęs: Kopūstuose daug vitamino C. 
Aš- Vaikas: Niekas neprivers manęs valgyti tą dvokiančią bjaurastį! 


Teorijos autorius nurodo, kad svarbu ne tik tai, iš kurios vidinės 
pozicijos mes kalbame, bet ir tai, į kurią pašnekovo poziciją mes vieną ar kitą 
frazę adresuojame. Į Tėvo poziciją mes nukreipiame tas frazes, kuriomis lyg ir 
sutinkame, kad viskas būtų vertinama dogmatiškai, kritiškai, kuriomis 
parodome savo nuolankumą arba, atvirkščiai, parodome nepasitenkinimą mums 
siunčiamais pamokymais, kaltinimais ar vertinimais. Pvz., „Man gėda, kad aš 
nepaskambinau jam"; „Tai tu tinginys, o ne aš!" ir kt. Į Suaugusiojo poziciją 
siunčiami tie pranešimai, kuriais mes norime gauti informacijos, pasitarti. Pvz., 
„Kodėl šitoje grafoje neįrašytas skaičius?"; „Nusprendžiau stoti į KTU" ir kt. 
Kreipimasis į Vaiko poziciją paprastai būna susijęs su jausmais, emocijomis. 

Pvz., „Pirmiausia tu nusiramink"; „Gal galėtum jau nebepykti ant manęs..." ir 
kt. 


Transakcijų tipai 
Papildančios transakcijos 


Transakcijos vadinamos papildančiomis, jei į pranešimą, pasiųstą iš 
tam tikros vidinės Aš pozicijos, asmenybė sulaukia norimos reakcijos iš kitos 
asmenybės tam tikros Aš pozicijos. Pvz., du žmonės gali bendrauti kaip Tėvas- 
Tėvas, kai aptarinėja savo vaikų studentišką gyvenimą; kaip Suaugęs-Suaugęs, 
kai sprendžia kokią nors problemą; kaip Vaikas-Vaikas, kai kartu linksminasi. 
Toks bendravimas yra nekonfliktiškas ir, anot E. Berne, atitinka sveikus 
žmogiškus santykius. Pateiksime pavyzdžių (Tėvo, Suaugusio ir Vaiko 
pozicijas atitinkamai žymėsime raidėmis T, S, V): 


X 2 X: Koks vadybininko atlyginimas? 
T T Y: Pradžiai - du tūkstančiai litų. 
s—D 5 
X Y X: Tu man tikrai patinki. 
Į I Y: Tu man taip pat patinki. 
š R 
V ' V 
1— 
X Y X: Aš taip jaudinuosi dėl savo mamos 


sveikatos, kad negaliu susikaupti 
ir rašyti referatą. 


T Y: Tu susitark su dėstytoju ir važiuok 


1 „p 
S A S kokiai savaitei pas 
V 

X v X: Aš taip įsiutęs, kad tuoj išmesiu tą 
prakeiktą kompiuterį pro langą! 

T T Y: Ir kas tave taip supykdė? 

s T g Ką tu pasieksi, išmesdamas 

V. 7 V kompiuterį? 


Persikertančios transakcijos 


Persikertančios transakcijos atsiranda tada, kai į siunčiamą pranešimą 
atsakoma netikėta arba nepageidaujama reakcija. Tokiu būdu yra pakeičiama 
bendravimo kryptis, žmonės lyg nusisuka vienas nuo kito, atitolsta. 
Persikertančios transakcijos gali vesti į konfliktą. Pateiksime pavyzdžių: 


X Y X: Kiek dabar valandų? 

T ii Y: Tu amžinai kažkur skubi! 

2 S 

V, V 

X Y X: Ar tu galėsi šiandien vakare 
atvažiuoti paimti mane iš darbo? 

T T Y: Šiandien aš turiu tūkstantį darbų! 

S P s Aistės gimtadieniui turiu parvežti 

V V tortą, veterinarui reikia parodyti 


katę, o tu dar nori mane pasodinti 
prie mašinos vairo! 

X V X: Klausyk, einam kur nors 
pasilinksminti! 

I „1 Y: Kada gi tu pagaliau surimtėsi! 

c f e 

X 1 X: Kiek kartų tavęs reikia prašyti 
sutaisyti buto užraktą?! 

KR „ r Y: O kiek man reikės maldauti, kad 

Si S išskalbtum marškinius?! 

A 


Paslėptos transakcijos 


Tai sudėtingesnis transakcijų tipas. Nuo papildančių ir persikertančių 
transakcijų jos skiriasi tuo, kad bendravimo procese vienu metu čia dalyvauja 
daugiau negu dvi Aš būsenos. Kitaip tariant, po socialiai priimtina transakcija 
yra maskuojama tikroji transakcija, kuri yra numanoma. Taigi bendraujama 
iškart dviejuose lygmenyse - socialiniame ir psichologiniame (žr. 10.1 pav.). 


Socialinis 
S p Las 


lygmuo 


Psichologinis 


>>>+ 
V 44 + +“ 


lygmuo 
10.1 pav. Dvigubų transakcijų modelis (E. Berne, 1992) 


Šis transakcijų tipas yra patogus ir mūsų mėgstamas: juk bet kada 
galime išsiginti psichologinio lygmens, o socialinis lygmuo yra saugus ir 
priimtinas. Pateiksime studento (X) ir studentės (Y) pokalbio pavyzdį. 
Psichologinio lygmens, t. y. numanomas, transakcijas pavaizduosime 

trumpomis rodyklėlėmis, o jų tekstą užrašysime skliausteliuose. Socialinio 
lygmens transakcijos, kaip įprasta, vaizduojamos ištisinėmis rodyklėmis. 


X Y x: Galužeikime pas mane kavos? Aš gyvenu vienas.. 
„(Tu man patinki...) 
T T y: Iš tikro lauke šalta. Kava būtų ne pro šalį... (Tu man 


Še — S di ai jė) 


vr>>y 
+++ Dar vienas pavyzdys. Įsivaizduokite save (Y) 
automobilių parduotuvėje apžiūrinėjantį patinkantį modelį. Prie jūsų prieina 
pardavėjas (X) ir sako: 
X Y X: Tai mūsų puikiausias sportinis modelis, bet jis jums per 
; brangus. (Sprendžiant pagal tavo išvaizdą, tas modelis tikrai 


ne tau) 
S 1— S 


Pardavėjo siųstas pranešimas gali suaktyvinti arba 
jūsų Aš-Suaugusiojo būseną, arba Aš-Vaiko būseną. Priklausomai nuo to, 
nuskambėtų visai skirtingi atsakymai. Jūsų vidinis Suaugusysis atsakytų 
maždaug taip: „Taip, jūs teisus, mano pajamos neleidžia man nusipirkti tokį 
automobilį". Na, o jūsų maištingas vidinis Vaikas turbūt sukiltų prieš tokį 
„Įžeidimą": „Aš perku šį automobilį! Tai kaip tik tai, ko ieškojau". 

Taigi, analizuodami transakcijas, mes galime giliau pažinti save, 
sąmoningai reguliuoti tarpusavio santykius, įtakoti kitus ir įvertinti aplinkinių 
žmonių poveikį mums. 

Piešdami skirtingo dydžio apskritimus, pavaizduokite savo Aš būsenas: 
Tėvo, Suaugusiojo, Vaiko. Kitaip tariant, didžiausiu apskritimu žymėkite tą 
būseną, kuri labiausiai reiškiasi jums bendraujant, ir atvirkščiai, mažiausiu 
apskritimu - rečiausiai besireiškiančią būseną. Pateiksime piešinukų pavyzdžių: 


= 
= 52 
6 3 


Psichologinės pozicijos 


Bendravime yra labai svarbu, kokios nuostatos į save ir į partnerį mes 
prisilaikome. Kitaip tariant, gyvenime žmogus užima teigiamą arba neigiamą 
poziciją savo ir kitų atžvilgiu. Jis gali nuspręsti: 


Aš esu stiprus. Aš esu kvailas. Aš esu garbingas. Aš esu nenormalus. Aš 
esu siaubingas. Aš esu angelas. Aš viską darau neteisingai. Aš niekad 
neklystu. Aš geresnis už kitus. Aš nenusipelniau gyventi. 

Žmonės yra nuostabūs. Žmonės man duos visko, ko aš noriu. 
Manęs niekas nemyli. Žmonės yra simpatiški. Žmonės 
niekada nedaro kitiems gera. 


Visos aukščiau paminėtos pozicijos iš esmės yra tokios pozicijos: „Aš 
geras" arba „Aš blogas" ir „Tu geras" arba „Tu blogas". E. Berne aptaria 
galimus keturis pastarųjų pozicijų derinius (žr. 10.2 pav.): 

1. „Aš geras ir tu geras". Tai sėkmę nešanti, sveikos asmenybės 
pozicija, kuri pradeda formuotis dar vaikystėje. Jei tėvai skatina vaiką, 
džiaugiasi juo, pripažįsta jo laimėjimus, ima formuotis pozityvi nuostata į 
supantį pasaulį. Būtent tokia nuostata mums padeda būti laimėtojais, turėti 
patikimų draugų ir veiklos partnerių, konstruktyviai spręsti problemas. 


195 


2. „Aš geras, o tu blogas". Tai dominavimo pozicija, kuria stengiamasi 
parodyti savo pranašumą įvairiausiose srityse („aš stiprus, teisingas, puikus"). 
Be to, tuo pačiu siekiama sumenkinti, pasmerkti, pažeminti kitą („tu egoistas, 
silpnas, klystantis"). Ši pozicija yra projekcinė: kiti žmonės kaltinami dėl tų 
savybių, kurios būdingos pačiam kaltinančiajam. Tokio tipo žmonės ieško tikrų 
ar įsivaizduojamų priešų, aplink save sėja baimę ir pyktį. Tai žmonės, kurie 
nuolat jaučiasi apgauti ar persekiojami ir todėl apgaudinėja ar persekioja kitus. 

3. „Aš blogas, o tu geras". Tai savęs žeminimo, bejėgiškumo, 
nepasitikėjimo savimi pozicija. Tokiems žmonėms reikalinga globa, pagalba. 
Save žeminančios nuostatos ima formuotis dar vaikystėje, kai tėvai užima 
poziciją „Aš geras, tu blogas", o vaikas statomas į poziciją „Aš blogas, o tu 
geras". Šios pozicijos žmonės atitolsta nuo kitų, yra linkę į depresiją. 

4. „Aš blogas ir tu blogas". Tai beviltiškumo pozicija, neretai asmenybę 
atvedanti į alkoholizmą, narkomaniją. Visas pasaulis suvokiamas kaip juodas, 
blogas, kuriame neįmanoma pasitaisyti. Tokios nuostatos ima formuotis 
vaikystėje, kai tėvai labai demonstruoja savo pranašumą, neleidžia vaikui 
mąstyti ir veikti pačiam. Vaikas ima blogai galvoti ir apie save, ir apie tėvus. 


10.2 pav. E. Berne psichologinių pozicijų rombas 


196 


Zaidimai, kuriuos žaidžiame 


E. Berne į žmonių tarpusavio santykius pažvelgė neįprastai: jo teigimu, 
taisykles, žaidėjus ir numanomą baigtį. Iš psichologinio žaidimo gaunama tam 
tikra nauda (dažniausiai - psichologinė), tačiau Žaidimai paprastai baigiasi 
sukeldami nemalonius jausmus visiems žaidimo dalyviams. Taigi šie Žaidimai 
nėra linksmi. Žaidimus mes žaidžiame nesąmoningai arba sąmoningai, juos 
nuolat kartojame (ypač - mėgstamiausius) su tais pačiais ir naujais partneriais. 
Turbūt ir jūs esate pastebėję, kad kartais kartojate tuos pačius žodžius ta pačia 
intonacija, o keičiasi tik vieta ir laikas. 

Žaidimą E. Berne apibrėžia kaip seriją paslėptų papildančių 
transakcijų, nepertraukiamai sekančių viena paskui kitą, su aiškiai numatoma 
baigtimi. 

Kad būtų aiškiau, pateiksime žaidimo „Pabandyk... Taip, bet..." pavyzdį. 
Įsivaizduokite, jog kalbasi dvi draugės: 

: Žinai, jaučiuosi pavargusi, nieko nebenoriu, nėra nuotaikos. 
: Tai šiandien nesimokyk, pailsėk, išeik pasivaikščioti. 

: Taip, bet reikia rašyti referatą... 

: Pabandyk susitarti su dėstytoju. Gal atidėtų savaitei..? 

: Taip, gal ir atidėtų, bet pasivaikščiojimu nuotaikos sau nepakelsiu... 
: Tai gal nueik pas gydytoją? 

: Taip, bet ten tokios eilės... 

: Tai gal suorganizuojame kokį vakarėlį? Pasilinksmintume. 

: Taip, bet tai brangiai kainuotų... 

: Tai gal pabandyk... 

(Ir 1.1. Po kurio laiko įsivyrauja tyla). 


KKMKKK KK KKK 


Kokią psichologinę naudą iš šio žaidimo gavo X? Jūs turbūt pastebėjote, 
kad žaidimo metu socialiniame lygmenyje vykę procesai („Padėk man!") 
neatitiko to, kas vyko psichologiniame lygmenyje („Bet tau tai nepavyks!"). 
Atviras tekstas čia tebuvo kaukė, o svarbiausia buvo paslėpta informacija. Taigi 
X gauta psichologinė nauda yra ta, kad ji atsidūrė dėmesio centre. Antra, X 
parodė, kad jos draugė Y ne tokia jau ir protinga, jei nesugeba patarti. 

Kaip būtų galima nutraukti žaidimą „Pabandyk... Taip, bet..."? Tiesiog 
žaidžiančio šį žaidimą reikėtų tiesiai paklausti: ,„(O kaip tu pats galvoji spręsti 
savo problemą?" 

Taigi žaidimai trukdo atviriems, garbingiems tarpusavio santykiams. 
Mes žaidžiame iš Aš-Tėvo būsenos, kai kartojame savo tėvų žaistus žaidimus. 
Mes žaidžiame iš Aš-Suaugusiojo būsenos, kai žaidžiame sąmoningai. Mes 
žaidžiame iš Aš-Vaiko būsenos, kai žaidimai yra susiję su ankstyvaisiais mūsų 
išgyvenimais, su vaikystėje priimtais sprendimais apie save ir kitus. 

E. Berne aprašė daugybę žaidimų. Vien jų pavadinimai jums turbūt 
sukels jausmą, kad tai jau kažkur anksčiau girdėta, vykę: „Jeigu aš būčiau..."; 
„Ką pasakys žmonės?"; „Pažiūrėk, ką per tave padariau"; „Jeigu ne tu, tai aš 
galėčiau..." ir 1.1. Jeigu jus sudomino E. Berne požiūris į mūsų bendravimą kaip 
į psichologinius žaidimus, būtinai perskaitykite jo knygą „Žaidimai, kuriuos 
žaidžia žmonės". 


Gyvenimo scenarijus 


E. Berne teigimu, mes jau vaikystėje susikuriame nesąmoningą savo 
gyvenimo planą - gyvenimo scenarijų. Kad ir kaip būtų keista, psichologinis 
scenarijus turi labai daug ką bendro su teatro scenarijumi. Ir viename, ir kitame 
yra tam tikri vaidmenys, dialogai, veiksmai, scenos ir siužetai, vedantys į 
kulminaciją ir  pasibaigiantys teatro scenos (gyvenimo) užsklanda. 
Psichologinis scenarijus - tai asmenybės gyvenimo veiksmų planas, kuris 
numato, į kokį tikslą bus orientuota asmenybė ir kokiu būdu to tikslo bus 
siekiama. Savo gyvenimo dramą žmogus vaidina nesąmoningai; tik retais 
atvejais ši drama atsitiktinai gali būti įsisąmoninta. Asmeniniai mūsų scenarijai 
kartais būna panašūs į sentimentalią dramą, kartais - į fantastinius nuotykius, 
tragediją, farsą, romaną, linksmą komediją ar nuobodžią pjesę. Žmonių 
vaidinamos dramos gali būti konstruktyvios, destruktyvios ar neproduktyvios, t. 
y. niekur nevedančios. 

Kaip yra sukuriamas gyvenimo scenarijus? Vos gimęs vaikas ima kaupti 
informaciją apie jį supantį pasaulį. Pirmieji teigiami arba neigiami kontaktai su 
aplinka sukelia pirmuosius pojūčius, kurie nulemia pačią ankstyviausią 
informaciją apie save, savo vertingumą. Vaikai, kurie švelniai glaudžiami prie 
krūtinės, kuriems šypsomasi, kurie šnekinami, kaupia visai kitokią informaciją, 
negu tie kūdikiai, kurie paimami į rankas su nerimu, priešiškumu ar baime. E. 
Berne nuomone, pirmieji vaiko savo atžvilgiu išgyventi jausmai greičiausiai ir 
yra ta galinga jėga, kuri įtakoja visą gyvenimo planą (scenarijų), užimamą 
psichologinę poziciją gyvenime bei vaidinamus vaidmenis. Šalia vaiko visada 

yra tėvai, seneliai ar kiti suaugusieji, kurie siunčia vaikui pačius įvairiausius 
pranešimus: 

„Tu niekada nieko nepasieks". 

„Vieną dieną tu tikrai tapsi įžymiu". „Tu 
siaubingas vaikas". 
„Neabejoju, tu ne viso proto". 
„Tu lėtas kaip vėžlys". 
„Mums būtų geriau be tavęs". 
„Tu tiesiog gimęs būti kunigu". 

Kaip matome, vaikystėje mes gauname daugybę mūsų gyvenimą 
programuojančių pranešimų: apie mokymosi naudą ir savo galimybes, apie 
religingumą, apie poilsį, apie sveikatą ir t. t. Vaikas, kurį nubaudžia už 
nesutikimą su suaugusiu, gali padaryti išvadą: „Nereikia mąstyti pačiam". 
Vaikas, kurio rodomi jausmai ir emocijos yra kritikuojami, gali nuspręsti: 
„Nereikia jausti" arba „Nereikia rodyti savo jausmų". Tokias išvadas vaikas 
laiko neginčijamomis tiesomis, kurių laikydamasis tampa „geru berniuku" arba 
„gera mergaite", nes klauso savo tėvų. 

Taigi iki septynerių metų mes parašome savo gyvenimo scenarijų, O 
paauglystėje šį „kūrinį“ papildome naujais faktais, priartiname jį prie realybės. 
Ir visa tai vyksta giliai pasąmonėje. 

Kaip jau minėjome, scenarijai gali būti patys įvairiausi. Tačiau turbūt 
tiksliausia juos būtų skirstyti į tris grupes: laimėtojo, pralaimėtojo ir 
nelaimėtojo. 

Laimėtojas - tai tas žmogus, kuris sugeba pasiekti scenarijuje numatytą 
tikslą (tapti lyderiu, įžymybe, specialistu, o galbūt, jei to troško, atsiskyrėliu ar 
pan.). Taigi kiekvienas Žmogus pats sau nusprendžia, ar jis yra laimėtojas 
(kartais mums iš šono gali atrodyti priešingai...). Laimėtojui svarbu ne tiek 
sėkmė gyvenime, kiek autentiškumas, galimybė būti savimi. Laimėtojas 
realizuoja savo individualumą ir vertina tai kituose. Jis atsiskleidžia, o ne kuria 
kitiems patinkantį savo paveikslą. 

Pralaimėtojas - tai tas žmogus, kuris nepasiekia gyvenimo scenarijuje 
numatyto tikslo. Pralaimėtojo pozicijos mes išmokstame dar vaikystėje. Tam 
turi įtakos konfliktai, grubumas šeimoje, sunkus fizinis darbas, auklėjimo 
ypatumai ir kt. Norėdami susidoroti su šiomis problemomis, vaikai išmoksta 
manipuliuoti savimi ir kitais. Šie „įgūdžiai" išlieka ir suaugus; tai tampa elgesio 
norma. Pralaimėtoją galima pažinti iš kalbos. Jis dažnai atsigręžia į praeitį: „Jei 
aš būčiau vedęs kitą..."; „Jei aš būčiau graži..."; „Jei aš būčiau turtingas..." 
Kartais pralaimėtojas „įsikimba" į ateitį, laukia iš jos stebuklo: „Kai aš baigsiu 

mokyklą..."; „Kai pagaliau užaugs vaikai..."; „Kai aš praturtėsiu..." Dar viena 
pralaimėtojų kategorija su baime laukia būsimų nelaimių: „O kas, jei aš 
neteksiu darbo..."; „O kas bus, jei aš jam nepatiksiu..." Taigi pralaimėtojai - tai 
abejonėse paskendę žmonės, praleidžiantys gerus dabarties šansus. Tai žmonės, 
kurie patys sau trukdo matyti, girdėti, jausti ir suprasti; save ir kitus jie mato 
kreivame veidrodyje. 

Beje, pralaimėtojų kategorijai priskiriami ir tie, kurie pasiekia gyvenimo 
tikslą, tačiau per didele kaina: užima išsvajotą postą tampa lyderiu, tačiau 
mainais už tai „gauna" opaligę, insultą infarktą... Pralaimėtojai yra ir tie, kurie 
gyvenimo scenarijuje numato sau mirtį (savižudybę, mirtį nuo vėžio ar pan.) ir 
ją Igyvendina. 

Nelaimėtojas - tai toks žmogus, kuris niekuo nerizikuoja, nelaimi ir 
nepralaimi. Jis niekada netampa lyderiu, jis yra pilkas ir nepastebimas, jo 
niekas nepasigenda. Tai žmogus, kuriam „ir taip gerai". 

O koks jūsų gyvenimo scenarijus? Dar nevėlu jį pakeisti. Tik pažindami 
save, įsisąmonindami vaikystės išgyvenimus ir sprendimus, galime pagaliau 
pradėti gyventi čia ir dabar, nutraukdami tą keistą beviltiškų pasikartojimų 
grandinę, kuri vadinama gyvenimo scenarijumi. 


Pasvarstykite: 


+ Ar galite pavadinti save žmogumi, turinčiu mėgstamą Aš būseną? 

+ Ar keičiasi jūsų Aš būsenų portretas, priklausomai nuo aplinkybių, pvz., 
namuose? Universitete? Vakarėlyje? 

+ Ar keičiasi jūsų Aš būsenų portretas, bendraujant su skirtingais 
žmonėmis? 

+  Paprašykite savo draugą (draugę) nupiešti jūsų Aš būsenų portretą. Ar šis 
ir jūsų pieštasis - panašūs? Jei skiriasi, kodėl? 

+ Kokia iš minėtų psichologinių pozicijų jums artimiausia? 

+ Kaip manote, kokie yra jūsų mėgstamiausi žaidimai? 

11. TARPKULTŪRINIAI BENDRAVIMO 
SKIRTUMAI 


+ Kodėl eksporto rinkodarininkams ypač svarbios išsamios verslo 
papročių ir praktikos žinios? 

+  Arvisada galime vadovautis mūsų elgesio normomis? 

+ Su kokiais bendravimo barjerais galime susidurti kitose šalyse? 

+ Kokie drabužiai priimtini komandiruotėse? 

. Kaip įvairių kultūrų atstovai supranta punktualumą? 


Šiandieninio žmogaus bendravimo patogumui tarnauja telefonai, faksai, 
internetas. Šiandien panorėję galime iš vieno žemyno greitai patekti į kitą ir 
tenai pirkti įprastus gaiviuosius gėrimus, vitrinose matyti kitas įprastines 
prekes, žiūrėti CNN ar pamėgtas kelionių laidas. Mus lengvai gali užliūliuoti 
mintis, kad tai reiškia ir kultūrų suartėjimą. Nežiūrint to, kad pasaulis 
šiuolaikinių komunikacijos priemonių ir tarptautinės rinkos dėka „sumažėja“, 
mes netampame vis didesnio atskirų kultūrų supanašėjimo liudininkais. 
Futuristas J. Neisbit rašo, kad ateityje „Švedai taps dar labiau švedais, kiniečiai 
- dar labiau kiniečiais, o prancūzai, tesergsti mus Dievas, dar labiau 
prancūzais." 

Darbo užsienyje sėkmė labai priklauso nuo to, kaip perprantame 
skirtumus tarp mūsų ir kitų šalių kultūros ir kiek stengiamės prie jų prisitaikyti. 
Mes visi didžiuojamės savo šalimi, savo kultūra, savo laimėjimais, tačiau, 
gerbdami ir pažindami kultūrą bei laimėjimus kitų, tuo besididžiuojančių, 
įgysime jų pasitikėjimą ir pagarbą. 


Kaip elgtis svečioje šalyje? 


Paklausus žmonių, kurie daug keliauja po įvairias pasaulio šalis, kokios 
yra didžiausios bendravimo kliūtys, dažniausiai išgirstame vienintelį atsakymą: 
visų pirma kalba. Bendraujant su kitos tautybės žmonėmis, reikėtų pasistengti 
išmokti bent jau pagrindines mandagumo frazes. Taip parodytume, kad norime 
juos suprasti ir gerbiame jų kultūrą. Net jeigu suklysime, šios pastangos bus 
deramai įvertintos. Derėdamiesi su užsienio partneriais, dažniausiai kalbame ne 
gimtąja kalba. Kalbant kita, ne gimtąja kalba, „išslysta“" daugybė kalbos 
atspalvių, taigi galima netiksliai išreikšti savo mintis arba suprasti kitus. 

Skirtingose šalyse sąmojingumas ir humoras suprantamas nevienodai. 
Didžiojoje Britanijoje žmogus, nesublizgėjęs sąmoju, laikomas kvaileliu; tačiau 
jeigu Vokietijoje per dieną pasakysime daugiau nei vieną šmaikštybę, būsime 
palaikyti juokdariu. Šalyse, kuriose pagarba svarbiau už viską, savo humorą 
reikia pasilaikyti sau. 

Kitas ne mažesnis barjeras, iškylantis bendraujant su užsieniečiais - 
nežodiniai, neverbaliniai impulsai, sklindantys iš judesių, drabužių, manierų. 
Sutikus kitą žmogų, visada reikia iš pradžių suprasti, ar galime vadovautis 
mūsiškomis elgesio normomis. Nuo kultūros tradicijų priklauso įvairios 
tarpasmeninio nuotolio zonos, taip pat žmogaus saviraiška mimikos bei gestų 
kalba. Atsidūrus užsienyje, geriausia laikytis svečią priimančios šalies papročių 
net tada, jei mums labai sunku juos suvokti. Žinoma, niekas negali iš karto 
perprasti visų papročių bei kitos šalies taisyklių, bet apie svarbiausius 
papročius, ypač apie draustinus dalykus, kuriuos dažniausiai lemia religija, 
kiekvienam derėtų gauti informacijos. Reikia žinoti, kad į mečetes ir daugelį 
pagodų (Rytų Azijos šventyklos) neleidžiama įeiti apsiavus. Net per kaitrą 
neleidžiama pusnuogiams apžiūrinėti bažnyčių ir cerkvių Pietų Europos šalyse. 
Laisva turistų apranga privertė viešbučių darbuotojus Ispanijos salose raštu 
prašyti savo svečių neateiti vakarienės su šortais. 

Renkantis drabužius komandiruotei į užsienį ar į priėmimą, niekada 
neužtenka paisyti vien tiktai klimato sąlygų. Jeigu nieko tikra nežinote, 
samprotaukite konservatyviai.  Apsirenkite taip, kaip į susitikimą su 
aukščiausias pareigas užimančių jūsų įmonės asmeniu. Jūsų išvaizda turi būti 
ne rėkianti, bet daranti įspūdį ir būtinai profesionali. Prieš atsakingą 
komandiruotę užsakykite, kad jūsų vizitinę kortelę išverstų į tos šalies, kur 
vykstate, kalbą ir išspausdinkite tai kitoje kortelės pusėje. Šia puse kortelę 
įteikite jus priimančiam žmogui. Atkreipkite dėmesį į vizitines korteles, kurias 
įteikia jums. Vizitinių kortelių dizainui ir spausdinimui įdedama daug darbo, 
todėl pasistenkite deramai tai įvertinti. Sužinokite, ar toje šalyje, kur keliaujate, 
vertinamas mokslinis laipsnis (tai galioja Prancūzijoje, Vokietijoje, 
Šveicarijoje, Korėjoje, Singapūre, Kinijoje, arabų šalyse ir daugelyje Pietų 
Amerikos valstybių). Jeigu tai priimtina, užrašykite ant vizitinės kortelės visus 
savo turimus laipsnius. 

Amerikiečių mokslininkas R. Gesteland (1997) pasiūlė sistemą, pagal 
kurią visi tarptautinio verslo papročiai ir praktika logiškai sugrupuoti į tam 
tikrus modelius. Pristatydamas savo teoriją, R. Gesteland pirmiausia atsako į 
klausimą, kodėl eksporto rinkodarininkams ypač svarbios išsamios verslo 
papročių ir praktikos žinios: 

+ Tarptautiniame versle tikimasi, kad pardavėjas taikysis prie pirkėjo. 
(Sudarant tarptautinį sandėrį pirkėjo padėtis esti palankesnė. Jis gali 
nepaisyti kultūrinių skirtumų, nebent norėtų derėtis dėl kuo 
palankesnių sąlygų). 

+ Tarptautiniame versle tikimasi, kad atvykėlis taikysis prie vietos 
papročių. 

Pateikdamas įvairių kultūrų elgesio versle modelius, R. Gesteland 
perspėja, kad nėra dviejų derybininkų, kurie elgtųsi visiškai vienodai, net jei 
abu priklauso tai pačiai kultūrai. Taigi yra išskiriami elgesio modeliai, kurie 
reiškia kultūros tendencijas, t. y. bruožus, būdingus daugumai, bet, suprantama, 
ne visiems aptariamos kultūros verslininkams. Panagrinėkime juos išsamiau. 


Orientacija į dalykinius reikalus ir orientacija į 
tarpusavio santykius 


Kaip teigia R. Gesteland (1997), šiuolaikiniam pasauliui būdingas toks 
verslo kultūrų pasiskirstymas: 

1. orientacija į dalykinius reikalus; 

2. orientacija į tarpusavio santykius (žr. 11.1 lentelę). 

Verslininkai, orientuoti į dalykinius reikalus (OR), daugiausia dėmesio 
skiria užduotims, o tie, kurie orientuojasi į tarpusavio santykius (OS) - 
žmonėms. OS žmonės mieliau dirba su šeimos nariais, draugais ir gerai 
pažįstamais asmenimis ar jų grupėmis - su tais, kuriais galima pasitikėti. Jiems 
nesmagu dirbti su nepažįstamais, ypač jei šie užsieniečiai. Konfliktai kyla 
tuomet, kai į reikalus orientuoti eksporto rinkodarininkai bando pradėti verslą į 
santykius orientuotose rinkose. Dauguma OS žmonių laiko OR atstovus 
įkyriais, agresyviais ir pernelyg tiesmukais. OR verslininkai mano, kad jų 
partneriai, atstovaujantys OS kultūrai, dažnai be reikalo atidėlioja sprendimus, 
neturi savo nuomonės, yra tiesiog nenuspėjami. Kadangi OR žmonės yra 
dalykiški ir gana lengvai pradeda dirbti su nepažįstamais, eksporto 
rinkodarininkai paprastai gali greitai užmegzti tiesioginį kontaktą su 
potencialiais pirkėjais tose rinkose. Pavyzdys - Jungtinės Amerikos Valstijos. 
Amerikiečiai, galbūt todėl, kad yra išaugę itin dinamiškoje, įvairių kultūrų 
visuomenėje, dalykinius reikalus su nepažįstamais verslininkais aptaria gana 
lengvai. Tokį atvirumą iliustruoja telemarketingo populiarumas. Kasmet 

amerikiečiai perka gaminių ir paslaugų už daugiau kaip 300 milijardų dolerių iš 
visiškai nepažįstamų asmenų telefonu. Šitokia į dalykinius reikalus orientuota 
rinkodara reiškia, jog tarp pardavėjo ir pirkėjo tėra vienintelis ryšys - kliento 
telefono numeris. Suprantama, net Amerikoje, kuo didesnis ir sudėtingesnis 
sandėris, tuo daugiau pirkėjas norės žinoti apie pardavėją. Tačiau svarbiausia, 
kad į reikalus orientuotose kultūrose rinkodarininkai gali užmegzti kontaktą su 
perspektyviu pirkėju be jokio išankstinio paruošimo, bendravimo ar ryšių. 
Griežtai į tarpusavio santykius orientuotose rinkose verslo ryšius galima 
pradėti tik tada, kai pažįstate reikalingus asmenis arba gebate suruošti viską 
taip, kad būtumėte jiems pristatyti. Visoje OS pasaulio dalyje planuokite 
užmegzti ryšius su galimu klientu ar partneriu netiesiogiai, tarptautinės mugės 
ar prekybos misijos metu, arba padedami trečiosios šalies pristatymo. Tam 
idealiai tiktų aukštas pareigas užimantis asmuo arba organizacija, pažįstama 
abiem pusėm. Užmegzti kontaktą gali padėti mūsų šalies ambasados komercijos 
skyrius, prekybos ir pramonės rūmai, prekybos asociacijos, gal net bankas. 

Verslo derybos paprastai trunka daug ilgiau OS kultūrose nei OR šalyse. 
Kultūrose, orientuotose į dalykinius reikalus, apie reikalus kalbama jau pirmojo 
susitikimo metu. OR verslininkai labai pasitiki raštiškomis sutartimis. OR 
šalyse derybose gali dalyvauti teisininkas, su kuriuo konsultuojamasi. OS 
kultūros pirmiausia pasitiki tarpusavio santykiais, kurie, jų manymu, padeda 
išvengti nesusipratimų bei spręsti problemas. OS rinkose pirmiausia 
susidraugaujama, o tik paskui sudaromas sandėris. OS kultūrose nepasitikėjimas 
nepažįstamais asmenimis, ypač užsieniečiais, dažnai verčia pareigūnus delsti. 
Pavyzdžiui, „Volksvvagen" bendrovei prireikė devynerius metus trukusių 
derybų, kad susitartų su Kinijos valdžia dėl automobilių gamyklos atidarymo; 
„McDonald's“ kompanija dirbo daugiau kaip dvylika metų, kol susitarė su 
tuometine sovietų valdžia dėl pirmųjų restoranų statybos. Klientas ar partneris iš 
OS kultūros nori būti tikras, kad ne tik kompanija, bet ir jūs asmeniškai imsitės 
atsakomybės už bendros veiklos sėkmę, kad palaikysite glaudžius asmeninius 
ryšius. Reikia laiko, kantrybės ir kartais geležinių kepenų plėtojant patikimus 
santykius OS rinkose. Panašu, kad išgėrimai pagreitina ryšių įtvirtinimo procesą 
Rytų Azijoje - tačiau tik tarp vyrų. Moterys tuose vyriškos draugystės ritualuose 
vis dar yra nepageidaujamos. 

11.1 lentelė. Verslo kultūrų pasiskirstymas -orientacija į dalykinius reikalus ir 


orientacija į tarpusavio santykius (R. Gesteland, 1997, p. 18) 


KULTŪROS . ORIENTUOTOS I DALYKINIUS REIKALUS 


Šiaurės ir germaniškoji Europa 


Didžioji Britanija 
Šiaurės Amerika 
Australija ir Naujoji Zelandija 
Pietų Afrika 
KULTŪROS. NUOSAIKIAI ORIENTUOTOS I DALYKINIUS REIKALUS 
Lotynų ir Rytų Europa 
Viduržemio jūros regionas 
Honkongas, Singapūras 
KULTŪROS. ORIENTUOTOS I TARPUSAVIO SANTYKIUS 
Arabų valstybės 
Didžioji Afrikos dalis 
Lotynų Amerika 
Didžioji Azijos dalis 





OR bei OS verslo kultūros skiriasi ir savo bendravimo būdu. 
Derybininkai iš OR šalių vertina tiesią, atvirą, nesudėtingą kalbą, o 
derybininkai iš OS dažnai mieliau vartoja netiesioginį, subtilų, vingrų stilių. Šis 
skirtumas yra didžiausias nesusipratimų tarp OS ir OR verslo žmonių šaltinis. 
OR derybininkai, bendraudami su kitais, siekia būti teisingai suprasti. Jie net 
didžiuojasi tuo, kad sako tai, ką galvoja, ir galvoja tai, ką sako. Pavyzdžiui, 
olandų verslininkai visiškai pagrįstai garsėja tiesmukiškumu. OS kultūrose 
tiesumas ir atvirumas, taip vertinami OR šalyse, reikš nesubrendimą ir 
naivumą, gal net aroganciją. OS kultūrose tik vaikai ir suvaikėję suaugusieji 
sako tai, ką galvoja, nes jie kitaip nemoka bendrauti. OS derybininkai 
pirmenybę teikia harmoningiems ir sklandiems tarpusavio santykiams. Jie 
slepia savo emocijas, ypač neigiamas, stengiasi išsaugoti harmoniją, atidžiai 
kontroliuodami savo kalbą ir veiksmus, kad neįžeistų ir neįstumtų aplinkinių į 
nemalonią padėtį. Šios kultūros atstovai nekantravimo, susierzinimo, 
nusivylimo ar pykčio rodymą suvokia kaip harmonijos ardymą ir laiko tai 

šiurkštumu bei įžeidimu. OS šalyse reputaciją praranda abi pusės, kai prie 
pasitarimų stalo vienos pusės derybininkas pradeda karščiuotis. Asmuo, 
parodęs savo pyktį, t. y. pasielgęs vaikiškai, praranda reputaciją. Be to, atvirai 
demonstruodamas pyktį, jis priverčia ir kitą pusę prarasti reputaciją. Daugiau 
nieko ir nereikia, kad net ir perspektyviausios derybos atsidurtų aklavietėje. 

Daugelis japonų, kinų ir Pietryčių Azijos žmonių žodelį „ne" laiko 
keiksmažodžių. Kad neįžeistų, jie verčiau sumurmės: „Tai gali būti sunku" arba 
„Mes turime į tai pasigilinti". Populiarūs atsakymai „Galbūt“ ir „Tai bus 
nepatogu." Kai Rytų Azijos derybininkai pakeičia temą ar tiesiog nutyla, dažnai 
tai reiškia: „Pamiršk tai." Pavyzdžiui, daugelis atvykstančiųjų į Japoniją mano 
pasiekę susitarimą, nes jų partneriai keletą kartų jiems pasakė „taip“, lydėdami 
tą „taip“ daugybe šypsenų ir palinksėjimų. Tačiau visai nebūtinai tai reiškia 
sutikimą.  Neužmirškite, kad japonai bet kuria kaina vengia nuomonių 
priešiškumo arba konfrontacijos. Jeigu jie priversti atsakyti į tiesiai užduotą 
klausimą, galvoja, kad privalo sutikti, nenorėdami sudrumsti jūsų harmonijos. 
Jie nemato jokios problemos dėl to, kad vėliau pasirodys su visiškai priešingu 
sprendimu, priimtu kompanijos reikalų ir gerovės vardan. 
būdas padeda išsaugoti harmoniją. To, ką jie sako prie derybų stalo, tikroji 
prasmė dažnai būna numanoma, t. y. prasmė aiškėja iš konteksto bei aplinkos. 
JAV antropologas E. T. Hali sugalvojo šias kultūras tiksliai apibūdinantį 
terminą - „plataus konteksto" kultūros. Kai kalba šiaurės europiečiai, šiaurės 
amerikiečiai, australai bei Naujosios Zelandijos gyventojai, didžioji prasmės 
dalis būna akivaizdi, t. y. išreiškiama žodžiais. Klausytojas sugeba suprasti, kas 
sakoma, nekreipdamas ypatingo dėmesio į kontekstą. E. T. Hali tai pavadino 
„siauro konteksto" kultūromis. 

Danų mokslininkė M. Djursaa, ištyrusi Danijos, Vokietijos bei 
Didžiosios Britanijos verslininkų elgesį, teigia, kad visos minėtos Europos 
kultūros, be abejonės, priklauso siaurajam kontekstui, tačiau skirtumai tarp jų 
taip pat akivaizdūs. Britai akivaizdžiai labiau nei arabai linkę į dalykinius 
reikalus ir siauresnį kontekstą, bet kartu jie daug labiau nei jų kolegos danai ir 
ypač vokiečiai linkę į platų kontekstą bei tarpusavio santykius. 

Formalios ir neformalios verslo kultūros: 
statusas, hierarchija, valdžia bei pagarba 


Formalios kultūros paprastai būna susiskirsčiusios į hierarchijas, kurios 
atspindi narių padėtį ir valdžią. Tuo tarpu neformalios kultūros labiau vertina 
egalitarines (pranc. ėgalitaire - lygybė) visuomenes su mažesniais statuso bei 
valdžios skirtumais. Sunkumų kyla, kai verslininkams iš egalitarinių kultūrų 
prireikia bendrauti su partneriais iš hierarchija pagrįstų visuomenių. Laisvas 
neformalus bendravimas piktina aukšto rango žmones iš hierarchinių kultūrų. Iš 
kitos pusės, neformalių kultūrų atstovai gali palaikyti formalaus elgesio 
partnerius niūriais, nedraugiškais, pasipūtusiais arba arogantiškais, per daug 
sureikšminančiais statuso bei užimamų pareigų svarbą. Nesusipratimų būtų 
išvengta, jeigu abi pusės suvoktų, kad skirtingas elgesys versle priklauso nuo 
skirtingų kultūros vertybių. Manoma, kad neformalios kultūros vertina 
visuomenės narių lygybę, o formalių kultūrų vertybių sistema apima 
hierarchijas ir visuomeninės padėties skirtumus. Formalumas visada susijęs su 
padėtimi visuomenėje (statusu), organizacijos struktūrine hierarchija bei su tuo, 
kaip išreiškiama pagarba aukšto statuso asmenims. Tarptautinės rinkodaros 
specialistai turėtų žinoti, ar bendrauja su formaliomis, ar su neformaliomis 
kultūromis (žr. 11.2 lentelę). 

Egalitarinių bei hierarchinių visuomenių skirtumai gali tapti rimta 
kliūtimi prekyboje. Tarptautinės rinkodaros vadybininkai iš neformalių kultūrų 
dažnai nesupranta, kaip pabrėžti pagarbą aukšto rango veikėjams iš formalių 
kultūrų, kurie gali lengvai įsižeisti dėl nepakankamai parodyto dėmesio. Reikia 
atminti, kad formalūs kreipiniai, t. y. pavardėmis, pareigomis, laipsniais, 
titulais, pavyzdžiui „Daktare Miuleri", yra vienas iš svarbiausių būdų parodyti 
savo pagarbą aukšto rango asmenims. Pietų ir Pietryčių Azijoje kostiumas ir 
kaklaraištis karšto sezono metu yra pagarbos išraiška (sėdėdami su švarku 
tvankiame kabinete, rodysite dar didesnę pagarbą). Lotynų Amerikoje ir 
didžiojoje Europos dalyje linkstama su panieka vertinti verslininką, kurio 
interesai ribojasi vien pinigų „kalimu". Aukštesnė padėtis priskiriama Žmogui, 
sugebančiam protingai kalbėtis apie meną, muziką, literatūrą, istoriją, filosofiją 
bei kiną. Kilmė, išsilavinimas taip pat gali suteikti aukštesnį statusą. 

11.2 lentelė. Formalios ir neformalios verslo kultūros (R. 
Gesteland, 1997, p. 47) 


LABAI NEFORMALIOS KULTŪROS 
Australija 
JAV 


VIDUTINIŠKAI NEFORMALIOS KULTŪROS 
Kanada 
Naujoji Zelandija 
Danija, Norvegija 


FORMALESNĖS KULTŪROS 
Didžioji Europos dalis 
Viduržemio jūros regionas 
Arabų šalys 
Lotynų Amerika 
Didžioji Azijos dalis 


Formalios kultūros linkusios vertinti žmones pagal amžių, lytį, 
užimamas pareigas ir pagal tai, ar jis pirkėjas, ar pardavėjas. Ypač tai būdinga 
Pietų Korėjai, Japonijai ir Saudo Arabijai, kur vyrai verslo pasaulyje tradiciškai 
įgyja aukštesnį statusą nei moterys. Keturios tarptautinio verslo žmonių grupės 
hierarchinėse kultūrose yra priverstos dirbti nepalankesnėmis sąlygomis. Tai: 


žmonės, užimantys žemesnes pareigas savose organizacijose 

jauni abiejų lyčių žmonės 

moterys 

bet kurio amžiaus vyrai ir moterys - tarptautinės rinkodaros ir 
pardavimų darbuotojai. 


Jauniems eksporto specialistams, dirbant su hierarchinių kultūrų 
pirkėjais, rekomenduojama laikytis trijų žingsnių strategijos: 


L 


Pasistenkite, kad jus pristatytų pats vyriausias, kokį tik sugebėsite 
rasti, vyras. 

Būkite tikras savo srities ekspertas. Geros profesinės žinios suteikia 
statusą. Privalote aiškiai parodyti savo profesines žinias, 0 ne 
pasakoti apie jas. 

Susipažinkite su vietos protokolu. Turite žinoti, kaip išreikšti 
pagarbą nepadlaižiaujant. 

Griežtai ir laisvai traktuojančios laiką kultūros 


Skirtingose kultūrose punktualumas yra suprantamas skirtingai. Jeigu 
visą valandą pavėluosite Ispanijoje, tai visiškai leistina, bet jeigu daugiau kaip 
penkias minutes pavėluosite Niujorke - tai derybos gali pasibaigti net 
neprasidėjusios. Suprasdami šio tikslumo arba netikslumo reikšmę tam tikroje 
šalyje, parodysime savo pagarbą ir išsiauklėjimą. 

Viena pasaulio visuomenių grupė garbina laiką. Griežtai traktuojančiose 
laiką visuomenėse punktualumas yra privaloma savybė: dienotvarkės geležinės, 
darbotvarkės nepajudinamos, o dalykiniai susitikimai pertraukiami labai retai. 
E.T. Hali šias laiką garbinančias kultūras pavadino monochroniškomis (gr. 
monos - vienas, chronos - laikas). Visiškai kitokios - polichroniškos 
visuomenės, kurios mažiau dėmesio skiria punktualumui ir nesikankina dėl 
terminų (žr. 11.3 lentelę). 

Polichroniškose kultūrose vadybininkas gali vėluoti į susitikimą, nes 
galbūt turėjo pagelbėti draugui ar šeimos nariui. O gal ankstesnis susitikimas 
pasibaigė vėliau nei buvo manyta, nes polichroniškose kultūrose nedovanotinai 
šiurkštų nutraukti susitikimą vien dėl to, kad esate suplanavęs kitą. Neįsižeiskite 
ir nenustebkite, kai jūsų susitikimą nuolat pertraukinės netikėti lankytojai, 
klerkai su šūsnimis laiškų ir popierių bei atsakymai į telefono skambučius. 
Svarbiausia - būkite kantrūs! Sudarydami sandėrį ar pasirašydami sutartį, 
atminkite, kad polichroniškose kultūrose santykiai reiškia kur kas daugiau nei 
prievarta primesti terminai. Planuodami turėkite kuo didesnę laiko atsargą ir kuo 
artimiau (geriausia - susitikinėti asmeniškai) bendraukite su partneriais. 

Skirtingas laiko ir dienotvarkių suvokimas sukelia konfliktus. Konfliktai 
kyla todėl, kad griežtai pagal darbotvarkę dirbantys atvykėliai laisviau 
traktuojančius laiką kolegas ima laikyti tinginiais, nedrausmingais ir 
nemandagiais žmonėmis, tuo tarpu pastarieji pirmuosius neretai mano esant 
arogantiškais pedantais, vergaujančiais pačių susikurtoms elgesio taisyklėms. 
Beje, monochroniškoje kultūroje labai nemandagu būti nepunktualiam, kita 
vertus, labai nemandagu pasipūtėliškai žvelgti į polichroniškas kultūras. 

Įsivaizduokite, jog jūs eksporto vadybininkas, susitaręs susitikti su 
klientu. Kada geriausiai pasirodyti vokiečio, ypač vertinančio punktualumą, 
biure? Kada atvykti pas italą, kuris paprastai vėluoja pusvalandį? Vokietijos 
rinkos specialistai teigia, kad, atvykęs į susitikimą prieš penkias minutes, 
parodysite, jog jums, kaip ir jūsų klientui, itin svarbu laikas. Šioje 

monochroniškoje kultūroje sampratos „punktualumas" ir „patikimumas“ labai 
susijusios. Italijoje, kaip ir kitoje laisviau laiką traktuojančioje šalyje, 
nepatariama vėluoti į susitikimus. Atminkite - pardavėjas visada privalo rodyti 
pagarbą pirkėjui. Atvykdami laiku, geriausiai išreikšite pagarbą net 
polichroniškoje kultūroje. Be to, „polichroniški" klientai ar partneriai tikisi, kad 
„monochroniški" vadybininkai visada pasirodys laiku, net dirbdami laisvai 
laiką traktuojančiose kultūrose. 


11.3 lentelė. Orientavimasis į laiką ir dienotvarkes įvairiose 
verslo kultūrose (R. Gesteland, 1997, p. 57) 


LABAI MONOCHRONIŠKOS VERSLO KULTŪROS 
Šiaurės ir germaniškoji Europa 
Šiaurės Amerika 
Japonija 


VIDUTINIŠKAI MONOCHRONIŠKOS VERSLO KULTŪROS 
Australija ir Naujoji Zelandija 
Pietų ir Rytų Europa 
Honkongas, Singapūras, Taivanis 
Kinija, Pietų Korėja 


POLICHRONIŠKOS VERSLO KULTŪROS 
Arabų valstybės 
Afrika 
Lotynų Amerika 
Pietų ir Pietryčių Azija 


Atidžiai pažvelgę į 11.3 lentelę, pastebėsite, kad šaltesnio klimato verslo 
kultūros garbina laikrodį, dienotvarkes ir griežtai traktuoja laiką, o karštesnio 
klimato kultūrų požiūris į laiką kur kas laisvesnis. Beje, prieš 40 metų Japonija, 
Honkongas, Singapūras, Taivanis, Kinija ir Pietų Korėja buvo polichroniškos 
kultūros. Šios šalys yra pavyzdys, kad, plėtojantis verslo santykiams, keičiasi ir 
verslo kultūra. Ir šiandien žmonės iš pramoninių Pietų Kinijos provincijų labiau 
kreipia dėmesį į laiką, negu menkiau išvystytoje Vidurio Kinijoje; susitikimas 
Pietų Korėjoje tikriausiai prasidės laiku, jei vyks Seule, o ne kur nors mažame 
miestelyje. 

Neverbalinis elgesys versle: ekspresyvios ir 
santūrios kultūros 


Ekspresyvūs žmonės bendrauja visiškai kitaip, nei santūresni verslo 
partneriai. Galima skirti tokias tris bendravimo rūšis: 
+  verbalinis bendravimas apima žodžių ir jų junginių prasmes 
+  paraverbalinė kalba apima tariamų žodžių garsumo įvairovę, tylos ir 
pašnekovo pertraukimo pokalbio metu momentus 
+  neverbalinis bendravimas - tai kūno kalba. 


Dėl didžiulės paraverbalinio ir neverbalinio elgesio ekspresyvumo 
įvairovės tarptautinio verslo vadovai ir derybininkai patiria nemalonių 
netikėtumų. 11.4 lentelė rodo, kuriose rinkose vyrauja ekspresyvi, o kuriose - 
santūri kultūra. 

Ekspresyvūs verslininkai mėgsta kalbėti garsiai, kad visi girdėtų. Jie 
dažnai pakelia balsą, kad atkreiptų dėmesį į svarbų punktą, o jeigu kokią mintį 
reikia ypatingai pabrėžti, iš visų jėgų trenkia kumščiu į stalą. Santūriose 
kultūrose, pavyzdžiui Tailande, garsus balsas reiškia pyktį, o dažni gestai ir 
besikeičianti mimika verčia manyti, kad žmogus šiek tiek „trenktas". Santūrūs, 
negarsiai kalbantys verslininkai irgi neretai pakliūva į nemalonią padėtį 
derėdamiesi su ekspresyviais partneriais. Tyli, monotoniška kalba suvokiama 
kaip nesvarbi. Ekspresyviems žmonėms nesmagu, jei pokalbis netikėtai 
trumpam nutrūksta. Santūrios kultūros atstovai pauzes tarp žodžių vertina ne 
mažiau už pačius žodžius. Ekspresyviems verslininkams pašnekovų 
pertraukimas atrodo normali pokalbio dalis, bet santūrių kultūrų žmonės tokį 
elgesį laiko nepaprastai šiurkščiu. 

Tarptautinio verslo ekspertų nuomone, skirtingų kultūrų atstovų 
deryboms daugiausia sunkumų gali sudaryti keturi kūno kalbos aspektai. 

1. Proksemika: asmeninė erdvė ir distancija tarp asmenų. Kiekvieną žmogų 
supa nematomas oro sluoksnis, kurio dydis priklauso nuo to, kurioje pasaulio 
dalyje užaugome, ir nuo situacijos, kurioje atsidūrėme. Pavyzdžiui, du anglai, ką 
tik susitikę pobūvyje, stovės per ištiestą ranką vienas nuo kito. Tačiau atstumas 
tarp dviejų besimylinčių susitrauks iki nulio. 11.5 lentelėje nurodomos 
distancijos, ištyrus atstumus tarp tos pat lyties įvairių kultūrų verslininkų. 

11.4 lentelė. Ekspresyvios ir santūrios kultūros (R. Gesteland, 
1997, p.68) 


LABAI EKSPRESYVIOS KULTŪROS 
Viduržemio jūros regionas 
Lotynų Europa 
Lotynų Amerika 


VIDUTINIŠKAI EKSPRESYVIOS KULTŪROS 
JAV ir Kanada 
Australija ir Naujoji Zelandija 
Rytų Europa 
Pietų Azija 


SANTŪRIOS KULTŪROS 
„ Rytų ir Pietryčių Azija 
Siaurės ir germaniškoji Europa 


2. Haptika: prisilietimai, fizinis kontaktas. Įvairių kultūrų žmonės paduoda 
ranką bei pasisveikina įvairiai. Vien Europoje yra daug rankos paspaudimo 
būdų. Vokiečių rankos paspaudimas tvirtas ir greitas; prancūzų - lengvas, anglų 
- paprastas ir santūrus. Skandinavijoje yra įprotis ranką paspausti du kartus iš 
eilės, 0 po to jūs iš karto atstumiamas, kad aplinkui susidarytų pakankama 
erdvė. Italijoje ir Graikijoje ranką krato apie minutę ir tuo pačiu gal dešimt kartų 
švelniai paspaudžia. Arabų pasisveikinimas gana dažnas, švelnus, ilgai 
trunkantis. Tolimuosiuose Rytuose, t. y. Japonijoje, Taivanyje, Malaizijoje, 
fizinis kontaktas nėra mėgstamas, nors šių šalių verslininkai jau įprato prie 
trumpo rankos paspaudimo sveikinantis, kai sudaromi prekybiniai sandėriai. 
Daug europiečių spaudžia ranką kiekvieną kartą susitikę ir išsiskirdami. Šiaurės 
amerikiečiai spaudžia ranką tvirtai, tačiau rečiau už europiečius. 

Dalykiniuose susitikimuose vyrai sveikinasi su moterimis paduodami ir 
tvirtai paspausdami ranką. Tačiau, susitikus su užsienio prekybos partnerio 
žmona, nuo rankos paspaudimo reikėtų susilaikyti. Jeigu pristatinėjate kolegą 
grupei žmonių, pirmiausia prieikite prie vyriausio, aukščiausias pareigas 

užimančio asmens. Jeigu tenka prisistatyti pačiam, apeikite visus dalyvius iš 
eilės - taip leisite suprasti, kad jums jie visi lygūs. 


11.5 lentelė. Asmeninė erdvė ir reikiamo atstumo išlaikymas (R. 
Gesteland, 1997, p. 74) 


NEDIDELĖ; 20 - 30 cm 
Arabų šalys 
Viduržemio jūros regionas 
Lotynų Europa 
Lotynų Amerika 


DIDELĖ: 40 - 60 cm 
Daugelis Azijos šalių 
Šiaurės, Vidurio ir Rytų Europa 
Šiaurės Amerika 
Australija 


3. Okuletika: žiūrėjimas tiesiai į akis, akių kontaktas. "Turbūt subtiliausia 
kūno kalbos forma yra žvilgsnis. Skirtingose kultūrose žvilgsnių kontaktai 
skiriasi. Pas mus priimta šnekantis žiūrėti į pašnekovą, taigi ir laikytis 
asmeninio ar viešojo nuotolio. Tai rodo susidomėjimą ir pagarbą kalbančiajam. 
Bet kai su nepažįstamu žmogumi atsiduriame labai ankštoje erdvėje, ilgas 
žvilgsnių kontaktas laikomas įkyrumu. Afrikos tautų kultūroje, atvirkščiai, 
mandagu kalbantis nežiūrėti į pašnekovą, jeigu jį gerbiame. Rytuose moterys, 
kurios žiūri vyrui į veidą, laikomos įžūliomis. 11.6 lentelėje pateikiama 
kontakto akimis įvairovė skirtingose verslo kultūrose. 


4. Kinetika: kūno judesiai ir gestai. Tarptautiniams derybininkams ypač 
svarbūs du kinetikos aspektai: veido mimika ir plaštakų bei rankų judesiai. 
Ekspresyvūs žmonės labai išraiškingai ir daug gestikuliuoja, norėdami pabrėžti 
savo žodžius. Santūrių kultūrų atstovai vertina ramesnį neverbalinį elgesį ir 
nemėgsta atviro emocijų reiškimo. Pietiečiai pasitiki žmonėmis, atvirai 
rodančiais savo jausmus, ir įtariai žiūri įjuos slepiančius. Tuo tarpu japonai ir 
vokiečiai emocijų demonstravimą gali palaikyti vaikiškumu ir 
nesubrendėliškumu. 

11.6 lentelė. Kontakto akimis įvairovė skirtingose verslo 
kultūrose (R. Gesteland, 1997, p. 78) 


INTENSYVUS AKIŲ KONTAKTAS 
Arabų šalys ir Viduržemio jūros regionas 
Lotynų Europa ir Lotynų Amerika 


STIPRUS IR VIDUTINIŠKAS AKIŲ KONTAKTAS 
Šiaurės Europa ir Siaurės Amerika 
Korėja ir Tailandas 


NETIESIOGINIS AKIŲ KONTAKTAS 
Didžioji Azijos dalis 


Įvairiose kultūrose gali visiškai skirtis kurio nors gesto, mimikos ar 
poelgio vertinimas. Pavyzdžiui, įvairiose kultūrose antakių pakėlimas reiškia 
visiškai skirtingus dalykus. Šiaurės amerikiečiai šia veido išraiška parodo 
susidomėjimą ar nustebimą; anglai - skeptiškumą; vokiečiai nori pasakyti „Jūs 
nepritarimą. Antai vienose šalyse galvos linktelėjimas reiškia „taip“, o 
papurtymas - „ne", kitose, pavyzdžiui, Indijoje, kaip tik atvirkščiai. Jei kas nors 
rodo į mus pirštu, mes galime pagalvoti: „Jis visai neišauklėtas." Šis gestas 
Tailande laikomas itin pikta panieka ir rodomas tik tuo atveju, kai paliečiama 
žmogaus galva, kuri laikoma sielos buveine. Arabų šalyse, Indijoje kojos - tai 
suteršti galinti kūno dalis, ir būtų nepagarbu ištiesti jas sėdint prieš tenykštį 
gyventoją. Musulmonų, induizmo ir budistų kultūrose kairė ranka laikoma 
nešvaria. Manoma, jog ji turi teršiamųjų savybių, todėl ja draudžiama prisiliesti, 
ja neleistina nė valgyti. Savo vizitinę kortelę teisingiausia paduoti dešine ranka, 
tuo pat metu prilaikant jos alkūnę kairiąja. Pietryčių Azijoje nevalia glostyti 
vaiko galvos, nes tikima, kad tokiu būdu galima sužaloti vaiko sielą... 

Skirtinga neverbalinės kalbos gestų interpretacija atskleidžia vieną iš 
svarbiausių tarptautinio verslo problemų: mandagus ir tinkamas elgesys vienoje 
kultūroje gali tapti labai nemandagus ir įžeidžiantis kitoje. Todėl, vykdami į 
užsienį bei priimdami kitos šalies derybininką (ypač, jeigu jis pirkėjas), 
nepatingėkite pasidomėti tos šalies papročiais ir kultūra. 

Pasvarstykite: 


+ Kaip užmegzti pradinį kontaktą OR ir kaip - OS kultūrose? 

+ Kas svarbiau tarpkultūrinėse verslo derybose - dalykiniai reikalai ar 
tarpusavio santykiai? 

+ Kokie tarpkultūrinio bendravimo skirtumai sukelia daugiausia 


nesusipratimų? 

+ Kaip paaiškintumėte skirstymą į „siauro" ir „plataus" konteksto 
kultūras? 

LITERATŪRA 


Gesteland R. R. (1997). Kaip išgauti „taip“: menas bendrauti ir derėtis 
įvairiose kultūrose. Vilnius: Tyto alba. 
Gold Dž. (1990). Osnovy povedenčeskoi geograjii. Moskva: Progress. 
Spilein M. (1997). Vyro įvaizdis: knyga veikliam vyrui. Kaunas: Tyrai. 
. Vanderbilt A. (1996). Viskas apie etiketą. Vilnius: Melsa. 
Volf L. (1996). Šiuolaikinis etiketas. Vilnius: Lektūra. 
Zimbardo F., Leippe M. (2000). Socialnoje vlijanie. Sankt-Peterburg. 


216 


12. KAIP IEŠKOTI DARBO 


+ Kaip rašyti gyvenimo aprašymą? 

+ Kaip reikia pasiruošti pirmajam pokalbiui su darbdaviu? 
+ Ką daryti, jei darbo ieškote po ilgesnės pertraukos? 

+ Kaip elgtis, jei jus atleido? 


Žymi etiketo specialistė A. Vanderbilt pateikia daug vertingų patarimų, 
kaip ieškoti darbo. Nors darbo ieškojimas galėtų būti nuostabus, nuotykių 
kupinas laikas, daugeliui sukelia nemažą nervinę įtampą. Baisiausia, kad jus tirs 
ir vertins, gal net pripažins esant netinkamą, nesvarbu, ar praradote senąjį 
darbą, ar ką tik baigėte universitetą, ar tik ieškote naujų išmėginimų. Nerimas 
sumažės, jei rūpestingai suplanuosite savo veiksmus ir blaiviai vertinsit 
situaciją. Žinokite, svarbiausia - gerai save pažinti. Pamąstykite, kokių turite 
ypatingų gabumų, ką mėgstate veikti, kuo jūs rimčiausiai domitės ir, žinoma, ką 
geriausiai mokate. Susidarykite savo privalumų sąrašą ir tuomet ieškokite tokio 
darbo, kurį dirbdami tuos gabumus galėtumėt pritaikyti. Ieškant darbo, jums 
reikės varžytis su kitais. Ne kiekvienas mėgsta konkurenciją ar protingai 
reaguoja. Užsitęsę ieškojimai įbaugina net labiausiai savimi pasitikinčius. Jeigu 
jūs organizuotas ir informuotas žmogus ir į šį procesą žiūrite kaip į kasdieninio 
gyvenimo dalį, mažiau bijosite konkurentų ir padidinsite galimybes gauti 
norimą vietą. 

Taigi darbo ieškojimą vertinkite ne kaip mūšį, bet kaip nuoseklias 
pastangas susirasti užsiėmimą, labiausiai atitinkantį jūsų gebėjimus ir patirtį. 
Sistemingos pastangos, išsamus gyvenimo aprašymas ir teigiamas požiūris į 
ateitį padės kalbėtis su bet kokiu darbdaviu. 


Gyvenimo aprašymas 


Gera autobiografija arba darbinės veiklos aprašymas yra svarbiausias 
dalykas, prisistatant darbdaviui. Autobiografiją pradėkite nuo to, kas esate, 
koks jūsų išsilavinimas ir patirtis bei kokį darbą norėtumėte dirbti. 
Apibūdinkite savo ankstesnį darbą, pažymėkite, kas labiausiai ir mažiausiai 
patiko. Kokių įgijote žinių ir įgūdžių? Pagalvokite, koks darbas jums idealiai 
tiktų. Kokioje firmoje jums labiau patiktų dirbti: didelėje ar mažoje, 

jaukesnėje? Pamąstykite, kodėl siekiate karjeros? Ką labiausiai norėtumėte 
veikti? Kokie jūsų planai po vienerių, dviejų, trejų ar net po penkerių metų? 

Autobiografija skirstoma į kelias dalis: biografinius duomenis, buvusios 
tarnybos, įgytos patirties bei išsilavinimo aprašymą. Svarbiausia dalis yra jūsų 
profesinio gyvenimo santrauka. 

Biografiniai duomenys. Tai jūsų vardas, pavardė, namų adresas ir 
telefonas. Net jeigu jūsų dabartinis darbdavys žino, kad ieškote darbo, geriau 
duoti namų telefoną nei tarnybinį. Nesiųskite fizinių duomenų: amžiaus, ūgio ar 
svorio. 

Tarnyba ir patirtis. Ankstesnius darbus surašykit chronologine tvarka. 
Sąrašą pradėkit nuo paskutinės jūsų darbo vietos. Nurodykit įstaigų 
pavadinimus, adresus, savo pareigas ir įsidarbinimo laiką. Apibūdinkite savo 
veiklos sritį ir pasiekimus. Reikėtų nurodyti savanoriškus darbus bei kitokią 
veiklą. Nepamirškite parašyti, ar mokate užsienio kalbą, ar dirbate kompiuteriu 
ir kontoros įranga. Amerikiečiai mėgdavo kaitalioti darbus karjeros sumetimais. 
Tačiau dažnai darbus keičiantį žmogų gali palaikyti nepastoviu ar 
nekompetentingu darbuotoju. Jei jūsų gyvenimo aprašyme darbo vietų sąrašas 
neįprastai ilgas, būkite pasiruošęs tai paaiškinti. (Darbdaviai nelabai mėgsta 
darbuotojus, metančius darbą, kai kiti pasiūlo didesnį atlyginimą). 

Išsilavinimas. Jei esate baigęs vidurinę mokyklą, nurodykite jos 
pavadinimą ir adresą. Jei turite aukštąjį išsilavinimą, nerašykit apie vidurinę, 
bet pradėkit nuo mokslinio laipsnio bei vardo ar mokslinio darbo. Į sąrašą galite 
įtraukti po aukštojo mokslo įgytas Žinias ir laipsnius. Datas galite rašyti arba ne. 

Jeigu ką tik baigėte mokyklą, galit plačiau apžvelgti savo išsilavinimą: 
pažymių vidurkį (jei jis neblogas), dėstytas disciplinas, apdovanojimus ir 
pagyrimus bei papildomo ugdymo veiklą. Jei jūs ką tik baigėte universitetą ir 
jūsų darbo patirtis nedidelė, pirmiausia apibūdinkite savo išsilavinimą, galite 
paminėti atliktą praktiką, įvykdytus projektus. 

Karjeros tikslai ir darbo motyvai. Jei turite konkrečių karjeros tikslų, 
autobiografijos pradžioje apibūdinkite juos vienu, dviem sakiniais. Kita vertus, 
gyvenimo aprašyme karjeros tikslų galit ir nenurodyti. Apie juos galite rašyti 
motyvaciniame laiške. Svarbiausia , niekuomet apie savo motyvus ir tikslus 
nekalbėti miglotai. Rašydami galvokite apie darbą, kurio jūs prašote. 

Rekomendacijos. Jei jūsų darbdavys sutinka parašyti jums 
rekomendaciją, nedvejodami sutikit. Kitais atvejais rekomendaciją jums gali 
parašyti žmogus, kuris puikiai jus pažįsta: buvęs dėstytojas arba kolega. 

Patarimai rašančiam autobiografiją 


+ "Įrašykite naujausius faktus. 

+ Atidžiai patikrinkite , ar nėra rašybos klaidų. 

+  Rašykit mašinėle, o ne ranka. Jei neturite rašomosios mašinėlės ar 
kompiuterio, pasamdykite ką nors, kad išspausdintų. (Yra daug 
tarnybų, kurios profesionaliai tai padarys). 

+ Rašykite tik ant labai gero balto popieriaus. 

+ Tekstas turi tilpti viename puslapyje, spausdinkite per vieną 
intervalą tarp eilučių. 

+  Nemeluokite. Pagyros ir melas vis tiek išaiškės. 

+ Nurodykite, kad reikalui esant galite pateikti rekomendacijas. 
Paruoškite sąrašą asmenų, kurie galės jus rekomenduoti. Jame turi 
būti pavardės, adresai ir telefono numeriai. Šį sąrašą paduokite 
darbdaviui per pokalbį. 

+ Niekuomet nerašykite į rekomendacijų sąrašą žmonių, nesusitarę su 
jais iš anksto. 

+  Nenurodykite pageidaujamo atlyginimo. 

+  Paprašykite kelis bendradarbius perskaityti ir įvertinti jūsų 
autobiografiją. 


Pasiruošimas pokalbiui 


Ieškančiam darbo skelbimai ir įdarbinimo agentūros yra svarbus 
informacijos šaltinis. Tačiau nusiuntę vien gyvenimo aprašymą, vargu ar būsit 
pakviesti pokalbio, jau nekalbant apie pasiūlymą dirbti. Daugiau nei pusę laisvų 
vietų padeda užpildyti įdarbinimo agentūros ir asmeniniai ryšiai. 

Tūkstančiai žmonių randa darbą pagal skelbimus laikraščiuose skelbimų 
arba verslo puslapiuose. Jei skelbiamas tik telefono numeris, paskambinkit ir tik 
paklauskit. Venkite pokalbio apie priėmimą į darbą telefonu. Jūsų tikslas - 
susitarti dėl susitikimo. Negavę iš firmos atsakymo septynias dienas ar dešimt 
dienų, paskambinkit ir pasiteiraukit dėl pokalbio. Jei skelbime parašyta: 
„Neskambinti", tuomet neskambinkit; darbdaviai nemėgsta samdyti tų, kurie 
nepaiso jau paties pirmo prašymo. 

Bet kokiame, net pirmajame pokalbyje privalote išmanyti apie 
kompanijos veiklą. Pavartykite kompanijos brošiūras ir žinynus, sužinokite apie 
jos produkciją, paslaugas, veiklos kryptis, skelbiamus finansinius rodiklius. 
Įsigilinkite į kompanijos ar pramonės šakos perspektyvas ir problemas. 
Pamėginkite išsiaiškinti, ar firmai negresia susijungimas arba pardavimas. 
Turėtumėt žinoti šios kompanijos ir konkurentų pelningiausius gaminius ir 
paslaugas. Daug ką galite sužinoti iš laikraščių ir žurnalų verslo skilčių. 
Praverstų išmanyti kompanijos hierarchiją ir sudėtį skyriaus, kuriame norite 
dirbti. Neapsiribokite vien spaudiniais. Pakalbėkit su žmonėmis, kurie dirba jus 
dominančioje srityje. Kuo daugiau per pokalbį žinosit apie kompaniją, tuo 
geresnį įspūdį padarysit pašnekovui, kuo įdomesnis ir sėkmingesnis bus 
pašnekesys, tuo daugiau galimybių, kad jums pasiūlys darbą. Iš anksto paruošti 
atsakymai į labiausiai tikėtinus klausimus padės atskleisti jūsų sugebėjimus, 
kvalifikaciją ir patirtį. Nors kiekvienas darbas ir darbdavio stilius skiriasi, 
pokalbio klausimai būna neįtikėtinai panašūs. Pateiksime kai kuriuos iš jų. 

Dažniausi pokalbio klausimai. 

1. „Papasakokite apie save" arba „Kaip jūs save apibūdintumėte?" 
Atminkit, kad darbdaviui neįdomu, ar jūs save laikot linksmu žmogumi, ar 
mėgstate sportuoti (nebent darbas susijęs su sportu). Jam terūpi, ar jūs tinkamas 
kandidatas tam tikram darbui. Pasinaudokite proga ir apibendrinkite savo 
gebėjimus ir ankstesnio darbo patirtį. 

2. „Kokias darote klaidas? Ar turite silpnybių? " Į šį klausimą atsakykit 
truputį linksmiau, išryškindamas paskutinę silpnybę, kurią jau įveikiate. 

3. „Kodėl norite šio darbo?" Pašnekovas nori sužinoti, ar jūs rimtai 
nusprendėte ir ar firma turės naudos, jus pasamdžiusi. Dabar jums pravers 
surinkta informacija. Atsakymą kuo išsamiau pagrįskite. Savo kvalifikaciją 
susiekite su konkrečia firma ir konkrečiu darbu. Niekuomet nesakykite, kad 
domitės dideliu atlyginimu arba jums galima mažiau mokėti. Užsiminkit, kad 
jums darė didelį įspūdį tai, ką skaitėt ir girdėjot apie kompaniją: jos vystymasis, 
darbo aplinka, vadovų savybės, įdarbinimo politika, moderni produkcija ar 
darbo stilius. 

4. „Kodėl turėčiau jus samdyti?" Darbdaviai dažnai šito klausia, 
tikrindami jūsų saviraišką. Stenkitės pasitikinčiai kalbėti apie savo įgūdžius. 
Tokioje situacijoje nedera save menkinti, bet ir girtis nebūtina. Sakykit, kad 
esate laikomas patikimu darbuotoju, puikiai sugebat parduoti produkciją arba 
kiti ne kartą gyrė jūsų gebėjimą vadovauti. Palanki proga įterpti informaciją, 
kurios nėra jūsų gyvenimo aprašyme. 

5. „Kodėl jūs išėjote (kodėl jūs norit išeiti) iš dabartinio darbo?" arba 
„Už ką jus atleido?" Sakykite tiesą ir nekritikuokite buvusio ar dabartinio 
darbdavio. Jei jus atleido, nemėginkit teisintis. Jei tebedirbate, prisipažinkite 
pašnekovui, kad jūsų dabartinis vadovas ar darbdavys nieko nežino apie 
ieškomą darbą ir paprašykit, kad neprasitartų jūsų darbovietei anksčiau už jus 
pačius. Jei jus atleido ekonominiais sumetimais, užsiminkit, ką dar atleido ir 
kodėl, jei tai bus jums naudinga. Pavyzdžiui, kai kurios kompanijos pirmiausia 
atleidžia vėliausiai priimtus darbuotojus arba dėl biudžeto apribojimų mažina 
etatus. 

6. „Kiek jūs uždirbdavote?" Sakykit atvirai. Pripažinkit, kad tikitės 
didesnės algos. 

7. „Kokio pageidautumėt atlyginimo? " Pokalbį apie užmokestį geriau 
atidėti, kol pasiūlys darbą. Derybos dėl atlyginimo - paskutinė ir bene 
sunkiausia užduotis, ieškant naujo darbo, tačiau yra būdų ją palengvint. 
Įsidėmėkite pagrindinę derybų taisyklę: tegul darbdavys pirmas pasiūlo 
atlyginimą. Taip jis parodys, kad nori jus įdarbinti. Taip pat jūs sužinosite, ką 
firma mano apie pareigas, į kurias jūs pretenduojate. Niekada nediskutuokite 
apie pinigus, kol firma neįvardijo pirminės sumos. Jei pokalbis apie pinigus 
užsimegs prieš tai - pasakykite, kad jūs vis dar bandote išsiaiškinti, ką tiksliai 
jums reikės daryti, ir neapsisprendėte, kiek jūsų paslaugos galėtų būti vertos. 
Jeigu jie paklaus: "O kiek jūs norėtumėte uždirbti?", atsakykite klausimu: „Ar 
jūs man siūlote darbą?" Jeigu jie atsakys „taip“, tada paklauskite, kiek jie 
sutiktų jums mokėti. Jeigu jie mėgintų išsisukinėti sakydami: „Jeigu mes 
pasiūlytume jums darbą, už kokį atlyginimą jūs sutinkate dirbti?", atsakykite: 
„Jeigu jūs siūlote man darbą, mes diskutuosime dėl atlyginimo". Tuomet 
geriausia paklausti, kokį atlyginimą jums galėtų pasiūlyti. Išgirdę apytikslį dydį, 
pasiprašykit didžiausios siūlomos sumos. 

Kaip pasirinkti drabužius pokalbiui. Jei norit pokalbio metu laisvai 
jaustis, dėvėkit patogius drabužius. Svarbu, kad jie būtų švarūs 1r išlyginti. 
Geriausia į pokalbį eiti tais drabužiais, kuriuos vilkėtumėte ir pirmąją darbo 
dieną. Pasistenkite atrodyti kuo geriausiai ir tinkamiausiai. Laikykitės bendrų 
švaros ir tvarkos taisyklių, renkitės klasikiniu stiliumi ir kukliai ir pritapsit bet 
kokioje įstaigoje. Moterys turėtų vilkėti sijoną ar suknelę, truputį pasikvėpinti ir 
susilaikyti nuo rėksmingų papuošalų. Vyrams tiktų švarkas, kaklaraištis, o batai 
būtinai turi būti nublizginti. Neškitės lagaminėlį, diplomatą ar portfelį su 
gyvenimo aprašymu, rekomendacijomis ir kitais tinkamais dokumentais. 

Pokalbio repeticija. Gerai pasiruošę pokalbiui, paprašykit draugą, kad 
suruoštų jums pokalbio repeticiją ir suvaidinkit visą pokalbį. Paprašykit draugą 

kritiškai įvertinti jūsų aprangą, elgseną, balso tembrą, rankos paspaudimą ir 
žvilgsnį. Neblogai būtų šią repeticiją įrašyti į vaizdo ar garso juostą, tuomet 
galėsit geriau patyrinėti savo elgesį. Pamatysit, ar nervinatės, painiojat 
atsakymus, o gal nusišnekat. 

Kaip rašyti pareiškimą. Pokalbio metu jus gali paprašyti užpildyti 
pareiškimo anketą, todėl turėkit plunksnakotį, reikalingų datų, pavardžių, 
adresų ir telefonų sąrašą, kad galėtumėt atsakyti į klausimus apie išsilavinimą, 
ankstesnes darbo vietas ir rekomendacijas. Vietoj atsakymo nerašykit „Ieškoti 
gyvenimo aprašyme"; užpildykit kiekvieną skiltį. Į klausimą apie atlyginimą 
galit parašyti „derybų objektas". Rašykite įskaitomai. 


Prieš pokalbį patikrinkite: 


+  Arjūsų nagai ir plaukai švarūs? 

+ Ardrabužiai neskylėti ir nepurvini? 

+  Arnublizginti batai? 

+ Ar pasikartojot surinktą informaciją? 

+ Ar pasikartojot atsakymus? 

+ Ar pasiėmėt bent porą gyvenimo aprašymų ir rekomendacijų 
egzempliorių? O plunksnakotį? 

+  Arpasitikslinot pokalbio laiką? 

+ Ar žinote tikslų kompanijos adresą, kuriame aukšte ji įsikūrusi ir per kiek 
laiko ten nuvyksit? 

+ Ar gerai žinot pašnekovo pavardę ir pareigas? 


Pokalbis 


Neverta ir sakyti, kad į bet kurio lygio pokalbį dėl darbo turit atvykti 
laiku. Paskaičiuokit, kiek laiko sugaišit kelyje ir pridėkit mažiausiai ketvirtį 
valandos nenumatytiems trukdžiams. Pokalbis prasideda nuo tos minutės, kai 
peržengiat firmos slenkstį. Jeigu atvykote į didelį pastatą, pasistenkite kuo 
geriausiai atrodyti jau lifte. Jūsų bendrakeleivis gali būti būsimasis pašnekovas. 
Svarbiausi patarimai: 

+  Sveikindamiesi su pašnekovu, tvirtai paspauskite jam ranką ir 
pasakykite: ,„Malonu susipažinti" arba „Ačiū, kad skyrėte man laiko". 

+  Nesėskite, kol jums nepasiūlys. Kėdėje sėdėkite tiesiai, bet nebūkit per 
daug įsitempęs. 

+  Pokalbį pradėti leiskit pašnekovui. Tikriausiai jis pasistengs, kad 
jaustumėtės laisvai. Atsakę į pirmąjį pašnekovo klausimą arba pats ji uždavęs, 
pasijusit tvirčiau. 

+  Apsikeitę mandagumo frazėmis, papasakokit apie save ir kodėl tinkate 
šiam darbui. Kalbėdami žiūrėkit pašnekovui į veidą. Išlaikykit vienodą balso 
intonaciją ir nekalbėkit nei per lėtai, nei per greitai. Pasistenkit pažaboti 
nervinius įpročius, pavyzdžiui, netaršykit plaukų. 

+ Pokalbis yra dialogas, bet ne monologas. Sėkmingiausiai jis pavyksta 
tuomet, kai pašnekovai po lygiai kalba ir klauso. Tačiau, jeigu pašnekovas 
nukrypsta nuo temos, nenutraukite jo. Atidžiai įsiklausykit į pašnekovo 
klausimus. Susijaudinus ir išsigandus lengva pamesti pokalbio giją. Atminkit, 
kad pašnekovo intonacija ir žodžių niuansas gali daryti įtaką jūsų atsakymams. 

+ Pradėję kalbą apie dabartinį ar buvusi darbą, jokiu būdu nejuodinkit 
darbdavio ar kompanijos. 

+  Nederėtų užduoti savanaudiškų klausimų: ar reikės dirbti viršvalandžius, 
kiek dienų truks jūsų pirmosios atostogos. To paklausite tik gavę darbą. 

+  Nerūkykite. Jei jums pasiūlys cigaretę, mandagiai atsakykit net jei 
pašnekovas rūko. 

+  Pokalbiui pasibaigus, nedelskit ir išeikit. Pašnekovas pats duos ženklą, 
kada pokalbis baigtas. Jis padėkos jums už vizitą ir gal būt pasakys, kad jam 
buvo malonu susitikti. Jis gali pažvelgti į laikrodį arba tiesiog atsistoti. Jums 
gali pasakyti: „Pranešiu maždaug per savaitę" arba „„Paskambinkit po savaitės". 
Jeigu pašnekovas tylės, tuomet jūs paklauskit: „Ar galiu paskambinti po 
savaitės ir sužinoti galutinį sprendimą?" Išeidamas pažvelkite pašnekovui į akis, 
paspauskit ranką ir padėkokit už susitikimą. 


Sugrįžimas į darbo pasaulį 


Jei darbo ieškote po ilgesnės pertraukos, būkite pasiruošęs tai paaiškinti. 
Jei auginote vaikus, parašykite tai laiške. Retas darbdavys neigiamai vertins šį 
faktą, jei jūsų kvalifikacija nepriekaištinga. Jei nedirbdami įgijot naujų 
profesinių įgūdžių, pavyzdžiui, mokėtės užsienio kalbos arba lankėt kursus, 


223 


nepamirškite paminėti gyvenimo aprašyme arba laiške. Trumpalaikiai arba 
savanoriški darbai padidins jūsų šansus. 

Pastaraisiais metais padaugėjo vyresnių nei penkiasdešimties metų 
žmonių, minančių įstaigų slenksčius. Neretai vyresnio amžiaus žmonės ieško 
darbo jo netekę, bankrutavus įmonei, anksti išėję į pensiją, persikėlę gyventi į 
naują vietą ir pan. Darbdaviai labiausiai vertina tris bruožus: atsakomybę, ryžtą 
ir entuziazmą, o tai tokio amžiaus žmonėms įaugę į kraują. Manoma, kad 
vyresni darbuotojai patikimesni, paklusnesni ir pastovesni, negu jaunuoliai. 
Atsakomybės jausmas susiformuoja per ilgus metus, 0 gyvenimo patirtis - 
išskirtinė vertybė. Vis dėlto nederėtų pamiršti ir neigiamų bruožų, būdingesnių 
vyresnio amžiaus darbuotojams. Dažnai jie laikomi užsispyrusiais, nelanksčiais, 
nesugebančiais arba nenorinčiais domėtis naujomis technologijomis. Vyresnio 
amžiaus kandidatas turėtų išsklaidyti neigiamas nuostatas, kalbėdamas apie 
naujausias verslo kryptis. Pokalbyje jis turi pabrėžti teigiamą požiūrį į naujoves. 
Kitaip tariant, parodyti savo charakterio lankstumą, gebėjimą prisitaikyti ir norą 
mokytis. 

Vyresnio amžiaus moterys, pradedančios dirbti pirmą kartą ar 
grįžtančios į darbą, gali jaustis nedrąsiai. Dirbančios moterys atrodo jaunesnės 
ir madingesnės. Jei išbuvote namuose kelerius metus ir dabar ieškote darbo, 
žinokite, kad, priešingai nei dvidešimtmetės, vyresnės moterys turi daugiau 
patirties ir įgūdžių. Jūs derėdavotės su pardavėjais, namų savininkais, 
tvarkydavot namus, auginote vaikus - visa tai nepaprastai reikalinga darbe. Gal 
dalyvavote savanoriškoje veikloje, pavyzdžiui, politinėje kampanijoje, 
ekologiniam judėjime? O gal rinkote labdarą, globojote senelius, buvote 
išrinkta į visuomeninę tarybą? Gal jūs patyrusi sodininkė, kulinarė arba įgudusi 
rankdarbių meistrė? Visi šie darbai reikalauja organizacinių ir vadovavimo 
gebėjimų, todėl puikiai paruošia darbui. Jei kurį laiką nedirbote, įvertinkite 
savo išvaizdą. 


Išėjimas iš darbo 


Vienas didžiausių sukrėtimų mūsų gyvenime yra atleidimas iš darbo. 
Baisiausi žodžiai darbuotojui - „Jūs atleistas". Net labai turtingos firmos 
neapsaugotos nuo sunkumų. Jei jus atleido iš darbo, nepameskite galvos. 
Susijaudinimas yra natūrali būsena, tačiau panika ar pyktis padėties neišgelbės. 
Stenkitės elgtis taip, kad kuo greičiau rastumėt naują darbą. Atminkit, kad 

atleidimas iš darbo gali būti pirmas žingsnis į geresnę karjerą ir visavertiškesnį 
gyvenimą. Norėdami greičiau gauti darbą, neliekite pagiežos, kurią jaučiate 
savo darbdaviui ar viršininkui. Rizikuojate negauti rekomendacinio laiško. 
Garbingai reaguokite į šią žinią. Suprantama, galit paklausti, kodėl jus atleidžia. 
Gal dėl etatų mažinimo, gal jūs neatitikote tam tikrų reikalavimų. Nors labai 
skaudu girdėti kritiką, tačiau svarbu sužinoti atleidimo priežastis, kad 
pasimokytumėt iš klaidų ir kitur jų nedarytumei 


Pasvarstykite: 


Kaip jūs ruošiatės darbo paieškai? 

Kaip jūs manote, koks darbas jums labiausiai tinka? Kodėl? 

Parašykite savo motyvacinį laišką darbdaviui. 

Įsivaizduokite, kadjus atleido iš darbo. Pabandykite rasti keletą 
teigiamų šios situacijos pusių. 

